ÚSTNA OTÁZKA H-0211/10
pre hodinu otázok na schôdzi v máji 2010
v súlade s článkom 116 rokovacieho poriadku
predkladá:
Ádám Kósa
Komisii
Vec: Usmernenia pre hospodárstvo a zamestnanosť
V súvislosti so stratégiou EÚ 2020 má Komisia v úmysle vydávať menej usmernení ako doteraz.
Odôvodnila to tým, že – poučiac sa z nezdarov v súvislosti s Lisabonskou stratégiou – počet usmernení bude síce nižší, budú však konkrétnejšie a presnejšie.
Podľa môjho názoru môže menší počet usmernení naozaj prispieť k ich väčšej účinnosti, ale len za predpokladu, že popri sledovaných účinkoch budeme vedieť odhadnúť aj neželané účinky a budeme sa na ne tiež vedieť pripraviť.
Poskytne Komisia členským štátom okrem usmernení pre hospodárstvo a zamestnanosť aj nejaké referenčné kritériá?
Inými slovami, poskytne Komisia nejaké oporné body pre odvrátenie očakávaných (ďalších) negatívnych účinkov v záujme toho, aby celkovo neboli v prevahe nepriaznivé dôsledky, a to najmä so zreteľom na osobitosti jednotlivých členských štátov?
