Európska reakcia na výzvy v období po kríze
Hospodárske a menové záležitosti
Všeobecné
2010-11-22 - 10:47
Predmetom diskusie medziparlamentného stretnutia poslancov Európskeho parlamentu a poslancov národných parlamentov členských krajín Únie, ktorá sa konala 15.-16. novembra v Európskom parlamente v Bruseli, boli hospodársky rast, tvorba pracovných miest, správa ekonomických záležitostí a dokončenie jednotného trhu.
Schôdzu s názvom Obdobie po kríze: ako by mala Európa reagovať na výzvy, ktoré ju čakajú? usporiadal Európsky parlament a belgický federálny parlament.
Schôdzi spolupredsedali predseda Európskeho parlamentu Jerzy Buzek, predseda belgickej Snemovne reprezentantov André Flahaut a podpredseda belgického Senátu Willy Demeyer.
Buzek žiada nielen menovú, ale aj hospodársku úniu
Jerzy Buzek v pondelok, 15. novembra, vo svojom úvodom prejave uviedol: „Vyvinuli sme maximálne úsilie na dosiahnutie pokroku v procese obnovy.
Parlament prijal právne predpisy, ktoré zabezpečia lepší dohľad nad finančnými trhmi“.
„Keď stabilizujeme trhy a vyriešime súčasné hospodárske otázky, musíme zamerať úsilie na stratégiu nájdenia východiska z krízy - treba napomôcť rastu našich hospodárstiev a vytvárať pracovné miesta“, dodal. „Osobne som presvedčený, že musíme prejsť k skutočnej hospodárskej, a nielen k menovej únii“, povedal na záver.
Viac ako 200 účastníkov následne diskutovalo o hlavných otázkach v troch pracovných skupinách, zameraných na rast a zamestnanosť, európsku správu ekonomických záležitostí a spôsoby, ako dokončiť jednotný európsky trh.
Správy skupín boli predložené na ich spoločnom zasadnutí v utorok 16. novembra.
Aký typ rastu a pracovných miest pre Európu zajtrajška?
Belgický poslanec Bruno Tuybens zhrnul závery prvej skupiny a uviedol, že bez väčšieho zapojenia EÚ a zohľadnenia sociálneho programu nebude možný rast a tvorba pracovných miest.
Rozhodujúce sú podľa prítomných poslancov najmä ekologické hospodárstvo, znalostné hospodárstvo a ekologický výskum, ako aj inovácie.
Pri tvorbe nových pracovných miest je nevyhnutné zapojenie podnikov a osobitnú pozornosť treba venovať mladým ľuďom a osobám nad päťdesiat rokov.
Takisto je potrebné stimulovať kontakty medzi európskymi podnikateľskými spoločenstvami, aby si mohli vymieňať nápady.
Aký typ európskej správy ekonomických záležitostí?
V mene druhej pracovnej skupiny zdôraznila poslankyňa EP Pervenche Berès (S&D, FR) najmä nevyhnutnosť zapojiť národné parlamenty do diskusií o európskej správe ekonomických záležitostí, pričom uviedla, že nemôže existovať „účinná správa ekonomických záležitostí, ak sa Európsky parlament a národné parlamenty nezapoja a nebudú spolupracovať“.
Je nevyhnutné väčšmi zosúladiť dane, „ani nie tak ich úrovne, ako skôr rozsah zdaňovania právnických osôb“.
Takisto by sa podľa nej malo „uvažovať o dani z finančných transakcií“ a rokovať o tom, „za akých podmienok by sme mohli mať európsku verejnú ratingovú agentúru“, uviedla.
Dokončenie jednotného európskeho trhu
Španielsky senátor Jordi Vilajoana i Rovira uviedol, že väčšina členov tretej pracovnej skupiny súhlasila s tým, že je nevyhnutné posilniť slobody jednotného trhu, čo si vyžaduje väčšiu harmonizáciu právnych predpisov medzi členskými štátmi.
Transpozícia právnych predpisov EÚ do vnútroštátnych systémov sa musí vykonať riadne a plynulejšie.
Je potrebné prijať nariadenie EÚ v oblasti digitálneho trhu, rovnako ako sa vyžaduje harmonizácia daní v celej EÚ.
Ďalšími oblasťami, na ktoré je nevyhnutné zamerať pozornosť, sú podľa jeho slov zákony o verejnom obstarávaní a smernica o službách.
Podpredseda Európskeho parlamentu Miguel Angel Martínez Martínez vo svojich záverečných poznámkach zdôraznil, že Lisabonská zmluva uznáva dôležitosť národných parlamentov a ustanovuje spoluprácu medzi Európskym parlamentom a národnými parlamentmi. „Táto spolupráca má zásadný význam“, dodal.
Rada a Komisia
Belgický premiér Yves Laterme zdôraznil, že „verejné prostriedky treba využívať v prospech rastu“ a že je potrebné lepšie využívať európske finančné prostriedky a nástroj flexibility.
Takisto poukázal na to, že je nevyhnutné čo najskôr realizovať stratégiu EÚ 2020.
Okrem toho je nevyhnutné prijať „odvážnu priemyselnú stratégiu“ s cieľom posilniť priemyselnú kapacitu EÚ.
Pán Laterme takisto poukázal na hospodársky dohľad a hospodársku integráciu ako na oblasti, v ktorých je nevyhnutné zlepšenie.
Predseda Európskej komisie José Manuel Barroso zdôraznil, že je nevyhnutné, aby členské štáty spolupracovali s cieľom dosiahnuť maximálny vplyv na svetovej úrovni.
Dodal, že „v tomto období je nevyhnutné držať spolu a zistiť, čo je možné zlepšiť na európskej úrovni“.
Na záver uviedol, že „v hospodárskej a menovej únii je veľmi dôležitý menový aspekt, ale rovnako dôležitý je aj hospodársky aspekt“.
20101108IPR92708 Medziparlamentné stretnutie na tému "obdobie po kríze" Multimediálny archív EP
SK
1
LINK
/webnp/cms/lang/sk/pid/1463;jsessionid=3304C09F84A6F861D41EAA274459D8C4
SK
2
LINK
/wps-europarl-internet/frd/vod/search-other-events?language=en&format=wmv&byLeftMenu=researchotherevents
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
