Otázka na písomné zodpovedanie E-000070/2012
Komisii
článok 117 rokovacieho poriadku
Monika Flašíková Beňová (S&D)
(13. januára 2012)
Vec: Internet a obyvatelia EÚ
Štatistický úrad Eurostat nedávno zverejnil údaje o používaní internetu obyvateľmi členských krajín EÚ.
Zo štatistiky vyplýva, že štvrtina obyvateľov Únie internet nikdy nepoužila a medzi členskými štátmi pretrvávajú výrazné rozdiely.
Oveľa lepšie sú na tom krajiny na severe ako na juhu.
Kým vo Švédsku podiel ľudí vo veku 16 – 74 rokov, ktorí nikdy nesurfovali na webe, dosahuje 5 %, v Rumunsku je to 54 %.
Okrem Švédska internet využíva aj väčšina obyvateľstva v Dánsku, Holandsku, Luxembursku a Fínsku.
Na chvoste rebríčka sú okrem Rumunska aj Bulharsko, Grécko, Cyprus a Portugalsko.
Tieto údaje však súvisia s tým, koľko domácností má k internetu prístup.
Kým v Bulharsku ide o 45 %, v Holandsku o 94 %.
Bude sa Komisia týmto prieskumom zaoberať?
Plánuje Komisia v roku 2012 určitým spôsobom podporiť využívanie internetu v domácnostiach európskych krajín, ktoré stoja v tomto smere na chvoste rebríčka?
