13.9.2011 NÁVRH SPOLOČNÉHO UZNESENIA predložený v súlade s článkom 110 ods. 4 rokovacieho poriadku,
ktorý nahrádza návrhy skupín:
ECR ( B7‑0490/2011 )
S&D ( B7‑0491/2011 )
Verts/ALE ( B7‑0492/2011 )
PPE ( B7‑0493/2011 )
ALDE ( B7‑0494/2011 )
GUE/NGL ( B7‑0495/2011 )
o hladomore vo východnej Afrike
Michèle Striffler
,
Filip Kaczmarek
,
Cristian Dan Preda
,
Mario Mauro
,
Roberta Angelilli
,
Alf Svensson
,
Birgit Schnieber-Jastram
,
Eduard Kukan
,
Ioannis Kasoulides
,
Michael Gahler
,
Joachim Zeller
v mene skupiny PPE
Véronique De Keyser
,
Ana Gomes
,
Michael Cashman
,
Corina Creţu
,
Pino Arlacchi
,
Udo Bullmann
,
Arlene McCarthy
,
Thijs Berman
,
Ricardo Cortés Lastra
,
Harlem Désir
,
Vincent Peillon
v mene skupiny S&D
Charles Goerens
,
Louis Michel
,
Ivo Vajgl
,
Marielle De Sarnez
v mene skupiny ALDE
Reinhard Bütikofer
,
Franziska Keller
,
Michail Tremopoulos
,
Raül Romeva i Rueda
,
Judith Sargentini
,
Jean Lambert
v mene skupiny Verts/ALE
Charles Tannock
,
Jan Zahradil
,
James Nicholson
,
Ryszard Antoni Legutko
,
Tomasz Piotr Poręba
,
Ryszard Czarnecki
,
Valdemar Tomaševski
,
Geoffrey Van Orden
,
Adam Bielan
,
Michał Tomasz Kamiński
v mene skupiny ECR
Elie Hoarau
,
Gabriele Zimmer
,
Cornelia Ernst
v mene skupiny GUE/NGL
PE472.671v01-00 } PE472.672v01-00 } PE472.673v01-00 } PE472.674v01-00 } PE472.675v01-00 } PE472.676v01-00 } RC1 Uznesenie Európskeho parlamentu o hladomore vo východnej Afrike
Európsky parlament,
– so zreteľom na svoje predchádzajúce uznesenia o Africkom rohu,
– so zreteľom na vyhlásenie vysokej predstaviteľky Catherine Ashtonovej o reakcii EÚ na hladomor v Africkom rohu z 24. augusta 2011,
– so zreteľom na výsledky konferencie darcov, ktorá sa konala 25. augusta 2011 v Addis Abebe,
– so zreteľom na miléniové rozvojové ciele OSN,
– so zreteľom na deklaráciu ľudských práv OSN,
– so zreteľom na Dohovor OSN o právach dieťaťa,
– so zreteľom na svoje uznesenie zo 17. februára 2011 o zvyšovaní cien potravín Prijaté texty, P7_TA-PROV(2011)0071 .
,
– so zreteľom na správu Jacka Langa, osobitného poradcu generálneho tajomníka OSN pre právne otázky týkajúce sa pirátstva pri somálskom pobreží,
– so zreteľom na plán skončenia presunu v Somálsku, ktorý prijali Dočasná federálna vláda Somálska, regionálne správne orgány v oblastiach Puntland a Galmuduug, ako aj hnutie Ahlu Sunna Wal Jama 6. septembra 2011,
– so zreteľom na článok 110 ods. 4 rokovacieho poriadku,
A. keďže zahynuli desaťtisíce ľudí, 750 000 osobám hrozí bezprostredne smrť hladom a 13,3 milióna ľudí v Somálsku, Etiópii, Eritrei, Keni a Džibutsku naliehavo potrebuje potravinovú pomoc v čase najhoršieho hladomoru počas uplynulých 60 rokov;
B. keďže na niektorých miestach miera podvýživy viac ako trojnásobne prevyšuje hranicu mimoriadnych situácií a podľa odhadov sa situácia v Africkom rohu, skôr ako príde zlepšenie, ešte zhorší, pričom sa očakáva, že najkritickejšia bude v októbri 2011 a skôr ako začiatkom roka 2012 nemožno počítať s jej zlepšením;
C. keďže hladomor v regióne ešte zhoršili faktory, ku ktorým patria konflikty, nedostatok zdrojov, zmena klímy, vysoký nárast populácie, chýbajúca infraštruktúra, narušené modely obchodovania a vysoké ceny komodít;
D. keďže najviac postihnuté je Somálsko, kde je viac ako polovica obyvateľstva závislá od potravinovej pomoci, v rámci krajiny bolo vysídlených 1,4 milióna ľudí a podľa správ UNICEF-u je 780 000 detí v južnom Somálsku vážne podvyživených;
E. keďže humanitárnu situáciu v Somálsku zhoršujú dôsledky 20 rokov trvajúceho konfliktu medzi bojujúcimi frakciami; keďže militantná skupina aš-Šabáb kontroluje mnoho oblastí, v ktorých bol vyhlásený stav hladomoru, a niekoľko agentúr zo západných krajín, ktoré poskytujú pomoc, donútila k odchodu z oblasti, čo vážne narúša úsilie o poskytovanie pomoci;
F. keďže je zrejmé, že eritrejská vláda odmieta udeliť svojmu obyvateľstvu prístup k potravinovej a ďalšej humanitárnej pomoci;
G. keďže viac ako 860 000 utečencov zo Somálska utieklo do susedských krajín, najmä do Kene a Etiópie, v snahe nájsť bezpečie, potraviny a vodu, v dôsledku čoho utečenecký tábor v kenskom Dadaabe zaplavilo vyše 420 000 ľudí;
H. keďže utečenecký tábor v Dadaabe je v súčasnosti najväčší utečenecký tábor na svete a žije v ňom 440 000 ľudí, hoci bol určený na to, aby prijal 90 000 ľudí, keďže humanitárna situácia v tábore sa každým dňom zhoršuje, pričom sa vyskytli prípady epidémie napríklad cholery a osýpok a bolo zaznamenaných niekoľko prípadov znásilnenia;
I. keďže 80 % utečencov tvoria ženy a deti, pričom mnohé z nich boli počas cesty do utečeneckých táborov alebo priamo v nich vystavené sexuálnemu násiliu a zastrašovaniu;
J. keďže absencia práva a verejného poriadku na pobreží viedla k rozšíreniu pirátstva v Indickom oceáne, ako aj k vážnemu narušeniu dodávok do a z regiónu a námorná operácia EÚ EUNAVOR dokázala pirátstvo len obmedziť a zaraziť, ale jeho príčinami sa nezaoberala;
K. keďže EÚ vyčlenila v roku 2011 na humanitárnu pomoc 158 miliónov EUR, pričom členské štáty poskytujú 440 miliónov EUR a viac ako 680 miliónov EUR je pre región vyčlenených do roku 2013 v rámci dlhodobej pomoci pre oblasť poľnohospodárstva, rozvoja vidieka a potravinovej bezpečnosti;
L. keďže vedúci predstavitelia Africkej únie (AÚ) prisľúbili, že na humanitárne operácie poskytnú viac ako 350 miliónov USD;
M. keďže je nesmierne dôležité urýchlene rozšíriť pomoc v núdzových situáciách s cieľom riešiť súčasné humanitárne potreby a predchádzať ďalšiemu zhoršeniu situácie; keďže celkový deficit prevádzkových prostriedkov na operácie v rámci Svetového potravinového programu súvisiace so suchom v Džibutsku, Etiópii, Keni a Somálsku predstavuje v uplynulých 6 mesiacoch 190 miliónov USD;
N. keďže v dôsledku rozmachu nadobúdania pôdy v Africkom rohu (hlavne zahraničnými investormi) sa poľnohospodársky a potravinový systém tohto regiónu stal ešte zraniteľnejším a neprináša sľúbené výhody v oblasti pracovných miest, potravín a hospodárskeho rozvoja;
O. keďže zmena klímy vážnym spôsobom ovplyvnila výnosy z úrody v regióne, čo v spojení s celosvetovým hospodárskym poklesom a so zvyšujúcimi sa cenami potravín a pohonných látok vedie k spomaleniu znižovania chudoby a dosahovania miléniových rozvojových cieľov;
P. keďže v správe Svetovej banky o vývoji cien potravín (Food Price Watch report) z augusta 2011 sa uvádza, že vysoké a nestabilné globálne ceny potravín vystavujú najchudobnejších ľudí v rozvojovom svete riziku a prispievajú k stavu núdze v Africkom rohu, pričom rozhodujúcim faktorom spôsobujúcim prudký nárast svetových cien potravín je rozširujúca sa škála likvidných finančných nástrojov založených na potravinových a poľnohospodárskych komoditných trhoch;
Q. keďže deriváty nástrojov založené na potravinových a poľnohospodárskych komoditných trhoch sa stali nesmierne populárnymi a ľahko dostupnými pre investorov na celom svete a už nie sú len špecializovanými nástrojmi pre profesionálnych investorov alebo hedžovými nástrojmi pre účastníkov krátkodobového (spotového) trhu;
R. keďže zvýšená likvidita a dostupnosť týchto hedžových nástrojov je spojená s vysokými cenami a vysokou nestabilitou na súvisiacich spotových trhoch a keďže pre regulačné orgány je zložitejšie vytvoriť si úplný obraz o týchto trhoch, pretože prevažná väčšina týchto transakcií prebieha na mimoburzovom základe;
1. vyjadruje hlboký zármutok v súvislosti so stratami na životoch a s utrpením v regióne; žiada, aby EÚ aktivovala väčší objem pomoci pre oblasti, v ktorých je hladomor najintenzívnejší, s cieľom zabezpečiť najzraniteľnejším osobám potravinovú pomoc, zdravotnú starostlivosť, ako aj dodávky čistej vody a hygienického materiálu;
2. vyzýva všetky orgány a frakcie v regióne, aby organizáciám humanitárnej pomoci umožnili neobmedzený prístup k tým, ktorí potrebujú pomoc, a za každých okolností chránili civilné obyvateľstvo, najmä ženy a deti, a to v súlade s medzinárodným humanitárnym právom a právom v oblasti ľudských práv; požaduje otvorenie humanitárnych koridorov s cieľom dostať potraviny a pomoc hlbšie do postihnutých oblastí;
3. žiada, aby všetky strany okamžite ukončili zlé zaobchádzanie s civilným obyvateľstvom, najmä so ženami a deťmi, zaistili, že vinníci budú niesť zodpovednosť za svoje činy, a zabezpečili prístup k pomoci a voľný pohyb pre všetkých ľudí utekajúcich pred konfliktom a suchom; dôrazne odsudzuje úlohu islamskej militantnej skupiny aš-Šabáb, ktorá agentúram pre pomoc a Svetovému potravinovému programu znemožňuje úsilie o poskytovanie potravinovej pomoci; pripomína všetkým krajinám v regióne potrebu poskytovať utečencom pomoc a chrániť ich podľa medzinárodného práva;
4. požaduje väčšiu mobilizáciu medzinárodného spoločenstva, ktoré by malo zdvojnásobiť svoje snahy o vyriešenie tejto naliehavej situácie s cieľom uspokojiť rastúce potreby v humanitárnej oblasti a predísť ďalšiemu zhoršeniu situácie, a to s prihliadnutím na neprimeraný objem dostupných finančných prostriedkov;
5. zdôrazňuje, že je potrebné kontrolovať poskytovanie pomoci určením spoľahlivých partnerov priamo na mieste vrátane osvedčených agentúr pre pomoc a vodcov miestnych komunít, ako aj zlepšením koordinácie a lepšou organizáciou rozdeľovania, čím sa zabráni akémukoľvek presmerovaniu alebo rabovaniu dodávok pomoci;
6. vyzýva Komisiu, aby bezodkladne zlepšila prechod od humanitárnej pomoci EÚ k rozvojovej pomoci, keďže kríza vyvolaná suchom v Africkom rohu jasne ukazuje, že na roky núdzovej pomoci poskytovanej oblastiam, ktoré sužovalo sucho, sa účinne nenadviazalo dlhodobými rozvojovými politikami, najmä pokiaľ ide o poľnohospodárstvo; vyzýva Komisiu a členské štáty EÚ, aby podporovali projekty krajín východnej Afriky, pokiaľ ide o kapacity v oblasti prevencie a včasné systémy varovania v prípade hladomoru a sucha;
7. víta záväzky Africkej únie v súvislosti s humanitárnymi operáciami vrátane mierovej misie AMISOM; vyjadruje však poľutovanie nad tým, že doteraz sa v Somálsku zo sľubovaných 20 000 pracovníkov mierovej misie AÚ uplatnilo len 9 000;
8. zdôrazňuje, že vyriešenie hladomoru v Africkom rohu, a najmä v Somálsku, bude možné len vtedy, ak sa miestni aktéri a medzinárodné spoločenstvo budú rovnakou mierou zaoberať zásadnými politickými, hospodárskymi, environmentálnymi a bezpečnostnými problémami; požaduje, aby sa prijala stratégia EÚ pre tento región, v ktorej sa uvedú politické ciele a spôsob, ako sa jednotlivé humanitárne, rozvojové, bezpečnostné a vojenské opatrenia zhodujú a sú navzájom prepojené;
9. vyzýva podpredsedníčku Komisie/vysokú predstaviteľku, aby kriticky posúdila džibutský mierový proces; zdôrazňuje potrebu zapojiť všetkých ľudí, ktorých postihol konflikt v Somálsku, vrátane občianskej spoločnosti a ženských zoskupení, a to na všetkých úrovniach; nabáda na vytvorenie vnútroštátneho režimu zmierenia s cieľom začať obnovu krajiny;
10. víta záväzky EÚ a jej členských štátov; pripomína však, že na základe mimoriadnej naliehavej výzvy OSN sa vyzbieralo o 1 miliardu USD menej, ako je potrebné; naliehavo vyzýva medzinárodné spoločenstvo, aby splnilo svoje záväzky, poskytlo potravinovú pomoc a zlepšilo zdravotné podmienky priamo na mieste;
11. žiada, aby sa na poľnohospodársku výrobu a pomoc chovateľom dobytka v rozvojových krajinách vyčlenil vyšší percentuálny podiel oficiálnej rozvojovej pomoci (ODA) EÚ s cieľom zvýšiť potravinovú bezpečnosť; v tejto súvislosti nalieha na medzinárodné spoločenstvo, aby uskutočnilo dlhodobé investície v poľnohospodárstve ako hlavnom zdroji potravín a príjmov v regióne, ako aj v oblasti budovania infraštruktúry a aby umožnilo malým farmárom prístup k pôde, čím sa podporí miestny trh a ľudom v Africkom rohu sa zabezpečí prijateľná každodenná strava;
12. požaduje, aby informácie o potravinových rezervách a zásobách a o tvorbe medzinárodných cien boli transparentnejšie, kvalitnejšie a aktuálnejšie;
13. žiada, aby členské štáty zabezpečili, že finančné inštitúcie, ktoré sú zapojené do špekulácií na potravinových a poľnohospodárskych komoditných trhoch, ukončili nekalú špekulatívnu činnosť, ktorá je príčinou vysokých a nestabilných cien potravín, a aby pred ziskami a výnosmi zo špekulácií s cenami potravín uprednostnili boj proti chudobe a ľudskému utrpeniu v Africkom rohu a v celom rozvojovom svete;
14. naliehavo vyzýva tieto inštitúcie, aby svoju podnikovú sociálnu zodpovednosť brali vážne a zavádzali vnútorné pravidlá, na základe ktorých sa zabezpečí, že sa ich činnosť na potravinových a poľnohospodárskych komoditných trhoch obmedzí na podporu podnikov reálnej ekonomiky, ktoré sa musia chrániť pred rizikom;
15. vyzýva skupinu G20, aby zintenzívnila opatrenia na schválenie celosvetovej regulácie, ktorej cieľom je predchádzať špekuláciám a koordinovať vytváranie preventívnych mechanizmov zameraných proti nadmernému kolísaniu celosvetových cien potravín; zdôrazňuje, že skupina G20 musí do tohto procesu zapojiť aj krajiny nepatriace do tohto zoskupenia, aby sa zabezpečilo zbližovanie noriem na celosvetovej úrovni;
16. vyzýva Komisiu, aby predložila návrhy na zmenu a doplnenie smernice o trhoch s finančnými nástrojmi (2004/39/ES) a smernice o zneužívaní trhu (2003/6/ES) s cieľom zabrániť nekalým špekuláciám;
17. zdôrazňuje, že kľúčovú úlohu pri dohľade nad komoditnými trhmi musí zohrávať Európsky orgán pre cenné papiere a trhy (ESMA); zdôrazňuje, že orgán ESMA by mal byť obozretný pri uplatňovaní regulačných nástrojov s cieľom predísť manipulácii a zneužívaniu na potravinových a poľnohospodárskych komoditných trhoch;
18. vyzýva Komisiu, aby aktualizovala svoje usmernenia týkajúce sa pôdnej politiky so zreteľom na zaberanie pôdy, zabezpečila ich zosúladenie s dobrovoľnými usmerneniami Výboru pre svetovú potravinovú bezpečnosť o zodpovednom riadení vlastníctva pôdy, rybárskych oblastí a lesov a prikladala tejto otázke väčší význam prostredníctvom svojich programov rozvojovej spolupráce, obchodných politík a činnosti v mnohostranných finančných inštitúciách, ako sú Svetová banka a MMF;
19. žiada Komisiu a vlády v regióne, aby posúdili súčasný vplyv nadobúdania poľnohospodárskej pôdy na chudobu na vidieku a oblasti postihnuté hladomorom; žiada Komisiu, aby otázku zaberania pôdy zahrnula do svojho politického dialógu s rozvojovými krajinami, zlepšila podávanie správ o zaberaní pôdy vo veľkom rozsahu a monitorovanie tejto oblasti a podporovala rozvojové krajiny pri prijímaní rozhodnutí o investíciách;
20. žiada značné úsilie o lepšie začlenenie otázky adaptácie na zmenu klímy do rozvojových politík EÚ; vyzýva EÚ, aby výrazne zvýšila objem takýchto finančných prostriedkov a zabezpečila, že budú doplnkové k ODA, aby na nadchádzajúcej konferencii COP17 preukázala, že zaujíma rozhodné vedúce postavenie, pokiaľ ide o lepšie vykonávanie politík v oblasti adaptácie na zmenu klímy, a aby posilnila medzinárodné riadenie politík trvalo udržateľného rozvoja;
21. vyzýva OSN, Komisiu a podpredsedníčku Komisie/vysokú predstaviteľku, aby prijali opatrenia, čo sa týka nezákonného skladovania toxického odpadu v somálskych vodách, a zaviedli takú politiku, ktorá odstráni prípadné riziká pre zdravie obyvateľstva;
22. vyjadruje znepokojenie nad nedávnymi správami o zneužívaní ODA na účely politického útlaku v Etiópii; vyzýva EÚ a členské štáty, aby zabezpečili, že pomoc sa bude využívať výhradne na odstraňovanie chudoby, a to zodpovedným a transparentným spôsobom, a že sa v plnej miere uplatnia doložky o ľudských právach obsiahnuté v Dohode z Cotonou;
23. vyzýva Komisiu, aby lepšie začlenila chovateľov dobytka do rozvojovej politiky EÚ, pretože zaručujú významnú časť hospodárskej činnosti a produkcie bielkovín v regióne; domnieva sa, že na zachovanie ich životného štýlu je naliehavo potrebný dialóg s miestnymi orgánmi, pričom si uvedomuje, že ich kočovný spôsob života je veľmi dobre prispôsobený suchým oblastiam, v ktorých nie sú priaznivé podmienky pre osadníkov;
24. poveruje svojho predsedu, aby postúpil toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Bezpečnostnej rade OSN a generálnemu tajomníkovi OSN, inštitúciám Africkej únie, vládam a parlamentom členských krajín úradu IGAD, Panafrickému parlamentu, Spoločnému parlamentnému zhromaždeniu AKT – EÚ, predsedníctvu skupiny G20 a vládam členských štátov EÚ.
