A7-0195/2011
26.5.2011
SPRÁVA
o právnych predpisoch EÚ o prenosných spongiformných encefalopatiách a súvisiacich kontrolách krmív a potravín – vykonávanie a výhľad
(2010/2249(INI))
Výbor pre životné prostredie, verejné zdravie a bezpečnosť potravín
Spravodajkyňa:
Dagmar Roth-Behrendt
PE 460.984v02-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA.............................................................................................................9
VÝSLEDOK ZÁVEREČNÉHO HLASOVANIA VO VÝBORE..............................................13
NÁVRH UZNESENIA EURÓPSKEHO PARLAMENTU
o právnych predpisoch EÚ o prenosných spongiformných encefalopatiách a súvisiacich kontrolách krmív a potravín – vykonávanie a výhľad
( 2010/2249(INI) )
Európsky parlament,
– so zreteľom na oznámenie Komisie Európskemu parlamentu a Rade zo 16. júla 2010 nazvané Druhý plán prekonávania TSE – Strategický dokument o prenosných spongiformných encefalopatiách na roky 2010 – 2015 ( KOM(2010)0384 ),
– so zreteľom na správu Komisie Európskemu parlamentu a Rade z 25. augusta 2010 o celkovom fungovaní úradných kontrol v členských štátoch v oblasti bezpečnosti potravín, zdravia zvierat a dobrých životných podmienok zvierat a zdravia rastlín ( KOM(2010)0441 ),
– so zreteľom na oznámenie Komisie Európskemu parlamentu a Rade z 2. decembra 2010 o budúcej potrebe a využití mechanicky separovaného mäsa v Európskej únii vrátane informačnej politiky pre spotrebiteľov ( KOM(2010)0704 ),
– so zreteľom na nariadenie (ES) č. 999/2001 Európskeho parlamentu a Rady z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií
Ú. v.
ES L 147, 31.5.2001, s.
1. ,
– so zreteľom na nariadenie (ES) č. 853/2004 Európskeho parlamentu a Rady z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu
Ú. v.
EÚ L 226, 25.6.2004, s.
22. , a na správu Komisie Rade a Európskemu parlamentu o skúsenostiach získaných pri uplatňovaní nariadení o hygiene ( KOM(2009)0403 ),
– so zreteľom na smernicu 2000/13/ES Európskeho parlamentu a Rady z 20. marca 2000 o aproximácii právnych predpisov členských štátov, týkajúcich sa označovania, prezentácie a reklamy potravín
Ú. v.
ES L 109, 6.5.2000, s.
29. ,
– so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a starostlivosti o zvieratá
Ú. v.
EÚ L 165, 30.4.2004, s.
1. a správu Komisie Rade a Európskemu parlamentu o uplatňovaní tohto nariadenia ( KOM(2009)0334 ),
– so zreteľom na nariadenie (ES) č. 178/2002 Európskeho parlamentu a Rady z 28. januára 2002, ktorým sa stanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín
Ú. v.
ES L 31, 1.2.2002, s.
1. ,
– so zreteľom na smernicu 2003/99/ES Európskeho parlamentu a Rady zo 17. novembra 2003 o monitoringu zoonóz a pôvodcoch zoonóz, ktorou sa mení a dopĺňa rozhodnutie Rady 90/424/EHS a ruší smernica Rady 92/117/EHS
Ú. v.
EÚ L 325, 12.12.2003, s.
31. ,
– so zreteľom na nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1772/2002 (nariadenie o vedľajších živočíšnych produktoch)
Ú. v.
EÚ L 300, 14.11.2009, s.
1. ,
– so zreteľom na svoje uznesenie z 8. marca 2011 o deficite bielkovín v EÚ: ako riešiť dlhodobý problém?
Prijaté texty, P7_TA(2011)0084 . ,
– so zreteľom na rozhodnutie Komisie, ktorým sa mení a dopĺňa rozhodnutie 2009/719/ES, ktorým sa určitým členským štátom povoľuje prehodnotiť svoje ročné programy monitorovania BSE,
– so zreteľom na závery Rady z 22. októbra 2010 týkajúce sa uvedeného oznámenia Komisie zo 16. júla 2010 nazvaného Druhý plán prekonávania TSE – Strategický dokument o prenosných spongiformných encefalopatiách na roky 2010–2015,
– so zreteľom na pravidlo 48 rokovacieho poriadku,
– so zreteľom na správu Výboru pre životné prostredie, verejné zdravie a bezpečnosť potravín ( A7-0195/2011 ),
A. keďže výskyt BSE v Európskej únii dosiahol v 90. rokoch 20. storočia rozmery epidémie, na základe čoho bola zavedená séria opatrení zameraných na eradikáciu BSE a ostatných TSE,
B. keďže počet prípadov BSE v Európskej únii klesol z 2167 prípadov v roku 2001 na 69 prípadov v roku 2009; keďže so zreteľom na takéto znižovanie počtu prípadov je možné sa domnievať, že právne predpisy, ktoré boli v tomto období uplatnené, prispeli k eradikácii BSE a ostatných TSE v EÚ, a keďže v súvislosti so znižovaním počtu prípadov by sa mali upraviť legislatívne ustanovenia v súlade s aktuálnou situáciou, pokiaľ ide o riziká,
C. keďže vzhľadom na neustály pokles počtu prípadov BSE sa v posledných rokoch upravili právne predpisy týkajúce sa TSE a bolo by možné uvažovať o budúcich zmenách pri zabezpečení a zachovaní vysokej úrovne zdravia zvierat a verejného zdravia v Európskej únii; keďže súčasťou týchto zmien by mohli byť opatrenia týkajúce sa odstránenia špecifikovaných rizikových materiálov, preskúmania ustanovení týkajúcich sa úplného zákazu kŕmenia, eradikácie klusavky, zabíjania zvierat rizikovej skupiny a monitorovania,
D. keďže nárast domácej produkcie bielkovinových plodín je nevyhnutný, aby sa znížila závislosť od dovozu sóje a iných zdrojov bielkovín,
Všeobecné pripomienky
1. víta Druhý plán Komisie – Strategický dokument o prenosných spongiformných encefalopatiách a v ňom uvedené návrhy na niektoré revízie súčasného legislatívneho režimu v tejto oblasti v Európskej únii; zdôrazňuje však, že určité ustanovenia je nevyhnutné dôkladne posúdiť a budú podporené iba za určitých podmienok;
2. zdôrazňuje, že je dôležité zabezpečiť, aby výsledkom podstatného poklesu počtu prípadov BSE v Európskej únii neboli menej prísne opatrenia týkajúce sa TSE alebo obmedzenie mechanizmov prísnych kontrol a monitorovania v EÚ; berie na vedomie prínos minulých a súčasných právnych predpisov na eradikáciu TSE v EÚ;
Monitorovanie BSE
3. berie na vedomie zvýšenie vekovej hranice pre testovanie na TSE u hovädzieho dobytka staršieho ako 72 mesiacov v 22 členských štátoch, ako sa uvádza v rozhodnutí Komisie, ktorým sa mení a dopĺňa rozhodnutie 2009/719/ES, ktorým sa určitým členským štátom povoľuje prehodnotiť svoje ročné programy monitorovania BSE;
4. naliehavo vyzýva Komisiu, aby zvýšila vekovú hranicu v zvyšných členských štátoch iba v prípade, že toto zvýšenie bude podporené dôkladným hodnotením rizík s cieľom neohroziť vysokú úroveň zdravia zvierat a ochrany spotrebiteľa;
5. zdôrazňuje, že mechanizmus monitorovania je dôležitý nástroj monitorovania TSE v EÚ; vyjadruje znepokojenie nad ďalším zvýšením vekovej hranice na testovanie hovädzieho dobytka najmä vzhľadom na testovanie veľkosti vzorky, ktorým sa bude riadiť systém monitorovania BSE u hovädzieho dobytka od januára 2013; vyzýva Komisiu, aby informovala Parlament o pokroku a nových zisteniach týkajúcich sa veľkosti vzoriek, ktoré budú vybrané;
6. nalieha na Komisiu, aby zachovala testovanie rizikových zvierat ako dôležitý prvok v rámci ďalšieho monitorovania vývoja prípadov BSE v EÚ a zabezpečenia včasného zistenia každého prípadného opätovného výskytu v budúcnosti;
Preskúmanie zákazu kŕmenia
7. podporuje, najmä na základe existujúceho deficitu bielkovín v EÚ, návrh Komisie na zrušenie ustanovení o zákaze kŕmenia neprežúvavcov spracovanými živočíšnymi bielkovinami za predpokladu, že sa to bude týkať len nebylinožravcov a že:
– spracované živočíšne bielkoviny sa budú získavať iba z druhov, u ktorých sa TSE nevyskytujú,
– spôsob výroby a sterilizácie, ktorý sa používa v prípade spracovaných živočíšnych bielkovín, bude v súlade s najvyššími bezpečnostnými normami a pravidlami stanovenými nariadením o vedľajších živočíšnych produktoch a bude využívať najnovšiu a najbezpečnejšiu dostupnú technológiu,
– sa budú naďalej uplatňovať existujúce zákazy vnútrodruhovej recyklácie („kanibalizmus“),
– procesy výroby spracovaných živočíšnych bielkovín získaných z rôznych živočíšnych druhov budú úplne oddelené,
– oddelenie týchto výrobných procesov budú kontrolovať príslušné orgány v členských štátoch a Komisia vykoná v tejto oblasti audit,
– pred zrušením zákazu kŕmenia bude pre jednotlivé druhy zvierat existovať spoľahlivá metóda určovania druhového pôvodu bielkovín v krmive zvierat, ktoré obsahuje spracované živočíšne bielkoviny, aby bolo možné vylúčiť vnútrodruhovú recykláciu a prítomnosť spracovaných bielkovín pochádzajúcich z prežúvavcov,
– bude zakázaná výroba spracovaných živočíšnych bielkovín z materiálu kategórie 1 alebo kategórie 2 a na výrobu spracovaných živočíšnych bielkovín sa bude používať len materiál kategórie 3, ktorý je vhodný na ľudskú spotrebu;
8. zdôrazňuje, že tieto opatrenia musia byť v súlade s SPP, a musia byť zamerané na prepojenie rastlinnej a živočíšnej výroby, adekvátne využitie zatrávnených plôch, zvýšenie domácej produkcie bielkovín a podporu systémov striedania plodín;
9. nalieha na Komisiu, aby zaviedla opatrenia, ktoré zabezpečia, že v prípade zrušenia zákazu kŕmenia sa vylúči možnosť krížovej kontaminácie materiálu z neprežúvavcov materiálom z prežúvavcov počas prepravy;
10. vyzýva Komisiu, aby preskúmala potrebu samostatného povolenia pre bitúnky, v ktorých sa vyrábajú vedľajšie živočíšne produkty z neprežúvavcov aj prežúvavcov, s cieľom zabezpečiť jasné oddelenie týchto vedľajších produktov;
11. odmieta použitie spracovaných živočíšnych bielkovín pochádzajúcich z neprežúvavcov alebo prežúvavcov v krmive pre prežúvavcov;
12. vyzýva Komisiu, aby posúdila nevyhnutnosť kontrolovať dovoz spracovaných živočíšnych bielkovín s cieľom dosiahnuť stav, aby bolo možné vylúčiť vnútrodruhovú recykláciu, použitie materiálu kategórie 1 a 2 a porušovanie hygienických predpisov; zdôrazňuje, že na tento účel sú potrebné pravidelné a neohlásené kontroly na mieste;
13. podporuje kritické posúdenie určovania úrovne tolerancie pre zanedbateľné množstvo nepovolených živočíšnych bielkovín z neprežúvavcov v krmivách, ktoré sa môžu do nich dostať náhodnou kontamináciou, ktorej sa nedá z technického hľadiska predísť, a to za predpokladu, že je k dispozícii metóda stanovenia podielu týchto bielkovín;
Zoznam špecifikovaných rizikových materiálov
14. očakáva, že Komisia zachová prísne normy uvedené v európskom zozname špecifikovaných rizikových materiálov; zdôrazňuje, že tieto prísne normy nesmú byť oslabené žiadnym úsilím OIE o zosúladenie noriem EÚ so zoznamom OIE;
15. nalieha na Komisiu, aby o úpravách európskeho zoznamu špecifikovaných rizikových materiálov uvažovala iba v prípade, ak budú podporené vedeckými dôkazmi, na základe uplatňovania zásady prevencie, ak bude možné vylúčiť ohrozenie zdravia ľudí a zvierat a ak bude možné zaručiť bezpečnosť potravín a potravinového reťazca;
Výskum TSE
16. nalieha na Komisiu, aby naďalej podporovala genetickú kontrolu klusavky oviec prostredníctvom šľachtiteľských a chovateľských programov zameraných na zabránenie inbrídingu (príbuzenskému kríženiu) alebo genetickému driftu (generačným zmenám v genetickej frekvencii);
17. nalieha na Komisiu, aby zaviedla opatrenia na podporu prebiehajúceho výskumu odolnosti kôz voči klusavke a atypickej klusavky, pretože to môže prispieť k eradikácii TSE v EÚ;
18. vyzýva Komisiu, aby podporila prebiehajúci výskum s cieľom vytvoriť rýchle diagnostické testy ante-mortem a post-mortem na zisťovanie BSE;
19. odmieta návrh Komisie na zníženie financovania výskumu TSE z prostriedkov EÚ;
Zabitie zvierat patriacich do rizikovej skupiny
20. berie na vedomie návrh Komisie na prepracovanie súčasnej politiky týkajúcej sa zabitia zvierat patriacich do rizikovej skupiny v prípade výskytu BSE v stádach hovädzieho dobytka; zdôrazňuje, že pred každou zmenou politiky týkajúcej sa zabitia zvierat patriacich do rizikovej skupiny sa musia vziať do úvahy tieto aspekty, aby sa zachovala vysoká úroveň dôvery spotrebiteľov: 1) ochrana spotrebiteľa, 2) akékoľvek riziká pre zdravie ľudí a zvierat a 4) zachovanie možnosti, aby manažéri rizík a zákonodarcovia mohli prijať nevyhnutné okamžité opatrenia v prípade opätovného výskytu BSE v EÚ;
Bezpečnosť potravín a krmív
21. berie na vedomie uvedenú správu Komisie o celkovom fungovaní úradných kontrol v členských štátoch v oblasti bezpečnosti potravín, zdravia zvierat a dobrých životných podmienok zvierat a zdravia rastlín; upozorňuje, že správa odhaľuje niektoré nedostatky týkajúce sa kvality správ členských štátov, a nalieha na členské štáty, aby zvýšili kvalitu predkladaných správ zlepšením vykonávania vnútroštátnych auditov s cieľom zabezpečiť plnenie regulačných požiadaviek, a to vyčlenením prípadov, keď neboli splnené podmienky, a zvýšením výkonnosti kontrolných orgánov a prevádzkovateľov potravinárskych podnikov; vyzýva Komisiu, aby účinne monitorovala kontroly, ktoré vykonávajú členské štáty;
22. vyjadruje znepokojenie nad kontamináciou potravín a krmív, napríklad dioxínom, a vyzýva členské štáty, aby veľmi prísne presadzovali a uplatňovali súčasné nariadenia o kontrolách potravín a krmív a o riadení rizík a aby v prípade potreby tieto pravidlá posilnili a zabezpečili vyššiu harmonizáciu ich uplatňovania na vnútornom trhu využívaním spoločných usmernení;
23. vyzýva Komisiu, aby opätovne posúdila limitnú hodnotu pre dioxín v rybej múčke, pretože súčasný limit povoľuje vysokú koncentráciu dioxínu, ktorá predstavuje riziko pre zdravie ľudí a zvierat;
24. vyzýva Komisiu a členské štáty, aby prijali opatrenia s cieľom zabezpečiť dodržiavanie požiadaviek stanovených v nariadení (ES) č. 1069/2009 a vo vykonávacom nariadení (EÚ) č. 142/2011, ktoré sa týkajú spracovania vedľajších živočíšnych produktov pred ich transformáciou na bioplyn a použitia alebo zneškodnenia zvyškov trávenia, a zabrániť ich nezákonným presunom do potravinového reťazca; nalieha na Komisiu, aby sledovala spôsob uplatňovania súčasných pravidiel v členských štátoch s cieľom zabezpečiť uzatvorený okruh tejto činnosti;
Mechanicky separované mäso
25. vyjadruje znepokojenie nad súčasnými právnymi predpismi EÚ o mechanicky separovanom mäse a ich vykonávaním v členských štátoch;
26. vyzýva členské štáty, aby skontrolovali, či uplatňujú definície mechanicky separovaného mäsa v súlade s existujúcimi pravidlami;
27. žiada povinné označovanie mechanicky separovaného mäsa v potravinách, aby boli spotrebitelia lepšie informovaní a mohli prijímať informované rozhodnutia;
28. žiada Komisiu, aby informovala tretie krajiny o všetkých zmenách v nariadení o TSE a o opatreniach súvisiacich s TSE;
° °
29. poveruje svojho predsedu, aby postúpil túto správu o vykonávaní Rade a Komisii.
DÔVODOVÁ SPRÁVA
Podľa prílohy I pracovného dokumentu útvarov Komisie, ktorý je pripojený k oznámeniu Komisie Európskemu parlamentu a Rade o druhom pláne prekonávania TSE, prenosné spongiformné encefalopatie (TSE) spôsobuje prenosný agens nazývaný prión, ktorý tvorí zmenená bielkovina.
TSE patria do skupiny ochorení vyskytujúcich sa u ľudí i zvierat a sú charakterizované degeneráciou mozgového tkaniva, ktoré nadobudne vzhľad podobný špongii, a v konečnom dôsledku spôsobujú smrť.
Do tejto skupiny patria choroby ako Creutzfeld-Jakobova choroba u ľudí, bovinná spongiformná encefalopatia (BSE) u hovädzieho dobytka, klusavka u malých prežúvavcov (ovce a kozy) a plazivá obrna (CWD) u vysokej zveri.
BSE sa považuje za chorobu prenosnú na ľudí orálnou cestou, pričom spôsobuje variantnú Creutzfeld-Jakobovu chorobu (vCJD).
BSE dosiahla v EÚ v rokoch 1997/1998 rozmery epidémie, pretože dobytok bol kŕmený spracovanými živočíšnymi bielkovinami kontaminovanými BSE.
Ako reakcia na epidémiu BSE v EÚ bolo prijaté nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých spongiformných encefalopatií (známe ako nariadenie o TSE).
Nariadením sa prvý raz zaviedol jednotný právny základ pre kontroly a prevenciu TSE a BSE.
V uvedenom nariadení boli skonsolidované všetky prechádzajúce právne predpisy EÚ v oblasti TSE.
Od svojho zavedenia bolo niekoľkokrát zmenené a doplnené a s cieľom ďalšej eradikácie, kontroly a monitorovania TSE boli zmenené a doplnené niektoré dodatočné opatrenia.
Okrem toho ďalšie opatrenia prispievajú ku komplexnému režimu bezpečnosti a monitorovania, ktorý riadi TSE.
Dôležitým nástrojom je okrem iných nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá.
V nariadení o TSE bolo prostredníctvom rozhodnutí o komitológii vykonaných mnoho zmien, ktorých výsledkom je mozaika opatrení a zoznam komplexných úprav.
Výsledkom je nejasný celkový obraz.
Preto vaša spravodajkyňa požiadala v roku 2005 Komisiu, aby Parlamentu oznámila svoje názory a plány týkajúce sa budúcich zmien nariadenia o TSE a boja proti TSE/BSE.
V júli 2005 Komisia predložila svoj Plán prekonávania TSE.
V nadväznosti na prvý plán Komisia v roku 2010 predložila svoje oznámenie Druhý plán prekonávania TSE – Strategický dokument o prenosných spongiformných encefalopatiách na roky 2010 – 2015.
Komisia v tomto oznámení predstavuje svoju víziu týkajúcu sa ďalších zmien opatrení na eradikáciu TSE a režimu monitorovania TSE.
Na základe návrhov Komisie, správ o kontrole potravín a krmív a iných súvisiacich otázok, ako sú napríklad vysoké úrovne dioxínu a mechanicky separované mäso, vaša spravodajkyňa zdôrazňuje, že je nevyhnutné, aby ochrana spotrebiteľa, zdravie zvierat a eradikácia TSE boli vždy hlavnými cieľmi a mali prvoradý význam pri uvažovaní o prípadných zmenách platných predpisov.
Vaša spravodajkyňa preto vyzýva Komisiu a členské štáty, aby boli veľmi pozorné a naďalej dôkladne monitorovali vývoj chorôb skupiny TSE v prípade opätovného výskytu TSE/BSE.
Vaša spravodajkyňa v tejto správe berie na vedomie návrhy Komisie a ostatné príslušné otázky týkajúce sa TSE a kontroly potravín a krmív.
Vaša spravodajkyňa súhlasí s niektorými zmenami, ktoré navrhla Komisia, vyjadruje však znepokojenie nad niektorými bodmi.
Pokiaľ ide o zmeny týkajúce sa vekovej hranice v rámci mechanizmu monitorovania TSE, je potrebné zdôrazniť, že v januári 2011 Komisia v návrhu zaviedla prostredníctvom komitológie nové pravidlá.
Vaša spravodajkyňa v zásade súhlasí so zvýšením vekovej hranice, vyjadruje však znepokojenie nad akýmkoľvek ďalším zvyšovaním vekovej hranice bez spoľahlivého vedeckého dôkazu s cieľom zabezpečiť, aby pozitívne prípady BSE nezostali nezistené.
Aj keď hlavným opatrením na ochranu verejného zdravia je odstránenie špecifikovaných rizikových materiálov a program monitorovania bude sledovať výskyt BSE u hovädzieho dobytka, nezistené prípady by mohli ovplyvniť silu údajov vyplývajúcich z monitorovania.
Vzhľadom na dlhú inkubačnú dobu BSE bude jej eradikácia aj tak pravdepodobne trvať roky.
Preto je nevyhnutné nepodceniť mechanizmus monitorovania ako nástroj pozorovania a kontroly.
Okrem uvedených skutočností sa správa zameriava najmä na nasledujúce otázky:
1.
V posledných rokoch sa počet prípadov TSE/BSE v Európskej únii prudko znížil.
To je významný dôkaz, že opatrenia EÚ na eradikáciu TSE sú úspešné.
Vaša spravodajkyňa však zdôrazňuje, že tento klesajúci trend nesmie v budúcnosti viesť k menej prísnym opatreniam na kontrolu a monitorovanie.
Najvyššia úroveň ochrany spotrebiteľa a bezpečnosti potravín by mala byť vždy nadradeným cieľom všetkých opatrení v tejto oblasti.
Navyše, ak vedecké poznatky nie sú dostatočne široké alebo pokročilé, vždy sa uprednostňuje zásada bezpečnosti.
2.
Pokiaľ ide o zvýšenie vekovej hranice hovädzieho dobytka pre testovanie na BSE, v správe sa uvádza, že v zvyšných členských štátoch je možné uvažovať o jej zvýšení iba po vyhodnotení rizika.
S platnosťou od januára 2013 Komisia zaviedla pravidlo testovania veľkosti vzorky namiesto všeobecného testovania zabitých zdravých zvierat starších ako 72 mesiacov.
Iba ak sa veľkosti vzoriek vyberú na základe vedeckého hodnotenia je možné zabezpečiť, aby pri monitorovaní neunikli žiadne prípady BSE.
Vaša spravodajkyňa takisto vyzýva Komisiu, aby informovala Parlament o nových zisteniach týkajúcich sa tejto otázky.
3.
Navrhované zmeny zákazu kŕmenia je možné podporiť na základe určitých podmienok.
V správe sa zdôrazňuje, že zákaz kŕmenia je jedným z najdôležitejších opatrení v rámci eradikácie TSE.
Ustanovenia o zákaze kŕmenia je možné zmierniť iba na základe splnenia určitých podmienok.
Najdôležitejšími podmienkami uvedenými v tejto správe sú zákaz vnútrodruhovej recyklácie (kanibalizmu), prísne oddelenie spôsobov výroby a prepravy materiálu z neprežúvavcov a prežúvavcov a spoľahlivý spôsob určenia druhov v spracovaných živočíšnych bielkovinách.
Oddelenie spôsobov výroby a prepravy sa považuje za jediné vhodné opatrenie na zabránenie krížovej kontaminácii materiálu z prežúvavcov materiálom z neprežúvavcov.
Keďže prežúvavce sú bylinožravce (vegetariáni), kŕmenie prežúvavcov živočíšnymi bielkovinami by nemalo byť dovolené za žiadnych okolností (existujú už výnimky týkajúce sa používania rybej múčky v náhrade mlieka pre hovädzí dobytok mladší ako 12 mesiacov, pretože tento má osobitné stravovacie potreby).
Pokiaľ ide o zákaz kŕmenia, existujúci deficit bielkovín v EÚ je dôležitý faktor pri posudzovaní opätovného zavedenia spracovaných živočíšnych bielkovín z neprežúvavcov.
Nebylinožravé zvieratá potrebujú dostatočný prísun aminokyselín, ktoré sa nachádzajú v bielkovinách.
Spracované živočíšne bielkoviny sú cenným zdrojom bielkovín.
Opätovné zavedenie spracovaných živočíšnych bielkovín pochádzajúcich z materiálu z neprežúvavcov, ktorý je vhodný na ľudskú spotrebu, môže byť súčasťou riešenia existujúceho deficitu bielkovín v EÚ.
EÚ sa v súčasnosti musí spoľahnúť na dovoz bielkovinových plodín z tretích krajín, pretože jej vlastná výroba bielkovinových plodín nezodpovedá dopytu.
Cennými zdrojmi bielkovín zo živočíchov sa plytvá pre súčasný zákaz kŕmenia a potreba cenných zdrojov bielkovín sa zvyšuje a je naliehavá.
Vaša spravodajkyňa považuje deficit bielkovín v EÚ za dôležitý faktor v súvislosti s čiastočným zrušením zákazu kŕmenia.
Takisto je však potrebné opäť zdôrazniť, že spracované živočíšne bielkoviny pochádzajúce iba z častí zvierat vhodných na ľudskú spotrebu musia byť dodatočne sterilizované (prostredníctvom tlaku a vysokej teploty), pričom tento postup nie je nevyhnutné uplatniť, pokiaľ by boli určené na výrobu potravín.
Vzhľadom na toto dodatočné opatrenie predchádzajúce výrobe spracovaných živočíšnych bielkovín, riziko nákazy zvierat a ľudí neexistuje.
4.
Preto je nevyhnutné dôkladne posúdiť akékoľvek zmeny zoznamu špecifikovaných rizikových materiálov.
Európsky zoznam špecifikovaných rizikových materiálov je oveľa prísnejší ako zoznam OIE (Svetová organizácia pre zdravie zvierat) a vaša spravodajkyňa podporuje Komisiu, aby všetky úpravy naďalej podmieňovala spoľahlivým vedeckým odporúčaním, aj keby výsledkom tohto procesu bol zoznam prísnejší ako medzinárodná norma.
5.
Správa odmieta akékoľvek zmeny súčasných ustanovení o zabíjaní zvierat rizikovej skupiny.
Keďže v uplynulých rokoch sa počet prípadov BSE prudko znížil, zabíjanie zvierat patriacich do rizikovej skupiny nebude potrebné vykonávať veľmi často.
V prípade opätovného výskytu BSE by boli tieto ustanovenia stále platné a nevykonali by sa nijaké legislatívne zmeny.
Takisto je potrebné zdôrazniť, že dokonca aj v súčasnosti je možné, aby členský štát odložil zabitie a zničenie rizikovej skupiny zvierat až na koniec ich produktívneho života.
6.
V správe sa uvádza, že správa Komisie o celkovom fungovaní úradných kontrol v členských štátoch v oblasti bezpečnosti potravín, zdravia zvierat a dobrých životných podmienok zvierat a zdravia rastlín odhaľuje niektoré nedostatky v oblasti kvality predkladaných správ členských štátov.
Členské štáty sa vyzývajú, aby zlepšili kvalitu správ. Ako sa uvádza vyššie, mechanizmus monitorovania je dôležitý nástroj, ktorý prispieva k eradikácii TSE v EÚ.
Preto je nevyhnutné predkladať správy tak, aby Komisia mohla vyvodiť závery o celkových kontrolách krmív a potravín v EÚ.
Navyše sa Komisia vyzýva, aby preskúmala súčasné limitné úrovne pre dioxín v rybej múčke, pretože súčasný limit ohrozuje zdravie ľudí a zvierat.
7.
Vaša spravodajkyňa vyjadruje znepokojenie nad spôsobmi výroby mechanicky separovaného mäsa.
Je dôležité, aby Komisia monitorovala súčasnú situáciu a posúdila problémy z hľadiska definície mechanicky separovaného mäsa a prísneho uplatňovania pravidiel týkajúcich sa výroby a označovania mechanicky separovaného mäsa.
V oznámení Komisie o budúcej potrebe a využití mechanicky separovaného mäsa v Európskej únii vrátane informačnej politiky pre spotrebiteľov sa uvádza, že výklad definície mechanicky separovaného mäsa sa v jednotlivých členských štátoch rôzni.
Ako Komisia uvádza v správe, rozdiely v definíciách môžu viesť k nespravodlivej hospodárskej súťaži.
Okrem toho sa vaša spravodajkyňa domnieva, že rôzne definície zavádzajú spotrebiteľov.
V správe sa takisto zdôrazňuje potreba posilňovať výskum v tých oblastiach, v ktorých sú poznatky ešte stále neúplné.
Iba takýmto spôsobom je možné prijať odôvodnené politické rozhodnutia v budúcnosti.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
24.5.2011
Výsledok záverečného hlasovania
+:
–:
0:
56
1
Poslanci prítomní na záverečnom hlasovaní
János Áder, Elena Oana Antonescu, Kriton Arsenis, Sophie Auconie, Pilar Ayuso, Paolo Bartolozzi, Sandrine Bélier, Sergio Berlato, Nessa Childers, Chris Davies, Esther de Lange, Anne Delvaux, Bas Eickhout, Edite Estrela, Jill Evans, Elisabetta Gardini, Gerben-Jan Gerbrandy, Nick Griffin, Françoise Grossetête, Cristina Gutiérrez-Cortines, Jolanta Emilia Hibner, Dan Jørgensen, Christa Klaß, Holger Krahmer, Jo Leinen, Corinne Lepage, Peter Liese, Kartika Tamara Liotard, Linda McAvan, Radvilė Morkūnaitė-Mikulėnienė, Gilles Pargneaux, Andres Perello Rodriguez, Mario Pirillo, Vittorio Prodi, Anna Rosbach, Oreste Rossi, Dagmar Roth-Behrendt, Daciana Octavia Sârbu, Carl Schlyter, Horst Schnellhardt, Richard Seeber, Theodoros Skylakakis, Bogusław Sonik, Claudiu Ciprian Tănăsescu, Salvatore Tatarella, Åsa Westlund, Sabine Wils, Marina Yannakoudakis
Náhradníci prítomní na záverečnom hlasovaní
Inés Ayala Sender, Matthias Groote, Riikka Manner, Marisa Matias, Judith A. Merkies, James Nicholson, Marit Paulsen, Michail Tremopoulos, Anna Záborská
