2.4.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Graham Watson, Dirk Sterckx, Marco Cappato, Annemie Neyts-Uyttebroeck, Janusz Onyszkiewicz a Marielle de Sarnez
v mene Skupiny Aliancie liberálov a demokratov za Európu
o situácii v Tibete
Uznesenie Európskeho parlamentu o Tibete
Európsky parlament ,
–
so zreteľom na svoje predchádzajúce uznesenia o Tibete, a to najmä na uznesenie z 15. februára 2007 o dialógu medzi čínskou vládou a vyslancami dalajlámu,
–
so zreteľom na svoje uznesenie z 13. decembra 2007 o samite EÚ – Čína a o dialógu medzi EÚ a Čínou o ľudských právach,
–
so zreteľom na svoje uznesenie zo 7. septembra 2006 o vzťahoch EÚ a Číny,
–
so zreteľom na svoje uznesenie zo 6. septembra 2007 o dialógoch a konzultáciách o ľudských právach s tretími krajinami,
–
so zreteľom na účasť predsedu tibetského exilového parlamentu pána T. T. Karmu Chophela na osobitnom zasadnutí Európskeho parlamentu o Tibete a na schôdzi Výboru pre zahraničné veci dňa 26. marca,
–
so zreteľom na článok 103 ods. 2 rokovacieho poriadku,
A.
keďže 14. marca prerástli protesty na uliciach do nepokojov v starej štvrti Lhasy, pričom došlo k stretom medzi Tibeťanmi a Han-Číňanmi a k útokom na majiteľov obchodov a podpaľovaniu a plieneniu malých obchodov,
B.
keďže Jeho Svätosť dalajláma naliehavo vyzval demonštrantov, aby protestovali umiernene a nenásilne a opakovane žiadal, aby sa obnovili rokovania s Pekingom s cieľom dosiahnuť úplnú a skutočnú politickú a kultúrnu autonómiu Tibetu v rámci Číny,
C.
keďže podľa čínskych orgánov zomrelo 18 osôb vrátane jedného policajného dôstojníka; keďže podľa tibetskej exilovej vlády viac než 140 osôb zahynulo v zrážkach, ktoré sa rozšírili do susedných regiónov obývaných tibetským obyvateľstvom,
D.
keďže boli zatknuté tisíce osôb,
E.
keďže čínska vláda zrejme blokuje zahraničné webové stránky v Číne a cenzuruje vysielania zahraničných televíznych staníc o situácii v Tibete; keďže čínske orgány obvinili zahraničné médiá zo skresľovania udalostí, pričom ukazovali len zábery o údajných útokoch Tibeťanov na etnických Hanov a spustili kampaň proti Tibetu,
F.
keďže tibetský budhizmus, ako aj ostatné náboženstvá sú vystavované obmedzeniam a štát ich prísne kontroluje; keďže čínske orgány naďalej zasahujú do vnútorných záležitostí tibetskej náboženskej hierarchie, najmä pokiaľ ide o výber nasledovníka 14. dalajlámu a vystriedanie pančenlámu,
G.
keďže pri udelení práva Číne usporiadať olympijské hry Medzinárodný olympijský výbor (MOV) očakával, že krajina sa otvorí a situácia v oblasti ľudských práv sa zlepší; keďže Čína začala skúmať politické názory olympijských športovcov;
H.
keďže je potrebné vyvinúť všetko úsilie nato, aby sa olympijské hry v Pekingu využili ako mimoriadna príležitosť na povzbudenie politických reforiem v Číne a dosiahnutie významného pokroku v otázke Tibetu,
I.
keďže dialóg medzi EÚ a Čínou o ľudských právach, ktorý vznikol v roku 2000, doteraz nepriniesol očakávané výsledky; keďže chýbajúce výsledky sú takisto dôsledkom nekoordinovanej a neúčinnej spoločnej zahraničnej politiky EÚ voči Číne,
1.
rozhodne odsudzuje brutálny zákrok čínskych bezpečnostných zložiek proti tibetským demonštrantom;
2.
dôrazne odsudzuje všetky násilné činy, ku ktorým prišlo v uliciach Lhasy a v Tibete, a vyjadruje úprimnú sústrasť rodinám obetí;
3.
vyjadruje hlboké znepokojenie nad politikou asimilácie Tibetu, ktorú Čínska ľudová republika vykonáva prostredníctvom nútených potratov, sterilizácie tibetských žien a politikou nútenej či nenútenej vnútornej imigrácie, ktorá počínšťovaním vážne ohrozuje prežitie unikátnej tibetskej kultúry;
4.
žiada, aby sa pod záštitou Organizácie spojených národov, ktorá má nielen takú povinnosť, ale aj mechanizmus, uskutočnilo otvorené a nezávislé vyšetrovanie nedávnych nepokojov a represií v Tibete a prešetrili sa obvinenia, že za vyvolanie nepokojov je zodpovedný dalajláma; vyzýva čínske úrady, aby pri tomto vyšetrovaní spolupracovali;
5.
naliehavo žiada čínske úrady, aby poskytli diplomatom a reportérom neobmedzený vstup do Tibetu a do pohraničných oblastí a umožnili im tak slobodne vykonávať ich prácu;
6.
vyjadruje poľutovanie nad tým, že šesť kôl rokovaní medzi pekinskými orgánmi a zástupcami dalajlámu zostalo bez výsledku, a dôrazne vyzýva čínsku vládu, aby obnovila rokovania s Jeho Svätosťou dalajlámom o jeho návrhu poskytnúť Tibetu skutočnú autonómiu;
7.
vyzýva Európsku úniu, aby pred olympijskými hrami podporila a zabezpečila rokovania pri okrúhlom stole medzi Jeho Svätosťou dalajlámom a čínskymi úradmi;
8.
vyzýva Radu a Komisiu, aby zaslali urgentné oficiálne pozvanie Jeho Svätosti 14. dalajlámovi na návštevu Bruselu v najbližších dňoch;
9.
domnieva sa, že bojkotom olympijských hier by Európa prišla o jedinečnú príležitosť vyjadriť nespokojnosť EÚ s čínskym režimom; podporuje vyhlásenie dalajlámu, že olympijské hry sú vynikajúcou príležitosťou na zabezpečenie slobody čínskemu ľudu;
10.
naliehavo žiada Čínu, aby pred konaním olympijských hier v roku 2008 nezatýkala disidentov, novinárov ani aktivistov v oblasti ľudských práv s cieľom zamedziť nepríjemným demonštráciám a reportážam;
11.
naliehavo žiada Vysokého predstaviteľa EÚ Javiera Solanu, aby sa nezúčastnil otváracieho ceremoniálu, ak nenastanú významné a konkrétne zlepšenia v oblasti ľudských práv v Číne vrátane obnovenia dialógu s Jeho Svätosťou dalajlámom;
12.
opakovane žiada Radu, aby vymenovala osobitného vyslanca pre tibetské záležitosti s cieľom uľahčiť dialóg medzi stranami a aby pozorne sledovala rokovania po ich obnovení;
13.
je rozhodnutý ustanoviť mechanizmus konzultácií medzi delegáciou EP pre vzťahy s Čínskou ľudovou republikou a tibetským exilovým parlamentom;
14.
opäť zdôrazňuje význam zachovávania neobmedzenej úcty k tibetskému ľudu a jeho jazykom, kultúre a náboženstvám a vyzýva Čínu, aby dodržala svoj sľub, že čínska vláda nezmení existujúci politický systém v Tibete, ani úrad, postavenie, funkciu a moc dalajlámu;
15.
vyzýva Čínsku ľudovú republiku, aby umožnila poskytnutie primeranej lekárskej starostlivosti zraneným Tibeťanom a poskytnutie právnej pomoci Tibeťanom, ktorí boli zatknutí;
16.
vyzýva Čínu, aby nezávislému orgánu umožnila prístup ku Gedhunovi Chokeyimu Nyimovi, tibetskému pančenlámovi, a k jeho rodičom, tak ako to žiada Výbor OSN pre práva dieťaťa, a aby prestala zasahovať do náboženských záležitostí;
17.
vyjadruje poľutovanie nad skutočnosťou, že napriek očakávaniam MOV a svetového spoločenstva Čínska ľudová republika naďalej závažne porušuje ľudské práva a práva menšín;
18.
naliehavo žiada Radu OSN pre ľudské práva v Ženeve (3. – 28. marca 2008), aby odsúdila porušovanie ľudských práv v Čínskej ľudovej republike;
19.
vyzýva Čínsku ľudovú republiku, aby v rámci svojho dialógu s Európskou úniou o ľudských právach umožnila pozorovateľom EÚ vstup do Tibetu s cieľom získať objektívny obraz; naliehavo žiada Komisiu, aby v tejto súvislosti vyvinula iniciatívu;
20.
naliehavo žiada Čínsku ľudovú republiku, aby prestala kontrolovať a hodnotiť olympijských športovcov na základe ich politických názorov s cieľom vylúčiť ich z olympijských hier, pokiaľ nesúhlasia s oficiálnym stanoviskom čínskej vlády;
21
vyjadruje znepokojenie nad tým, že neexistuje súdržná a účinná európska politika voči Tibetu na zabezpečenie dodržiavania práv tibetského ľudu a podporu politického riešenia čínsko-tibetskej otázky;
22.
naliehavo vyzýva Čínu, aby bezodkladne a v každom prípade ešte pred začiatkom olympijských hier ratifikovala Medzinárodný dohovor o občianskych a politických právach; vyzýva Peking, aby zaviedol moratórium na trest smrti, v súlade s požiadavkami rezolúcie OSN z 18. decembra 2007;
23.
poveruje svojho predsedu, aby toto uznesenie postúpil Rade, Komisii, parlamentom členských štátov, čínskemu parlamentu, tibetskému exilovému parlamentu, prezidentovi a predsedovi vlády Čínskej ľudovej republiky a Medzinárodnému olympijskému výboru.
