Internetová televízna stanica Európskeho parlamentu
Inštitúcie
2008-09-10 - 15:53
Európsky parlament spustí 17. septembra 2008 vysielanie svojej vlastnej televíznej stanice na internete: EuroparlTV.
Od tohto dátumu bude môcť každý s prístupom na internet sledovať súbor programov o dianí v Európskom parlamente.
www.europarltv.europa.eu
Program zo živého prenosu spustenia EuroparlTV na EbS 17. septembra 2008:
10:00 - 10:30
1.
Moderátorka Radka Kaspar - privítanie (EN)
2.
Podpredseda EP Vidal Quadras - úvodný prejav (ES)
3.
Predsedníčka výboru pre kultúru a vzdelávanie Katerina Batzeli - prejav (EL)
4.
Krátky rozhovor s mladým írskym novinárom Meabhom McMahonom
5.
Predseda EP Hans-Gert Pöttering - oficiálne spustenie EuroparlTV (DE)
6.
Video na EuroparlTV
7.
Predseda EP Hans-Gert Pöttering - skúška terminálu.
20080901BKG35904
Prečo bola vytvorená parlamentná televízna stanica
Európsky parlament sa snaží, aby jeho činnosť a aktivity boli pre občanov Únie transparentné a porozumiteľné.
Občania majú právo byť o dianí v Parlamente informovaní, aby si mohli o ňom vytvoriť svoj vlastný názor.
Parlamentná televízna stanica je prostriedkom, ako priblížiť činnosť Parlamentu občanom modernou a kreatívnou formou.
Posledné desaťročie zaznamenalo významný nárast parlamentných televíznych staníc v Európe.
Niektoré z nich prevádzkujú národné televízne spoločnosti (napríklad BBC Parliament), niektoré boli vytvorené samotnými národnými parlamentmi (napríklad v Grécku a Francúzsku).
Európsky parlament sa rozhodol pre druhý zo spomínaných modelov.
Prečo prostredníctvom internetu?
Internetová televízna stanica:
je menej nákladná ako tradičná,
lepšie zodpovedá moderným trendom v oblasti technológií, zvlášť z hľadiska spájania počítačových a televíznych technológií a rýchleho rozširovania širokopásmového vysielania,
je orientovaná na potreby užívateľov, ktorí si budú môcť vybrať z veľkej ponuky programov a to v čase a na mieste, ktoré im bude najviac vyhovovať,
zodpovedá meniacim sa sociálnym modelom, keďže väčšina Európanov, najmä mladých, využíva na získavanie nových informácií a správ v čoraz väčšej miere internet,
je lepšie prispôsobená na vysielanie v rôznych jazykoch,
je jediným spôsobom, ako osloviť divákov v krajinách mimo Európskej únie.
Aké programy uvidíte na EuroparlTV?
EuroparlTV je rozdelená na štyri kanály, ktoré sú orientované na rôzne skupiny divákov:
Váš PARLAMENT je zameraný na divákov so zvláštnym záujmom o politiku na európskej úrovni: informovaných občanov, priemyselné skupiny, sociálnych partnerov, lobistov, akademikov ako aj zamestnancov európskych inštitúcií.
Váš hlas je vysielanie pre širokú verejnosť.
Mladá Európa je určená deťom a študentom, ktorí sú častými užívateľmi internetu a sú budúcimi európskymi voličmi.
Parlament NAŽIVO ponúka nepretržité živé vysielanie z Parlamentu.
Diváci tu môžu sledovať predovšetkým rozpravy z plenárnych zasadnutí, s odkazmi na audiovizuálny archív predošlých zasadnutí, a v nasledujúcich mesiacoch aj činnosť parlamentných výborov.
Na EuroparlTV sa taktiež nachádza sekcia "Objavte Európsky parlament", ktorej cieľom je poskytnúť základné informácie o Parlamente, ako napríklad profily poslancov a predsedov Parlamentu, programy o politických skupinách, parlamentných výboroch a histórii a činnosti Parlamentu.
Ako Parlament vytvoril svoju internetovú televíznu stanicu?
Európsky parlament sa rozhodol pri tvorbe svojej televíznej stanice využiť služby externých spoločností.
Vyhlásil verejnú súťaž na dve zákazky - jednu na vytvorenie internetovej platformy a zorganizovanie hostingu televíznej stanice, druhú na tvorbu samotného obsahu.
Parlament podpísal zmluvy v decembri 2006 a júli 2007 s dvomi spoločnosťami: TwoFour Digital z Veľkej Británie, pre vytvorenie platformy, a belgickou Mostra pre tvorbu obsahu.
Tieto dve spoločnosti najskôr spolupracovali s Parlamentom na vytvorení prototypu televízie, ktorý bol skúšobne uvedený do prevádzky v novembri 2007, a následne na to na on-line verzii, s predpokladanou výrobou približne 300 hodín vysielania ročne (do ktorých sa nepočíta živé vysielanie).
Ako bolo vysielanie otestované?
V novembri 2007 bol vytvorený prototyp, ktorý bol sprístupnený užívateľom v rámci Európskeho parlamentu.
V decembri boli oslovené informačné kancelárie EP s úlohou vytvoriť testovacie skupiny v jednotlivých členských štátoch.
Približne 300 ľudí malo možnosť pozrieť si prototyp a odpovedať na stručný dotazník.
Ich odpovede ukázali, že:
81% užívateľom sa vysielanie páčilo,
78% sa vyjadrilo, že bolo jednoduché orientovať sa na stránke EuroparlTV,
80% označilo obsah vysielania za užitočný pre nich.
Na základe týchto reakcií sa Parlament rozhodol vytvoriť on-line verziu.
Kto môže sledovať vysielanie EuroparlTV?
Parlamentnú televíziu môže sledovať každý, kto má prístup na internet.
Užívateľ si bude môcť vybrať medzi prehliadačom Windows Media a Flash 9.
S cieľom zabezpečiť čo najľahšie šírenie programov, užívatelia budú môcť zdieľať videá na internete prostredníctvom embed kódov a URL odkazov.
V koľkých jazykoch bude zabezpečené vysielanie?
EuroparlTV bude jedinečná vo svete tým, že všetky programy budú možné sledovať vo viac ako 20 jazykoch.
Niektoré programy budú dabované, niektoré budú mať titulky.
Všetky programy budú dostupné vo všetkých úradných jazykoch EÚ, niektoré aj v írskom jazyku.
Interaktivita medzi EP a občanmi
Európsky parlament sa snaží o to, aby bola televízna stanica interaktívna.
"Redakčná charta" uvádza, že "stanica bude vyvinutá takým spôsobom, aby sa posilnila interaktivita medzi Parlamentom a európskymi občanmi.
Občanom poskytne možnosť vyjadriť svoj názor na obsah vysielania a aktívne prispievať k tvorbe tohto obsahu."
Kto bude stanicu kontrovať?
Stanica sa bude riadiť "Redakčnou chartou", ktorá definuje princípy jej fungovania.
Zdôrazňuje najmä, že:
"stanica sa bude riadiť princípom verejnej služby informovať a vzdelávať", a
"stanica bude plne odzrkadľovať pluralitu názorov v Európskom parlamente, s ohľadom na rozloženie politických síl a v súlade s neutrálnou a nestrannou redakčnou politikou".
Predsedníctvo Európskeho parlamentu (zložené z predsedu Európskeho parlamentu, podpredsedov a kvestorov) navrhlo založenie Poradnej skupiny, ktorej bude predsedať podpredseda pre informácie a komunikáciu a ktorú bude tvoriť jeden poslanec za každú politickú skupinu.
Táto bude kontrolovať dodržiavanie Redakčnej charty vo vysielaní a rovnako bude zodpovedná sa promptné riešenie sťažností.
Koľko to bude stáť?
Predpokladaný ročný rozpočet je 9 miliónov eur.
Najväčšia časť prostriedkov bude určená na výrobu programov a preklady, ďalšie prostriedky budú použité na hosting, rozvoj internetovej stránky a marketing.
SK
1
A
http://www.europarltv.europa.eu/
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
