P6_TA(2004)0066
Pobrežie Slonoviny
B6-0166 , 0171 , 0175 , 0176 a 0179/2004
Uznesenie Európskeho parlamentu o situácii na Pobreží Slonoviny
Európsky parlament,
-
so zreteľom na svoje predchádzajúce uznesenia o Pobreží Slonoviny,
-
so zreteľom na dohodu o partnerstve AKT-EÚ, podpísanú v Cotonou dňa 23. júna 2000,
-
so zreteľom na dohodu Linas-Marcoussis, podpísanú 24. januára 2003 všetkými stranami občianskeho konfliktu na Pobreží Slonoviny,
-
so zreteľom na dohodu Accra III, ktorú podpísali strany zúčastnené na konflikte 30. júla 2004 a ktorá stanovuje jasný časový harmonogram pre uplatňovanie dohody Linas-Marcoussis a ktorá sa týka najmä politickej reformy a procesu odzbrojovania, demobilizácie a reintegrácie (DDR) s cieľom vytvoriť podmienky pre slobodné a transparentné voľby pred koncom roka 2005,
-
so zreteľom na vyhlásenie predsedníctva v mene Európskej únie zo 7. novembra 2004,
-
so zreteľom na spoločné vyhlásenie Hospodárskeho spoločenstva západoafrických štátov (ECOWAS) a EÚ o situácii na Pobreží Slonoviny z 8. novembra 2004,
-
so zreteľom na vyhlásenie 19. schôdze Mierovej a bezpečnostnej rady Africkej únie z 8. novembra 2004,
-
so zreteľom na vyhlásenie generálneho tajomníka OSN Kofiho Annana z 9. novembra 2004,
-
so zreteľom na stanovisko prijaté hlavami afrických štátov v Abudži 12. novembra 2004 a rezolúciu Bezpečnostnej rady OSN č. 1572, ktorá bola jednomyseľne prijatá 15. novembra 2004,
-
so zreteľom na článok 115 ods. 5 rokovacieho poriadku,
A.
keďže 4. novembra 2004 vláda Pobrežia Slonoviny porušila dohodu o prímerí tým, že letecky zaútočila na povstalcov v Bouaké a Korhogo v zóne dôvery na severe krajiny,
B.
keďže 6. novembra 2004 vládne lietadlá bombardovali francúzske mierové sily v tejto oblasti a zabili 9 a zranili 31 členov týchto síl, čím spôsobili, že francúzske jednotky zničili veľkú časť leteckej vojenskej sily krajiny, čo následne viedlo k pouličným stretom medzi provládnymi jednotkami a cudzími štátnymi príslušníkmi, podpáleniu francúzskych škôl a rabovaniu majetku,
C.
keďže francúzske sily a operácia OSN na Pobreží Slonoviny (UNOCI), v celkovom počte približne 10 000 vojakov, monitorujú zónu dôvery a sú oprávnené používať všetky nevyhnutné prostriedky na zabránenie vzniku nepriateľských akcií,
D.
keďže orgány Pobrežia Slonoviny uvalili zákaz na vydávanie ôsmich opozičných denníkov, niekoľko súkromných vydavateľstiev novín bolo vyrabovaných a zničených provládnymi jednotkami a došlo k sabotáži medzinárodného rádiového vysielania a keďže vysielanie štátneho rozhlasu a televízie vyzývalo obyvateľstvo k etnickému násiliu a xenofóbii a vyvolali hromadný odchod cudzích štátnych príslušníkov,
E.
keďže destabilizácia Pobrežia Slonoviny má dlhotrvajúce a závažné príčiny, vrátane zhoršenia hospodárskej a sociálnej situácie,
F.
keďže pretrvávajúce násilie nepriaznivo vplýva na už aj tak vážnu humanitárnu situáciu v krajine, v ktorej približne jeden milión obyvateľov je závislých od medzinárodnej humanitárnej pomoci, vzhľadom na to, že mnohé humanitárne misie boli zrušené a keďže násilie a narastajúce riziko masového odsunu obyvateľstva Pobrežia Slonoviny môže destabilizovať širší západoafrický región, najmä Libériu,
G.
keďže nedostatočná medzinárodná finančná pomoc takisto prehlbuje humanitárnu krízu,
H.
keďže dohoda Accra III predpokladá odzbrojenie povstaleckých síl a domobrany do 15. októbra 2004 a k tomuto odzbrojeniu nedošlo,
I.
keďže lehoty pre uskutočnenie politickej reformy, ani pre odzbrojenie v súlade s dohodou Acrra III nedodržala žiadna strana konfliktu,
J.
keďže nie je možné uskutočniť platné referendum ani slobodné a spravodlivé voľby, ak krajina nie je opätovne zjednotená,
K.
keďže záväzky v súvislosti s ľudskými právami, demokratickými zásadami a princípmi právneho štátu, ktoré sú základnými piliermi dohody z Cotonou, neboli dodržané,
L.
keďže prostredníctvom juhoafrického prezidenta Mbekiho bola otvorená nová diplomatická kapitola v Juhoafrickej republike s cieľom nájsť politické riešenie krízy,
1.
víta, v súlade so stanoviskom prijatom na stretnutí afrických hláv štátov v Abudži 12. novembra 2004, rezolúciu Bezpečnostnej rady o uvalení okamžitého zbrojného embarga, ktoré, pokiaľ strany nevykonajú kroky v súlade s dohodami, zabezpečí zmrazenie finančných aktív a obmedzenie cestovania do zahraničia pre všetky osoby, ktoré ohrozujú mierový proces a národné zmierenie v krajine a ktoré požaduje, aby orgány Pobrežia Slonoviny zastavili rozhlasové a televízne vysielanie, ktoré podnecuje nenávisť, intoleranciu a násilie;
2.
vzdáva úctu pamiatke všetkých obetí nedávneho vývoja situácie po tom, čo došlo k porušeniu dohôd o prímerí, vyjadruje sústrasť rodinám obetí (africkým, francúzskym, ako aj štátnym príslušníkom Pobrežia Slonoviny) týchto prejavov násilia, najmä tých spáchaných na ženách; odsudzuje násilie a prejavy xenofóbie a drancovania a vyzýva vládu Pobrežia Slonoviny, aby ukončila toto násilie a beztrestnosť páchateľov a pôvodcov takýchto činov;
3.
nalieha na všetky strany konfliktu, aby:
-
okamžite ukončili vojenské operácie a iné nepriateľské akcie,
-
prestali útočiť na civilistov vrátane pracovníkov humanitárnej pomoci bez ohľadu na ich etnickú príslušnosť, národnosť alebo vierovyznanie,
-
nevyvolávali nenávisť a násilie, ale naopak, aby proti nim vykonali príslušné opatrenia,
-
sa vrátili k dialógu a rokovaniam a dodržiavali a uplatňovali svoje záväzky,
4.
víta mandát Africkej únie a ECOWAS udelený juhoafrickému predsedovi Thabo Mbekimu na vyjednávanie medzi stranami konfliktu a účasť Africkej únie s cieľom nájdenia politického riešenia krízy na Pobreží Slonoviny a vyjadruje svoju plnú podporu Africkej únii a ECOWAS a OSN pri hľadaní rýchleho a trvalého riešenia súčasnej krízy;
5.
vyjadruje poľutovanie nad tým, že súčasné zloženie mierových síl nie je dostatočne medzinárodné;
6.
vyzýva členské štáty EÚ, aby sa aktívne podieľali na podpore mierovej misie pod vedením OSN a Francúzska a vyjadruje poľutovanie nad tým, že misia Licorne francúzskych síl v sebe neobsahovala európsku zložku;
7.
odsudzuje zničenie budov opozičných strán a novín a sabotáž vysielačov zahraničného rozhlasového vysielania;
8.
vyzýva vládu Pobrežia Slonoviny a predstaviteľov „Nových síl", aby uplatňovali dohodu Accra III a prijali všetky nevyhnutné opatrenia na opätovné dodržiavanie princípov právneho štátu, presadenie a zabezpečenie dodržiavania ľudských práv;
9.
vyzýva Radu, aby v súvislosti s predchádzaním konfliktu bojovala proti základným príčinám krízy, najmä hospodárskym a sociálnym dôvodom a podporovala vyslanie mierových síl Africkej únie v rámci „nástroja na podporu udržania mieru" ERF; vyzýva EÚ a medzinárodné spoločenstvo, aby urýchlili financovanie humanitárnej pomoci Pobrežiu Slonoviny, akonáhle sa vytvoria podmienky pre nevyhnutné rozsiahlejšie operácie;
10.
vyzýva v tejto súvislosti Radu, aby zvážila porady medzi EÚ a Pobrežím Slonoviny v súlade s článkami 9 a 96 dohody z Cotonou;
11.
poveruje svojho predsedu, aby toto uznesenie postúpil Rade, Komisii, generálnym tajomníkom OSN, Africkej únie a ECOWAS a prezidentovi a vláde Pobrežia Slonoviny.
