Ako funguje imunita poslancov?
Poslanci EP: imunita a štatút
2008-11-17 - 10:57
Imunita poslancov chráni.
Môžu však o ňu prísť Hlavnou náplňou poslancov je vytvárať zákony, ktoré platia pre nás všetkých.
Ak sa objaví podozrenie, že poslanec porušil zákon, reakcia verejnosti nenechá na seba dlho čakať.
V takomto prípade dôjde veľmi rýchlo aj na otázku imunity poslancov.
Okolo tejto problematiky pritom existuje mnoho mýtov.
Čo je pravda a čo len falošná predstava?
"Imunita je nezmyselná vymoženosť národných poslancov či europoslancov"
Mýtus.
Zmyslom poslaneckej imunity je v prvom rade ochrana Parlamentu ako demokratickej inštitúcie.
Chráni parlamentnú nezávislosť pred možnosťou vyvíjania nátlaku zvonku a zaisťuje slobodu prejavu poslancov počas výkonu ich mandátu.
Už v starovekom Ríme požívali ľudoví tribúni ochranu pred zákonom, aby mohli slobodne vykonávať svoj úrad.
Každý, kto sa pokúsil ich postavenie ohroziť bol potrestaný a mohol byť dokonca popravený.
Dnešná imunita sa riadi podľa pôvodného chápania poslaneckej myšlienky: zástupcovia ľudu majú mať určité práva a záruky, ktoré posilňujú výkon ich funkcie a umožňujú im neohrozene plniť ich mandát.
Taliansky predseda výboru EP pre právne záležitosti Giuseppe Gargani zo skupiny ľudovcov a európskych demokratov opisuje imunitu takto: "Imunitu nemožno vnímať ako beztrestnosť, ale ako príležitosť vykonávať svoj mandát."
Imunita je súčasťou európskych zákonov od roku 1965.
Legislatíva doslova hovorí: "Poslanci nemôžu byť vypočúvaní, zadržiavaní alebo právne stíhaní v súvislosti s názormi alebo hlasovaním, ktoré vykonávajú v rámci výkonu svojich funkcií."
"Rôzni poslanci majú rôzne druhy imunity"
Pravda.
Okrem európskych zákonov sa na poslancov vzťahujú aj zákony krajiny, za ktorú boli zvolení.
Platia pre nich teda rovnaké zákony, ako pre poslancov národného parlamentu v ich vlasti.
Poslanecká imunita sa v rôznych členských štátoch odlišuje.
Môže sa jednať o ochranu v rámci prejavu v parlamente, v iných prípadoch je imunita ďaleko širšia.
"Poslanci nemôžu byť odsúdení a ísť do väzenia"
Mýtus.
Poslanecká imunita nechráni poslanca pred súdnym procesom v prípade, že poruší zákon.
Z pohľadu nás voličov máme právo od našich volených zástupcov očakávať, že budú dodržiavať zákony tak ako všetci ostatní občania.
To isté očakáva od svojich poslancov aj Európsky parlament.
V konkrétnych prípadoch preto môže poslanca zbaviť poslaneckej imunity a dotyčná osoba môže byť súdená.
"Takže poslanci nemôžu predpokladať, že si imunitu udržia počas výkonu celého mandátu..."
Správne.
V prípade, že príslušný orgán členského štátu požiada predsedu EP o zbavenie imunity niektorého poslanca, so situáciou sa na plenárnom zasadnutí oboznámia všetci poslanci.
Dotyčný poslanec má právo svoju imunitu brániť.
Následne sa problematikou zaoberá Výbor pre právne veci, ktorý môže navrhnúť, aby bola žiadosť o zbavenie imunity zamietnutá ako neopodstatnená.
V opačnom prípade vydá odporúčanie, aby poslanci zbavenie imunity odobrili alebo odmietli.
Každý poslanec však napokon hlasuje podľa vlastného uváženia.
Hlasovanie sa pritom uskutočňuje hneď na najbližšej plenárnej schôdzi.
Predseda EP napokon informuje príslušné orgány členského štátu o rozhodnutí poslancov.
"Poslanci svojho kolegu vždy podržia..."
Mýtus.
Takzvaná falošná kolegialita pri zbavovaní imunity medzi poslancami neexistuje.
V prípade, že sa objaví závažný dôvod, poslanci nemajú problém zahlasovať za zbavenie imunity.
Od prvých priamych volieb do Európskeho parlamentu v roku 1979 do roku 2005 sa v pléne objavilo 129 žiadostí o zbavenie imunity.
V tridsiatich prípadoch poslanci o imunitu prišli.
"Poslanec zostáva poslancom, aj keď prišiel o imunitu"
Pravda.
Zbavenie imunity ešte totiž neznamená, že poslanec je vinný.
Týmto spôsobom sa len zjednoduší vyšetrovanie prípadu.
Aj v prípade, že poslanca uznajú vinným, nemusí hneď prísť o svoje kreslo.
Každý poslanec je totiž volený podľa zákonov členského štátu, ktorých občanov zastupuje.
V prípade, že poslanec je súdom uznaný za vinného, rozhodnutie o udržaní si europoslaneckého mandátu závisí od vnútroštátnych predpisov konkrétneho členského štátu.
20070906STO10162 Rokovací poriadok EP: Výsady a imunity Výbor EP pre právne veci Protokolárne výsady europoslancov
SK
1
PHOTO
20070911PHT10293.jpg
SK
3
LINK
/activities/expert/committees/presentation.do;jsessionid=04EFB1F6FB4A07F69DE7A16FFA2CBC6C.node2?committee=2361&language=SK
SK
4
LINK
http://eur-lex.europa.eu/LexUriServ/LexUriServ.do?uri=CELEX:12006E/PRO/36:SK:HTML
-//EP//TEXT RULES-EP 20081022 RULE-005 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
