EP o prioritách pre rozpočet 2008
Rozpočet
2007-03-29 - 16:39
Europoslanci schválili správu o odhadoch Európskeho parlamentu pre rozpočtový postup na rok 2008.
Jej text okrem iného "vyjadruje poľutovanie" nad nákladmi vyplývajúcimi z trojitého sídla EP, a vyzýva všetky inštitúcie EÚ, aby pri príprave svojich rozpočtových odhadov na rok 2008 postupovali obozretne.
Okrem toho sa správa venuje tiež komunikácii Parlamentu s občanmi a médiami, ako aj potrebe ekologickejšieho prístupu v rámci jeho každodenných činností.
Správa o odhadoch EP pre rozpočtový postup európskych inštitúcií na rok 2008 okrem iného uvádza, že rok 2008 bude prvým rozpočtovým rokom, na ktorý nie sú naplánované žiadne závažné úlohy, akými boli napr. rozšírenie Únie, či zavádzanie nových jazykov.
Vzhľadom na túto skutočnosť, ako aj na to, že všetky inštitúcie EÚ už dosiahli štádium svojej plnej funkčnosti a disponujú prostriedkami, ktoré im umožňujú zabezpečovať ich administratívne funkcie, pripomína Parlament zodpovednosť európskych inštitúcií voči občanom a vyzýva ich, aby pri príprave svojich rozpočtových odhadov na rok 2008 postupovali obozretne.
Efektívne využívanie peňazí daňových poplatníkov môže totiž podľa poslancov prispieť k zvýšeniu dôvery občanov.
Práca poslancov
Správa uvádza, že europoslancom by sa mali zabezpečiť "optimálne pracovné podmienky, aby mohli ľahšie plniť svoje úlohy a aby sa zvýšila kvalita právnych predpisov EÚ".
Navrhuje preto zabezpečiť im čo najlepšie jazykové služby a "na základe transparentných a jasne definovaných podmienok" zvážiť návrhy na zlepšenie poskytovania ďalších im určených služieb.
Trojité sídlo EP a z tohto vplývajúce náklady
Schválený text sa zaoberá aj problematikou sídla EP, pričom "vyjadruje poľutovanie" nad geografickým rozložením svojej administratívy na troch pracoviskách a nad ďalšími z toho vyplývajúcimi prevádzkovými nákladmi.
S cieľom obmedziť tento negatívny vplyv rozmiestnenia Parlamentu by podľa správy mala administratíva EP poslancom poskytnúť rôzne druhy vybavenia novými technológiami, napr. synchronizáciu počítačov s mobilnými telefónmi alebo miestnosti na videokonferencie.
Osobitnú pozornosť venuje správa tiež nákladom spojeným s geografickým rozložením sídla Parlamentu a pričom sa zameriava najmä na počet služobných ciest, ktoré musia v rámci troch pracovísk uskutočňovať zamestnanci EP.
Náklady na tieto služobné cesty dosahovali v roku 2005 výšku 12 799 988 EUR a služobné cesty zamestnancov EP predstavovali spolu 71 369 dní, pričom do tohto počtu neboli zarátané služobné cesty zamestnancov politických skupín.
Parlament sa preto domnieva, že v tejto oblasti by sa mohli vyvinúť snahy o zvýšenie efektívnosti.
Komunikácia EP s občanmi
EP si želá zlepšiť nástroje, ktoré sa používajú na zvýšenie informovanosti európskych občanov o úlohe Európskeho parlamentu v legislatívnom a rozhodovacom postupe, o jeho činnosti v oblasti európskej politiky, ako aj o činnosti poslancov a politických skupín.
EP a médiá
Parlament vo svojej správe spomína tiež potrebu väčšieho zapojenia miestnych a regionálnych médií do informačného toku o činnosti EP a poznamenáva, že by to bolo veľkým prínosom pre európsky projekt.
Vyzýva preto svoju administratívu, aby predložila akčný plán komunikácie zameraný na miestne a regionálne média a aby preskúmala nové nástroje, najmä s cieľom pripraviť sa na nasledujúce voľby do Európskeho parlamentu.
Poslaneckí asistenti
Správa berie na vedomie rozhodnutie Parlamentu "plne podporiť prijatie skutočného a zmysluplného štatútu asistentov poslancov" a vyzýva Radu, aby v tejto otázke prijala konečné rozhodnutie najneskôr "do septembra 2007", s cieľom vyčleniť pre túto oblasť potrebné finančné prostriedky.
Štatút má vyriešiť množstvo problémov, s ktorými sa asistenti stretávajú.
Tie súvisia najmä s ich sociálnym zabezpečením a daňovými ustanoveniami.
Zamestnanci
Správa zastáva názor, že po poslednom zvýšení v pláne stavu zamestnancov (21 % za obdobie štyroch rokov), ktoré súvisí hlavne s dvoma rozšíreniami a nárastom počtu úradných jazykov, by mal mať Parlament už dostatočné ľudské zdroje potrebné na svoje fungovanie.
Každú ďalšiu žiadosť o vytvorenie nových postov bude preto EP podľa správy dôkladne zvažovať .
EP a ekológia
Poslanci v správe podotýkajú, že inštitúcie EÚ by mali ísť príkladom v uplatňovaní ekologických politík a zlepšovaní energetickej efektívnosti a pripomínajú, že EP sa zaviazal preskúmať spôsoby, ako znížiť zvyšujúce sa náklady na energiu, vrátane možnosti obmedzenia používania klimatizácie v letnom období.
Žiadajú tiež efektívnejšie využitie papiera a zníženie distribúcie tlačených materiálov, pričom sa má umožniť dostupnosť tlačených verzií mnohých úradných dokumentov Parlamentu na požiadanie.
Ostatné inštitúcie EÚ
Čo sa týka rozpočtových odhadov ostatných európskych inštitúcií na rok 2008, Parlament ich vyzýva, aby predložili rozpočet zodpovedajúci ich skutočným potrebám.
Rozprava z 28.
03.
2007:
V rozprave o tomto bode zasadnutia vystúpil aj slovenský europoslanec Vladimír MAŇKA (PES, SK), ktorý uviedol, že "otcovia myšlienky zjednotenej Európy nevedeli čo bude o 50 rokov, ale vedeli, že ak má byť Európa vybudovaná, musí byť vybudovaná spoločne".
Pripomenul tiež, že v rozpočte na rok 2008 sa kladie veľký politický dôraz na zlepšenie informovanosti európskych občanov, s cieľom odstrániť nedostatky v imidži Európskej únie, no nie je podľa neho postačujúce, aby sa o pokroky snažil len Európsky parlament.
"Je potrebné, aby sme v spolupráci s Komisiou a Európskymi domami v jednotlivých členských štátoch pripravili efektívne opatrenia v oblasti komunikácie a efektívnosť procesu následne pravidelne hodnotili.
Naša snaha o komplexný pohľad na vec a posilnenie spolupráce medzi inštitúciami povedie k vyššej transparentnosti a lepšiemu využitiu zdrojov".
Na margo osláv 50. výročia Únie pripomenul veľký koncert, ktorý bol usporiadaný v Bruseli.
"Mnohí z vás, vážení kolegovia ste v sobotu večer spolu s miliónmi televíznych divákov sledovali koncert z Bruselu, organizovaný na oslavu 50. výročia podpísania Rímskych zmlúv.
Celkový dojem však nakoniec nebol ani tak oslavný, ako skôr rozpačitý.
Celá akcia mohla získať podstatne vyššiu symboliku, ak by na podujatie pozvali umelcov zo všetkých členských štátov", upozornil a dodal, že "ak sa majú problémy riešiť úspešne, je potrebné mať na veci komplexný pohľad.
V svojom príspevku sa tiež venoval otázke štatútu poslaneckých asistentov, ktorého prijatie sa EP nedávno rozhodol podporiť.
Poslaneckých kolegov v tejto súvislosti vyzval, aby k prerokovávanej správe prijali jeho pozmeňujúci návrh, v ktorom vyzval Radu na prijatie konečného rozhodnutia.
20070326IPR04620 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
