Pri otvorení zasadnutia EP sa spomínala aj kauza Hedvigy Malinovej
Inštitúcie
2007-05-21 - 19:16
Predseda EP Hans-Gert Pöttering dnes o 17:00 otvoril ďalšie plenárne zasadnutie Parlamentu v Štrasburgu.
Plénu oznámil stiahnutie hlasovania o uznesení k situácii v Palestíne z agendy a pristúpil k hlasovaniu o ďalších bodoch programu.
Poslanci v ňom zamietli návrh skupiny Greens/EFA, aby bola správa o organických produktoch odložená na jún, čo znamená, že ostáva v tohtotýždňovej agende.
Nasledovali jednominútové vystúpenia poslancov, v rámci ktorých sa spomínala aj kauza Hedvigy Malinovej.
Jednominútové vystúpenia
V rámci tzv. jednominútových vystúpení požiadala ako prvá o slovo slovenská europoslankyňa Edit BAUER (EPP-ED, SK), ktorá informovala plénum EP a jeho predsedu o kauze Hedvigy Malinovej .
"Pán predseda, koncom augusta 2006 bola na Slovensku zbitá maďarská študentka", uviedla s tým, že spresnila, ako páchatelia popísali jej blúzku sloganmi "dobre známymi z konca druhej svetovej vojny typu Maďari za Dunaj a Slovensko bez parazitov".
Slovenský premiér na to podľa jej slov "reagoval slovami, že sa to môže stať kdekoľvek na svete".
Ako ďalej uviedla, "po dvoch týždňoch veľmi zvláštneho vyšetrovania slovenský minister vnútra médiám oznámil, že sa nič nestalo a študentka si celý príbeh vymyslela".
Poslancov EP potom informovala, že minulý týždeň došlo k obvineniu Hedvigy Malinovej z krivej výpovede, "čo bol pre Maďarov žijúcich na Slovensku skutočný šok".
Obeť násilia, študenti, ako aj učitelia, ktorí boli svedkami jej situácie, teraz podľa Edit Bauer "stoja proti polícii, ktorá ju obvinila, a proti vláde, ktorá ju ponížila".
"V priestore slobody, bezpečnosti a spravodlivosti prvé dva predpoklady zlyhali.
Tento prípad bude určite tiež testom spravodlivosti.
Samozrejme, je možné pochybovať o tom, či súd rozhodne proti polícii a vláde", zakončila svoj príspevok.
Niekoľko minút po tomto príspevku reagoval na slová Edit Bauer slovenský europoslanec Vladimír MAŇKA (PES, SK) .
Ten zdôraznil, že v procese vyšetrovania odborníci vykonali expertízy kriminalistickej biológie, chémie, genetickej analýzy, analýzu písma a expertízy z odboru zdravotníctva, "pričom vyšetrovanie preukázalo, že výpovede Hedvigy Malinovej neboli pravdivé".
Študentka tým podľa jeho slov "zrejme naplnila skutkovú podstatu" krivej výpovede a krivej prísahy.
"V každom demokratickom štáte v takomto prípade vyšetrovateľ vznesie obvinenie pre krivú výpoveď a krivú prísahu", uviedol a dodal, že považuje za poburujúce vyjadrenia predsedu zahraničného výboru maďarského parlamentu, ktorý na tlačovej besede vyhlásil, že Slovensko pripravuje vykonštruovaný proces.
"Vážení kolegovia, takéto vyhlásenia sú hrubým zasahovaním politických síl iného štátu do práce nezávislých orgánov činných v trestnom konaní s cieľom vyvolať napätie.
Zaslúžia si naše odsúdenie", zdôraznil na záver a doplnil, že vyšetrovanie a konanie prebieha v súlade so zákonmi a o prípade rozhodne nezávislý súd.
Najdôležitejšie udalosti zasadnutia
Na program pléna sa dostáva napr. dlho očakávaný návrh nariadenia, ktorý má znížiť roamingové ceny a ochrániť európskych spotrebiteľov využívajúcich služby mobilných operátorov v zahraničí.
Európsky parlament trvá na tom, aby nová legislatíva vstúpila do platnosti už toto leto, no rozhodnutie bude závisieť aj od Rady.
Parlament prerokuje tiež návrh smernice zameranej na čistotu povrchových vôd , ktorá nasleduje po smerniciach tykajúcich sa kvality vôd na kúpanie a kvality podzemných vôd.
Poslanci budú zvažovať aj správu, ktorá sa zaoberá sadzbami spotrebnej dane na alkohol a alkoholické nápoje a tvrdí, že tieto sadzby by sa mali zrušiť a členské štáty by mali prijať určitý kódex, ktorý by ich povzbudil, aby sa priblížili k priemerným daniam v EÚ.
EP bude ďalej v druhom čítaní hlasovať o programe Daphne III, ktorý je zameraný na boj proti násiliu páchanom na deťoch, mládeži a ženách a medzi najdôležitejšie body zasadnutia budú nepochybne patriť aj dve rozpravy, ktoré sa budú venovať téme pokroku, ktorý bol dosiahnutý v otázke Ústavnej zmluvy pre Európu .
Zúčastní sa ich taliansky premiér Romano Prodi a holandský premiér Jan Peter Balkenende .
20070509IPR06501
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
