26.2.2008
NÁVRH UZNESENIA
ktorý v súlade s článkom 113 rokovacieho poriadku
predkladajú Philip Claeys, Frank Vanhecke a Koenraad Dillen
o mohutnom náraste počtu správ dotovaných Európskou úniou o rasizme, diskriminácii a „islamofóbii“
Návrh uznesenia Európskeho parlamentu o mohutnom náraste počtu správ dotovaných Európskou úniou o rasizme, diskriminácii a „islamofóbii“
Európsky parlament ,
–
so zreteľom na článok 113 rokovacieho poriadku,
A.
keďže ENAR (Európska sieť proti rasizmu), Raxen (Európska informačná sieť o rasizme a xenofóbii) a Európska agentúra pre základné práva zverejnili v uplynulých mesiacoch vlastné správy o rasizme, diskriminácii a/alebo „islamofóbii“,
B.
keďže tieto správy vykazovali na rôznych úrovniach známky nedostatočnej vedeckej metodiky (napríklad Európske stredisko pre monitorovanie rasizmu a xenofóbie (EUMC) sa v roku 2006 vo svojej štúdii venovalo diskriminácii bez toho, aby vymedzilo tento pojem, alebo sa informuje o vývojových trendoch bez toho, aby boli doložené objektívnymi číselnými údajmi),
C.
keďže z týchto správ neraz vyplýva jasná politická agenda (útočí sa v nich na niektoré politické strany, podporuje sa hlasovacie právo pre cudzincov a/alebo regularizácia nelegálnych prisťahovalcov atď.),
D.
keďže z viacerých správ vyplývajú viac-menej tie isté závery, a preto možno konštatovať duplicitu, ktorá neprináša žiadnu pridanú hodnotu,
1.
žiada Komisiu, aby v prípade potreby zastavením alebo znížením dotácií nabádala vyššie uvedené úrady k tomu, aby:
-
lepšie zladili svoje štúdie a v danom prípade spolupracovali s cieľom predchádzať duplicite,
-
zdržiavali sa pritom svojich politických stanovísk,
-
vo svojich analýzach využívali výlučne vedecky prepracované metodiky.
