Otázka na písomné zodpovedanie E-012475/2011
Komisii
článok 117 rokovacieho poriadku
Monika Flašíková Beňová (S&D)
(9. januára 2012)
Vec: Dohoda o kosovských hraniciach
Od marca tohto roku sa v Bruseli stretávajú zástupcovia z Kosova a zo Srbska za účelom riešenia problémov, ktoré vyvolalo jednostranné vyhlásenie nezávislosti Kosova, ktoré Srbsko naďalej považuje za jednu zo svojich provincií.
Európska únia je sprostredkovateľom týchto rokovaní.
Kosovo sa v júni tohto roku pokúsilo prevziať kontrolu nad tamojšími hraničnými priechodmi.
To zapríčinilo vytváranie cestných blokád.
Násilné zrážky medzi vojakmi a civilistami si v poslednom čase vyžiadali desiatky zranených.
Srbská strana nedávno oficiálne potvrdila uzavretie dohody, ktorá má zabezpečiť vytváranie spoločných, integrovaných, jednostranných a bezpečných stanovíšť na hraniciach.
Srbi totiž uzavretie dohody o sporných otázkach súvisiacich s pohraničným konfliktom najskôr odmietali.
V predmetnej dohode je viackrát použitý termín „integrované riadenie hraníc“.
Slovo hranica však v takomto kontexte evokuje štátnosť.
Členské štáty však nie sú v otázke nezávislosti Kosova jednotné.
—
Považuje Komisia s ohľadom na túto skutočnosť použitie takýchto sporných slovných spojení v dohode za vhodné?
