P7_TA(2009)0019
Situácia v Litve po prijatí zákona na ochranu neplnoletých osôb pred škodlivým vplyvom verejných informácií
B7-0026 , 0027 , 0029 , 0030 a 0031/2009
Uznesenie Európskeho parlamentu zo 17. septembra 2009 o litovskom zákone na ochranu neplnoletých osôb pred škodlivým vplyvom verejných informácií
Európsky parlament
, –
so zreteľom na medzinárodné a európske záväzky v oblasti ľudských práv vrátane tých, ktoré sú obsiahnuté v dohovoroch OSN o ľudských právach, v Európskom dohovore o ochrane ľudských práv a základných slobôd zo 4. novembra 1950 a v Dohovore OSN o právach dieťaťa z 20. novembra 1989,
–
so zreteľom na ustanovenia Európskej únie o ľudských právach, konkrétne na článok 6 Zmluvy o EÚ, článok 13 Zmluvy o ES a Chartu základných práv Európskej únie,
–
so zreteľom na článok 13 ods. 1 Zmluvy o ES, podľa ktorého "Rada môže, bez toho, aby boli dotknuté ostatné ustanovenia tejto zmluvy, a v rámci právomocí, ktorými je poverené Spoločenstvo, na návrh Komisie a po porade s Európskym parlamentom, jednomyseľne prijať opatrenia na boj proti diskriminácii založenej na pohlaví, rasovom alebo etnickom pôvode, náboženskom vyznaní alebo viere, postihnutí, veku alebo sexuálnej orientácii",
–
so zreteľom na smernice Rady 2000/43/ES Ú. v.
ES L 180, 19.7.2000, s.
22.
a 2000/78/ES Ú. v.
ES L 303, 2.12.2000, s.
16.
, ktorými sa zakazuje priama alebo nepriama diskriminácia na základe rasového alebo etnického pôvodu, náboženského vyznania alebo viery, zdravotného postihnutia, veku alebo sexuálnej orientácie, ako aj so zreteľom na návrh smernice Rady o vykonávaní zásady rovnakého zaobchádzania s osobami bez ohľadu na náboženské vyznanie alebo vieru, zdravotné postihnutie, vek alebo sexuálnu orientáciu, ktorý predložila Komisia 2. júla 2008 ( KOM(2008)0426 ), a na článok 21 ods. 1 Charty základných práv Európskej únie, podľa ktorého je zakázaná "akákoľvek diskriminácia najmä z dôvodu pohlavia, rasy, farby pleti, etnického alebo sociálneho pôvodu, genetických vlastností, jazyka, náboženstva alebo viery, politického alebo iného zmýšľania, príslušnosti k národnostnej menšine, majetku, narodenia, zdravotného postihnutia, veku alebo sexuálnej orientácie",
–
so zreteľom na článok 115 ods. 5 rokovacieho poriadku,
A.
keďže EÚ je spoločenstvom hodnôt založených na ľudských právach, základných slobodách, demokracii a právnom štáte, rovnosti a nediskriminácii a keďže na dosiahnutie tohto cieľa sa schválili a navrhli smernice, vrátane smerníc na boj proti diskriminácii založenej na sexuálnej orientácii,
B.
keďže sexuálna orientácia sa týka práva jednotlivca na súkromie, ktoré zabezpečujú medzinárodné, európske a vnútroštátne právne predpisy v oblasti ľudských práv, a keďže verejné orgány by mali podporovať rovnosť a nediskrimináciu zároveň so zaručením slobody prejavu médiám, mimovládnym organizáciám a jednotlivcom,
C.
keďže 14. júla 2009 litovský parlament schválil novelu zákona o ochrane neplnoletých osôb pred škodlivým vplyvom verejných informácií, ktorá má nadobudnúť účinnosť 1. marca 2010, na základe ktorého bude zakázané "priamo šíriť medzi neplnoletými osobami" verejné informácie, ktoré "propagujú homosexuálne, bisexuálne alebo polygamné vzťahy", pretože to má "škodlivý vplyv na vývoj neplnoletých osôb",
D.
keďže znenie zákona, najmä pokiaľ ide o jeho článok 4, je vágne a právne nejasné a mohlo by viesť ku kontroverznému výkladu,
E.
keďže po prelomení veta prezidenta Litovskej republiky zákon teraz preskúmavajú litovské vnútroštátne orgány,
F.
keďže je nejasné, aké materiály by patrili do rozsahu pôsobnosti tohto zákona a či sa jeho pôsobnosť týka aj kníh, umenia, tlače, reklamy, hudby a verejných podujatí, ako sú divadlo, výstavy alebo demonštrácie,
G.
keďže švédske predsedníctvo EÚ prerokovalo zákon, v znení zmien a doplnkov, s litovskými orgánmi, pričom nová prezidentka Litovskej republiky vyhlásila, že zabezpečí jeho súlad s požiadavkami EÚ a medzinárodnými požiadavkami,
1.
žiada Agentúru Európskej únie pre základné práva, aby poskytla stanovisko k zákonu a k novelám so zreteľom na zmluvy a právne predpisy EÚ;
2.
opäť potvrdzuje, že je dôležité, aby EÚ bojovala proti všetkým formám diskriminácie, a najmä proti diskriminácii založenej na sexuálnej orientácii;
3.
opäť potvrdzuje zásadu stanovenú v Preambule Deklarácie OSN o právach dieťaťa z 20. novembra 1959, podľa ktorej "dieťa z dôvodu svojej fyzickej i duševnej nezrelosti potrebuje osobitné záruky a starostlivosť vrátane primeranej právnej ochrany";
4.
víta vyhlásenia novej prezidentky Litovskej republiky a vytvorenie pracovnej skupiny v Litve, ktorá má za úlohu hodnotiť prípadné zmeny uvedeného zákona, a vyzýva prezidentku Litovskej republiky a štátne orgány, aby zabezpečili súlad svojich vnútroštátnych právnych predpisov s ľudskými právami a základnými slobodami, ako sú zakotvené v medzinárodnom a európskom práve;
5.
poznamenáva, že zákon na ochranu neplnoletých osôb pred škodlivým vplyvom verejných informácií, ktorý litovský parlament schválil 14. júla 2009, ešte nenadobudol účinnosť a než sa tak stane, je potrebné ho zrevidovať;
6.
poveruje príslušný výbor, aby túto otázku sledoval;
7.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a kandidátskych krajín, prezidentke a parlamentu Litovskej republiky, Agentúre Európskej únie pre základné práva a Rade Európy.
