Otázka na písomné zodpovedanie E-010419/2011
Komisii
článok 117 rokovacieho poriadku
Monika Flašíková Beňová (S&D)
(15. novembra 2011)
Vec: Zmeny smernice o azylovom konaní
Komisia zverejnila návrh na prepracovanie smernice o azylovom konaní.
Tento návrh však v konečnom dôsledku oslabuje určité základné ustanovenia zakomponované do návrhu ešte v roku 2009.
Štátom s veľkým počtom žiadostí z tretích krajín a od osôb bez štátneho občianstva žiadajúcich medzinárodnú ochranu priznáva priveľkú flexibilitu a umožňuje im dosť široké odchýlenie od procesných štandardov.
Takýmto spôsobom potláča ľudské práva a základné slobody veľkého počtu ľudí tejto ohrozenej sociálnej skupiny.
Pred prijatím akéhokoľvek rozhodnutia v súvislosti so snahou o vytvorenie Spoločného európskeho azylového systému je potrebné zamerať sa aj na vedecké výskumy, odporúčania a sociálne prieskumy.
Takisto je užitočné spolupracovať s rôznymi mimovládnymi organizáciami, ktoré sú v danej oblasti dlhodobo aktívne a disponujú obrovským množstvom skúseností z praxe.
—
Spolupracuje Komisia pri vytváraní návrhov legislatívnych zmien aj s takýmto typom organizácií?
Ak áno, s kým konkrétne a v čom akceptovala pripomienky konkrétnych organizácií?
