Regulácia úverových ratingových agentúr schválená
Voľby 2009
Hospodárske a menové záležitosti
2009-04-23 - 15:27
Ratingy by mali byť kvalitnejšie a spoľahlivejšie.
Európsky parlament dnes schválil nariadenie regulujúce úverové ratingové agentúry a prijal opatrenia, ktorých cieľom je sprehľadnenie procesu vypracúvania ratingov a práce agentúr, ako aj zvyšovanie ich nezávislosti.
Zámerom novej legislatívy je snaha o obnovenie dôvery investorov aj spotrebiteľov.
Podľa poslancov, súčasná globálna hospodárska kríza ukázala nedostatky ratingov vydávaných úverovými ratingovými agentúrami (CRA), ktoré takto čiastočne k samotnej kríze prispeli.
Hlavné zlyhanie pripisujú neschopnosti agentúr zachytiť zhoršovanie podmienok na finančných trhoch a nereflektovanie nových rizík na trhu úverov.
Dôvody tohto zlyhania vidia v nedostačujúcich modeloch, nedôslednosti, konflikte záujmov, kvalifikácii analytikov, spôsoboch riadenia, ako aj chýbajúcom dozore nad kvalitou ratingov.
Parlament preto považuje za nevyhnutné, aby pre ratingové agentúry platili záväzné predpisy a nie iba kódex správania sa tak, ako tomu bolo doposiaľ.
Úverové ratingové agentúry sú spoločnosti, ktoré vypracúvajú a poskytujú ratingy, ktoré reprezentujú názor danej agentúry na budúcu hodnotu spoločností, cenných papierov, či dlhopisov.
Aj keď ide len o názory, ratingy sú využívané investormi, veriteľmi vydavateľmi a kontrolórmi cenných papierov, a teda ovplyvňujú dianie na finančnom trhu.
Poslanci preto trvajú na tom, aby bolo vypracovanie ratingov prehľadné a nezávislé od rôznych vplyvov.
Správu, ktorú vypracoval poslanec Jean-Paul GAUZÈS (EPP-ED, FR), schválilo plénum EP pomerom hlasov 569:47:4.
Zamedzenie konfliktu záujmov
Kľúčovým cieľom novej legislatívy je snaha o zamedzenie konfliktu záujmov medzi ratingovou agentúrou a spoločnosťou, ktorá je predmetom hodnotenia.
Dlhodobý pracovný vzťah s hodnotenou spoločnosťou môže narušiť nezávislosť analytika úverovej ratingovej agentúry.
Parlament preto odporúča, aby analytici CRA, ktorí sú v priamom kontakte s hodnotenými spoločnosťami podliehali rotačnému mechanizmu.
Ten bude na základe žiadosti poslancov prebiehať na individuálnej báze tak, aby sa nestriedal celý tím CRA naraz.
Posilnenie Európskej dimenzie v oblasti registrácie a dohľadu
S cieľom posilnenia transparentnosti, nezávislosti a dobrého riadenia zavádza nová legislatíva povinnosť registrácie pre všetky úverové ratingové agentúry vykonávajúce činnosť v rámci EÚ.
Toto opatrenie, spolu s povinnosťou CRA podriadiť sa záväzným predpisom, má podľa poslancov prispieť k zvýšeniu kvality a spoľahlivosti vypracúvaných ratingov.
Orgánom zodpovedným za registráciu úverových ratingových agentúr bude Výbor európskych regulačných orgánov cenných papierov (CESR), predstavujúc tak jediné centrálne miesto, kde sa bude musieť agentúra pôsobiaca na území Spoločenstva zaregistrovať, čo prispeje k úspore nákladov a času.
Úlohou CESR bude po obdržaní žiadosti informovať verejnosť a orgány členských štátov, ktoré vydajú rozhodnutie o registrácii.
V ich kompetencii bude tiež dohľad nad dodržiavaním záväzných pravidiel zo strany ratingových agentúr a prípadné odňatie registrácie v prípade ich nedodržiavania.
Informácie verejnosti bude poskytovať CERS.
Parlament tiež podporil vznik kolégia dozorcov, tvoreného zástupcami kompetentných orgánov členských štátov, ako platformy pre výmenu informácií a posilňovanie ich spolupráce.
Zverejňovanie metodológie a správa o transparentnosti
Poslanci sú presvedčení o potrebe zverejňovania metodológií, ktoré úverové ratingové agentúry použijú pri vypracovaní ich ratingov.
Spoločnosti budú taktiež musieť zabezpečiť, aby ratingy odrážali všetky dostupné informácie, ktoré sú v dostačujúcej kvalite a z hodnoverného zdroja.
Úverové ratingové agentúry budú tiež povinné každoročne zverejňovať správu o transparentnosti, v ktorej uvedú informácie o vlastníctve, výsledku ročného interného preskúmania dodržania nestrannosti a popis politiky rotácie manažmentu a analytikov.
Ratingy agentúr mimo EÚ
Ďalšou otázkou, ktorou sa schválená legislatíva zaoberá, sú ratingy agentúr, ktorých hlavné sídlo sa nachádza mimo EÚ.
Tieto by podľa poslancov mali byť schválené ratingovou agentúrou EÚ, ktorej vznik nové nariadenie predpokladá.
Jej úlohou bude zároveň monitorovanie dodržiavania záväzných predpisov úverovou ratingovou agentúrou, ktorá sídli mimo územia EÚ.
Nariadenie zavádza pre menšie mimoeurópske CRA špecifický certifikačný režim, v rámci ktorého Komisia jednotlivo posúdi každú žiadosť na základe ekvivalencie právnych noriem tretej krajiny s predpismi Spoločenstva v danej oblasti.
Spôsob schvaľovania a vstup do platnosti
Keďže nariadenie bolo v pléne EP schválené na základe postupu spolurozhodovania, je teraz na Rade ministrov, aby sa k celému textu vyjadrila.
V prípade jeho odsúhlasenia bude legislatíva definitívne schválená.
Ak však Rada odmietne súhlasiť s textom nariadenia schváleného dnes v EP, prípadne ho doplní vlastnými pozmeňovacími návrhmi, celý text sa vráti opäť do EP v rámci druhého čítania.
V prípade potvrdenia v Rade ministrov vstúpi nariadenie do platnosti na území celej EÚ 20 dní po jeho publikovaní v Úradnom vestníku Európskych spoločenstiev.
Členské štáty budú mať následne šesť mesiacov na prijatie nevyhnutných opatrení pre zavedenie nového nariadenia do praxe.
Prechodné obdobie je pre opatrenia týkajúce sa ratingových agentúr z územia mimo EÚ stanovené na 18 mesiacov.
Tri roky po vstupe do platnosti vypracuje Komisia správu o účinnosti daných opatrení v praxi.
20090422IPR54187 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
