P6_TA(2005)0303
Zimbabve
B6-0416 , 0430 , 0432 , 0439 a 0442/2005
Uznesenie Európskeho parlamentu o Zimbabve
Európsky parlament
, –
so zreteľom na svoje predchádzajúce uznesenia o situácii v Zimbabwe, vrátane posledného z nich zo 16. decembra 2004 Prijaté texty, P6_TA(2004)0112 .
,
–
so zreteľom na spoločnú pozíciu Rady 2005/146/SZBP z 21. februára 2005, ktorou sa predlžuje spoločná pozícia 2004/161/SZBP o obnovení reštriktívnych opatrení voči Zimbabwe Ú. v.
EÚ L 49, 22.2.2005, s.
30.
a nariadenie Komisie (ES) č. 898/2005 z 15. júna 2005, ktorým sa mení a dopĺňa nariadenie Rady (EC) č. 314/2004 o určitých reštriktívnych opatreniach voči Zimbabwe Ú. v.
EÚ L 153, 16.6.2005, s.
9.
,
–
so zreteľom na článok 115 ods. 5 rokovacieho poriadku,
A.
keďže 19. mája 2005 Mugabeho režim zintenzívnil utláčanie ľudu Zimbabwe, keď brutálnym spôsobom zničil tisícky domov v Harare, Bylawayo a iných mestských oblastiach v rámci tzv. "operácie vypudenia špiny", v dôsledku čoho je podľa odhadov OSN v súčasnosti vyše 200 000 ľudí bez domova alebo živobytia a keďže mnohí z týchto ľudí žijú v súčasnosti na brehoch rieky Mukluvisi v podmienkach, ktoré napomáhajú šíreniu chorôb,
B.
keďže Mugabeho stúpenci si upevnili moc v zmanipulovaných parlamentných voľbách z 31. marca 2005, ktoré charakterizovalo utláčanie a zastrašovanie, a teda tieto voľby nesplnili medzinárodne prijateľné demokratické normy,
C.
keďže vedúci predstavitelia krajín G8 sa v dňoch 6. až 8. júla 2005 stretávajú v Gleneagles a keďže britské predsedníctvo G8 uvádza pomoc Afrike ako prioritu svojej agendy; keďže kampaň Live8 upriamila ďalšiu pozornosť na problémy Afriky, medzi ktoré patrí aj potreba dobrej správy,
D.
keďže 24. mája 2005 sa ministri krajín EÚ zodpovední za rozvoj dohodli na zvýšení pomoci EÚ na 0,56 % hrubého národného dôchodku do roku 2010, aby tak bolo možné dosiahnuť výšku 0,7 % do roku 2015, ktorá pomôže splniť Rozvojové ciele milénia; keďže sa odhaduje, že zvýšením sa do roku 2010 získa ročne na tento účel ďalších 20 miliárd EUR,
E.
keďže samotná pomoc Afrike nedosiahne veľa bez dobrej správy, právneho štátu a dodržiavania ľudských práv a stanovisko afrických vlád k vývoju v Zimbabwe je kľúčovým ukazovateľom ich záväzkov voči týmto hodnotám,
F.
keďže Zimbabwe malo v minulosti úspešnú ekonomiku, vyvážalo potraviny do ďalších afrických krajín a dokázalo susedným štátom pomáhať pri prekonávaní ich ťažkostí, ale dnes je štátom, ktorý zlyhal, pričom milióny jeho obyvateľov sú závislé od potravinovej pomoci medzinárodného spoločenstva,
G.
keďže Svetový potravinový program OSN (WFP)odhaduje, že Zimbabwe bude potrebovať 1,8 milióna ton obilnín na nakŕmenie 4 miliónov svojich obyvateľov trpiacich podvýživou a ohrozených hladom, pričom domáca výrobná kapacita Zimbabwe predstavuje v súčasnosti len 400 000 až 600 000 ton obilnín,
H.
keďže Medzinárodný menový fond (MMF) uvádza, že nedoplatky Zimbabwe voči MMF predstavujú 295 miliónov USD a že Mugabeho režim čistenia miest a klesajúca poľnohospodárska výroba spôsobia ďalšie zvýšenie inflácie vedúce k ešte hlbšej hospodárskej kríze,
I.
keďže podniky z členských štátov EÚ pokračujú v nákupe poľnohospodárskych produktov, o ktorých sa predpokladá, že pochádzajú z fariem pod priamou kontrolou Mugabeho režimu,
J.
keďže Africká únia odmietla zasiahnuť a ukončiť Mugabeho brutálne utláčanie a juhoafrický prezident Thabo Mbeki odmietol dokonca kritizovať kroky Mugabeho, nieto ešte vykonať konkrétne opatrenia voči jeho režimu,
K.
keďže Juhoafrické rozvojové spoločenstvo (SADC) naďalej udržiava v Harare regionálne výcvikové stredisko mierových síl,
L.
keďže pri obnovovaní cielených sankcií voči Mugabeho režimu vo februári 2005 sa Rada zaviazala tieto sankcie ďalej prehodnotiť "pri zohľadnení parlamentných volieb, ktoré sa uskutočnia v Zimbabwe v marci 2005",
M.
keďže zákaz cestovania v EÚ voči Zimbabwe bol 15. júna 2005 rozšírený a týka sa približne 120 členov Mugabeho režimu; keďže toto rozšírenie bude mať len malý dopad bez dôsledného dodržiavania sankcií; keďže Rada neuvalila žiadne iné opatrenia voči Mugabeho režimu po zmanipulovaných voľbách z 31. marca 2005, ani po najnovšej vlne utláčania,
N.
keďže bývalý poslanec za opozičné Hnutie za demokratickú zmenu Roy Bennett bol 28. júna 2005 prepustený z väzenia po ôsmich mesiacoch väznenia v hrozných podmienkach,
O.
keďže najbližšie stretnutie Rady pre všeobecné záležitosti a zahraničné vzťahy (GAERC) sa uskutoční v dňoch 18. a 19. júla 2005 a poskytne príležitosť konať,
1.
v čase, keď medzinárodné spoločenstvo venuje zvýšenú pozornosť Afrike, odsudzuje Mugabeho režim za zintenzívnenie utláčania Zimbabwianskeho ľudu a vyjadruje hlboké sklamanie nad zamietnutím kritiky Mugabeho režimu alebo krokov voči jeho režimu zo strany afrických vlád, najmä Juhoafrickej republiky, SADC a Africkej únie;
2.
vyzýva krajiny G8, aby trvali na tom, že africké regionálne organizácie a štáty by mali jasne vyjadriť svoje záväzky týkajúce sa dobrej správy, boja proti korupcii, demokracie, právneho štátu, dodržiavania ľudských práv, ako aj hospodárskeho pokroku a považuje Zimbabwe v tejto súvislosti za skúšku;
3.
vyžaduje okamžité ukončenie hromadného násilného vysídľovania zo strany Mugabeho režimu a trvá na tom, aby sa podporným a humanitárnym agentúram, ktoré pomáhajú ľuďom, ktorí boli vnútorne presídlení v rámci "operácie vypudenie špiny", umožnil neobmedzený prístup;
4.
trvá na tom, že ľudu Zimbabwe je potrebné sprístupniť pomoc prostredníctvom mimovládnych organizácií a vyzýva Komisiu, aby vyvinula maximálne úsilie s cieľom zabezpečiť, aby Mugabeho režim nebránil dodávkam pomoci;
5.
požaduje vytvorenie medzinárodného vyšetrovacieho výboru s cieľom preskúmať zneužívanie potravín a prístreškov ako politických zbraní;
6.
odsudzuje nevýrazný prístup Africkej únie, najmä Južnej Afriky a viacerých ďalších krajín, ktoré susedia so Zimbabwe, ktoré zatvárajú oči pred každodenným utláčaním ľudí v Zimbabwe a pred ničením hospodárstva krajiny; pripomína vláde Južnej Afriky jej osobitnú zodpovednosť voči jej susedovi, Zimbabwe, a vyzýva ju, aby sa pokúsila zabezpečiť, aby Mugabeho režim okamžite zastavil násilné vysťahovávanie;
7.
vyzýva SADC, aby uzavrelo svoje regionálne výcvikové stredisko mierových síl v Harare, ako prejav svojej ochoty vyvíjať tlak na Mugabeho režim;
8.
odmieta uznať výsledky zmanipulovaných volieb konaných 31. marca 2005, ktoré nesplnili medzinárodne uznané demokratické normy, vrátane noriem SADC;
9.
ľutuje, že Rada nereagovala na trvalé výzvy Parlamentu, aby sa zvýšil tlak na Mugabeho režim;
10.
trvá na tom, aby Rada, vzhľadom na situáciu v Zimbabwe a želanie ľudí v našich krajinách podporiť Afriku, podnikla závažné kroky na zlepšenie stavu v Zimbabwe; v tejto súvislosti vyzýva Radu, aby zaplnila medzery v existujúcich cielených sankciách EÚ a prijala jasný záväzok vyžadovať presadzovanie týchto sankcií zo strany všetkých členských štátov;
11.
nalieha, aby tieto opatrenia zahŕňali obmedzenie všetkých hospodárskych spojení so Zimbabwe, z ktorých režim priamo profituje (ako napríklad obchodovanie s farmami, ktoré kontrolujú príslušníci režimu), určenie a zavedenie opatrení voči tým, ktorí poskytujú finančnú podporu nedemokratickým krokom režimu (v spolupráci so Spojenými štátmi a krajinami Britského spoločenstva národov), a zabránenie rodinným príslušníkom pohlavárov Mugabeho režimu, aby získali prístup k zamestnaniu a vzdelávacím inštitúciám v členským štátoch EÚ;
12.
požaduje vymenovanie osobitného vyslanca EÚ pre Zimbabwe s cieľom vyburcovať africké štáty k aktívnemu prístupu (v spolupráci so Spojenými štátmi a krajinami Britského spoločenstva národov) a zastavenie návratu žiadateľov o azyl zo Zimbabwe, ktorí sa zdržiavajú v členských štátoch, kým sa nezlepší situácia v Zimbabwe;
13.
vyzýva podniky v členských štátoch EÚ, ktoré obchodujú so Zimbabwe, aby uplatňovali transparentné obchodné praktiky, odmietli uzatvoriť dohody s tými, ktorí sa zúčastnili na Mugabeho programe zhabania pôdy a konali spôsobom, ktorý bude na prospech zimbabwského ľudu, a nie Mugabeho režimu;
14.
súhlasí so skutočnosťou, že predseda Komisie vyjadril sklamanie nad tým, že Africká únia a Južná Afrika nedokázali reagovať na krízu v oblasti dodržiavania ľudských práv v Zimbabwe, a trvá na tom, aby Komisia v svojej nasledujúcej "Stratégii pre Afriku" náležite zohľadnila toto uznesenie;
15.
vyzýva Bezpečnostnú Radu OSN, aby venovala vážnu a okamžitú pozornosť utlačovaniu, ktoré sa odohráva v Zimbabwe, a preskúmala, do akej miery je možné zobrať zodpovedné osoby na zodpovednosť;
16.
víta prepustenie Roya Benneta z väzenia, avšak odsudzuje otrasné zaobchádzanie Mugabeho režimu s jeho osobou a požaduje prepustenie ďalších 30 000 nevinných obetí, ktoré boli uväznené v súvislosti s tzv. "operáciou vypudenie špiny";
17.
požaduje odstúpenie Roberta Mugabeho, ako aj vytvorenie prechodnej vlády v Zimbabwe za účasti opozičných skupín a iných ľudí dobrej vôle s cieľom obnoviť prijateľné normy vládnutia v Zimbabwe, ozdraviť zničené hospodárstvo a vyriešiť situáciu v oblasti ľudských práv;
18.
poveruje svojho predsedu, aby toto uznesenie postúpil Rade, Komisii, vládam členských štátov, vládam krajín G8, vláde a parlamentu Zimbabwe, vláde a parlamentu Južnej Afriky, generálnemu tajomníkovi Britského spoločenstva národov, generálnemu tajomníkovi OSN, predsedom Komisie a Výkonnej rady Africkej únie a generálnemu tajomníkovi SADC.
