15.6.2010 B7-0403/2010 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o povodniach v stredoeurópskych krajinách, najmä v Poľsku, v Českej republike, na Slovensku a v Maďarsku
Michał Tomasz Kamiński
,
Zbigniew Ziobro
,
Marek Józef Gróbarczyk
,
Tadeusz Cymański
,
Jacek Olgierd Kurski
,
Jacek Włosowicz
,
Adam Bielan
,
Janusz Wojciechowski
,
Mirosław Piotrowski
,
Tomasz Piotr Poręba
,
Ryszard Czarnecki
,
Oldřich Vlasák
,
Lajos Bokros
,
Marek Henryk Migalski
,
Paweł Robert Kowal
,
Konrad Szymański
v mene skupiny ECR
PE441.985v01-00 B7‑0403/2010 Uznesenie Európskeho parlamentu o povodniach v stredoeurópskych krajinách, najmä v Poľsku, v Českej republike, na Slovensku a v Maďarsku
Európsky parlament ,
– so zreteľom na článok 3 Zmluvy o EÚ a články 191 a 349 Zmluvy o fungovaní EÚ,
– so zreteľom na návrh nariadenia, ktorý predložila Komisia a ktorým sa zriaďuje Fond solidarity Európskej únie ( KOM(2005)0108 ), a na uznesenie Európskeho parlamentu z 18. mája 2006 o živelných pohromách (požiaroch, suchu a povodniach),
– so zreteľom na smernicu Európskeho parlamentu a Rady 2007/60/ES z 23. októbra 2007 o hodnotení a manažmente povodňových rizík,
– so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov – Manažment rizík povodní – Prevencia, ochrana a zmiernenie škôd po povodniach (KOM(2004) 472 v konečnom znení),
– so zreteľom na svoje uznesenia z 5. septembra 2002 o povodniach v Európe, z 8. septembra 2005 o živelných pohromách (požiaroch a povodniach) v Európe, zo 7. septembra 2006 o lesných požiaroch a povodniach, ako aj na svoje uznesenia z 18. mája 2006 o živelných pohromách – aspekty životného prostredia, poľnohospodárske aspekty a aspekty regionálneho rozvoja,
– so zreteľom na bielu knihu s názvom Adaptácia na zmenu klímy: Európsky rámec opatrení a na oznámenie Komisie o prístupe Spoločenstva k prevencii prírodných a človekom spôsobených katastrof ( KOM(2009)0082 ),
– so zreteľom na článok 110 ods. 2 rokovacieho poriadku,
A. keďže v Poľsku, Českej republike, Maďarsku a na Slovensku došlo k rozsiahlej živelnej pohrome v podobe povodní spôsobených mimoriadne nepriaznivými poveternostnými podmienkami, ktoré si vyžiadali mnoho obetí a desaťtisíce ľudí museli byť evakuované,
B. keďže povodne spôsobili rozsiahle škody na verejnej infraštruktúre (cesty, vodné cesty, elektrické siete, kanalizačné systémy a telekomunikačné siete), v komerčných a priemyselných zónach a vo vidieckych oblastiach, pričom zničili aj kultúrne a environmentálne dedičstvo; keďže najmä poškodenie systémov vodných ciest a kanalizácie môže byť nebezpečné pre verejné zdravie,
C. keďže povodne v niekoľkých uplynulých rokoch opakovane spôsobovali v tejto časti Európy sociálne a hospodárske straty a straty pre miestne hospodárstva, výrobu a cestovný ruch,
D. keďže živelná pohroma, ku ktorej došlo, znemožňuje miestnym obyvateľom vrátiť sa k normálnemu životu a jej hospodársky a sociálny dosah zanechá dlhodobé stopy,
E. keďže je nevyhnutné vyčistiť a nanovo vybudovať zaplavené oblasti, obnoviť ich výrobné kapacity a vykompenzovať sociálne straty spôsobené pohromou,
F. keďže živelné pohromy majú rozsiahle hospodárske a sociálne následky na regionálne hospodárstva, priemysel, cestovný ruch, životné prostredie a biodiverzitu,
G. keďže myšlienka európskej solidarity by mala priniesť skutočnú a významnú pomoc v čase núdze,
1. vyjadruje veľký súcit a solidaritu s regiónmi, ktoré postihla katastrofa; je hlboko znepokojený vážnymi hospodárskymi následkami a vyslovuje sústrasť príbuzným ľudí, ktorí zahynuli;
2. vyjadruje uznanie pátracím a záchranným tímom, ktoré bez oddychu pracovali, aby pomohli ľuďom a zmiernili ľudské a materiálne straty;
3. víta opatrenia prijaté členskými štátmi, ktoré deklarovali dvojstrannú pomoc regiónom postihnutým povodňami; je spokojný najmä s tým, že medzi nimi bola aj skupina Balt Flood Combat spolufinancovaná jedným z projektov EÚ;
4. vyjadruje názor, že národné, regionálne a miestne orgány by sa mali viac zamerať na politiku prevencie a venovať zvýšenú pozornosť náležitým predpisom týkajúcim sa využívania území, vodného hospodárstva a účinného riadenia rizík so zreteľom, okrem iného, na ochranné hrádze, poľnohospodárstvo a lesné hospodárstvo;
5. vyzýva členské štáty, aby preskúmali a aktualizovali existujúce plány manažmentu povodňových rizík a mapy povodňových rizík vrátane možného vplyvu klímy na povodne;
6. vyzýva Európsku komisiu, aby vypracovala nevyhnutné predpisy, ktoré by umožnili lepšie riadiť povodia v oblastiach zahŕňajúcich členské štáty;
7. so zreteľom na to vyzýva členské štáty a regióny postihnuté povodňami, aby vypracovali dlhodobo fungujúce plány obnovy a rekultivácie zničených oblastí; vyzýva členské štáty, aby posúdili nutnosť dlhodobých investícií zameraných na politiku prevencie a obmedzujúcich škody spôsobené živelnými pohromami;
8. vyjadruje názor, že následky týchto katastrof sa netýkajú len jednotlivých štátov, ale vyžadujú si skutočnú angažovanosť na európskej úrovni v súlade so zásadou solidarity, čo je obzvlášť dôležité v súvislosti s manažmentom povodňových rizík;
9. vyzýva Komisiu a členské štáty, aby podporovali všetkých jednotlivcov postihnutých hospodárskymi a sociálnymi dôsledkami katastrofy;
10. vyzýva Komisiu, aby hneď, keď dostane všetky potrebné žiadosti od členských štátov, ktoré prejavia záujem, vyvinula všetko úsilie s cieľom implementovať najpružnejšie a najvyššie možné financovanie z Fondu solidarity Európskej únie;
11. vyzýva Komisiu, aby uplatňovala čo najpružnejší prístup pri presúvaní zdrojov medzi programami a prioritami a pri rozhodovaní o udeľovaní finančných prostriedkov v rámci financovania z Fondu solidarity Európskej únie;
12. vyzýva Komisiu, aby zohľadňovala osobitnú povahu rôznych regiónov postihnutých povodňami v záujme toho, aby tieto regióny dostali najúčinnejšiu pomoc;
13. vyzýva Komisiu, aby urobila výnimku a umožnila členským štátom poskytnúť verejnú finančnú pomoc podnikom a poľnohospodárom v oblastiach postihnutých pohromou spolu s pomocou z Fondu solidarity Európskej únie;
13. poveruje svojho predsedu, aby postúpil toto uznesenie Rade, Komisii, členským štátom a miestnym orgánom v regiónoch postihnutých katastrofou.
