12.9.2011 B7-0483/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Sýrii
Charles Tannock
,
Ryszard Antoni Legutko
,
Ryszard Czarnecki
,
Sajjad Karim
,
Tomasz Piotr Poręba
v mene skupiny ECR
PE472.664v01-00 B7‑0483/2011 Uznesenie Európskeho parlamentu o situácii v Sýrii
Európsky parlament ,
– so zreteľom na svoje predchádzajúce uznesenia o Sýrii,
– so zreteľom na početné vyhlásenia vysokej predstaviteľky/podpredsedníčky Komisie Catherine Ashtonovej k situácii v Sýrii,
– so zreteľom na článok 110 ods. 2 rokovacieho poriadku,
A. keďže občania Sýrie sú svojvoľne zatýkaní a väznení bez súdneho konania alebo konania pred vojenským súdom a v krajine neexistuje nezávislé súdnictvo, ktoré by ich chránilo, a ani sloboda prejavu a právo na pokojné demonštrácie zaručené zákonom;
B. keďže už od marca sa v mnohých sýrskych mestách protestuje a demonštruje;
C. keďže podľa odhadov prišlo počas protestov o život najmenej 2 200 ľudí a ešte oveľa viac ich bolo zranených alebo násilne zadržaných;
D. keďže mestá po celej Sýrii sú obliehané provládnymi silami a nemajú prístup k potravinám, liekom ani prostriedkom masovej komunikácie;
E. keďže napriek mnohým verejným vyhláseniam, v ktorých sa prezident Baššár al-Assad zaviazal uskutočniť politickú reformu, nedokázal prijať kroky k plneniu konkrétneho programu, ktorý by zaručil občianske slobody a nezávislosť súdnictva a prostredníctvom ktorého by sa vláde Sýrie zakázalo porušovať ľudské práva;
F. keďže vláda Sýrie využíva na súdenie politických aktivistov a obhajcov ľudských práv Najvyšší súd štátnej bezpečnosti, teda osobitný súd, ktorý nepatrí do bežného trestného súdneho systému,
G. keďže Rada pre spoluprácu v Perzskom zálive bude spolupracovať s orgánmi v Sýrii na začatí procesu prechodu k slobodným voľbám a odovzdania moci prezidenta Assada;
H. keďže na 22. a 23. augusta zvolala Rada OSN pre ľudské práva zasadnutie, na ktorom sa malo rokovať o situácii v Sýrii;
I. keďže 2. septembra sa členské štáty EÚ dohodli na zákaze dovozu sýrskej ropy do EÚ, ktorý bude uvalený navyše k už existujúcim obmedzeniam pre Sýriu;
1. dôrazne žiada, aby vláda Sýrie zaručila ochranu demonštrantov a podporovala právo demonštrantov zúčastňovať sa na pokojných zhromaždeniach a aby zaručila slobodu prejavu;
2. vyzýva sýrsku vládu, aby okamžite skoncovala s používaním násilia proti pokojným demonštrantom;
3. vyjadruje obavy z toho, že medzi demonštrantami sa objavuje nárast islamských ozbrojencov s pašovanými zbraňami, ktorí nabádajú k džihádu a ostreľujú bezpečnostné sily, z čoho vyplýva hrozba totálnej občianskej vojny na fanatickom náboženskom základe;
4. vyzýva sýrsku vládu, aby nezávisle a transparentne prešetrila konanie bezpečnostných síl, a najmä činnosť prezidentovho brata povereného velením jednotiek osobitného nasadenia a aby vyvodila dôsledky v prípade ktoréhokoľvek člena bezpečnostných služieb, ktorý vystrelil alebo nariadil strieľať na neozbrojených demonštrantov ostrými nábojmi;
5. vyzýva sýrske orgány, aby sa verejne zodpovedali za každého človeka, ktorý bol zabitý, zranený alebo je nezvestný;
6. dôrazne žiada sýrsku vládu, aby konala v zmysle toho, k čomu sa verejne zaviazala a aby bezodkladne začala uskutočňovať demokratické reformy;
7. vyzýva sýrsku vládu, aby upustila od svojvoľného zatýkania a zadržiavania politických aktivistov, obhajcov ľudských práv a novinárov a aby prepustila všetkých väzňov svedomia;
8. vyzýva sýrske orgány, aby zastavili vládnu cenzúru miestnych a zahraničných publikácií, ukončili represívnu vládnu kontrolu novín a iných publikácií a zrušili internetové obmedzenia;
9. vyzýva sýrsku vládu, aby agentúram pre ľudské práva a humanitárnym pracovníkom umožnila okamžitý a bezvýhradný prístup;
10. víta rezolúciu Rady OSN pre ľudské práva a vyzýva sýrsku vládu, aby v plnej miere spolupracovala s vysokým komisárom OSN pre ľudské práva;
11. vyzýva vládu Sýrie, aby zrušila Najvyšší súd štátnej bezpečnosti a vytvorila nezávislú súdnu komisiu, ktorá preskúma ešte pred súdnym konaním všetky existujúce prípady;
12. žiada prezidenta Assada, aby uznal, že sýrsky ľud odmietol jeho režim a aby v najlepšom záujme Sýrie a jednoty jej ľudu odstúpil;
13. žiada otvorený a mierový dialóg medzi sýrskou vládou a sýrskymi občanmi;
14. víta sankcie, ktoré 2. septembra prijali členské štáty EÚ;
15. víta odsúdenie sýrskeho režimu zo strany Turecka a Saudskej Arábie, ako aj úlohu Turecka pri prijímaní utečencov; vyjadruje poľutovanie nad tým, že Irán naďalej podporuje nekompromisný postoj prezidenta Assada a brutálny útlak jeho ľudu;
16. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a vláde Sýrie.
