P6_TA(2005)0337
Cestovný ruch a rozvoj
A6-0173/2005
Uznesenie Európskeho parlamentu o cestovnom ruchu a rozvoji ( 2004/2212(INI) )
Európsky parlament,
–
so zreteľom na článok 24 Dohody o partnerstve AKT/EÚ podpísanej v Cotonou 23. júna 2000,
–
so zreteľom na Deklaráciu z Fidži, prijatú 20. októbra 2004 na 7. regionálnom seminári hospodárskych a sociálnych záujmových skupín AKT/EÚ pod záštitou Spoločného parlamentného zhromaždenia AKT/EÚ,
–
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o základných zámeroch pre trvalú udržateľnosť európskeho cestovného ruchu ( KOM(2003)0716 ),
–
so zreteľom na svoje uznesenie zo 14. mája 2002 o oznámení Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o spolupráci pre budúcnosť európskeho cestovného ruchu Ú. v.
EÚ C 180 E, 31.7.2003, s.
138.
,
–
so zreteľom na svetový samit o trvalo udržateľnom rozvoji, ktorý sa konal v Johannesburgu 26. augusta - 4. septembra 2002,
–
so zreteľom na uznesenie o cestovnom ruchu a rozvoji v kontexte správy a kontroly Európskeho rozvojového fondu (EDF) prijaté Spoločným parlamentným zhromaždením AKT/EÚ v marci 2001 v Libreville Ú. v.
ES C 265, 20.9.2001, s.
39.
,
–
so zreteľom na vyhlásenie Rady a Komisie z 10. novembra 2000 o rozvojovej politike Európskeho spoločenstva,
–
so zreteľom na svoje uznesenie z 18. februára 2000 o oznámení Komisie nazvanom "Zvýšiť potenciál cestovného ruchu pre zamestnanosť - v nadväznosti na závery a odporúčania skupiny na vysokej úrovni" Ú. v.
ES C 339, 29.11.2000, s.
292.
,
–
so zreteľom na uznesenie o cestovnom ruchu a rozvoji, prijaté Spoločným parlamentným zhromaždením AKT/EÚ 14. októbra 1999 v Nassau Ú. v.
ES C 59, 1.3.2000, s.
41.
,
–
so zreteľom na Globálny etický kódex cestovného ruchu, prijatý Valným zhromaždením Svetovej organizácie cestovného ruchu v Santiagu (Čile) 1. októbra 1999 a podporený rezolúciou Valného zhromaždenia OSN, prijatou 21. decembra 2001 (A/RES/56/212),
–
so zreteľom na uznesenie o kultúrnom aspekte spolupráce pri rozvoji, najmä z hľadiska kultúrneho dedičstva a cestovného ruchu, prijaté Spoločným parlamentným zhromaždením AKT/EÚ v Štrasburgu 1. apríla 1999 Ú. v.
ES C 271, 24.9.1999, s.
73.
,
–
so zreteľom na uznesenie Rady ministrov pre rozvoj, konanej v Bruseli 30. novembra 1998 o trvalo udržateľnom cestovnom ruchu v rozvojových krajinách,
–
so zreteľom na článok 45 rokovacieho poriadku,
–
so zreteľom na správu Výboru pre rozvoj ( A6-0173/2005 ),
A.
keďže cestovný ruch nepochybne predstavuje motor rastu rozvojových krajín na všetkých úrovniach; keďže je v dôsledku toho potrebné pravidelne hodnotiť jeho vplyv a keďže vzhľadom na svoje právomoci má Výbor Európskeho parlamentu pre rozvoj ideálnu kompetenciu na plnenie tejto úlohy,
Cestovný ruch ako faktor hospodárskeho rastu
B.
keďže cestovný ruch je jedným zo základných aspektov akejkoľvek dôslednej rozvojovej politiky, ktorá by sa mala uplatňovať v rozvojových krajinách,
C.
keďže projekty infraštruktúry v oblasti komunikácií, energetiky, nových komunikačných technológií alebo v oblasti zdravia a hygieny, sú potrebné pre rozmach cestovného ruchu v rozvojových krajinách,
D.
keďže je samozrejmé, že zisky z takých projektov by mali byť v prospech tak miestnych spoločenstiev, ako aj v prospech cestovného ruchu,
E.
keďže tým formám cestovného ruchu, ktoré zabezpečujú spravodlivé odmeňovanie miestnych pracovníkov a podnikateľov, musí prináležať osobitná pozornosť úradov, a to najmä v prípade "fair tourism" (spravodlivého cestovného ruchu),
F.
keďže projekt Svetovej organizácie turistického ruchu nazvaný "Odstrániť chudobu prostredníctvom trvalo udržateľného cestovného ruchu" prispieva k rozvojovému cieľu milénia znížiť chudobu, snažiac sa o vytváranie pracovných miest pre tých, ktorí žijú z menej ako jedného dolára na deň,
G.
so zreteľom na prebiehajúce rokovania o dohodách o hospodárskom partnerstve, ktoré od 1. januára 2008 nahradia jednostranný preferenčný obchodný režim pre obchodné vzťahy medzi krajinami AKT a EÚ,
H.
keďže turistický sektor má nesporne prierezovú povahu a keďže, napriek nedostatku spoločnej politiky pre cestovný ruch, súčasný rozsah oddelenia pre cestovný ruch Generálneho riaditeľstva Komisie pre podnikanie a priemysel sa javí nedostatočným,
Cestovný ruch ako faktor ochrany životného prostredia a uchovania dedičstva
I.
keďže cestovný ruch sa môže rozvíjať iba v tom prípade, ak rešpektuje prírodné a kultúrne podmienky, ako aj tradície miestnych spoločenstiev tam, kde sa rozvíja,
J.
keďže cestovný ruch by nemal byť vnímaný ako nepriateľ životného prostredia, ale skôr ako pozitívny faktor, keďže ochrana životného prostredia a dedičstva je podmienkou pre jeho ziskovosť,
K.
keďže formám cestovného ruchu rešpektujúcim životné prostredie sa má venovať osobitná pozornosť orgánov, ako je to v prípade ekologického, vidieckeho a "solidárneho" cestovného ruchu,
L.
keďže cestovný ruch závisí od ochrany a zlepšovania miestneho prírodného a kultúrneho, materiálneho ako aj duchovného dedičstva a historických budov,
M.
keďže bezpečnosti turistov, ako aj turistických zariadení a miest, musí byť zo strany príslušných orgánov venovaná zvláštna pozornosť,
N.
keďže je legitímne, aby vlády, po konzultácii so zastupiteľskými organizáciami turistického odvetvia, zaviedli striktné pravidlá pre návštevníkov najobľúbenejších miest,
O.
keďže je potrebné zosúladiť energetickú prax s dopravnými politikami, s cieľom chrániť životné prostredie a konať v súlade s cieľmi Kjótskeho protokolu zameranými na trvalo udržateľný rozvoj,
P.
keďže koncepcia obmedzenia počtu turistov v prípade malých ostrovných štátov, horských alebo pobrežných oblastí, ktoré navštevuje nadmerný počet turistov, musí byť zohľadnená a akceptovaná príslušnými vnútroštátnymi orgánmi,
Cestovný ruch ako faktor demokracie a politickej rovnováhy
Q.
keďže rozvoj cestovného ruchu môže byť prostriedkom boja proti totalitnému systému, diktátorom a prílišnej centralizácii moci;
R.
keďže v niektorých krajinách je cestovný ruch spojený s porušovaním ľudských práv, ako napríklad detskou prácou, prostitúciou a sexuálnym vykorisťovaním detí,
S.
keďže globálny terorizmus zameraný proti demokracii a jej obhajcom, pôsobiaci v masívnom rozsahu a spôsobujúci rozsiahle civilné obete v dôsledku zbabelých a vražedných útokov, je zvlášť zameraný na cestovný ruch a turistov,
T.
keďže cestovný ruch môže byť demokratickou činnosťou, ktorá na miestnej, regionálnej alebo vnútroštátnej úrovni umožňuje vytváranie reprezentatívnych hospodárskych a sociálnych organizácií občianskej spoločnosti,
U.
so zreteľom na integračnú úlohu cestovného ruchu a jeho príspevok k územnej, sociálnej a ekonomickej súdržnosti,
V.
keďže turisti môžu v súčasnosti využiť slobodu pohybu a navštíviť viaceré destinácie v rámci jedného zájazdu a prispieť tým k zvýšeniu regionálnej spolupráce a k upevneniu vzťahov medzi krajinami,
W.
keďže vlády, a najmä cestovné kancelárie v členských štátoch majú hlavný vplyv na výber turistických destinácií, pričom negatívna reklama krajín, ktoré nerešpektujú princípy demokracie a ľudské práva, predstavuje určitú formu odstrašenia,
X.
keďže v roku 1999 bola vytvorená Medzinárodná sieť spravodlivého obchodu v cestovnom ruchu ako trojročný projekt na podporu etických obchodných postupov financovaný Komisiou a britským ministerstvom pre medzinárodný rozvoj,
Cestovný ruch ako faktor verejného zdravia a vzdelávania
Y.
keďže štandardy verejného zdravie v určitej krajine sú súčasťou jej atraktivity,
Z.
keďže cestovný ruch prostredníctvom nevyhnutných hygienických požiadaviek, sanitárnych opatrení, očkovacích kampaní a šírenia poznatkov v oblasti prevencie ochorení vplýva na štandardy verejného zdravia,
AA.
AA keďže HIV/AIDS, tuberkulóza a malária dnes predstavujú choroby celosvetového rozsahu,
AB.
AB vzhľadom na riziko, ktorému sú vystavení turisti aj miestni obyvatelia v dôsledku šírenia vysoko nákazlivých chorôb, akými sú hnačkové infekcie, infekcie dýchacích ciest, horúčky neznámeho pôvodu a hepatitída,
AC.
AC keďže cestovný ruch má vplyv na vzdelávanie tým, že umožňuje prístup miestneho obyvateľstva k štúdiu cudzích jazykov a nových informačných a komunikačných technológií, čo im umožňuje podporovať svoje kultúrne dedičstvo pri súčasnom rešpektovaní zvykov a tradícií, a tiež od nich požaduje uvedomenie a prispôsobenie sa vývoju spoločnosti a moderným zvykom,
AD.
AD keďže je rovnako dôležité, aby verejné orgány zabezpečili zachovanie miestnych tradícií, ktoré rešpektujú ľudské práva, najmä práva žien a detí,
Cestovný ruch ako faktor narušenia a zneužívania
AE.
AE keďže akékoľvek vytváranie pracovných miest sa musí uskutočňovať v súlade s predpismi Medzinárodnej organizácie práce (MOP),
AF.
AF keďže sexuálny turizmus musí byť predmetom stáleho a spoločného boja zo strany európskych a miestnych orgánov, v spolupráci s mimovládnymi organizáciami,
AG.
AG keďže iba koordinované opatrenia, šírenie informácií a uplatňovanie sankcií za súčasného rešpektovania predpisov medzinárodného práva, môžu byť skutočne účinné,
AH.
AH keďže rozsiahla publicita týkajúca sa sankcií za sexuálny turizmus by mala mať odstrašujúce účinky, a keďže trestné činy súvisiace so sexuálnym turizmom musia byť stíhané a stíhateľné v krajine pôvodu ako aj v krajine, kde boli spáchané,
AI.
AI so zreteľom na pozitívne účinky politík a opatrení uplatňovaných cestovnými touroperátormi, cestovnými kanceláriami a leteckými spoločnosťami, ako napríklad distribúcia brožúr a púšťanie videonahrávok počas cesty do citlivých destinácií,
AJ.
AJ so zreteľom na škodlivý vplyv špekulácií s nehnuteľnosťami na miestnych obyvateľov,
AK.
AK so zreteľom na riziko spoločného záujmu, ktorý môžu mať zahraniční investori a vlády rozvojových krajín pokiaľ ide o korupčné praktiky,
AL.
AL so zreteľom na právo dieťaťa na ochranu pred vykorisťovaním a právo na zotavenie podľa článkov 32, 34, 35 a 39 Dohovoru o právach dieťaťa,
Cestovný ruch ako faktor hospodárskeho rastu
1.
požaduje, aby sa vplyv cestovného ruchu a princíp trvalo udržateľného cestovného ruchu a dobrej správy systematicky a koherentne zohľadňoval pri vypracovávaní rozvojovej politiky EÚ;
2.
domnieva sa, že ak má byť cestovný ruch trvalo udržateľný, musí prispievať k zlepšeniu života miestnych obyvateľov, ich životného prostredia a zdravia a podporovať miestne hospodárstvo prostredníctvom miestneho nákupu potravín a iných surovín;
3.
žiada Komisiu, aby zvážila posilnenie technickej štruktúry pre cestovný ruch v rámci svojho Generálneho riaditeľstva pre podnikanie s ohľadom na prierezový významu cestovného ruchu a rozširujúci sa súbor iniciatív, ktoré ho ovplyvňujú a vznikajú v ostatných odvetviach politiky Spoločenstva;
4.
vyzýva na to, aby sa oddeleniu cestovného ruchu Generálneho riaditeľstva Komisie pre podnikanie pripisoval väčší význam prostredníctvom zvýšenia disponibilných rozpočtových zdrojov s cieľom prispieť k celkovému zvýšeniu počtu politických návrhov pre toto odvetvie;
5.
vyzýva na diskusiu o menovaní odborníkov na cestovný ruch v rámci Generálneho riaditeľstva pre rozvoj a Generálneho riaditeľstva pre obchod;
6.
vyzýva na podporu miestne riadených iniciatív v oblasti cestovného ruchu, zameraných na zmierňovanie chudoby, zachovanie biodiverzity a presadzovanie ľudských práv;
7.
odporúča, aby Komisia zdôraznila politiku cestovného ruchu v rámci svojej politiky spolupráce a rozvoja a v kontexte usmernení pre rozvoj a úsilia o konsolidáciu podnikateľských štruktúr, najmä v rámci svojho vzťahu s krajinami AKT;
8.
vyzýva vlády AKT, aby preskúmali politiky zamerané na garantovanie výhod "zisku z plánovania" ("planning gain") pre miestne spoločenstvá tam, kde sa uskutočňujú projekty;
9.
trvá na potrebe znovuinvestovania ziskov z cestovného ruchu do miestneho rozvoja; vyzýva cestovné kancelárie, aby prehodnotili svoje ponuky "all inclusive", ktoré bránia tomu, aby z výhod profitovali aj miestne spoločenstvá a povzbudzuje ich k tomu, aby v čo najväčšej miere využívali miestne materiálové a ľudské zdroje, a to aj na úrovni manažmentu;
10.
povzbudzuje vlády k podpore vytvárania a/alebo rozvoja verejných (súkromných) partnerstiev, ako aj k uľahčovaniu zakladania podnikov v cestovnom ruchu;
11.
vyzýva, aby bol podľa možnosti zvýšený podiel projektov zameraných na trvalo udržateľný cestovný ruch, financovaných z Európskeho rozvojového fondu;
12.
navrhuje, aby bola problematika cestovného ruchu, trvalo udržateľného cestovného ruchu a ich hospodárskeho dopadu súčasťou prebiehajúcich rokovaní o dohodách o hospodárskom partnerstve a aby sa k záujmom rozvojových krajín v súvislosti s európskym trhom pristupovalo pozitívne pri prerokúvaní otázok súvisiacich s cestovným ruchom nastolených týmito krajinami v rámci Všeobecných dohôd o obchode a službách;
13.
berie na vedomie, že v mnohých rozvojových krajinách je cestovný ruch v zásade činnosťou súkromného sektora a ako taký si vyžaduje, aby Spoločenstvo zabezpečilo plné začlenenie zainteresovaných subjektov zo súkromného sektora a sociálnych partnerov do všetkých diskusií súvisiacich s rozvojovou politikou vplývajúcou na odvetvie cestovného ruchu;
14.
zdôrazňuje naliehavosť pomoci Spoločenstva krajinám, ktoré boli poškodené živelnými pohromami, ktoré mali následky na ich cestovný ruch;
Cestovný ruch ako faktor ochrany životného prostredia a uchovania dedičstva
15.
žiada prijatie spoločného programu Generálneho riaditeľstva pre životné prostredie a Generálneho riaditeľstva pre rozvoj na účely exportovania európskych techník nakladania s odpadom a jeho spracovania, spočiatku vo forme štúdií dopadu a následne prostredníctvom pilotných projektov;
16.
vyzýva na vytvorenie politík a pravidiel trvalo udržateľného cestovného ruchu na ochranu a zachovanie prírodných zdrojov, kultúrneho dedičstva a tradičného spôsobu vlastníctva pôdy;
17.
povzbudzuje optimalizáciu existujúcich technických a vedeckých prostriedkov pre predchádzanie poškodzovaniu a/alebo ničeniu architektonického dedičstva a zároveň pre predchádzanie environmentálnym poškodeniam;
18.
žiada, aby sa na všetky európske investície do cestovného ruchu v rozvojových krajinách vzťahovali rovnaké pravidlá ako na financovanie investícií Spoločenstva v rámci Európskej únie, teda aby sa nepodporovali žiadne investície, ktoré zjavne poškodzujú životné prostredie, ľudské práva, minimálne pracovné podmienky stanovené MOP, spôsob života pôvodného resp. autochtónneho obyvateľstva a historické a kultúrne dedičstvo cieľovej krajiny;
19.
vyzýva na to, aby Spoločenstvo poskytlo technickú pomoc krajinám, ktoré sú v dôsledku masového cestovného ruchu nútené prijať opatrenia na zachovanie svojich turistických oblastí; vyzýva tiež na výmenu informácií o najlepších postupoch v tejto oblasti;
20.
povzbudzuje miestne orgány, ktoré sú konfrontované s príliš rýchlym rozmachom cestovného ruchu, aby prijali, podľa potreby, opatrenia na obmedzenie počtu turistov;
Cestovný ruch ako faktor demokracie a politickej rovnováhy
21.
zasadzuje sa o to, aby sa proti trestnej činnosti bojovalo čo najtransparentnejšie s cieľom odradiť od takých činností, ako sú pranie špinavých peňazí, sexuálny turizmus atď.;
22.
zasadzuje sa o to, aby sa proti trestnej činnosti bojovalo takým spôsobom, aby ním nebol poškodený turistický imidž jednotlivých krajín;
23.
v záujme dostupného, chráneného a bezpečného cestovného ruchu vyzýva na iniciatívy na boj proti zločinu zameranému proti cestovnému ruchu, vrátane špecializovaného vzdelávania policajných zložiek;
24.
žiada vlády rozvojových krajín, aby v plnej miere angažovali miestne obyvateľstvo v turistických aktivitách a dbali na vyrovnané rozdelenie vzniknutých hospodárskych, sociálnych a kultúrnych výhod;
25.
odsudzuje nedávne segregačné opatrenia kubánskych orgánov s cieľom predísť osobnému kontaktu medzi turistami a kubánskymi občanmi pracujúcimi v odvetví cestovného ruchu;
26.
vyzýva Komisiu, aby v rámci svojich činností v prospech trvalo udržateľného rozvoja priznala krajine alebo regiónu právo na demokratické vymedzenie svojich vlastných priorít pri financovaní projektov regionálnej spolupráce;
27.
vyzýva vlády členských štátov a Komisiu, aby s podporou cestovných kancelárií a skúsených organizácií presadzovali etické normy v cestovnom ruchu prostredníctvom zavedenia certifikovanej značky "European Fair Trade Tourism";
Cestovný ruch ako faktor verejného zdravia a vzdelávania
28.
vyzýva Úniu a jej členské štáty, aby rozvojovým krajinám s potenciálom v cestovnom ruchu poskytli svoje skúsenosti a know-how pokiaľ ide o školenie miestneho personálu; vyzýva Komisiu, aby podporila projekty v rozvojových krajinách, ktoré si vyžadujú takéto know-how;
29.
zdôrazňuje Komisii nevyhnutnosť finančnej podpory v oblasti očkovania detí, určenej pre naliehavé potreby vakcín zlučujúcich antigény proti nasledovným chorobám: záškrt, tetanus, čierny kašeľ, hepatitída typu B a meningitída vyvolaná Haemophilus Influezae typu B;
30.
trvá na potrebe mobilizácie úsilia v rámci európskeho výskumu v oblasti boja proti malárii, tuberkulóze a HIV/AIDS;
31.
domnieva sa, že trvalo udržateľný príjem z cestovného ruchu by mohol prispieť k zlepšeniu životnej úrovne obyvateľstva rozvojových krajín a verejného zdravia, ako aj infraštruktúry v oblasti komunikácie, energetiky a technológie;
32.
vyzýva EÚ na finančnú podporu iniciatívy Svetovej organizácie cestovného ruchu ST - EP (Udržateľný cestovný ruch - odstraňovanie chudoby) a ostatných iniciatív, ktoré sú zamerané na zmiernenie chudoby v rozvojových krajinách;
Cestovný ruch ako faktor narušenia a zneužívania
33.
žiada, aby bol vyššie uvedený Globálny etický kódex cestovného ruchu začlenený do vnútroštátneho práva všetkých krajín;
34.
vyzýva vlády dotknutých krajín aby medzi sebou dali každoročne kolovať zoznam prípadov odmietnutia udelenia víz, zdôvodnených výlučne previnením v oblasti sexuálneho turizmu, zločinom proti ľudskosti alebo terorizmom;
35.
žiada Komisiu, aby prijala efektívne programy na boj proti sexuálnemu turizmu na európskej úrovni;
36.
na účel boja proti detskej sexuálnemu turizmu vyzýva:
–
Komisiu a Radu, aby boju proti detskému sexuálnemu turizmu pripisovali vyššiu prioritu, vrátane obnovenia rozpočtového riadku "Boj proti detskému sexuálnemu turizmu v tretích krajinách" s cieľom zabezpečiť zdroje na tento účel;
–
Komisiu, aby si uvedomila prepojenie medzi detskou pornografiou a sexuálnym turizmom a zabezpečila, aby sa o tom s tretími krajinami viedol politický dialóg;
–
Komisiu a členské štáty aby zabezpečili, že sa potreby a práva detí uprednostnia pri rozvojovej pomoci, najmä potreby rehabilitácie a reintegrácie detí postihnutých sexuálnym turizmom;
37.
povzbudzuje touroperátorov, cestovné kancelárie a letecké spoločnosti, ktoré už zakročili proti sexuálnemu turizmu tým, že zvyšujú povedomie svojich klientov a informujú ich o právnom riziku, ktorému sa vystavujú, aby pokračovali v tejto iniciatíve a vyzýva všetkých, ktorí tak dosiaľ neurobili, aby postupovali rovnako; ďalej vyzýva tieto subjekty, aby spolupracovali s úradmi pri odhaľovaní potenciálnej trestnej činnosti;
38.
žiada Komisiu, aby uplatnila konkrétne opatrenia na boj proti dampingu týkajúcemu sa nehnuteľností a spojenému s cestovným ruchom, po vypočutí zastupiteľských organizácií tohto odvetvia;
39.
žiada európske vlády, aby dbali na uplatňovanie pravidiel vzťahujúcich sa na európske spoločnosti aj pri delokalizáciách alebo realizácii zmlúv v rozvojových krajinách, pričom by sa mali zohľadňovať najmä práva dotknutých zamestnancov;
40.
žiada vlády príslušných krajín a touroperátorov v EÚ, aby zabezpečili dodržiavanie pravidiel na ochranu ľudských práv a práv pracujúcich v súlade s minimálnymi pracovnými podmienkami MOP, pravidiel ochrany európskeho spotrebiteľa - turistu a odporúčaní pre touroperátorov;
41.
žiada vlády rozvojových krajín, aby zaviedli transparentné a riadne upravené postupy prístupu na národné trhy v súlade s odporúčaniami Svetovej organizácie cestovného ruchu, čo je potrebným predpokladom pre každú zahraničnú investíciu;
ο
ο ο
42.
poveruje svojho predsedu, aby toto uznesenie postúpil Rade a Komisii.
