29.4.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú André Brie a Jiří Maštálka
v mene skupiny GUE/NGL
o situácii v Moldavsku po voľbách z 5. apríla 2009
Uznesenie Európskeho parlamentu o situácii v Moldavsku po voľbách z 5. apríla 2009
Európsky parlament ,
so
zreteľom na vyhlásenie o predbežných zisteniach a záveroch medzinárodnej misie volebných pozorovateľov OBSE pri parlamentných voľbách z 5. apríla 2009 v Moldavsku,
–
so zreteľom na článok 103 ods. 2 rokovacieho poriadku,
A.
keďže podľa záverov medzinárodnej misie volebných pozorovateľov OBSE sa parlamentné voľby 5. apríla 2009 uskutočnili v celkovo pluralistickom prostredí, ktoré ponúklo voličom rôzne politické alternatívy a splnilo mnohé zo záväzkov OBSE a Rady Európy; keďže misia zároveň poznamenala, že je potrebná ďalšia snaha, aj na úrovni legislatívy, na zabezpečenie volebného procesu bez neprimeraných administratívnych zásahov, na zaručenie plného dodržiavania slobody prejavu a prístupu k informáciám, ako aj na zvýšenie dôvery verejnosti pre tento proces,
B.
keďže sa po výrazných protestov uskutočnilo prepočítanie hlasov odovzdaných 5. apríla,
C.
keďže po parlamentných voľbách tisíce protestujúcich vtrhli do sídla prezidenta a do parlamentu; keďže vládne kancelárie boli vyplienené a dokumenty a počítače vyhodené von oknom pri tom, ako protestujúci obsadili budovy; keďže protestujúci mávali vlajkami susedného Rumunska, ako aj modro-žltými vlajkami EÚ,
D.
keďže počas stretov protestujúcich s políciou jeden človek zahynul a približne 200 ľudí bolo zatknutých; keďže existujú správy o nadmernom použití násilia zo strany polície, mučení a iných formách neľudského a ponižujúceho zaobchádzania vo väzbe; keďže orgány nevydávali primerané informácie o tom, kto a kde bol ešte zadržiavaný; keďže zahraničným novinárom bol zamietnutý vstup na hraniciach a prístup k viacerým opozičným webovým stránkam bol blokovaný,
E.
keďže moldavský prezident Vladimír Voronin požiadal vysokého predstaviteľa EÚ pre spoločnú zahraničnú a bezpečnostnú politiku Javiera Solanu, aby do Moldavska vyslal delegáciu s cieľom vyšetriť masové protestné akcie, ktoré sa uskutočnili v Kišiňove 7. apríla, a následné plienenie budov prezidenta a parlamentu; keďže delegácia Európskeho parlamentu navštívila Moldavsko,
1.
víta skutočnosť, že voľby do piateho parlamentu Moldavskej republiky sa uskutočnili mierovým a riadnym spôsobom a v celkovo pluralistickom prostredí a v súlade so záväzkami OBSE a Rady Európy;
2.
víta rozhodnutie ústrednej volebnej komisie Moldavskej republiky povoliť overenie zoznamov voličov; berie na vedomie, že ústavný súd Moldavska schválil výsledky prepočítania hlasov v parlamentných voľbách, ktoré potvrdili víťazstvo komunistickej strany s nezmenenou väčšinou 49,48 %; považuje to za dôležitý krok ku konsolidácii dôvery;
3.
vyzýva všetky strany v Moldavsku, aby akceptovali demokratickú vôľu obyvateľstva Moldavska;
4.
zdôrazňuje, že súčasný konflikt sa dá vyriešiť len dialógom a ústavnými postupmi a vyzýva všetky strany, aby sa naďalej zdržali používania násilia a nepokoje podnecujúcej rétoriky;
5.
vyzýva Rumunsko a ostatné susedné krajiny Moldavska, aby zostali zdržanlivé, rešpektovali suverenitu Moldavska a nezasahovali do vnútorných záležitostí Moldavska; žiada normalizáciu vzťahov medzi Rumunskom a Moldavskom;
6.
odsudzuje tých, ktorí sú zodpovední za nepokoje, ktoré sa v Kišiňove vystupňovali v nasledujúcich dňoch po voľbách; žiada o dôkladné vyšetrenie udalostí; vyzýva moldavské orgány, aby zabezpečili, aby všetky osoby, ktorých zodpovednosť sa rozumným spôsobom zistí, boli postavené pred spravodlivý súd;
7.
vyzýva moldavské orgány, aby zabezpečili, že všetky prípady údajného nadmerného použitia násilia zo strany polície, mučenia a iných foriem zneužívania sa rýchlo a dôkladne vyšetria; vyzýva moldavské orgány, aby zodpovedné osoby predviedli pred súd a zabezpečili, aby ktokoľvek, kto sa stal obeťou takýchto porušení práv, dostal spravodlivé a primerané odškodnenie a bol plne rehabilitovaný;
8.
vyzýva moldavské orgány, aby zaručili plné dodržiavanie základných slobôd a ľudských práv vrátane práva na pokojné zhromaždenie, prístup k informáciám a slobodu prejavu;
9.
poveruje svojho predsedu, aby toto uznesenie postúpil Rade, Komisii, vysokému predstaviteľovi EÚ pre spoločnú zahraničnú a bezpečnostnú politiku, členským štátom, vláde a parlamentu Moldavska, vláde a parlamentu Ruska a OBSE.
