13.3.2012 B7-0178/2012 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Bielorusku ( 2012/2581(RSP) )
Véronique De Keyser
,
Libor Rouček
,
Justas Vincas Paleckis
,
Kristian Vigenin
,
Marek Siwiec
v mene skupiny S&D
PE486.717v01-00 B7‑0178/2012 Uznesenie Európskeho parlamentu o situácii v Bielorusku ( 2012/2581(RSP) )
Európsky parlament,
– so zreteľom na svoje predchádzajúce uznesenia o Bielorusku, najmä na uznesenia zo 16. februára 2012 a z 20. januára 2011,
– so zreteľom na vyhlásenie predsedu EP Martina Schulza z 28. februára 2012 o rozhodnutí bieloruských orgánov odvolať veľvyslancov EÚ a Poľska,
– so zreteľom na závery Rady týkajúce sa Bieloruska, ktoré boli prijaté na 3149. zasadnutí Rady pre zahraničné veci 27. februára 2012,
– so zreteľom na závery zo zasadnutia Európskej rady 1. – 2. marca 2012,
– so zreteľom na vyhlásenie vysokej predstaviteľky EÚ Catherine Ashtonovej 28. februára 2012 v Bruseli o rozhodnutí bieloruských orgánov odvolať vedúceho delegácie EÚ a poľského veľvyslanca v Minsku,
– so zreteľom na vyhlásenie o situácii v Bielorusku prijaté pri príležitosti samitu Východného partnerstva, ktorý sa konal 30. septembra 2011 vo Varšave,
– so zreteľom na spoločné vyhlásenie ministrov zahraničných vecí Vyšehradskej štvorky, Estónska, Lotyšska a Litvy 5. marca 2012 v Prahe,
– so zreteľom na vyhlásenie bieloruskej národnej platformy fóra občianskej spoločnosti Východného partnerstva 2. marca 2012 v Minsku,
– so zreteľom na článok 110 ods. 2 rokovacieho poriadku,
A. keďže Rada Európskej únie 23. januára 2012 prijala rozhodnutie o rozšírení kritérií uplatňovania sankcií na bieloruských jednotlivcov a subjekty zapojené do závažných porušení ľudských práv a represií alebo profitujúce z bieloruského režimu;
B. keďže ministri zahraničných vecí EÚ zdôrazňujúc ďalšie zhoršenie situácie v Bielorusku rozhodli 27. februára 2012 o pridaní 21 bieloruských úradných činiteľov zodpovedných za represie voči občianskej spoločnosti a demokratickej opozícii na zoznam osôb, ktoré majú zmrazené aktíva a platí pre ne zákaz vydávania víz;
C. keďže bieloruské ministerstvo zahraničných vecí v reakcii na nové sankcie EÚ vyzvalo vedúceho delegácie EÚ v Minsku a poľského veľvyslanca v Bielorusku, aby opustili krajinu;
D. keďže členské štáty EÚ sa 28. februára 2012 v reakcii na vyhlásenie bieloruských orgánov a ako prejav solidarity a jednoty dohodli na stiahnutí všetkých svojich veľvyslancov na konzultácie do príslušných hlavných miest;
E. keďže mnohí predstavitelia bieloruskej demokratickej opozície a aktivisti občianskej spoločnosti – vrátane bývalých prezidentských kandidátov a prominentných ochrancov ľudských práv – sú naďalej väznení z politických dôvodov;
F. keďže okresný sudca vo Vicebsku odsúdil 24. februára 2012 opozičného aktivistu Sjarheja Kavalenku na dva roky a jeden mesiac odňatia slobody v nápravnom zariadení s minimálnym stupňom stráženia za porušenie podmienečného trestu; keďže Kavalenka bol zatknutý 19. decembra 2011, v deň výročia zmanipulovaných prezidentských volieb;
G. keďže bieloruské orgány porušujú článok 30 bieloruskej ústavy a obmedzujú právo svojich občanov na voľný pohyb; keďže úrad bieloruského generálneho prokurátora 1. marca 2012 oznámil, že Bielorusom, ktorí podporujú nové zahraničné sankcie proti Bielorusku, môže byť zakázané cestovať do zahraničia; keďže trom opozičným vodcom a aktivistom – Anatolovi Ľabedzkovi, Aľaksandrovi Dabravolskému a Viktarovi Karňajenkovi – ako aj ochrancovi ľudských práv Vaľantsinovi Stefanovičovi nebolo umožnené prekročiť medzi 7. a 11. marcom bielorusko-litovské hranice;
H. keďže vlády Bieloruska, Kazachstanu a Ruskej federácie vydali 11. marca 2012 spoločné vyhlásenie, v ktorom kritizovali zámer EÚ uvaliť na Bielorusko hospodárske sankcie, ktoré by mohli byť hrozbou pre colnú úniu týchto troch krajín;
1. naďalej dôrazne odsudzuje zhoršovanie situácie v oblasti ľudských práv a základných slobôd spojené s nedostatkom hlbokých demokratických a hospodárskych reforiem v Bielorusku a bude pokračovať v odmietaní represií voči oponentom režimu v Minsku;
2. požaduje okamžité a bezpodmienečné prepustenie a rehabilitáciu všetkých politických väzňov v Bielorusku;
3. vyjadruje hlboké poľutovanie nad nedávnym rozhodnutím bieloruských orgánov odvolať vedúceho delegácie EÚ v Minsku a poľského veľvyslanca v Bielorusku ako nad kontraproduktívnym a neprimeraným opatrením, ktoré len prehlbuje narastajúcu izoláciu, ktorú si Bielorusko samo spôsobuje;
4. naliehavo žiada Bielorusko, aby podniklo kroky, ktoré budú prejavom jeho dobrej vôle a umožnia obnovenie štandardných diplomatických vzťahov medzi Bieloruskom a EÚ a jej členskými štátmi;
5. víta rozhodnutie Rady rozšíriť zoznam osôb zodpovedných za závažné porušenia ľudských práv, represie voči občianskej spoločnosti a demokratickej opozícii alebo podporovanie bieloruského režimu či profitovanie z neho, na ktoré sa bude vzťahovať zákaz cestovania a zmrazenie aktív;
6. zdôrazňuje, že EÚ neuplatnila voči Bielorusku hospodárske sankcie a nemá v úmysle ubližovať bieloruskému ľudu;
7. zdôrazňuje, že postupné opätovné angažovanie sa EÚ vo vzťahoch s Bieloruskom a obnovenie politického dialógu s oficiálnymi predstaviteľmi Minska v prospech občanov Bieloruska bude možné vtedy, ak Bielorusko preukáže ochotu urobiť kroky k prijatiu všetkých medzinárodných noriem demokracie, ľudských práv, občianskych slobôd a zásad právneho štátu;
8. opakuje, že Európska únia je odhodlaná posilniť svoje angažovanie sa s bieloruskou občianskou spoločnosťou a podporovať túžbu bieloruského ľudu po demokracii;
9. dôrazne podporuje demokratické aktivity bieloruskej občianskej spoločnosti a mimovládnych organizácií;
10. naliehavo žiada bieloruské orgány, aby konštruktívne reagovali na výzvu na rokovania o liberalizácii vízového režimu;
11. vyzýva krajiny Východného partnerstva, aby naliehavo žiadali Bielorusko o návrat k štandardným politickým vzťahom s EÚ;
12. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Rade, Komisii, parlamentom a vládam členských štátov, parlamentným zhromaždeniam OBSE a Rady Európy a parlamentu a vláde Bieloruska.
