A7-0232/2011
17.6.2011
SPRÁVA
o výsledku rokovaní Výboru pre petície počas roku 2010
(2010/2295(INI))
Výbor pre petície
Spravodajca:
Willy Meyer
PE 462.845v03-00
OBSAH
NÁVRH UZNESENIA EURÓPSKEHO PARLAMENTU.............................................3
DÔVODOVÁ SPRÁVA..............................................................................................11
VÝSLEDOK ZÁVEREČNÉHO HLASOVANIA VO VÝBORE.................................22
NÁVRH UZNESENIA EURÓPSKEHO PARLAMENTU
o výsledku rokovaní Výboru pre petície počas roku 2010
( 2010/2295(INI) )
Európsky parlament ,
– so zreteľom na predchádzajúce uznesenia o výsledku rokovaní Výboru pre petície,
– so zreteľom na články 24, 227, 258 a 260 Zmluvy o fungovaní Európskej únie,
– so zreteľom na články 10 a 11 Zmluvy o Európskej únii,
– so zreteľom na článok 48 a článok 202 ods. 8 rokovacieho poriadku,
– so zreteľom na správu Výboru pre petície ( A7-0232/2011 ),
A. vzhľadom na význam petičného procesu a jeho osobité charakteristiky, ktoré by mali umožniť príslušnému výboru hľadať a nachádzať riešenia a poskytovať záštitu občanom EÚ, ktorí predložia Parlamentu petíciu,
B. keďže je potrebné zvýšiť účasť občanov v procese prijímania rozhodnutí Európskej únie s cieľom posilniť jej legitimitu a zodpovednosť,
C. keďže občania EÚ sú priamo zastúpení Parlamentom a právo na petície je pre nich prostriedkom, vďaka ktorému sa môžu obracať na svojich zástupcov vždy, keď sa domnievajú, že ich práva boli porušené, a keď predmet ich petície patrí do právomoci Európskej únie,
D. keďže uplatňovanie európskych právnych predpisov má priamy dosah na občanov a obyvateľov EÚ a keďže práve oni môžu najlepšie ohodnotiť ich účinnosť a nedostatky, ako aj poukázať na medzery, ktoré treba vyplniť s cieľom zaručiť lepšie uplatňovanie právnych predpisov EÚ jednotlivými členskými štátmi, a keďže Výbor pre petície by sa mal stať prednostným partnerom komunikácie;
E. keďže Parlament má prostredníctvom Výboru pre petície povinnosť tieto otázky preskúmať a ponúknuť občanom najlepšie riešenia, a preto posilňuje spoluprácu s Európskou komisiou, Európskym ombudsmanom, ostatnými parlamentnými výbormi a európskymi orgánmi, agentúrami a sieťami, ako aj s členskými štátmi,
F. keďže však v niektorých prípadoch sa členské štáty naďalej zdráhajú aktívne spolupracovať s príslušným výborom a napríklad sa nezúčastňujú na schôdzach výboru či neodpovedajú na zaslanú korešpondenciu; keďže to poukazuje na nedostatok lojálnej spolupráce s Parlamentom,
G. uznávajúc však, že mnohé členské štáty dosahujú dobrú úroveň spolupráce a spolupracujú s Európskym parlamentom v snahe reagovať na problémy občanov vyjadrené v petičnom konaní,
H. uznávajúc prínos útvarov Komisie k petičnému procesu, ktoré poskytujú predbežné hodnotenia mnohých prijatých petícií,
I. keďže stupeň špecializácie petícií, ako aj rôznorodosť ich tém, si vyžadujú posilnenie spolupráce s ostatnými parlamentnými výbormi v prípade, že pre riadne spracovanie petícií je nevyhnutné požiadať o ich stanovisko,
J. keďže počet petícií, ktoré Parlament prijal v roku 2010, bol o niečo nižší než počet zaregistrovaných petícií za rok 2009 (1 655 petícií v porovnaní s 1 924, čiže pokles o 14 %),
K. keďže vďaka riadnej spolupráci s príslušnými oddeleniami Parlamentu v roku 2010 sa nezaregistrovalo 91 sťažností (4,7 %), ktoré predložili občania, pretože nespĺňali minimálne podmienky na to, aby mohli byť považované za petíciu, čím sa sledovali odporúčania, ktoré boli uvedené vo výročnej správe za rok 2009, aby sa neregistrovali petície nespĺňajúce minimálne požiadavky,
L. keďže počet neprípustných petícií doručených v roku 2010 (40 %) svedčí o tom, že treba naďalej vyvíjať úsilie o lepšiu informovanosť občanov o právomociach Výboru pre petície a úlohách jednotlivých inštitúcií EÚ,
M. keďže petičný proces by mohol dopĺňať iné európske nástroje, ktoré majú občania k dispozícii na úrovni EÚ, ako je možnosť predkladania sťažností Európskemu ombudsmanovi alebo Komisii,
N. keďže občania majú právo na rýchly opravný prostriedok zameraný na navrhovanie riešení a keďže Parlament opakovane žiadal Komisiu, aby využívala svoje výsady ako strážkyňa zmluvy s cieľom reagovať na porušovanie európskych právnych predpisov, na ktoré sťažovatelia poukazujú, najmä ak má transpozícia právnych predpisov EÚ na vnútroštátnej úrovni za následok ich porušenie,
O. keďže mnohé petície naďalej uvádzajú obavy týkajúce sa transpozície a uplatňovania európskych právnych predpisov o vnútornom trhu a životnom prostredí a keďže Výbor pre petície už požiadal Komisiu, aby zaručila posilnenie a zefektívnenie kontroly vykonávania predpisov v týchto oblastiach,
P. keďže napriek tomu, že Komisia môže v plnej miere kontrolovať súlad s právnymi predpismi EÚ len vtedy, keď vnútroštátne orgány prijali konečné rozhodnutie, je dôležité, najmä vo vzťahu k otázkam životného prostredia, overovať už v počiatočnom štádiu, či miestne, regionálne a celoštátne orgány správne uplatňujú všetky príslušné procedurálne požiadavky v súlade s právom Európskej únie, a teda uplatňujú aj zásadu predbežnej opatrnosti,
Q. keďže veľké množstvo petícií súvisí s projektmi, ktoré by mohli mať environmentálny vplyv, bolo by potrebné, aby sa Výbor pre petície zaoberal spracovaním týchto petícií, ktoré sa týkajú projektov predložených na verejné preskúmanie, aby výbor mohol čo najlepšie rozhodnúť z hľadiska lehoty, tak vo vzťahu k predkladateľovi petície, ako aj stavu daného projektu,
R. keďže je dôležité predchádzať ďalším nenapraviteľným stratám biodiverzity, najmä v rámci vymedzených oblastí Natura 2000, a keďže členské štáty sa zaviazali, že zaručia ochranu osobitných chránených oblastí v súlade so smernicou o biotopoch (92/43/EHS) a smernicou o vtákoch (79/409 EHS),
S. keďže petície zdôrazňujú vplyv európskych právnych predpisov na každodenný život občanov EÚ a berúc na vedomie potrebu vykonať všetky kroky potrebné na upevnenie pokroku, ktorý bol dosiahnutý v súvislosti s posilnením práv občanov EÚ,
T. keďže so zreteľom na veľké množstvo nevyriešených petícií týkajúcich sa konania Komisie vo veci porušenia Výbor pre petície vo svojej predchádzajúcej správe o činnostiach a vo svojom stanovisku k výročnej správe Komisie týkajúcej sa monitorovania uplatňovania právnych predpisov Spoločenstva požiadal, aby boli pravidelne aktualizované informácie o stave konaní o porušení právnych predpisov vo veciach, na ktoré sa vzťahujú petície,
U. so zreteľom na odporúčania vydané Výborom pre petície o nakladaní s toxickým i komunálnym odpadom a transpozícii smernice o dosahu na životné prostredie do vnútroštátnych právnych predpisov vzhľadom na služobné cesty na účely zistenia potrebných skutočností do Huelvy (Španielsko), Campanie (Taliansko) a Vorarlbergu (Rakúsko),
V. so zreteľom na odsek 32 svojho uznesenia zo 6. júla 2010 o výsledku rokovaní Výboru pre petície za rok 2009
Prijaté texty, P7_TA-PROV(2010)0261 . , pokiaľ ide o žiadosť Parlamentu o revíziu procesu registrácie petícií,
W. keďže Výbor pre právne veci vydal stanovisko k petícii 0163/2010 od P.B. (z Nemecka) o prístupe tretích strán na prejudiciálne konanie na Európskom súdnom dvore,
1. očakáva, že Parlament a Výbor pre petície sa bude aktívne venovať rozvoju iniciatívy občanov, aby mohol tento nástroj v plnej miere plniť svoj účel a zaručiť väčšiu transparentnosť v procese prijímania rozhodnutí EÚ a zároveň umožnil občanom navrhovať zlepšenia, zmeny alebo doplnenia právnych predpisov Únie, pričom poukazuje na potrebu vyhnúť sa tomu, aby sa táto verejná platforma využívala iba na mediálne účely;
2. domnieva sa, že Výbor pre petície je najvhodnejším subjektom na zaistenie ďalšieho postupu v prípade iniciatív európskych občanov, ktoré zaregistrovala Komisia;
3. vyslovuje želanie, aby v prípade občianskych iniciatív, ktoré nezískali v požadovanej lehote milión podpisov, existovala možnosť ich predloženia Výboru pre petície Európskeho parlamentu s cieľom hlbšej diskusie;
4. žiada, aby Výbor pre petície zastupoval Európsky parlament počas verejných vypočutí zástupcov, ktorí pre svoju občiansku iniciatívu získali milión podpisov, pred Parlamentom a Európskou komisiou, aby tak mohol pri vypočutiach uplatniť svoju skúsenosť a legitímnosť;
5. upozorňuje na nariadenie Európskeho parlamentu a Rady (EÚ) č. 211/2011 zo 16. februára o iniciatíve občanov
Ú. v.
EÚ L 65, 11.3.2011, s.
1. ako o novom nástroji, ktorý občanom umožňuje podieľať sa na záležitostiach EÚ;
6. poukazuje na skutočnosť, že Parlament dostáva petície podobné kampaniam s vyše miliónom podpisov, čo dokazuje jeho skúsenosti so vzťahmi s občanmi, ale zdôrazňuje, že je potrebné plne informovať občanov o rozdiele medzi týmto druhom petícií a iniciatívou občanov;
7. pripomína právne záväznú povahu, ktorú Charta základných práv získala nadobudnutím platnosti Lisabonskej zmluvy, a zdôrazňuje význam charty, ktorá poskytla nový impulz pôsobeniu Únie a členských štátov v tejto oblasti, a zároveň verí, že Európska komisia ako ochrankyňa zmlúv urobí všetko na zabezpečenie účinného uplatňovania základných práv zakotvených v charte;
8. berie na vedomie oznámenie Komisie s názvom Stratégia účinného uplatňovania Charty základných práv Európskou úniou a nazdáva sa, že je potrebné rozvíjať, presadzovať a posilňovať skutočnú kultúru základných práv, a to nielen v inštitúciách EÚ, ale aj v členských štátoch, najmä vtedy, keď uplatňujú právo Únie a uvádzajú ho do praxe; zastáva názor, že opatrenia uvedené v stratégii a týkajúce sa informácií o úlohe a právomociach Únie v oblasti základných práv by mali byť konkrétne a úplné s cieľom zabrániť budúcemu svojvoľnému presúvaniu právomocí medzi Komisiou a členskými štátmi a ich odmietaniu, najmä pokiaľ ide o citlivé témy;
9. zdôrazňuje však, že napriek veľkému množstvu petícií týkajúcich sa práv obsiahnutých v charte Európska komisia pre nedostatok zákonných nástrojov neustále odmieta konať v súvislosti so zjavným porušovaním základných práv v členských štátoch;
10. víta skutočnosť, že sa Európska únia pripojila k Európskemu dohovoru o ľudských právach, keďže dohovor poskytuje Európskemu súdu pre ľudské práva právomoci na preskúmanie konania Únie;
11. víta rozhodnutie Komisie vyhlásiť rok 2013 za Európsky rok občianstva s cieľom podnietiť diskusiu o európskom občianstve a informovať občanov EÚ o ich právach a existencii demokratických nástrojov, ktoré majú k dispozícii, aby mohli uplatňovať svoje práva; zastáva názor, že Európsky rok občianstva by sa mal využiť na rozsiahlejšie šírenie informácií o novej európskej iniciatíve občanov s cieľom predísť už od počiatku takej vysokej miere neprípustnosti, aká stále existuje v oblasti petícií; domnieva sa, že zároveň by sa mal prediskutovať problém obmedzeného rozsahu pôsobnosti Charty základných práv Európskej únie;
12. víta vytvorenie jedného kontaktného miesta pre občanov, ktorí hľadajú poradenstvo, pomoc alebo podávajú sťažnosť prostredníctvom stránky Vaše práva v EÚ na internete; víta opatrenia, ktoré prijala Komisia s cieľom zjednodušiť asistenčné služby pre verejnosť zamerané na poskytovanie informácií občanom o ich právach na európskej úrovni a o možnostiach opravných prostriedkov, ktoré majú k dispozícii v prípade porušovania práv; zdôrazňuje, že je potrebné, aby európske inštitúcie zabezpečovali vyššiu informovanosť o svojich činnostiach a vykonávali ich transparentnejším spôsobom, najmä zabezpečením ľahkého prístupu k dokumentom;
13. pripomína svoje uznesenie o činnostiach Európskeho ombudsmana za rok 2009 a žiada ombudsmana, aby zaručil prístup k informáciám a dodržiavanie práva na dobrú správu vecí verejných, čo je nevyhnutným predpokladom pre dôveru občanov v inštitúcie; podporuje odporúčanie ombudsmana Komisii týkajúce sa sťažnosti 676/2008/RT so zreteľom na značné oneskorenie pri zaslaní odpovede ombudsmanovi;
14. poznamenáva, že petície doručené v roku 2010 sa naďalej zameriavali na životné prostredie, základné práva, vnútorný trh a justíciu; dodáva, že zo zemepisného hľadiska sa najväčší počet petícií týka konkrétneho členského štátu – Španielska (16 %) – alebo Únie ako celku (16 %), potom nasleduje Nemecko, Taliansko a Rumunsko;
15. uznáva význam, ktorý má úsilie predkladateľov petícií v súvislosti s ochranou životného prostredia Únie, keďže väčšina petícií sa týkala hodnotení dosahu na životné prostredie, prírody, odpadových vôd, riadenia kvality vody, ochrany prírodných zdrojov, kvality ovzdušia a hluku, nakladania s odpadom alebo priemyselných emisií;
16. zdôrazňuje význam spolupráce Komisie s členskými štátmi a vyjadruje poľutovanie nad nedôslednosťou niektorých členských štátov, pokiaľ ide o uplatňovanie a posilnenie európskych právnych predpisov v oblasti ochrany životného prostredia;
17. domnieva sa, že Európska komisia by mala prísnejšie kontrolovať dodržiavanie a uplatňovanie európskych právnych predpisov v oblasti životného prostredia, pričom táto kontrola je potrebná v každej fáze postupu, nielen po prijatí záverečného rozhodnutia;
18. pripája sa k obavám, ktoré vyjadrili mnohí predkladatelia petícií v súvislosti s tým, že Európska únia nezabezpečila účinnú realizáciu akčného plánu pre biodiverzitu na rok 2010; víta oznámenie Komisie s názvom Alternatívy vízie EÚ a cieľ týkajúci sa biodiverzity po roku 2010 ( KOM(2010)0004 ) z 19. januára 2010;
19. domnieva sa, že Európska komisia by mala zaručiť správne uplatňovanie smerníc o hodnotení vplyvov na životné prostredie, o strategickom environmentálnom hodnotení, ako aj smerníc o biotopoch a o vtákoch členskými štátmi, pričom sa treba opierať o odporúčania príslušného výboru Parlamentu, s ktorým bude Výbor pre petície ochotne spolupracovať s cieľom zabezpečiť, aby budúce opatrenia v oblasti životného prostredia lepšie odrážali záujmy občanov;
20. víta oznámenie Komisie o usmernení na lepšiu transpozíciu a uplatňovanie smernice 2004/38/ES o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov ( KOM(2009)0313 ) z 2. júla 2009, v ktorom sa identifikujú problémy, ktoré často uvádzajú predkladatelia petícií v súvislosti s transpozíciou tejto smernice do vnútroštátneho práva a s jej uplatňovaním v každodennom živote občanov;
21. uznáva úlohu siete SOLVIT, ktorá pravidelne odhaľuje problémy s uplatňovaním predpisov vnútorného trhu uvádzané predkladateľmi petícií, a žiada, aby bol Výbor pre petície informovaný o prípadoch nedostatočného uplatňovania právnych predpisov EÚ, pretože petičný postup môže prispieť k zlepšeniu právnych predpisov;
22. je si vedomý významnej úlohy, ktorú Komisia zohráva v práci Výboru pre petície, ktorý sa pri posudzovaní petícií naďalej opiera o jej odborné poradenstvo, pričom zisťuje prípady porušenia európskych právnych predpisov a snaží sa o nápravu, a oceňuje úsilie Komisie o skrátenie celkovej lehoty (priemerne štyri mesiace), ktorým reaguje na žiadosti výboru o vyšetrovanie, aby sa prípady, ktoré oznámia občania, vyriešili čo najskôr;
23. s uspokojením konštatuje, že na schôdzach Výboru pre petície sú prítomní jednotliví komisári, ktorí úzkou a efektívnou spoluprácou vytvárajú dôležitý komunikačný kanál spájajúci občanov a inštitúcie EÚ;
24. vyjadruje však poľutovanie nad tým, že Komisia doposiaľ nereagovala na opakované výzvy Výboru pre petície, aby ho informovala o vývoji konaní o porušení týkajúcich sa otvorených petícií, pretože mesačné uverejnenie rozhodnutí Komisie o konaniach o porušení v súlade s článkami 258 a 260 zmluvy nie je primeranou odpoveďou na uvedené výzvy;
25. konštatuje, že petície v mnohých prípadoch odhaľujú problémy súvisiace s transpozíciou a vykonávaním európskych právnych predpisov, a uznáva, že začatie konania o porušení nemusí občanom vždy priniesť okamžité riešenie ich problémov; poznamenáva však, že je možné používať aj iné nástroje kontroly a vynucovania;
26. žiada Komisiu, aby náležite uznala úlohu, ktorú zohrávajú petície pri kontrole účinného uplatňovania práva EÚ, pretože petície sú obvykle prvými ukazovateľmi toho, že členské štáty zaostávajú v uplatňovaní právnych opatrení;
27. víta prítomnosť zástupcov Rady na stretnutiach Výboru pre petície, vyjadruje však ľútosť, že sa táto prítomnosť nepremenila na aktívnejšiu spoluprácu, ktorá by mohla odblokovať petície v prípadoch, keď je rozhodujúca spolupráca s členskými štátmi;
28. zdôrazňuje, že účasť a úzka a systematická spolupráca členských štátov je pre prácu Výboru pre petície nesmierne dôležitá; vyzýva ich, aby zohrávali iniciatívnejšiu úlohu pri vybavovaní petícií týkajúcich sa uplatňovania a plnenia európskych právnych predpisov, a domnieva sa, že prítomnosť zástupcov členských štátov a ich aktívna spolupráca na schôdzach Výboru pre petície je mimoriadne dôležitá;
29. nazdáva sa, že Výbor pre petície by mal nadviazať užšie pracovné vzťahy s ekvivalentnými výbormi v regionálnych a národných parlamentoch členských štátov a uskutočňovať služobné cesty na účely zistenia potrebných skutočností s cieľom presadiť vzájomné pochopenie petícií s európskou tematikou, a naopak, s cieľom získať prehľad o rôznych pracovných postupoch národných výborov pre petície, aby tak Výbor pre petície Európskeho parlamentu dokázal prijať vedomé a predvídavé rozhodnutie pri zamietnutí petície na základe toho, že nespadá do jeho právomoci;
30. berie na vedomie počet predkladateľov petícií, ktorí sa obracajú na Parlament so žiadosťou o riešenie otázok, ktoré sa vymykajú z právomoci EÚ, ako napríklad vykonávanie rozhodnutí vynesených vnútroštátnymi súdmi či pasivita rôznych administratívnych orgánov, a poukazuje na to, že Parlament sa snaží napraviť túto situáciu tým, že v prípade uvedených sťažností odkazuje na príslušné orgány; víta nový postup, ktorý zaviedli GR EP pre predsedníctvo a GR IPOL v súvislosti s registráciou petícií;
31. zdôrazňuje potrebu zabezpečenia väčšej transparentnosti v procese vybavovania petícií: interne prostredníctvom priameho prístupu poslancov k archívom petícií cez aplikáciu e-Petition a prostredníctvom zjednodušenia interného postupu a úzkej spolupráce medzi členmi, predsedom a sekretariátom Výboru pre petície a externe prostredníctvom vytvorenia interaktívnej internetovej stránky pre predkladateľov petícií; navyše sa domnieva, že poslanci musia mať prostredníctvom nástroja e-Petition prístup k petíciám, ktorých predkladateľ či predkladatelia požadovali anonymitu;
32. žiada bezodkladné vytvorenie internetového portálu venovaného petíciám, ktorý by ponúkal interaktívny model registrácie petícií, informoval občanov o poslaní Parlamentu, o tom, čo môžu dosiahnuť, keď predložia tejto inštitúcii petíciu, a takisto poskytoval odkazy na iné opravné prostriedky na európskej i vnútroštátnej úrovni a čo najpodrobnejším spôsobom opisoval právomoci Európskej únie, aby sa tak predišlo nedorozumeniam týkajúcim sa právomocí Únie a právomocí členských štátov;
33. naliehavo vyzýva príslušné správne oddelenia, aby aktívne spolupracovali s Výborom pre petície s cieľom poskytnúť najvhodnejšie riešenia, keďže portál s týmito vlastnosťami by významne prispel k zlepšeniu komunikácie medzi Parlamentom a občanmi EÚ a umožnil by občanom vyjadriť niektorej petícii podporu alebo sa od nej dištancovať (v súlade s článkom 202 rokovacieho poriadku);
34. poveruje svojho predsedu, aby postúpil toto uznesenie a správu Výboru pre petície Rade, Komisii, Európskemu ombudsmanovi, vládam a parlamentom členských štátov, ich výborom pre petície a ombudsmanom alebo obdobným príslušným orgánom.
DÔVODOVÁ SPRÁVA
Úvod
Zámerom výročnej správy za rok 2010 je poskytnúť predstavu o činnosti Výboru pre petície, ktorého harmonogram činností nezávisí od legislatívneho programu Európskej komisie, ale od samotných občanov, ktorí uplatňujú svoje právo na petície predkladané Európskemu parlamentu.
Cieľom výročnej správy je poskytnúť presný a úplný obraz práce Výboru pre petície.
Táto správa prináša sériu štatistických údajov týkajúcich sa počtu prijatých, vyriešených alebo spracúvaných petícií v rámci tohto výboru alebo údajov súvisiacich s dotknutými krajinami alebo riešenými otázkami.
Tieto štatistické údaje predstavujú dôležitý kvantitatívny nástroj na hodnotenie práce výboru.
Správa je doplnená o ďalšie aspekty, ako sú vzťahy s inými európskymi inštitúciami a vnútroštátnymi a regionálnymi orgánmi a inštitucionálne výmeny, ktoré priamo ovplyvňujú činnosť tohto výboru.
Na záver možno poukázať na to, že správa skúma pokrok dosiahnutý pri realizácii predchádzajúcich odporúčaní, ktorých zámerom bolo zlepšiť činnosť tohto výboru.
Právo na predloženie petície Európskemu parlamentu: základný pilier európskeho občianstva
Lisabonská zmluva nadobudnutím svojej platnosti potvrdila právo na petície predkladané Parlamentu ako jeden zo základných pilierov európskeho občianstva a ako základné právo stanovené v článku 227 novej zmluvy (predtým článok 194 Zmluvy o ES), ktorý vymedzuje, že občania EÚ alebo rezidenti, či už ide o fyzickú či právnickú osobu s bydliskom alebo sídlom v Európskej únii, majú právo individuálne alebo spoločne s ďalšími občanmi alebo osobami predložiť Európskemu parlamentu petíciu vo veci, ktorá spadá do pôsobnosti Únie a ktorá sa ich priamo dotýka.
Ide teda o nástroj umožňujúci občanom, aby sa na Parlament obracali s problémami, ktoré sa týkajú vplyvu rôznych politík a právnych predpisov EÚ na ich každodenný život.
Ročné štatistiky ukazujú, že väčšina občanov sa obracia na Parlament o pomoc pri otázkach týkajúcich sa životného prostredia, základných práv, spravodlivosti a vnútorného trhu.
Iní predkladajú na posúdenie návrhy týkajúce sa rozvoja európskych politík.
V neposlednom rade sa ostatní občania obracajú na Európsky parlament, aby sa odvolali proti rozhodnutiu vnútroštátnych orgánov a sťažovali na rozhodnutia národných súdov.
Vo väčšine petícií sa však hovorí o nesprávnom uplatňovaní európskych právnych predpisov, či už v dôsledku chybnej transpozície týchto právnych predpisov, v dôsledku nedostatkov v ich uplatňovaní alebo ich porušovania.
Podľa štatistík bolo v roku 2010 Európskemu parlamentu doručených 1 655 petícií, čo je pokles o 14 % oproti roku 2009, keď bolo predložených 1 924 petícií.
To jasne odráža zmenu tendencie po neustálom zvyšovaní sa počtu petícií prijatých v uplynulých rokoch.
Štatistická analýza petícií prijatých v roku 2010 v porovnaní s rokom 2009
Priebeh spracúvania petícií
Počet petícií
%
Počet petícií
%
2009
2010
Prípustné
688
45,9
576
46,9
Označené za neprípustné
812
54,1
653
53,1
Prípustné, spracované a uzatvorené
420
neuvádza sa
396
neuvádza sa
Presunuté Komisii s cieľom požiadať o stanovisko
655
neuvádza sa
562
neuvádza sa
Presunuté iným orgánom s cieľom požiadať o stanovisko
33
neuvádza sa
25
neuvádza sa
Presunuté iným orgánom pre informáciu
207
neuvádza sa
181
neuvádza sa
Nezaregistrované
4
neuvádza sa
30
neuvádza sa
Treba uviesť, že po preskúmaní bolo približne 58,7 % petícií prijatých v roku 2010, t. j.
972 petícií, v začiatočnom štádiu postupu uzavretých, či už preto, že boli označené ako neprípustné, alebo preto, že aj keď boli prípustné a začali sa spracúvať, boli uzatvorené okamžite po tom, čo boli predkladatelia petícií informovaní o danej záležitosti, alebo po tom, čo boli tieto záležitosti presunuté inému parlamentnému výboru, do ktorého pôsobnosti patrili.
Aj tu sú údaje z roku 2010 porovnateľné s údajmi z roku 2009, ako možno vidieť v tabuľkách:
2009
Priebeh spracovania
Počet petícií
Percentuálny podiel
Prípustné
1 062
56,3
Označené za neprípustné
818
43,4
Nezaregistrované
6
0,3
2010
Priebeh spracovania
Počet petícií
Percentuálny podiel
Prípustné
972
58,7
Označené za neprípustné
653
39,5
Nezaregistrované
30
1,8
V porovnaní s rokom 2009 boli zaznamenané určité zmeny, pokiaľ ide o krajiny, ktorých sa petície týkajú najviac: na prvom mieste bolo v roku 2010 Španielsko, ktoré predbehlo Európsku úniu ako celok, a tá už teda je na druhom mieste, a nasledujú Nemecko, Taliansko, Rumunsko, Grécko, Spojené kráľovstvo a Poľsko.
Luxembursko podobne ako minulý rok uzatvára tento zoznam po Slovinsku a Lotyšsku.
2009
Krajina
Počet petícií
%
Európska únia
403
18,6
Nemecko
298
13,8
Španielsko
279
12,9
Taliansko
176
8,1
Rumunsko
143
6,6
Poľsko
100
4,6
Iné
764
35,3
2010
Krajina
Počet petícií
%
Španielsko
288
15,7
Európska únia
285
15,6
Nemecko
273
14,9
Taliansko
182
9,9
Rumunsko
102
5,6
Grécko
71
3,9
Spojené kráľovstvo
67
3,7
Poľsko
66
3,6
Iné
496
27,1
Ako už bolo uvedené, aj v tomto roku bolo najčastejšou témou petícií životné prostredie, ktorej výskyt sa zvýšil, pokiaľ ide o absolútne číslo aj percentuálny podiel, a po ňom nasledujú základné práva, vnútorný trh a spravodlivosť.
Treba zdôrazniť, že v porovnaní s predošlými rokmi významne klesol počet petícií týkajúcich sa majetkovej reštitúcie.
2009
Oblasti
Počet petícií
Percentuálny podiel
Životné prostredie
228
9,7
Základné práva
164
7,0
Spravodlivosť a súdnictvo
159
6,8
Vnútorný trh
142
6,0
Majetok a reštitúcie
133
5,6
Zamestnanosť
105
4,5
Zdravie
104
4,4
Doprava
101
4,3
Sociálne veci
93
4,0
Vzdelávanie a kultúra
82
3,5
Iné
1 043
44,3
2010
Oblasti
Počet petícií
Percentuálny podiel
Životné prostredie
245
12,2
Základné práva
152
7,6
Vnútorný trh
131
6,5
Spravodlivosť a súdnictvo
125
6,2
Doprava
101
5,0
Zdravie
83
4,1
Sociálne veci
76
3,8
Vzdelávanie a kultúra
72
3,6
Majetok a reštitúcie
70
3,5
Zamestnanosť
62
3,1
Iné
887
44,3
Nepatrné zmeny možno pozorovať aj v poradí petícií podľa jazyka: V roku 2010, podobne ako v roku 2009, hlavnými jazykmi petícií boli nemčina a angličtina, po nich nasledovala španielčina a taliančina na treťom a štvrtom mieste, pričom počet a percentuálny podiel petícií v týchto dvoch jazykoch vzrástol.
Na posledných miestach sa nachádzali maltčina, estónčina a slovinčina.
2009
Jazyk
Počet petícií
Percentuálny podiel
Nemčina
548
28,5
Angličtina
343
17,8
Španielčina
237
12,3
Taliančina
203
10,6
Poľština
116
6,0
Rumunčina
110
5,7
Francúzština
107
5,6
Iné
260
13,5
2010
Jazyk
Počet petícií
Percentuálny podiel
Nemčina
430
26,0
Angličtina
295
17,8
Španielčina
261
15,8
Taliančina
198
12,0
Francúzština
100
6,0
Poľština
86
5,2
Rumunčina
72
4,4
Gréčtina
58
3,5
Iné
107
9,3
Pokiaľ ide o štátnu príslušnosť, najaktívnejšími predkladateľmi petícií sú naďalej Nemci, po nich rovnako ako v roku 2009 nasledujú Španieli a Taliani.
Ďalšie miesta obsadili rumunskí, poľskí a britskí prekladatelia petícií.
Na posledných miestach sa nachádzajú občania Estónska, Slovinska a Slovenska, ktorí v roku 2010 spolu predložili len desať petícií.
2009
Štátna príslušnosť hlavného predkladateľa petície
Počet petícií
Percentuálny podiel
Nemecko
496
25,8
Španielsko
237
12,3
Taliansko
219
11,4
Rumunsko
150
7,8
Poľsko
131
6,8
Spojené kráľovstvo
121
6,3
Francúzsko
79
4,1
Grécko
78
4,1
Iné
414
21,5
2010
Štátna príslušnosť hlavného predkladateľa petície
Počet petícií
Percentuálny podiel
Nemecko
409
24,7
Španielsko
261
15,7
Taliansko
214
12,9
Rumunsko
101
6,1
Poľsko
94
5,6
Spojené kráľovstvo
90
5,4
Francúzsko
78
4,7
Grécko
68
4,1
Iné
400
20,5
Pokiaľ ide o formu predkladania petícií, pretrvával trend z roku 2009: počet petícií predložený prostredníctvom internetu vzrástol v porovnaní s tradičnou formou v podobe listu (63, 2 % petícií v roku 2010 bolo poslaných mailom v porovnaní s 62,6 % v roku 2009).
2009
Spôsob predkladania petícií
Počet petícií
%
E-mail
1 204
62,6
Listová forma
720
37,4
2010
Spôsob predkladania petícií
Počet petícií
%
E-mail
1046
63,2
Listová forma
609
36,8
Pokiaľ ide o stav spracúvania petícií, veľká väčšina (70,8 %) bola ukončená do roka od ich predloženia.
Iba veľmi malý počet petícií zostáva otvorený po štyroch rokoch.
Tieto otvorené petície vo väčšine prípadov súvisia s otvorenými súdnymi konaniami v členských štátoch, konaniami o porušeniach pred Súdnym dvorom, alebo ide o petície podané členskými štátmi.
Stav petícií
Rok
Otvorené
Uzatvorené
2010
453
27,4 %
1 172
70,8 %
2009
270
14 %
1 654
86 %
2008
195
10,3 %
1 691
89,7 %
2007
140
9,3 %
1 366
90,7 %
2006
55
5,4 %
966
94,6 %
2005
42
4,1 %
974
95,9 %
2004
18
1,8 %
984
98,2 %
2003
9
0,7 %
1 306
99,3 %
2002
8
0,5 %
1 593
99,5 %
2001
2
0,2 %
1 130
99,8 %
2000
1
0,1 %
907
99,9 %
1999
1
0,1 %
933
99,9 %
1998
3
0,3 %
1 124
99,7 %
1997
1
0,1 %
1 305
99,9 %
Z analýzy štatistických údajov o petíciách je zrejmé, že vo väčšine petícií, ktoré sú označené za neprípustné, ide znovu o prípady toho, keď si predkladatelia petícií pomýlili vnútroštátnu a európsku právomoc, ako aj inštitúcie EÚ s Radou Európy, najmä so Súdom pre ľudské práva.
Poukazuje to na to, že treba zvýšiť úsilie a lepšie informovať občanov o tom, čo znamená právo na petíciu a čo možno dosiahnuť podaním petície Parlamentu.
Medzi opatrenia, ktoré by bolo vhodné prijať, patrí zlepšenie internetovej stránky venovanej petíciám, a to na portáli Európskej únie, ako aj na samotnom portáli Európskeho parlamentu.
Týmto spôsobom by sa zabezpečilo, že by občania, ktorí predkladajú svoje petície prostredníctvom internetu, mali k dispozícii všetky potrebné informácie o právomociach Parlamentu, o procese hodnotenia petícií, o činnosti Výboru pre petície a o možnostiach dosiahnuť rýchlejšie riešenie pri využití ostatných dostupných nástrojov na vnútroštátnej alebo európskej úrovni (SOLVIT, EU Pilot, ECC-Net, Európsky ombudsman, národní ombudsmani a výbory pre petície národných parlamentov).
Táto správa sa snaží poukázať na potrebu, ktorá odznela už v predchádzajúcich správach, a to poskytnúť občanom jednotné kontaktné miesto na úrovni EÚ, kde by mohli získať radu, ak sa domnievajú, že boli porušené ich práva.
Toto je aj naďalej veľmi dôležitým cieľom, ktorý treba dosiahnuť.
Iniciatíva Európskej komisie zhromaždiť formálne aj neformálne mechanizmy podávania sťažností na stránke Vaše práva v EÚ v rámci portálu
www.europa.eu je zásadným krokom vpred.
Mal by sa však vysvetliť a ukázať rozdiel medzi formálnymi mechanizmami (sťažnosti adresované Európskej komisii, petície Parlamentu, sťažnosti Európskemu ombudsmanovi) a neformálnymi mechanizmami (siete SOLVIT, ECC-Net, FIN-Net atď.).
Občania musia vedieť, kde nájdu informácie, ktoré hľadajú.
V tomto smere pritom treba uvítať snahy Komisie o zlepšenie prístupu, informácií a pomoci, ktoré poskytuje občanom, pokiaľ ide o ich práva, prostredníctvom vylepšenia portálu Vaša Európa.
Treba však poznamenať aj to, že Európsky parlament v tejto súvislosti nedosiahol rovnaký pokrok.
Internetová stránka Výboru pre petície sa už neobjavuje ako odkaz na prvej uvítacej stránke na portáli Parlamentu, ale až na druhej stránke s názvom Parlament a Vy.
Občania musia hľadať, kam môžu poslať svoju petíciu, čo pri snahe o rozvíjanie úzkych vzťahov s občanmi nie je práve najvhodnejšie.
Touto zmenou na portáli Parlamentu sa možno dá vysvetliť 14 % pokles v počte zaregistrovaných petícií v roku 2010 v porovnaní s počtom petícií predložených v roku 2009, keďže viditeľnosť Výboru pre petície na internete sa oproti uplynulým rokom zhoršila.
Vzťahy s Európskou komisiou
Európska komisia je pri vybavovaní petícií naďalej prirodzeným partnerom Výboru pre petície, keďže práve Komisia je zodpovedná za dohľad nad plnením a dodržiavaním právnych predpisov EÚ.
Pracovný vzťah medzi oboma inštitúciami je zo všeobecného hľadiska dobrý.
Mal by sa však skrátiť čas odpovede na žiadosti o prešetrenie predložené týmto výborom (v súčasnosti sú to v priemere štyri mesiace).
Európska komisia by mala navyše informovať Výbor pre petície o vývoji v konaniach o porušeniach priamo spojených s petíciami.
Výbor sa domnieva, že v záujme dobrej medziinštitucionálnej spolupráce je potrebné prijať opatrenia, ktoré by Európskej komisii umožnili informovať Výbor pre petície o pokroku v konaniach o porušeniach, ktoré súvisia s petíciami.
Treba pripomenúť vystúpenie podpredsedu Európskej komisie pána Maroša Šefčoviča, ktorý zodpovedá za medziinštitucionálne vzťahy a administratívne záležitosti, z 29. septembra 2010, keď poslancom predstavil návrh Komisie týkajúci sa európskej iniciatívy občanov, ako aj vystúpenie podpredsedníčky Viviane Redingovej z 25. októbra 2010 na tému občianstva a práv detí.
Vzťahy s Radou
Výbor pre petície víta prítomnosť zástupcov Rady na stretnutiach výboru, vyjadruje však ľútosť, že sa táto prítomnosť nepremenila na aktívnejšiu spoluprácu, ktorá by mohla odblokovať petície v prípadoch, keď je rozhodujúca spolupráca členských štátov.
Vzťahy s Európskym ombudsmanom – vystúpenia ombudsmana
Členovia výboru sa domnievajú, že ombudsman Diamandouros vykonával počas obdobia, ktorého sa správa týka, svoje právomoci aktívnym a vyváženým spôsobom, a to pokiaľ ide o skúmanie a vybavovanie sťažností a priebeh a uzatváranie vyšetrovaní, ako aj o zachovanie konštruktívnych vzťahov s inštitúciami a orgánmi Európskej únie a podporovanie občanov v tom, aby uplatňovali svoje práva vo vzťahu k týmto inštitúciám a orgánom.
Takisto treba oceniť vynikajúce vzťahy v inštitucionálnom rámci medzi ombudsmanom a týmto výborom.
Ombudsman sa obrátil na Výbor Európskeho parlamentu pre petície pri niekoľkých príležitostiach: 4. mája 2010 predložil výboru výročnú správu a predniesol výboru svoj návrh odporúčania v prípade sťažnosti 676/2008/RT; a 29. septembra 2010 hovoril o reforme nariadenia (ES) č. 1049/2001 o prístupe verejnosti k dokumentom Európskeho parlamentu, Rady a Komisie.
Služobné cesty na účely zistenia potrebných skutočností počas roku 2010
· Služobná cesta na účely zistenia potrebných skutočností do Huelvy (Španielsko) od 16. do 18. februára 2010 v súvislosti s petíciami 631/2007, 1458/2007 a 1682/2008 o znečistení ústia rieky v meste Huelva:
Výbor pre petície odporučil najmä obnovenie komunikácie medzi príslušnými vnútroštátnymi orgánmi a samosprávnymi a regionálnymi orgánmi, ako aj nadviazanie stáleho dialógu s občanmi a vytvorenie atmosféry dôvery.
Príslušné orgány a spoločnosti by mali umožniť kontrolu zariadení na nakladanie s odpadom na mieste.
Poslanci sa domnievajú, že treba čím skôr uskutočniť konkrétnu podrobnejšiu štúdiu týkajúcu sa osôb pracujúcich v miestnom priemysle a že by sa mala uskutočniť štúdia konkrétneho vplyvu znečistenia pôdy a vody vrátane riečneho koryta a povodia, ktorá by sa mala zverejniť a používať ako nástroj na nakladanie s odpadom.
V každom prípade treba odstrániť znečistenie z celej oblasti tak, aby bol región v súlade so všetkými platnými európskymi právnymi predpismi.
Takisto treba stanoviť konkrétny cieľ nových investícií na tomto mieste v záujme vytvorenia udržateľných pracovných príležitostí a zabezpečenia novej odbornej prípravy pre osoby, ktoré sú, alebo predtým boli zamestnané na tomto mieste.
· Služobná cesta na účely zistenia potrebných skutočností do talianskeho regiónu Campania v dňoch 28. až 30. apríla 2010 týkajúca sa petície č. 683/2005 a ďalších 15 petícií súvisiacich s nakladaním s odpadom:
Výbor pre petície odporučil vypracovanie integrovaného plánu nakladania s odpadom: usmernenia pre nakladanie s mestským odpadom na roky 2010 – 2013, ktoré by sa mali premeniť na konkrétny a podrobný akčný plán s krátkodobými aj dlhodobými cieľmi.
Plán nakladania s odpadom by mal zahŕňať sanáciu znečistených zón a tiež poskytovať odbornú prípravu, informácie a podporné prostriedky miestnym orgánom a hospodárskym subjektom.
Mal by byť v súlade s celoštátnou stratégiou nakladania s odpadom a mal by ju dopĺňať.
Je potrebné zapojiť občanov, vypočuť ich a obnoviť ich dôveru.
Za navrhnutie zosúladeného cyklu nakladania s odpadom a jeho plnenie sú zodpovedné talianske orgány.
Výbor pre petície však vyzýva Európsku komisiu, aby pozorne sledovala situáciu a aby pomohla Taliansku v jeho snahách o dodržiavanie európskych právnych predpisov.
· Služobná cesta na účely zistenia potrebných skutočností do stredísk Mellau a Damüls, Vorarlberg (Rakúsko), ktorá sa konala v dňoch 29. septembra až 1. októbra 2010 a týka sa petície č. 0672/2007 v súvislosti so štyrmi novými lyžiarskymi vlekmi v kontexte lyžiarskych oblastí:
Výbor odporučil požiadať Európsku komisiu, aby vyjadrila svoje stanovisko k transpozícii smernice EIA do rakúskeho práva, k tvrdeniu, že projekt bol rozdelený s cieľom vyhnúť sa rámcu smernice EIA, a k tomu, v akej miere je prípustné rozdeľovanie alebo členenie projektov z časového hľadiska, z hľadiska miesta a právnej formy.
Od Komisie sa požadovalo tiež vysvetlenie toho, čo uvádzajú európske právo a judikatúra o kompenzačných opatreniach, ako aj toho, v akej podobe prebehla transpozícia do rakúskeho práva.
Kľúčové témy v roku 2010
Nadobudnutím platnosti Lisabonskej zmluvy 1. decembra 2009 sa Charta základných práv stala právne záväznou.
Pokiaľ ide o prijímané petície, možno povedať, že základné práva tvoria druhú najčastejšiu tému v predkladaných petíciách.
Malo by sa však zdôrazniť, že začlenenie charty do primárneho práva EÚ na základe zásady subsidiarity znamená, že členské štáty sú zodpovedné za dodržiavanie zásad Charty základných práv. Pre rozhodovacie a výkonné inštitúcie, ako aj pre členské štáty tak vznikli nové povinnosti pri uplatňovaní právnych predpisov EÚ na vnútroštátnej úrovni.
Ustanovenia charty sa tým stali priamo vynútiteľné európskymi aj vnútroštátnymi súdmi.
Výbor má veľký záujem o čo najpresnejšie vymedzenie spôsobu uplatňovania charty a rozhodol sa v roku 2011 uskutočniť vypočutie odborníkov na túto tému.
V roku 2010 Európska komisia predložila Európskemu parlamentu a Rade svoj návrh nariadenia v súvislosti s európskou iniciatívou občanov a Výbor pre petície vydal stanovisko k správe, ktorú vypracoval Výbor pre ústavné veci k uvedenému návrhu.
Výbor verí, že európska iniciatíva občanov sa stane novým nástrojom na otvorenie verejných diskusií o určitých otázkach a že to bude nový nástroj participatívnej demokracie na európskej úrovni.
Jej hlavným cieľom je najmä to, aby poskytla občanom prostriedky na vypočutie ich hlasu tým, že im umožní, aby predkladali niektoré témy, ktoré ich zaujímajú, európskym inštitúciám.
Ďalším cieľom európskej iniciatívy občanov je rozvinúť cezhraničné diskusie.
Výbor sa domnieva, že Európsky parlament by mohol prispieť k plneniu týchto cieľov využitím všetkých dostupných prostriedkov na pomoc iniciatívam občanov, najmä prostredníctvom organizovania verejných vypočutí.
Výbor pre petície chce pomôcť v tomto procese a ponúka občanom svoje početné skúsenosti v záujme splnenia tohto cieľa.
Záver
Európska komisia vyhlásila rok 2013 za Európsky rok občianstva s cieľom podporiť diskusiu o európskom občianstve a informovať občanov EÚ o ich právach.
Výbor pre petície sa chce pridať k tejto iniciatíve a ponúknuť občanom priame spojenie s inštitúciami, čím sa zaručí, že ich konkrétne problémy budú vypočuté.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
14.6.2011
Výsledok záverečného hlasovania
+:
–:
0:
21
Poslanci prítomní na záverečnom hlasovaní
Margrete Auken, Elena Băsescu, Heinz K. Becker, Victor Boştinaru, Philippe Boulland, Simon Busuttil, Giles Chichester, Ágnes Hankiss, Carlos José Iturgaiz Angulo, Peter Jahr, Erminia Mazzoni, Edward McMillan-Scott, Judith A. Merkies, Willy Meyer, Mariya Nedelcheva, Jarosław Leszek Wałęsa, Angelika Werthmann, Tatjana Ždanoka
Náhradníci prítomní na záverečnom hlasovaní
Marian Harkin, Keith Taylor
Náhradník (čl. 187 ods. 2) prítomný na záverečnom hlasovaní
Marco Scurria
