Týždenník - zhrnutie plenárneho zasadnutia EP 1.-2. februára 2006
Inštitúcie
2006-02-06 - 14:30
Podrobnejšie informácie o schválených správach sa nachádzajú v nasledujúcich článkoch:
Otvorenie zasadnutia
Nové pravidlá pre vodičov z povolania
Rôznosť balení výrobkov a ochrana spotrebiteľa
Nulová tolerancia pre násilie páchané na ženách
Postoj Únie voči režimu na Kube
Výsledky palestínskych volieb
Ďalšie vystúpenia slovenských poslancov
20060131BKG04855
Otvorenie zasadnutia
Predseda EP Josep BORRELL FONTELLES otvoril dňa 1. februára 2006 zasadnutie EP v Bruseli.
V úvode zasadnutia spomenul letecké nešťastie slovenského vojenského lietadla z 19. januára, ktoré si vyžiadalo 42 obetí a tiež tragickú udalosť, pri ktorej 28. januára v poľských Katowiciach zahynulo podľa posledných údajov 65 ľudí a mnoho ďalších sa zranilo.
K obom spomínaným udalostiam vyhlásil minútu ticha.
Pred plenárnu miestnosť boli umiestnené kondolenčné knihy na vyjadrenie sústrasti a vlajky oboch štátov boli pred budovou EP spustené na pol žrde.
Nové pravidlá pre vodičov z povolania
EP schválil v utorok 2. februára dve správy o úprave pracovnej doby vodičov z povolania a jej dodržiavaní.
Poslanci tak v treťom čítaní odhlasovali kompromis, ktorý po dlhých rokovaniach dohodli v decembri 2005 zástupcovia EP a členských štátov EÚ v Rade.
Nová smernica sa okrem pracovnej doby zaoberá tiež dobou povinnej prestávky počas jazdy a odpočinkom vodičov.
Nové nariadenie zavádza aj systém kontrol a sankcií za porušovanie predpisov.
Schválená legislatíva sa má týkať vodičov z povolania riadiacich autobusy, nákladné automobily a kamióny, a okrem iného zavedie od 1. mája 2006 povinnosť vybavenia spomínaných vozidiel digitálnymi tachometrami, ktorých údaje sa nedajú ľahko sfalšovať.
Povinný odpočinok
Rada a Parlament sa spočiatku nedokázali dohodnúť na definícii "povinnej dennej doby odpočinku", napokon však dosiahli kompromis, ktorý plénum EP odsúhlasilo.
Doba odpočinku bude teda musieť trvať najmenej 11 hodín, bude sa však dať rozdeliť do 2 časových úsekov.
Prvý musí trvať neprerušene minimálne 3 hodiny a druhý neprerušene najmenej 9 hodín.
Minimálny počet kontrol
Parlament presadil, aby každý členský štát EÚ zvýšil počet kontrol tak, aby od roku 2008 zahŕňali najmenej 2 % pracovných dní vodičov, na ktorých sa nová legislatíva vzťahuje.
Po 1. januári 2010 sa tento podiel zvýši na najmenej 3 % pracovných dní.
Harmonizácia sankcií za porušenie predpisov
V otázke harmonizácie sankcií Rada požadovala ponechať ich uplatňovanie v kompetencii jednotlivých členských krajín, nakoniec však súhlasila so zahrnutím zoznamu spoločných sankcií do prílohy smernice.
Komisia má v budúcnosti vypracovať podrobný zoznam sankcií založený na návrhoch Parlamentu.
Vážne porušenie predpisov tak bude znamenať napríklad:
prekročenie maximálnej povolenej dennej, 6-dennej a 14-dennej doby jazdenia najmenej o 20 %;
skrátenie minimálnej stanovenej dennej alebo týždennej doby odpočinku najmenej o 20 %;
skrátenie minimálnej stanovenej prestávky najmenej o 33 %;
alebo používanie tachometrov nezodpovedajúcim požiadavkám nariadenia
Smernica o pracovnej dobe
Rada trvala na svojom spoločnom postoji a zamietla návrh Parlamentu začleniť do nariadenia odkaz na tzv. Smernicu o pracovnom čase (Smernica 2002/15/EC).
Po zdĺhavom vyjednávaní sa nakoniec obe inštitúcie dohodli, že legislatíva bude aspoň v preambule zahŕňať zmienku o dôležitosti spomínanej smernice pre bezpečnosť cestnej dopravy a pracovných podmienok.
Legislatíva bude tiež obsahovať nový článok, ktorý udáva, že uplatňovanie smernice o pracovnom čase má brať do úvahy aj nebezpečenstvá vyplývajúce z únavy vodičov.
Nové pravidlá pre vodičov z povolania:
Rôznosť balení výrobkov a ochrana spotrebiteľa
Parlament schválil v prvom čítaní správu, ktorá sa týka čiastočnej deregulácie balení výrobkov.
Pokiaľ dôjde k prijatiu smernice aj v Rade, pozitívne to ovplyvní viacero výrobkov, ktoré sú dostupné všetkým spotrebiteľom EÚ.
Smernica sa týka výrobkov, ktoré sú vkladané do vopred pripravených obalov.
Návrh z dielne Komisie sa zameriava na zaistenie slobodnej voľby pre konečného spotrebiteľa a zvýšenie konkurencieschopnosti výrobcov.
Pokiaľ dôjde k prijatiu legislatívy, výrobcom bude daná možnosť produkovať výrobky v predpripravených obaloch rôznych veľkostí a spotrebiteľom zas možnosť takéto výrobky nakupovať.
V praxi to bude znamenať, že ak si bude spotrebiteľ chcieť kúpiť napríklad 270ml balenie zmrzliny, nemal by to už na rozdiel od súčasnosti byť problém.
Zatiaľ totiž platí v tejto oblasti regulácia, ktorá stanovuje, že napr. balená zmrzlina sa smie nad 250ml predávať len v presne stanovených množstvách, odstupňovaných striktne stanovenými dávkami.
Touto smernicou dôjde zároveň k zamedzeniu možnosti členských štátov regulovať túto oblasť v rámci vnútroštátnej legislatívy.
Výnimky - európska a národná regulácia
Regulácia sa nebude týkať všetkých výrobkov a európske inštitúcie sa musia zhodnúť na výnimkách.
Zatiaľ čo Komisia navrhla zachovanie povinnej veľkosti, teda reguláciu na úrovni predpisov EÚ, len u liehovín, vína, instantnej kávy, bieleho cukru a niektorých výrobkov v spreji, správa prijatá v EP požaduje, aby regulované ostali aj ďalšie produkty.
Za takéto označuje napríklad konzumné mlieko, maslo, mletú a nemletú praženú kávu, cestoviny, ryžu a hnedý cukor.
Okrem toho sa podľa správy majú uplatňovať niektoré výnimky aj na základe národných predpisov, a to u výrobkov akými sú vopred balený chlieb, roztierateľné tuky, alebo čaj.
O ich baleniach teda majú podľa poslancov rozhodovať členské štáty.
Europoslanci sú presvedčení, že táto smernica, vrátane uvedených výnimiek, je potrebná.
Pokiaľ by to tak nebolo, spotrebitelia by si pri nákupoch mohli poškodiť.
Napríklad tým, že by kupovali lacnejšie výrobky bez toho, aby si uvedomili, že dané vopred pripravené balenie obsahuje menšie množstvo výrobku, než ako sa na prvý pohľad môže zdať.
Z dvoch rovnako veľkých fliaš mlieka by si napr. zvolili tú lacnejšiu, hoci by nepostrehli, že je v nej aj menej mlieka.
Ďalšie aspekty smernice
Čo sa týka časového horizontu na ďalšie prehodnocovanie spomínaných právnych predpisov navrhuje správa skrátiť Komisiou navrhnutý horizont z 20 na 8 rokov argumentujúc tvrdením, že nie je možné predpovedať, aké budú podmienky trhu v roku 2025.
Uplatňovanie smernice by podľa správy mala sprevádzať informačná kampaň určená spotrebiteľom aj priemyselným kruhom, aby bol pojem ceny za jednotkovú mieru správne pochopený.
Znenie správy je v súlade s cieľom zjednodušovania pravidiel vnútorného trhu.
Rôznosť balení výrobkov a ochrana spotrebiteľa:
Nulová tolerancia pre násilie páchané na ženách
Európsky parlament schválil iniciatívnu správu o boji proti násiliu páchanému mužmi na ženách.
Zameriava sa najmä na násilie v rámci rodinných, či partnerských vzťahov a vyzýva na nulovú toleranciu voči všetkým formám násilia na ženách.
Odhaduje sa totiž, že v Európe každý rok zomrie minimálne 700 - 900 žien v dôsledku násilia zo strany partnera, pričom tento údaj sa dokonca považuje za podhodnotený.
Rozsiahle štúdie vykonané vo Švédsku, Nemecku a Fínsku ukazujú, že najmenej 30 - 35 % žien vo veku medzi 16 a 67 rokov sa niekedy stalo obeťou fyzického, alebo sexuálneho násilia.
Ak sa zahrnie aj psychické násilie, tieto hodnoty stúpnu na 45 - 50 %.
Výskumy ďalej dokladajú, že 65-90 % žien, ktoré sa stali prostitútkami, boli buď v detskom veku, alebo neskôr, vystavené sexuálnemu zneužívaniu.
Podľa správy má byť násilie na ženách kategorizované ako porušovanie ľudských práv, pretože porušuje právo na život, bezpečnosť, dôstojnosť, ako aj právo na fyzickú a duševnú integritu osobnosti.
Správa poukazuje na fakt, že tento problém sa týka žien všetkých sociálnych skupín, zo všetkých členských krajín.
Poslanci tiež upozornili, že nie je možné prehliadať chudobu, ktorá je jedným z faktorov vedúcich k prostitúcii a obchodovaniu so ženami a vyzvali na boj proti názoru, podľa ktorého je práca prostitútky rovná vykonávaniu zamestnania.
V niektorých členských štátoch Únie je totiž prostitúcia legálna.
Správa okrem iného nalieha na členské štáty, aby:
znásilnenie v manželstve klasifikovali ako trestný čin;
zabezpečili obetiam právo na bezpečný prístup k spravodlivosti a účinné vymáhanie práva, vrátane odškodnenia;
považovali deti, ktoré sa stanú svedkami týrania svojich matiek, taktiež za obete násilia a aby vzali do úvahy ich nárok na odškodnenie;
zvažovali riziká ustanovenia spoločného opatrovníctva s páchateľom násilia v prípadoch odlúčenia a rozvodu;
odmietli uznať akékoľvek odôvodnenie intoxikáciou alkoholom za poľahčujúcu okolnosť v prípadoch násilia páchaného mužmi na ženách;
v prípadoch odlúčenia alebo rozvodu poskytovali ženám a ich deťom potrebnú pomoc, vrátane prechodného ubytovania;
v prípadoch znásilnenia poskytovali bezplatné vyšetrenia na zistenie chorôb.
Správa sa zameriava aj na neprípustné praktiky zmrzačovania ženských pohlavných orgánov, vykonávané v rámci "kultúrnych zvyklostí" niektorých prisťahovaleckých skupín v EÚ.
Vyzýva členské štáty, aby takéto zmrzačovanie označili za nezákonný čin násilia, bez ohľadu na to, v ktorej krajine sa voči občanom EÚ spácha.
Ďalej vyzýva krajiny Únie, aby:
odmietli uznať za poľahčujúcu okolnosť akékoľvek odôvodnenie násilia (vrátane zločinov v mene cti a zmrzačovania ženských pohlavných orgánov) kultúrnymi zvyklosťami
stíhali aj spolupáchateľov, ktorí podporovali, alebo prikázali zločin "v mene cti" vykonať
stíhali a odnímali povolenia na výkon lekárskej praxe lekárom, ktorí zmrzačovanie pohlavných orgánov mladých žien a dievčat vykonávajú
zabezpečili právnu zodpovednosť rodičov v prípadoch zmrzačenia pohlavných orgánov u neplnoletých detí
Vzhľadom k tomu, že o probléme mužského násilia páchaného na ženách neexistuje dostatok údajov, požaduje správa vytvorenie jednotného systému zaznamenávania prípadov v celej EÚ.
Členské štáty by podľa prijatého textu mali vymenovávať národných spravodajcov, ktorí budú informácie o mužskom násilí páchanom na ženách zhromažďovať, spracovávať a vzájomne si ich vymieňať.
Rozprava:
Počas rozpravy k tomuto bodu vystúpila aj slovenská europoslankyňa Irena BELOHORSKÁ (NI, SK).
Uviedla, že veková hranica obetí sa posúva čoraz nižšie, a spoločnosť musí mať preto odvahu zabrániť násiliu a zneužívaniu páchanému na mladých dievčatách.
Odhaľovanie vinníkov podľa jej slov býva sporadické a zväčša vtedy, keď je už neskoro.
"Smutné je, že tragický príbeh o násilí je pre bulvár dobrým tovarom na predaj, ktorý zvyšuje zisk.
Žiaľ, pre obeť je tragickou realitou", upozornila.
"Dievčatá veľakrát nedostanú ani šancu prežiť detstvo, vďaka násiliu sa predčasne stávajú ženami, nezriedka aj matkami.
Práve preto aj ja zdvíham svoj hlas, aby som sa zasadila o snahu zabrániť násiliu, o ktorom vieme, že v spoločnosti existuje, ale spoliehame sa, že niekto druhý bude za nás bojovať".
Veľmi dôležité je podľa nej prijímať zákony, ale ešte dôležitejšie je starať sa aj o ich dôslednú implementáciu a dodržiavanie v každodennom živote.
"Veď aj v blízkosti Európskeho parlamentu vidíme na ulici mladú ženu s jedným, alebo dvomi bábätkami, žobrajúcu s nastaveným pohárom.
Keďže sa však jedná o ženu z inej etnickej skupiny, tvárime sa, že sa nás to netýka, hodíme jej pár centov a ideme ďalej", zakončila svoj príspevok Irena Belohorská.
Anna ZÁBORSKÁ (EPP-ED, SK) vo svojom príspevku uviedla, že "násilím nie je len zneužitie prevahy moci jednou stranou, ale aj nezabránenie násiliu".
Riešenie je podľa nej závislé najmä na výchove k úcte k človeku a na intenzívnej spolupráci medzi vládami, parlamentmi a mimovládnymi organizáciami, ktoré by mali spoločne vypracovať postupy na boj proti tomuto javu.
Štatistiky sú podľa nej potrebné, no úspech vidí predovšetkým v účinných metódach prevencie.
"O to viac, že každé násilie páchané v rodinách postihuje aj deti a prenáša sa do ďalších generácií".
Aj spoločenstvá a etnické menšiny s inou kultúrou, kde sa vyskytujú osobitné formy násilia, musia byť podľa Anny Záborskej predmetom záujmu.
Každý štát EÚ by mal podľa nej prijať komplexnú a účinnú legislatívu v súvislosti s domácim násilím, na základe ktorej bude možné kvalifikovať jeho niektoré formy ako trestný čin.
"Kultúrne zvyklosti a alkohol by nemali byť považované za poľahčujúcu okolnosť.
Musíme dať jasne najavo, že násilie v spoločnosti je neprijateľné".
Zita PLEŠTINSKÁ (EPP-ED, SK) poukázala na fakt, že hoci násilie páchané na ženách patrí k javom sprevádzajúcim celé dejiny ľudstva, v niektorých krajinách, najmä v postkomunistických, sa o tejto téme dlho mlčalo.
"Silný tradicionalizmus uzatváral domáce násilie do intimity rodinného prostredia.
Obeť útok často neohlásila, najmä zo strachu pred páchateľom, zo strachu o deti, alebo z lojality k rodine.
Práve pre tieto krajiny bola typická nízka úroveň ohlasovania sexuálnych útokov."
Vyjadrila preto svoj súhlas so správou, ktorá zdôrazňuje, že prioritným riešením je zvýšenie úrovne informovanosti celej spoločnosti.
"Táto správa je výzvou pre vlády a parlamenty členských krajín, aby konali s cieľom odstrániť mlčanlivosť o násilí páchanom na ženách.
Násilie nemôže byť súkromnou vecou, ale musí sa stať verejnou záležitosťou, teda problémom nás všetkých."
V závere príspevku dodala, že pravdivý zber údajov o násilí pomôže pri úsilí o jeho odstránenie.
K tomu môžu podľa Pleštinskej prispieť nielen aktívne mimovládne organizácie, médiá, výskumné a vzdelávacie inštitúcie, ale aj "my všetci, ktorí nemienime tolerovať tento závažný spoločenský problém".
Nulová tolerancia pre násilie páchané na ženách:
Postoj Únie voči režimu na Kube
Plénum EP počas zasadnutia v Bruseli schválilo rezolúciu odsudzujúcu zvyšovanie počtu politických väzňov a nátlaku na Kube.
Poslanci v nej vyjadrili sklamanie nad tým, že aj napriek pozastaveniu výkonu niektorých sankcií voči Kube zo strany EÚ v januári 2005 nedošlo v tejto krajine v otázke ľudských práv k žiadanému uspokojivému pokroku.
Vyzvali preto Radu na uskutočnenie náležitých opatrení.
Plénum predložilo Rade interpeláciu, týkajúcu sa postoja Únie voči komunistickému režimu na Kube.
Poslanci sa v nej zaujímali o porušovanie ľudských práv a od rady žiadali odpoveď na otázku, či považuje výsledky politiky EÚ voči Kube za uspokojivé a súčasný postoj ku kubánskym úradom za správny.
V prijatej rezolúcii europoslanci odsúdili fakt, že počet politicky motivovaných väznení stúpol a tiež skutočnosť, že tamojší režim neumožnil víťazkám Sacharovovej ceny za slobodu myslenia za rok 2005 - združeniu kubánskych žien Ženy v bielom - vycestovať do EÚ a prevziať si v decembri minulého roka v Štrasburgu svoje ocenenie.
Vyzvali preto Európsku komisiu a Radu na prijatie potrebných krokov zameraných na oslobodenie politických väzňov a okamžité zastavenie zastrašovania politickej opozície a obhajcov ľudských práv. Okrem toho žiadajú, aby kubánske úrady umožnili hnutiu Ženy v bielom a víťazovi Sacharovovej ceny za rok 2002 Oswaldovi PAYÁ vycestovať do Európy.
Rozprava:
V rámci rozpravy o Kube vystúpili aj dvaja slovenskí europoslanci.
Peter ŠŤASTNÝ (EPP-ED, SK) pripomenul vážnosť situácie a vyjadril podporu opätovnému zavedeniu sankcií voči Kube zo strany EÚ.
"Neviem, prečo boli dňa 31. januára 2005 dočasne pozastavené, keď Kuba od roku 2003 nedosiahla žiadne významné zlepšenie v oblasti ľudských práv. Bola to odmena za ignoranciu, alebo snáď nejaké iné záujmy?", pýtal sa Šťastný a dodal, že chce veriť, "že Rada opäť zavedie sankcie, tentoraz však účinnejšie".
V tomto kontexte vyjadril podporu spolupráci najmä s OSN a vládou USA.
"Viem, že dosiahnutie konsenzu v OSN je takmer nemožné, ale sankcie koordinované so Spojenými štátmi, prípadne aj s Kanadou, by mohli priniesť žiadaný výsledok".
Európskej únii a jej inštitúciám podľa jeho slov "nikdy nebude ľahostajný osud miliónov ľudí žijúcich v neslobode a osud mnohých trpiacich v hrôzostrašných väzniciach".
Pripomenul tiež, že spolu s kolegami Zitou PLEŠTINSKOU (EPP-ED, SK) a Milanom GAĽOM (EPP-ED, SK) si "adoptoval" kubánskeho politického väzňa, a preto mu veľmi záleží na tom, aby tlak svetovej verejnosti na Fidela Castra stúpal.
"Chcem veriť, že jedno z prvých rozhodnutí pod tlakom verejnej mienky bude práve prepustenie politických väzňov, ktorí sú vystavovaní zlému zaobchádzaniu a neľudským podmienkam vo väzniciach."
Anna ZÁBORSKÁ (EPP-ED, SK) poukázala na fakt, že kubánsky zákaz vycestovania pre hnutie Ženy v bielom je len silným dôkazom toho, že cena bola udelená do správnych rúk.
Pripomenula, že jediným "previnením" manželiek a matiek kubánskych politických väzňov, bolo slobodné myslenie a uviedla, že v dobe, keď sú rôzne časti sveta otriasané násilím, vojnou a terorom, "je veľmi povzbudzujúce sledovať, aký veľký morálny tlak dokáže vytvoriť skupina neozbrojených žien nenásilnými prostriedkami".
"Ako obyvateľka regiónu, v ktorom ešte pred pár rokmi vládol komunistický režim a kde boli ľudia tiež zatváraní za slobodné myslenie, viem potvrdiť, aký veľký význam má podpora zo strany demokratických štátov.
Žiadam preto európske inštitúcie, aby využili všetky mierové prostriedky na vytvorenie tlaku na Castrov režim a prinútili ho prepustiť ľudí väznených len pre ich nezávislé myslenie.
Vyčkávanie a ustupovanie jednému z najnedemokratickejších režimov na svete len predlžuje utrpenie ľudí a nedodržiavanie ľudských práv".
Podporovaním demokratickej opozície na Kube a neustálym tlakom na Castrov režim by mala podľa jej slov Európa dosiahnuť uplatňovanie zásad demokracie v tejto socialistickej krajine.
"Ak majú mať snahy Únie o demokratické zmeny úspech a požadovaný efekt, musíme sformulovať jednoznačné stanovisko, akým spôsobom ich dosiahnuť a akou formou nastoliť na Kube demokraciu."
Prijatú rezolúciu nájdete po jej publikovaní na stránke:
Výsledky palestínskych volieb
Európsky parlament si počas zasadnutia v Bruseli vypočul vyhlásenie Rady o výsledkoch palestínskych volieb, situácii na Blízkom východe a rozhodnutí Rady nezverejniť správu o východnom Jeruzaleme.
Deň po rozprave k tomuto bodu poslanci schválili rezolúciu.
Parlament v rezolúcii okrem iného spomenul spokojnosť s priebehom volieb a vysokou účasťou voličov a vyzval všetky strany, ktorých sa povolebná situácia týka, aby sa vyhli krokom, ktoré by mohli spôsobiť zvyšovanie napätia.
Výsledky volieb, ktoré výrazne zmenili politickú scénu v Palestíne, sú podľa poslancov predovšetkým vyjadrením túžby palestínskeho ľudu po hlbokej reforme a súčasne zrkadlom ťažkých životných podmienok.
EP v texte rezolúcie uvádza, že rešpektuje výsledky volieb a vyzýva budúcu vládu, aby uznala právo Izraelského štátu na existenciu, odmietla všetky formy terorizmu a zaviazala sa dodržiavať zásadu mierových rokovaní zameraných na vytvorenie dvoch štátov.
Rezolúcia požaduje, aby tzv. Kvarteto (OSN, USA, EÚ a Rusko) prijalo naliehavé opatrenia, ktorých cieľom má byť podpora dialógu a rokovaní medzi Palestínčanmi a Izraelčanmi.
Poslanci tiež vyzvali na zastavenie diskriminácie palestínskych rezidentov vo Východnom Jeruzaleme a na opätovné otvorenie palestínskych inštitúcií v tejto oblasti.
Parlament ďalej zdôraznil, že záväzok EÚ aj naďalej pôsobiť ako poskytovateľ pomoci pre Palestínsku samosprávu bude závisieť od jasného stanoviska novej vlády, týkajúceho sa odmietnutia násilia a uznania Izraelu.
Vysoký predstaviteľ Európskej únie pre spoločnú zahraničnú a bezpečnostnú politiku Javier Solana už tiež upozornil, že kým sa Hamas nevzdá násilia, pokračovať v poskytovaní finančnej pomoci Palestínskej samospráve bude veľmi problematické.
EÚ je totiž hlavným poskytovateľom finančnej pomoci pre Palestínsku samosprávu (v roku 2005 EÚ prispela sumou 70 miliónov eur), pričom hnutie Hamas je v záznamoch EÚ vedené ako teroristická organizácia.
Prijatú rezolúciu nájdete po jej publikovaní na stránke:
Ďalšie vystúpenia slovenských poslancov
V rámci jednominútových vystúpení sa slovenský europoslanec Milan GAĽA (EPP-ED, SK) poďakoval plénu EP za všetky prejavy ľútosti a kondolencie k tragickej havárii slovenského vojenského lietadla.
"23. január bol pre Slovensko dňom národného smútku.
Chcel by som poďakovať predsedovi EP za to, že v ten deň rozhodol o zvesení štátnej vlajky Slovenskej republiky pred budovou Parlamentu na pol žrde.
Pre slovenskú verejnosť tieto prejavy spoluúčasti znamenajú veľa.
Bola to nielen strata vynikajúcich vojenských odborníkov, ale aj mladých ľudí na začiatku svojho profesionálneho i osobného života, strata synov, manželov a otcov 36 pozostalých sirôt.
Česť ich pamiatke!".
SK
4
LINK
/sce/server/intranet/amend_motions_texts/sce_amend_motions_texts_main_01.jsp?amend_text_type=P
SK
5
LINK
/sce/server/intranet/amend_motions_texts/sce_amend_motions_texts_main_01.jsp?amend_text_type=P
-//EP//TEXT TA P6-TA-2006-0035 0 NOT XML V0//SK
-//EP//TEXT TA P6-TA-2006-0036 0 NOT XML V0//SK
-//EP//TEXT TA P6-TA-2006-0038 0 NOT XML V0//SK
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
