Otázka na hodinu otázok H-0295/2010
Komisii
Schôdza: júna 2010
článok 116 rokovacieho poriadku
Bendt Bendtsen
(PPE) Vec: Rokovania o pristúpení Číny k dohode WTO o verejnom obstarávaní
Čínsky národný program na schvaľovanie domácich inovatívnych výrobkov je príkladom toho, ako sa Čína cielene usiluje o ochranu svojich podnikov.
Tento program by však nemohol byť zavedený do praxe, keby Čína pristúpila, rovnako ako mnohé iné krajiny, k dohode WTO o verejnom obstarávaní k čomu sa vyslovene zaviazala.
V akom štádiu sa nachádzajú rokovania o pristúpení Číny k tejto dohode WTO o verejnom obstarávaní a akú stratégiu pri rokovaniach uplatňuje EÚ?
Pristúpenie Číny k uvedenej dohode by malo byť pre Európsku úniu jasnou prioritou.
Aké výsledky priniesla nedávna návšteva predsedu Komisie Barrosa, komisára De Guchta, vysokej predstaviteľky Catherine Ashtonovej a iných politikov v Číne, pokiaľ ide o prístup na trh a rokovania o dohode WTO o verejnom obstarávaní?
Ako hodnotí Komisia výrok Jörga Wuttkesa uverejnený 7. apríla v denníku Financial Times, že zahraničné podniky uvažujú o odchode z Číny nie kvôli konkurencii, ale kvôli tomu, že podnikateľské prostredie je zjavne nastavené tak, aby sa tieto podniky ocitli v čo najhoršom postavení?
