9.12.2009 B7-0193/2009 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o násilí v Konžskej demokratickej republike
Isabelle Durant
,
Raül Romeva i Rueda
,
Bart Staes
,
Barbara Lochbihler
v mene skupiny Verts/ALE
PE432.814v01-00 B7‑0193/2009 Uznesenie Európskeho parlamentu o násilí v Konžskej demokratickej republike
Európsky parlament ,
– so zreteľom na svoje predchádzajúce uznesenia, najmä na uznesenie z októbra 2008,
– so zreteľom na svoje uznesenie o nezákonnej ťažbe prírodných zdrojov KDR,
– so zreteľom na svoje uznesenie zo 17. januára 2008 o situácii v Konžskej demokratickej republike a znásilnení ako vojnovom zločine Prijaté texty z tohto dňa, P6_TA(2008)0022 .
,
– so zreteľom na vyhlásenie Rady z 27. októbra 2009 o oblasti Veľkých jazier,
– so zreteľom na rezolúciu Bezpečnostnej rady OSN č. 1856 (2008) o mandáte misie MONUC,
– so zreteľom na článok 110 ods. 2 rokovacieho poriadku,
A. keďže vojna a nepokoje na východe Konžskej demokratickej republiky vyústili v rozsiahlej a alarmujúcej miere do zabíjania, vysídľovania obyvateľstva a sexuálneho násilia voči ženám, ktoré páchajú tak ozbrojené skupiny povstalcov, ako aj vládne, armádne a policajné jednotky,
B. keďže od roku 1998 si konflikt v KDR vyžiadal životy 5 400 000 osôb a aj v súčasnosti je každý mesiac priamou či nepriamou príčinou smrti 45 000 osôb,
C. keďže misia MONUC je v KDR od roku 1999 s cieľom chrániť civilné obyvateľstvo, budovať mierový proces v krajine a pomáhať vláde znovu nastoliť kontrolu nad regiónmi, ktoré sú pod kontrolou ozbrojených skupín,
D. keďže problematika nezákonnej ťažby prírodných zdrojov krajiny, z ktorých niektoré nachádzajú cestu do iných krajín vrátane členských štátov EÚ, je jedným z faktorov podnecujúcich a prehlbujúcich konflikt v KDR,
E. keďže podľa niektorých informácií OSN pripravuje stratégiu na ukončenie misie MONUC, ktorá je najväčšou mierovou misiou OSN na svete,
F. keďže podľa veľvyslanca pri OSN Atokiho Ileku by jeho vláda rada diskutovala o stratégii ukončenia misie a prikláňal sa k myšlienke stanovenia konkrétnych míľnikov pre postupné stiahnutie jednotiek OSN,
G. keďže konžská armáda naďalej nemá k dispozícii dostatočné ľudské, technické a finančné zdroje potrebné na plnenie svojich úloh vo východných provinciách KDR, čo spolu s nedostatočnou disciplínou v jej radoch ďalej oslabuje jej pozíciu pri ochrane obyvateľstva a pri opätovnom nastoľovaní mieru,
H. keďže podľa správy Úradu OSN pre koordináciu humanitárnych záležitostí (OCHA) bolo v roku 2009 zaznamenaných celkovo 108 útokov na humanitárnych pracovníkov vrátane vrážd, únosov, krádeže vozidiel a iného majetku, čo je výrazný nárast oproti roku 2008,
I. keďže viacero humanitárnych organizácií bolo nútených pozastaviť svoju činnosť a humanitárni pracovníci v Severnom Kivu nie sú schopní sa dostať aspoň k 70 % ľudí v núdzi,
1. žiada okamžité zastavenie násilia a porušovania ľudských práv vo východnej časti KDR; zdôrazňuje potrebu ďalšieho úsilia zameraného na ukončenie aktivít zahraničných ozbrojených skupín na východe KDR, najmä FDLR (Demokratických síl za oslobodenie Rwandy); vyzýva vlády KDR a ostatných krajín v regióne, aby na tento účel prijali nevyhnutné opatrenia;
2. je naďalej mimoriadne znepokojený zhoršujúcou sa humanitárnou situáciou vo východnej časti DRC po hrôzach spáchaných FDLR, LRA (Božou armádou odporu) a taktiež konžskou armádou proti miestnemu obyvateľstvu;
3. je mimoriadne znepokojený nedávnymi správami o úmyselnom zabití najmenej 270 civilistov konžskými vojakmi v mestách Nyabiondo a Pinga v Severom Kivu a nedávnymi bojmi, ktoré spôsobili útek 21 800 ľudí z ich domovov v meste Dongo a jeho okolí na západ;
4. vyjadruje osobitné znepokojenie nad zapojením misie MONUC s konžskou armádou do operácie Kimia II a nad nedávnymi správami o zapojení niektorých členov misie MONUC do páchania brutálnych činov; vyzýva OSN, aby prípad prešetril a prijal potrebné opatrenia proti tým, ktorí tieto krutosti spáchali;
5. berie na vedomie, že podľa nezverejnenej správy skupiny expertov OSN ofenzíva proti povstalcom v rámci operácie Kimia II nielen zlyhala, ale aj zhoršila údel civilného obyvateľstva;
6. vyjadruje hlbokú ľútosť nad masakrami, zločinmi proti ľudskosti a sexuálnym násilím voči ženám a dievčatám, ktoré sa naďalej páchajú vo východných provinciách; v tejto súvislosti vyzýva všetky príslušné orgány, aby podnikli okamžité kroky s cieľom trestne stíhať páchateľov a opakovane vyzýva Bezpečnostnú radu OSN, aby urýchlene prijala všetky opatrenia, ktoré by mohli skutočne zabrániť akýmkoľvek ďalším útokom proti civilnému obyvateľstvu východných provincií KDR;
7. vyzýva všetky zúčastnené strany, aby zintenzívnili boj proti beztrestnosti a obnovili právny štát najmä v súvislosti s bojom proti znásilňovaniu žien a dievčat a verbovaniu detských vojakov; vyzýva vládu KDR, aby zabezpečila, že tí, ktorí sú zodpovední za porušovanie ľudských práv a medzinárodných humanitárnych práv sa za činy budú zodpovedať, a aby v plnej miere spolupracovala s Medzinárodným trestným súdom;
8. víta zatknutie Ignaceho Murrwanashyaku, lídra Demokratických síl za oslobodenie Rwandy (FDLR) a jeho zástupcu, Stratona Musoniho zo strany nemeckých úradov, čo znamená dôležitý krok k riešeniu beztrestnosti; vyzýva Belgicko a Francúzsko, aby nasledovali príklad Nemecka;
9. zdôrazňuje význam prísneho preverovania veliteľov a vojakov v konžskej armáde; v tejto súvislosti víta nedávne rozhodnutie Rady o spoločnom konaní s cieľom poskytnúť poradenstvo a pomoc pri reforme bezpečnostného sektora (EUSEC RD Kongo); opakovane zdôrazňuje, že na reformu konžskej armády a zlepšenie disciplíny treba školenie a vyplácanie dôstojných miezd;
10. domnieva sa, že prítomnosť misie MONUC je naďalej potrebná a žiada, aby sa podnikli všetky kroky na to, aby svoj mandát s cieľom ochrany ohrozených mohla vykonávať v plnej miere; v tejto súvislosti vyzýva Radu, aby prevzala vedúcu úlohu pri zabezpečovaní toho, že Bezpečnostná rada OSN podporí MONUC posilnením jej operačných kapacít a lepším vymedzením jej priorít, ktorých je v súčasnosti 41;
11. vyzýva všetky vlády regiónu Veľkých jazier a medzinárodné spoločenstvo, aby začali dialóg s cieľom koordinovať úsilie o zastavenie násilia vo východných oblastiach KDR venovaním mimoriadnej pozornosti zmiereniu, bezpečnosti ľudí, lepšej súdnej zodpovednosti, a návratu a integrácii utečencov a domácich presídlencov;
12. víta pokrok, ktorý bol dosiahnutý v oblasti zlepšením bilaterálnych diplomatických vzťahov medzi KDR a Rwandou; vyzýva KDR a Rwandu, aby v plnej miere realizovali mierové dohody z Nairobi a Gomy, ako aj dohodu z Ihusi z 23. marca 2009;
13. vyjadruje poľutovanie nad stupňujúcimi sa násilnými činmi voči humanitárnym pracovníkom, ktoré majú závažné dôsledky na humanitárnu situáciu v oblasti; naliehavo žiada úrady v Severnom Kivu, aby začali dôkladne vyšetrovať každý incident, a aby okamžite zvýšili ochranu;
14. odsudzuje nezákonnú ťažbu prírodných zdrojov KDR zo strany susedných krajín a nadnárodných spoločností a vyjadruje poľutovanie, že sa dosiaľ nevykonali žiadne kroky napriek rozsiahlym dôkazom ich činností, čo prispieva k udržiavaniu ozbrojených skupín; preto vyzýva OSN, aby všetkých, ktorí sú zainteresovaní do obchodovania alebo spracovávania prírodných zdrojov, umiestnila na sankčný zoznam;
15. poveruje svojho predsedu, aby toto uznesenie postúpil Rade, Komisii, vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, inštitúciám Africkej únie a generálnemu tajomníkovi Organizácie spojených národov.
