5.7.2010 B7-0430/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o nadobudnutí platnosti Dohovoru o kazetovej munícii (DKM) a úlohe EÚ
Roberto Gualtieri
v mene skupiny S&D
PE442.028v01-00 B7‑0430/2010 Uznesenie Európskeho parlamentu o nadobudnutí platnosti Dohovoru o kazetovej munícii (DKM) a o úlohe EÚ
Európsky parlament ,
– so zreteľom na Dohovor o kazetovej munícii (DKM) prijatý 107 krajinami počas diplomatickej konferencie v Dubline, ktorá sa konala v dňoch 19. až 30. mája 2008,
– so zreteľom na odkaz generálneho tajomníka OSN z 30. mája 2008, v ktorom povzbudil štáty, aby bezodkladne podpísali a ratifikovali túto významnú dohodu, a vyjadril nádej, že táto dohoda urýchlene nadobudne platnosť,
– so zreteľom na uznesenie Európskeho parlamentu z 20. novembra 2008 o Dohovore o kazetovej munícii ( P6_TA(2008)0565 ),
– so zreteľom na svoje uznesenie z 10. marca 2010 o vykonávaní európskej bezpečnostnej stratégie a európskej bezpečnostnej a obrannej politiky ( P7_TA(2010)0061 ),
– so zreteľom na článok 110 ods. 2 rokovacieho poriadku,
A. keďže DKM bol otvorený na podpis od 3. decembra 2008 v Osle a následne v sídle Organizácie Spojených národov v New Yorku a nadobudne platnosť v prvý deň po uplynutí šiestich mesiacov od jeho ratifikácie tridsiatimi štátmi, to jest 1. augusta 2010,
B. keďže DKM zakáže používanie, výrobu, zhromažďovanie a transfer kazetovej munície ako celej kategórie zbraní,
C. keďže DKM bude od zmluvných štátov vyžadovať zničenie zásob tejto munície,
D. keďže kazetová munícia v závažnej miere ohrozuje civilné obyvateľstvo aj po jej rozmiestnení a po ukončení konfliktu; keďže kazetová munícia je navyše preukázateľne kontraproduktívna pre vojenskú účinnosť;
E. keďže DKM ustanoví novú humanitárnu normu pre pomoc obetiam a štátom ustanoví povinnosť odstrániť pozostatky nevybuchnutej kazetovej munície, ktoré ostali po konflikte,
F. keďže DKM doteraz podpísalo dvadsať členských štátov EÚ, jedenásť štátov ho ratifikovalo a sedem štátov ho nepodpísalo ani neratifikovalo,
G. keďže podpora väčšiny členských štátov EÚ a veľkého počtu organizácií občianskej spoločnosti bola rozhodujúca pre úspešné ukončenie procesu z Osla v súvislosti s DKM,
H. keďže podpis a ratifikácia všetkými 27 členskými štátmi EÚ pred nadobudnutím platnosti DKM 1. augusta 2010 by boli silným politickým signálom pre celkový zákaz používania a vývozu kazetovej munície a pre ciele EÚ so zreteľom na boj proti šíreniu zbraní, ktoré zabíjajú bez rozdielu,
1. víta nadobudnutie platnosti Dohovoru o kazetovej munícii (DKM) 1. augusta 2010;
2. naliehavo vyzýva všetky členské štáty EÚ a kandidátske krajiny, aby urýchlene podpísali a ratifikovali DKM, podľa možnosti pred 1. augustom 2010, vrátane Estónska, Fínska, Grécka, Lotyšska, Poľska, Rumunska a Slovenska, ktoré zatiaľ DKM nepodpísali a Bulharska, Cypru, Českej republiky, Holandska, Litvy, Maďarska, Portugalska, Švédska a Talianska, ktoré ho podpísali, ale zatiaľ neratifikovali;
3. naliehavo vyzýva všetky členské štáty EÚ, ktoré podpísali Dohovor o kazetovej munícii, aby pri každej príležitosti povzbudzovali štáty, ktoré nepodpísali DKM, aby ho čo najskôr podpísali a ratifikovali, alebo, aby k nemu pristúpili, a aby vyvíjali maximálne úsilie na odrádzanie štátov, ktoré nepodpísali DKM, od používania kazetovej munície, tak ako ich k tomu zaväzuje článok 21 DKM;
4. vyzýva členské štáty EÚ, aby nepodnikali žiadnu činnosť, ktorá by mohla obchádzať DKM a jeho ustanovenia alebo ohrozovať ich vykonávanie; osobitne vyzýva všetky členské štáty EÚ, aby neprijali, neschválili ani následne neratifikovali prípadný protokol k Dohovoru o konvenčných zbraniach, ktorý by umožňoval používanie kazetovej munície a ktorý by nebol zlučiteľný so zákazom tejto munície podľa článkov 1 a 2 DKM; vyzýva Radu a členské štáty EÚ, aby podľa toho vystupovali na budúcej schôdzi o DKM, ktorá sa uskutoční 30. augusta až 3. septembra 2010 v Ženeve;
5. naliehavo vyzýva členské štáty EÚ, aby podnikli kroky potrebné na začatie uplatňovania dohovoru vrátane ničenia zásob, aby pomáhali pri odstraňovaní kazetovej munície a poskytovali pomoc obetiam a aby prispievali na financovanie alebo rôzne formy pomoci určenej ostatným štátom s cieľom pristúpiť k uplatňovaniu dohovoru;
6. žiada vysokú predstaviteľku Únie pre zahraničné veci a bezpečnostnú politiku, aby vyvinula úsilie s cieľom realizovať pristúpenie Únie k DKM, čo je možné po nadobudnutí platnosti Lisabonskej zmluvy, a aby okrem toho vyvinula všetko potrebné úsilie na vypracovanie stratégie pre prvú hodnotiacu konferenciu v podobe rozhodnutia Rady o spoločnej pozícii;
7. žiada Radu a Komisiu, aby zákaz používania kazetovej munície zahrnuli ako štandardnú doložku do dohôd s tretími krajinami ako dodatok k štandardnej doložke o nešírení zbraní hromadného ničenia;
8. poveruje svojho predsedu, aby toto uznesenie postúpil vysokej predstaviteľke Únie pre zahraničné veci a bezpečnostnú politiku, Rade, Komisii, vládam a parlamentom členských štátov EÚ a kandidátskych krajín, generálnemu tajomníkovi OSN a Koalícii proti kazetovej munícii.
