Otázka na písomné zodpovedanie E-011614/2011
Komisii
článok 117 rokovacieho poriadku
Monika Flašíková Beňová (S&D)
(9. decembra 2011)
Vec: Problematika online hazardu
Trh s online hazardnými hrami v súčasnosti narastá rapídnym spôsobom.
Online gambling je podnikanie s obratom okolo 10 miliárd EUR ročne.
10 % všetkých hazardných hier sa odohráva na internete, prostredníctvom mobilných telefónov alebo na interaktívnych platformách.
Hazardné hry však môžu byť veľmi riskantné, najmä v súvislosti s problematikou zraniteľných spotrebiteľov, akými sú napríklad maloletí.
Európsky parlament prijal v tejto súvislosti uznesenie o online hazardných hrách, v ktorom vyzval Európsku komisiu na vytvorenie koordinovaných postupov na úrovni Európskej únie.
V boji proti tomuto negatívnemu javu v európskej spoločnosti by mali členské štáty posilniť a zefektívniť svoju spoluprácu.
—
Akým spôsobom chce teda Komisia bojovať proti nelegálnemu online hazardu a ako konkrétne chce v tejto súvislosti ochrániť maloletých a iných zraniteľných spotrebiteľov?
