13.
6.
2007
NÁVRH UZNESENIA
ktorý v súlade s článkom 54 rokovacieho poriadku
predkladá Výbor pre rozpočet
o financovaní európskeho programu satelitnej rádionavigácie (Galileo) v rámci medziinštitucionálnej dohody zo 17. mája 2006 a viacročného rámcového programu na roky 2007 až 2013 (C6‑0000)
Uznesenie Európskeho parlamentu o financovaní európskeho programu satelitnej rádionavigácie (Galileo) v rámci medziinštitucionálnej dohody zo 17. mája 2006 a viacročného rámcového programu na roky 2007 až 2013 (C6‑0000)
Európsky parlament ,
–
so zreteľom na návrh Komisie pre Európsky parlament a Radu (KOM(2004)/0477/2),
–
so zreteľom na stanovisko Parlamentu k návrhu nariadenia Európskeho parlamentu a Rady o vykonávaní fázy budovania a inštalácie a fázy prevádzky európskeho programu satelitnej rádionavigácie (P6_TA(2005) 0313),
–
so zreteľom na uznesenie Parlamentu z 26. apríla 2007 (P6_TA (2007)0164) o rokovaniach o koncesnej zmluve programu Galileo,
–
so zreteľom na oznámenie Komisie (COM (2007)261) „Galileo na rázcestí: vykonávanie európskeho programu GNSS“,
–
so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení,
–
so zreteľom na článok 54 rokovacieho poriadku,
1.
pripomína Rade a Komisii, že vo viacročnom finančnom rámci je na prevádzkové výdavky programu Galileo na roky 2007 až 2013 vyčlenená suma približne 1 miliarda EUR a že finančná referenčná suma podľa navrhovaného nariadenia o vykonávaní fázy budovania a inštalácie a fázy prevádzky európskeho programu satelitnej rádionavigácie je 1,005 miliardy EUR v bežných cenách;
2.
vyjadruje svoje znepokojenie v súvislosti s možnosťou, že by dodatočné financovanie, ktoré je potrebné na zaplnenie medzery v dôsledku neúspechu dosiahnuť partnerstvo medzi verejným a súkromným sektorom, bolo dohodnuté na medzivládnej úrovni;
3.
namieta voči každému riešeniu, ktoré by predstavovalo kombináciu financovania Spoločenstva a dodatočného financovania na medzivládnej úrovni;
4.
zdôrazňuje, že Komisia musí predložiť prepracovaný návrh nariadenia o financovaní programu Galileo, ktorý musia v spolurozhodovacom postupe odsúhlasiť Parlament a Rada;
5.
znovu potvrdzuje, že podporuje program Galileo, ktorý má obrovský prínos na európskej úrovni, a vyslovuje svoju rozhodnú podporu jeho pokračovaniu v rámci zodpovednosti EÚ;
6.
domnieva sa, že za týchto okolností by mal byť program Galileo plne financovaný z rozpočtu Únie;
7.
zastáva názor, že ak má verejný sektor prebrať celé financovanie projektu, ako aj niektoré alebo všetky riziká a záväzky, je potrebné zohľadniť tento faktor v budúcej revidovanej koncesnej zmluve, najmä pokiaľ ide o mechanizmus náhrad za verejné finančné príspevky a ceny za poskytované služby;
8.
vyzýva preto Komisiu, aby vyvinula iniciatívu s cieľom navrhnúť revíziu finančného rámca, ako to ustanovuje bod 22 medziinštitucionálnej dohody alebo iným spôsobom uvedeným v tejto dohode;
9.
vyzýva Radu, aby začala rokovania s Parlamentom ihneď potom, ako Komisia tento návrh predloží;
10.
poveruje svojho predsedu, aby toto uznesenie postúpil Rade a Komisii.
