P6_TA(2006)0601
Sacharovova cena
B6-0665 a 0666/2006
Uznesenie Európskeho parlamentu o Sacharovovej cene
Európsky parlament
, –
so zreteľom na článok 103 ods. 4 rokovacieho poriadku,
A.
keďže Sacharovova cena za slobodu svedomia existuje od roku 1988 a predstavuje jednu z mnohých podpôr Európskeho parlamentu pre ľudské práva a vo veci demokracie a je prostriedkom pre uznanie tých, ktorí bojujú proti útlaku, netolerancii a nespravodlivosti vo svete,
B.
keďže medzi laureátmi sa nachádzajú osobnosti a organizácie ako: Anatolij Marčenko (1988), Aung San Suu Kyi (1990), Adem Demaçi (1991), Las Madres de la Plaza de Mayo (1992), Oslobodjenje (1993), Taslima Nasreen (1994), Leyla Zana (1995), Wei Jingsheng (1996), Salima Ghezali (1997), Ibrahim Rugova (1998), Xanana Gusmão (1999), ¡Basta Ya! (2000), Nurit Peled-Elhanan, Izzat Ghazzawi, Dom Zacarias Kamwenho (2001), Oswaldo José Payá Sardiñas (2002), Kofi Annan a OSN (2003), Bieloruská asociácia novinárov (2004), Damas de Blanco (Kuba), Reportéri bez hraníc a Hauwa Ibrahim (ex−aequo) (2005), Alexander Milinkievič (2006),
C.
keďže laureátka za rok 1990, barmská disidentka Aung San Suu Kyi, ktorá je v domácom väzení, a laureát za rok 2005, kubánsky kolektív Damas de Blanco, si zatiaľ svoju cenu nemohli prevziať,
D.
keďže konferencia predsedov rozhodla vyslať na Kubu a do Barmy dve delegácie, aby nadviazali kontakt s laureátmi a overili si ich osobnú situáciu,
E.
keďže laureát Sacharovovej ceny za rok 1996 Wei Jingsheng, ktorý je v súčasnosti stále vo väzení, nemal ešte možnosť vystúpiť v pléne a prevziať odmenu spojenú s touto cenou,
1.
ľutuje skutočnosť, že laureáti si doteraz nemohli osobne prevziať ceny, čo je porušením jedného zo základných ľudských práv, a síce slobody môcť slobodne pricestovať a vycestovať z vlastnej krajiny; toto právo je výslovne uznané vo Všeobecnej deklarácii ľudských práv;
2.
žiada, aby v súvislosti s rozhodnutím konferencie predsedov vyslať do Barmy a na Kubu dve delegácie, orgány príslušných krajín uľahčili týmto delegáciám cestovať;
3.
víta rozhodnutie konferencie predsedov zo 16. novembra 2006 vypracovať monitorovací mechanizmus pre laureátov Sacharovovej ceny a systematicky vysielať delegáciu Európskeho parlamentu na stretnutia s laureátmi, ktorí nedostali povolenie od orgánov svojich krajín zúčastniť sa na odovzdaní ceny;
4.
opakovanie žiada, aby všetci laureáti Sacharovovej ceny, a najmä Aung San Suu Kyi, Oswaldo José Payá Sardiñas a kubánsky kolektív Damas de Blanco, mohli mať prístup do európskych inštitúcií;
5.
žiada svojho predsedu, aby podnikol všetky potrebné kroky nato, aby sa tieto rozhodnutia mohli uskutočniť;
6.
žiada konferenciu predsedov, aby do programu budúcej schôdze zaradila zorganizovanie odovzdania Sacharovovej ceny Weiovi Jingshengovi;
7.
poveruje svojho predsedu, aby toto uznesenie postúpil Rade, Komisii, barmskej, čínskej a kubánskej vláde, čínskemu parlamentu, barmskému parlamentu, Národnému zhromaždeniu ľudovej moci Kubánskej republiky a Rade OSN pre ľudské práva.
