Protivládne protesty v Egypte a Jazmínová revolúcia v Tunisku vyvolali v Parlamente vášnivú diskusiu
Vonkajšie vzťahy
Plenárne zasadnutie
2011-02-02 - 22:26
Väčšina politických skupín v stredu ostro kritizovala nejednotný postoj Európskej únie k situácii v Egypte a Tunisku, ale aj nejednoznačnú podporu demonštrantov zo strany členských štátov.
V diskusii s Vysokou predstaviteľkou EÚ pre zahraničné veci tiež vyzvali na prehodnotenie a reformu európskej susedskej politiky voči krajinám Stredomoria.
Udalosti v Tunisku aj Egypte dosiahli "bod, odkiaľ niet cesty späť," uviedla Vysoká predstaviteľka EÚ pre zahraničné veci, barónka Catherine Ashton a vyzdvihla dôstojnosť a odvahu protestujúcich.
Zároveň však vyjadrila ľútosť nad tým, že do pôvodne pokojných protestov v Egypte sa vkrádajú prvky násilia, ako aj obavu zo správ, podľa ktorých mali byť dnes počas protestov použité ostré náboje.
Egyptskej vláde adresovala výzvu na oslobodenie všetkých zadržaných demonštrantov a obnovenie štandardnej prevádzky telekomunikačných sietí.
"Pre mňa znamená politika zmenu, pomoc ľuďom k lepšiemu životu," vyhlásila a dodala, že v Egypte nastal čas na pokojné odovzdanie moci.
V súvislosti so situáciou v Tunisku informovala Catherine Asthon poslancov o svojom stretnutí s novým ministrom zahraničných vecí.
EÚ podľa nej poskytne novej vláde technickú asistenciu, ako aj pomoc v oblasti zabezpečenia zákonného prechodu k demokratickému usporiadaniu a pri budovaní občianskej spoločnosti.
Rada podľa nej prehodnotí svoje priority a prispôsobí ich potrebám tuniskej spoločnosti.
Catherine Ashton privítala aktivity Parlamentu, ktorý čoskoro vyšle do krajiny vlastnú delegáciu.
"Tunisania musia vidieť, že máme záujem na ich prechode k demokracii," uviedla a dodala, že sama pocestuje do krajiny opäť už o dva týždne.
Poslanec José Ignacio Salafranca Sánchez-Neyra (ES) vyjadril v mene skupiny EPP ľútosť na tým, že súčasná kríza prichytila EÚ nepripravenú.
Únia podľa neho potrebuje jednotný hlas a razantnejší prístup.
"Nepoučili sme sa a stále jednáme s nepriateľmi demokracie ako v rukavičkách," vyhlásil.
Okrem krátkodobej podpory štátov na ich ceste k demokracii je podľa neho nevyhnutné prehodnotiť susedskú politiku voči krajinám v oblasti Stredomoria.
Hĺbkovú analýzu súčasnej situácie žiada v mene skupiny S&D poslanec Adrian Severin (RO).
Upozornil, že aj keď sú sociálne nepokoje predzvesťou zmien, "nikde nie je napísané, že pôjde o zmeny k lepšiemu."
Podporil Vysokú predstaviteľku v jej snahe spájať potrebu reforiem so stabilitou, upozornil však, že nebezpečenstvo drieme v maličkostiach.
Porovnávajúc súčasnú situáciu na severe Afriky s európskymi udalosťami z roku 1989, poslanec Guy Verhofstadt (BE) vyjadril v mene skupiny ALDE sklamanie z toho, že Európa "nepodporila ľudí na uliciach."
Podľa neho sa pochybilo hneď dvojnásobne: "Nepochopili sme význam tejto historickej chvíle a nepodarilo sa nám dostatočne analyzovať situáciu."
Vyzval preto Vysokú predstaviteľku na zmenu postoja Únie: "EÚ by sa mala stopercentne postaviť za Egypťanov a ich požiadavky.
Mubarak musí umožniť svojej krajine prechod k demokracii," dodal na záver.
Poslanec Daniel Cohn-Bendit (FR) kritizoval v mene skupiny Zelení/EFA Catherine Ashton za jej výzvu na upokojenie situácie v Egypte.
"Pokoj nastane až keď Mubarak odíde," vyhlásil.
EÚ by podľa neho mala zaistiť, aby mali v nadchádzajúcich voľbách všetky strany rovnaké možnosti osloviť voličov, berúc do úvahy značné rozdiely v zdrojoch, ktorými politické sily v Egypte disponujú.
"Nechcem sekulárnu tyraniu ani islamistickú teokraciu," vyhlásil poslanec Charles Tannock (ECR, UK) a dodal, že EÚ by mala podporovať liberálnu demokraciu založenú na stabilite, mieri a demokracii.
Trend smerujúci k násiliu je vskutku skľučujúci, uviedol poslanec v súvislosti s najnovšími udalosťami v rámci "hurikánu zmien" v severnej Afrike a dodal, že jediní akt, ktorým môže prezident Mubarak prispieť k procesu prechodu k demokracii, je podpis rezignácie.
Poslankyňa Marie-Christine Vergiat (FR) varovala v mene skupiny GUE/NGL pred vstupovaním do vnútorných záležitostí Tuniska a Egypta.
Tunisania podľa nej dosiahli svoje ciele sami a EÚ by sa im do toho nemala pliesť.
Hovoriť dnes o otvorení tuniského trhu je nevhodné, uviedla poslankyňa a pripomenula úlohu, ktorú EÚ zohrávala pri liberalizácii tuniskej ekonomiky v minulosti, z čoho v konečnom dôsledku profitoval bývalý prezident Ben Ali a jeho rodina.
Poslanec Fiorello Provera (IT) vystupujúci za skupinu EFD upriamil pozornosť na riziká spojené s terajšou situáciou: možná islamizácia krajiny po vzore iránskej revolúcie, či zhoršenie hospodárskej situácie vedúce k vyššej nezamestnanosti a následnej migrácii smerom do Európy.
Egypťania momentálne očakávajú pomoc bez prieťahov, uviedla poslankyňa Nicole Sinclaire (NI, UK).
Pozastavila sa tiež nad využitím prostriedkov z fondov EÚ v Tunisku.
"Ak by sa tieto peniaze boli bývali použili na reformy, ľudia by sa nebúrili," uviedla a požiadala Vysokú predstaviteľku o odhalenie použitia týchto prostriedkov.
20110202IPR13046 Sledujte rozpravu zo záznamu
SK
1
LINK
/wps-europarl-internet/frd/vod/player;jsessionid=9B1AD325BBCA8E69C239A26928035797?session=last&currentSei=SEI3&language=sk
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
