16.12.2009 SPOLOČNÝ NÁVRH UZNESENIA predložený v súlade s článkom 122 ods. 5 rokovacieho poriadku,
ktorý nahrádza návrhy skupín:
S&D ( B7‑0247/2009 )
ALDE ( B7‑0249/2009 )
Verts/ALE ( B7‑0252/2009 )
GUE/NGL ( B7‑0255/2009 )
PPE ( B7‑0257/2009 )
ECR ( B7‑0258/2009 )
o Západnej Sahare: prípad Aminatou Haidarovej
Hannes Swoboda
,
Raimon Obiols
,
María Muñiz De Urquiza
,
Antonio Masip Hidalgo
,
Iratxe García Pérez
,
v mene skupiny S&D
Izaskun Bilbao Barandica
,
Ramon Tremosa i Balcells
,
Niccolò Rinaldi
,
Ivo Vajgl
,
v mene skupiny ALDE
Raül Romeva i Rueda
,
Oriol Junqueras Vies
,
Malika Benarab-Attou
,
François Alfonsi
,
Nicole Kiil-Nielsen
,
Jill Evans
,
Barbara Lochbihler
,
Frieda Brepoels
,
Ulrike Lunacek
,
v mene skupiny Verts/ALE
Willy Meyer
v mene skupiny GUE/NGL
Cristian Dan Preda
,
Monica Luisa Macovei
,
Eija-Riitta Korhola
,
Bernd Posselt
,
Laima Liucija Andrikienė
,
v mene poslaneckého klubu PPE
Charles Tannock
,
Tomasz Piotr Poręba
,
Adam Bielan
,
Ryszard Czarnecki
,
v mene skupiny ECR
PE432.831v01-00 } PE432.833v01-00 } PE432.836v01-00 } PE432.839v01-00 } PE432.841v01-00 } PE432.842v01-00 } RC1 Uznesenie Európskeho parlamentu o Západnej Sahare: prípad Aminatou Haidarovej
Európsky parlament,
– so zreteľom na uznesenia Bezpečnostnej rady OSN (1204, 1215, 1282, 1292, 1495, 1541, 1570, 1589, 1754, 1783, 1813 a 1871), ako aj poslednú správu Úradu vysokého komisára OSN pre ľudské práva,
– so zreteľom na poslednú správu generálneho tajomníka Bezpečnostnej rady o Západnej Sahare (zo 14. apríla 2008),
– so zreteľom na závery správy ad hoc delegácie EP z marca 2009, a najmä jej odporúčania týkajúce sa kontroly dodržiavania ľudských práv v Západnej Sahare,
– so zreteľom na svoje uznesenia o Západnej Sahare, najmä na uznesenie z 27. októbra 2005,
– so zreteľom na euro-stredomorskú dohodu o pridružení medzi Európskou úniou a Marockým kráľovstvom, ktorá nadobudla platnosť 1. marca 2000, a najmä na jej článok 2, ako aj na vyhlásenie Európskej únie o 8. zasadnutí Asociačnej rady EÚ – Maroko, ktoré sa konalo 7. decembra 2009,
– so zreteľom na Medzinárodný pakt OSN o občianskych a politických právach, ktorý podpísalo aj Španielsko, aj Marocké kráľovstvo a v ktorom sa v článku 12 ods. 4 stanovuje, že nikto nesmie byť svojvoľne zbavený práva vstúpiť do vlastnej krajiny,
– so zreteľom na pravidelné všeobecné preskúmanie situácie v Maroku z 9. júna 2008, ktoré sa vykonáva v rámci Rady OSN pre ľudské práva,
– so zreteľom na vyhlásenie švédskeho predsedníctva z 11. decembra 2009,
– so zreteľom na článok 122 ods. 5 rokovacieho poriadku,
A. keďže vyhostenie aktivistky za ľudské práva národa Sahrawi, Aminatou Haidarovej (bývalá kandidátka na Sacharovovu cenu EP, nositeľka ceny Roberta F. Kennedyho pre ľudské práva z roku 2008, ktorú udeľuje nadácia Roberta F. Kennedyho, ako aj ceny za občiansku odvahu, ktorú udeľuje nadácia Johna Traina v New Yorku), z Marockého kráľovstva a jej presun na letisko v Lanzarote po tom, ako jej boli odobraté doklady na letisku v El Ayoune, pretože odmietla uznať marockú štátnu príslušnosť a ako miesto bydliska uviedla Západnú Saharu, predstavuje zjavné porušenie medzinárodného práva zo strany Maroka,
B. keďže priebeh nedobrovoľného vstupu Aminatou Haidarovej na španielske územie je sporný,
C. keďže v dôsledku týchto skutočností, ktoré odsúdilo medzinárodné spoločenstvo a Organizácia spojených národov, Aminatou Haidarová začala 15. novembra hladovku, ktorou odsudzuje svoje vyhostenie z Maroka a žiada o návrat do El Aaiún k svojim deťom,
D. keďže Aminatou Haidarová neakceptovala žiadne z riešení, ktoré jej ponúkla španielska vláda, dokonca ani španielsky pas, pretože žiadna z týchto možností jej nezaručuje návrat do El Ayounu,
E. keďže švédske predsedníctvo EÚ vydalo vyhlásenie, v ktorom vyzvalo Maroko, aby dodržiavalo svoje medzinárodné záväzky v oblasti ľudských práv, a v ktorom vyjadrilo svoje znepokojenie nad zdravím pani Haidarovej,
F. keďže spoločný dokument, cieľom ktorého je vystavenie posilneného štatútu Maroka, schválený počas zasadnutia Asociačnej rady 13. októbra 2008 stanovuje posilnenie dialógu a spolupráce v súvislosti s otázkami, ktoré sa týkajú ľudských práv a základných slobôd, a najmä postupné pristupovanie Maroka k dohovorom Rady Európy,
G. keďže marocká vláda hrozila Európskej únii odvetnými opatreniami v oblasti prisťahovalectva a bezpečnosti,
H. keďže Európska únia je naďalej znepokojená konfliktom v Západnej Sahare a jeho regionálnymi následkami a účinkami vrátane situácie v Západnej Sahare v oblasti ľudských práv a keďže plne podporuje úsilie generálneho tajomníka OSN a jeho osobného splnomocnenca s cieľom nájsť spravodlivé, trvalé a vzájomne prijateľné politické riešenie, ktoré umožní obyvateľom Západnej Sahary autonómiu v rozsahu uvedenom v rezolúciách OSN,
I. keďže siedmi sahrawskí bojovníci za ľudské práva boli uväznení, keď sa vracali z návštevy táborov pre utečencov zo Sahary, a keďže ich bude v Maroku súdiť vojenský súd a hrozí im trest smrti,
1. žiada marocké kráľovstvo aby okamžite umožnilo návrat Aminatou Haidarovej do Západnej Sahary v súlade s článkom 12 ods. 4 Medzinárodného paktu OSN o občianskych a politických právach a aby jej boli vrátené jej doklady; vyžaduje ochranu jej fyzickej integrity a podporuje všetky humanitárne riešenia umožňujúce, že sa zaručí rešpektovanie jej dôstojnosti a jej práva stretnúť sa bez akýchkoľvek prekážok so svojimi deťmi a so svojou rodinou;
2. vyjadruje hlboké znepokojenie nad zhoršujúcim sa zdravím Aminatou Haidarovej a v plnej miere rešpektuje jej právo na obhajobu svojho prípadu;
3. žiada španielske orgány, ktoré boli svedkami nedobrovoľnej prepravy Aminatou Haidarovej na ich územie, aby jej naďalej poskytovali pomoc a prijali všetky opatrenia potrebné na túto pomoc a spoluprácu s ňou, aby mohla presadzovať svoje legitímne práva;
4. žiada od Rady jednoznačnú podporu v záujme vyriešenia situácie Aminatou Haidarovej, a najmä Komisiu, vysokú predstaviteľku Únie pre SZBP a OSN žiada, aby zdvojnásobili svoje úsilie vyvíjané voči Marockému kráľovstvu v súvislosti s pokročilým štatútom partnerstva medzi Marokom a Európskou úniou, aby Maroko v zmysle svojich medzinárodných záväzkov umožnilo Aminatou Haiderovej návrat do jej krajiny;
5. žiada marockú vládu, aby v súlade ustanovení platnej asociačnej dohody medzi Marokom a Európskou úniou rešpektovala práva obhajcov ľudských práv národa Sahrawi a všetkých ľudí spadajúcich pod marockú jurisdikciu, ako aj plné uplatňovanie základných práv a slobôd, najmä práva na voľný pohyb, slobodu prejavu, slobodu združovať sa a slobodu zhromažďovať sa, a tak dodržiavala medzinárodné dohovory o ľudských právach, ktoré Maroko ratifikovalo, ako aj medzinárodný pakt OSN o občianskych a politických právach;
6. vyzýva na ochranu národa Sahrawi a podporuje spravodlivé a trvalé riešenie konfliktu, v ktorom sa nachádza Západná Sahara, ktoré by bolo založené na zásadách právneho štátu a medzinárodného práva, a to v súlade s príslušnými rezolúciami Bezpečnostnej rady OSN, najmä rezolúciou 1495;
7. podporuje odporúčanie ad hoc delegácie Európskeho parlamentu, ktorou bola Rada vyzvaná, aby do mandátu OSN zahrnula kontrolu dodržiavania ľudských práv v regióne (v Západnej Sahare a v táboroch Tindouf), so súhlasom zúčastnených strán;
8. žiada Komisiu a vysokú predstaviteľku pre SZBP, aby monitorovali situáciu v oblasti ľudských práv v Západnej Sahare a pravidelne tam vysielali misie na získavanie informácií o dianí v teréne, v zmysle článku 2 asociačnej dohody medzi EÚ a Marokom;
9. súhlasí s tým, že je potrebné vyslať do Západnej Sahary delegáciu Parlamentu s cieľom zistiť priamo na mieste, aká je situácia v oblasti ľudských práv, ako tomu bolo v januári 2009;
10. poveruje svojho predsedu, aby postúpil toto uznesenie Rade, Komisii a vysokej predstaviteľke Únie pre spoločnú zahraničnú a bezpečnostnú politiku, generálnemu tajomníkovi OSN, generálnemu tajomníkovi Africkej únie, delegácii Európskeho parlamentu pre vzťahy s krajinami Magrebu a Arabskou magrebskou úniou, ako aj kancelárii Euro-stredomorského parlamentného zhromaždenia, vláde a parlamentu Španielskeho kráľovstva a hnutiu Frente Polisario.
