18.2.2008
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku predkladajú
Gunnar Hökmark, Pilar del Castillo Vera a Avril Doyle v mene Skupiny Európskej ľudovej strany (kresťanských demokratov) a európskych demokratov Alain Hutchinson a Reino Paasilinna v mene Socialistickej skupiny v Európskom parlamente Fiona Hall v mene Skupiny Aliancie liberálov a demokratov za Európu Eugenijus Maldeikis, Ryszard Czarnecki a Adam Bielan v mene Skupiny Únie za Európu národov Umberto Guidoni v mene Konfederatívnej skupiny Európskej zjednotenej ľavice - Nordickej zelenej ľavice David Hammerstein v mene Skupiny zelených/Európskej slobodnej aliancie
o význame podporných opatrení na zlepšenie medzinárodnej vedeckej spolupráce s Afrikou
Uznesenie Európskeho parlamentu o význame podporných opatrení na zlepšenie medzinárodnej vedeckej spolupráce s Afrikou
Európsky parlament ,
–
so zreteľom na nedávny samit EÚ a Afriky, strategické partnerstvo medzi EÚ a Afrikou a akčný plán na roky 2008 – 2010,
–
so zreteľom na uznesenie Európskeho parlamentu o Európskom výskumnom priestore: nové perspektívy,
–
so zreteľom na úlohu energetických technológií v boji proti zmene klímy,
–
so zreteľom na článok 103 rokovacieho poriadku,
1.
si uvedomuje narastajúci trend medzi tvorcami politík v Afrike uprednostňovať vedu, techniku a inováciu pre rozvoj;
2.
uznáva cenný príspevok Nového partnerstva pre rozvoj Afriky (NEPAD), jeho konsolidovaný akčný plán pre vedu a technológiu a vedecko-technické programy Africkej únie a vyzýva na ich intenzívnejšiu realizáciu, širší rozvoj a zlepšenie príslušných opatrení;
3.
zdôrazňuje, že je potrebná väčšia účasť afrických vedcov v oblasti medzinárodnej vedeckej spolupráce a na projektoch v oblasti výskumu a vývoja, aby sa zachovali a rozvíjali vedomosti z tejto oblasti, a to najmä v špecifických odvetviach ako sú potravinárstvo, zdravotníctvo a energetika;
4.
pripomína, že osobitný význam majú v rámci 7. rámcového výskumného programu zanedbané ochorenia, a preto by sa mal klásť veľký dôraz na výskum v oblasti AIDS v afrických krajinách;
5.
vyzýva na posilnenie súčasnej infraštruktúry pre výskum na základe údajov Africkej únie a Afrického vedeckého spoločenstva vrátane Úradu NEPAD pre vedecké a technické programy Africkej únie a projekty pre oblasť výskumu a vývoja, najmä v špecifických odvetviach, ako sú potravinárstvo, zdravotníctvo a energetika;
6.
nalieha na členské štáty, aby podporili vedecko-technickú spoluprácu s Afrikou, čím sa urýchlene zaručí skutočný a komplexný rozvoj vedomostí a technológií v samotných afrických krajinách;
7.
poznamenáva, že vedecký pokrok prispieva k hospodárskemu a sociálnemu rozvoju, ktorý bol stanovený v rozvojových cieľoch milénia; vyzýva Európsku úniu najmä na to, aby otázku zmeny klímy určila ako prioritu svojej vedecko-technickej spolupráce s Afrikou, predovšetkým pokiaľ ide obrovské zdroje obnoviteľnej, najmä slnečnej energie, ktoré sú v Afrike k dispozícii;
8.
naliehavo žiada členské štáty, aby podporili výmenu vedomostí a technológií medzi EÚ a Afrikou;
9.
vyzýva Európsku úniu a členské štáty, aby viac zosúladili medzinárodnú politiku EÚ vo vedecko-technickej oblasti so základnými potrebami afrických krajín, na základe čoho by sa vypracoval nový globálny rámec pre oblasť vedy a diplomacie s Afrikou;
10.
poveruje svojho predsedu, aby toto uznesenie postúpil Rade, Komisii, parlamentom členských štátov a OSN.
