KONEČNÉ ZNENIE
A6-0439/2006
30.11.2006
SPRÁVA
o siedmej a ôsmej výročnej správe Rady v súlade s platným ustanovením 8 Kódexu správania Európskej únie pri vývoze zbraní
(2006/2068(INI))
Výbor pre zahraničné veci
Spravodajca:
Raül Romeva i Rueda
PE 376.419v04-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA...........................................................................................................16
POSTUP...................................................................................................................................20
NÁVRH UZNESENIA EURÓPSKEHO PARLAMENTU
o siedmej a ôsmej výročnej správe Rady v súlade s platným ustanovením 8 Kódexu správania Európskej únie pri vývoze zbraní
( 2006/2068(INI) )
Európsky parlament ,
- so zreteľom na Kódex správania Európskej únie pri vývoze zbraní prijatý 8. júna 1998,
- so zreteľom na siedmu a ôsmu výročnú správu Rady
Ú. v.
EÚ C 328, 23.12.2005, s.
Ú. v.
EÚ C 250, 16.
10.
2006, s.
1. ,
- so zreteľom na aktualizovanú užívateľskú príručku ku Kódexu správania Európskej únie pri vývoze zbraní
Dokument č. 10713/06, DGE WMD, Brusel, 20. júna 2006. schválenú 2. júna 2006,
- so zreteľom na Spoločný zoznam vojenského materiálu Európskej únie (výzbroj, na ktorú sa vzťahuje Kódex správania Európskej únie pri vývoze zbraní)
Ú. v.
EÚ C 66, 17.
3.
2006, s.
1. , ktorým sa aktualizuje a nahrádza pôvodný zoznam prijatý Radou 25. apríla 2005,
- so zreteľom na jednotnú akciu Rady 2002/589/SZBP z 12. júla 2002 o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní
Ú. v.
ES L 191, 19.
7.
2002, s.
1. ,
- so zreteľom na program EÚ pre prevenciu a boj s nezákonným obchodovaním s konvenčnými zbraňami z 26. júna 1997
Prijatý Radou pre všeobecné záležitosti 26. júna 1997. ,
- so zreteľom na spoločnú pozíciu Rady 2003/468/SZBP z 23. júna 2003 o kontrole sprostredkovania zbraní
Ú. v.
EÚ L 156, 25.
6.
2003, s.
79. ,
- so zreteľom na nariadenie Rady (ES) č. 1504/2004 z 19. júla 2004, ktorým sa mení, dopĺňa a aktualizuje nariadenie (ES) č. 1334/2000 stanovujúce režim Spoločenstva pre kontrolu exportov položiek a technológie s dvojakým použitím
Ú. v.
EÚ L 281, 31.
8.
2004, s.
1. ,
- so zreteľom na Wassenaarsku dohodu o kontrole vývozu konvenčných zbraní a tovaru a technológií s dvojakým použitím,
- so zreteľom na Európsku bezpečnostnú stratégiu prijatú Radou 12. decembra 2003,
- so zreteľom na Štandardné minimálne pravidlá OSN pre zaobchádzanie s väzňami
Štandardné minimálne pravidlá pre zaobchádzanie s väzňami prijaté prvým kongresom OSN o predchádzaní zločinu a zaobchádzaní s páchateľmi trestných činov, ktorý sa konal v Ženeve v roku 1955, a schválené Hospodárskou a sociálnou radou jej rezolúciami 663 C (XXIV) z 31. júla 1957 a 2076 (LXII) z 13. mája 1977. ,
- so zreteľom na stratégiu EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi prijatú Európskou radou 15. – 16. decembra 2005
Rada Európskej únie, 5319/06, 13. januára 2006. ,
– so zreteľom na závery prijaté Radou pre všeobecné záležitosti a vonkajšie vzťahy na jej schôdzi 3. októbra 2005, ktoré vyjadrujú podporu EÚ medzinárodnej zmluve o obchode so zbraňami v rámci Organizácie Spojených národov, ktorou by sa ustanovili záväzné spoločné normy pre celosvetový obchod s konvenčnými zbraňami
2678. schôdza Rady pre všeobecné záležitosti Rady Európskej únie, Luxemburg, 3. októbra 2005. ,
– so zreteľom na protokol proti nedovolenej výrobe strelných zbraní, ich častí a komponentov a streliva a obchodovaniu s nimi z roku 2001 a na jeho nadobudnutie účinnosti 6. júla 2005
Protokol známy ako „Protokol OSN o strelných zbraniach“ bol prijatý v máji 2001 rezolúciou Valného zhromaždenia 55/255. ,
– so zreteľom na prijatie medzinárodného nástroja, ktorý umožní štátom včas a spoľahlivo určiť a sledovať nezákonné ručné a ľahké zbrane
Rozhodnutie A/60/463 (L.55), 8. december 2005. , Valným zhromaždením OSN v decembri 2005,
– so zreteľom na konferenciu zameranú na zhodnotenie pokroku dosiahnutého pri vykonávaní Akčného programu na prevenciu nezákonného obchodu s ručnými a ľahkými zbraňami, boj proti nemu a jeho likvidáciu vo všetkých jeho aspektoch (hodnotiaca konferencia OSN o ručných a ľahkých zbraniach ), ktorá sa konala v New Yorku v dňoch 26. júna až 7. júla 2006,
– so zreteľom na uznesenie Spoločného parlamentného zhromaždenia AKT-EÚ o ručných a ľahkých zbraniach a trvalo udržateľnom rozvoji prijaté 23. novembra 2006
Spoločné parlamentné zhromaždenie AKT-EÚ, dokument AKT-EÚ 3892/06/fin. ,
- so zreteľom na svoje uznesenie zo 17. novembra 2005 o šiestej výročnej správe Rady v súlade s platným ustanovením 8 Kódexu správania Európskej únie pri vývoze zbraní
Ú. v.
EÚ C 280 E, 18.
11.
2006, s.
443. ,
- so zreteľom na svoje uznesenie z 15. júna 2006 o ručných a ľahkých zbraniach
Prijaté texty , P6_TA(2006)0274 . ,
- so zreteľom na svoje uznesenia o nezrušení embarga EÚ na predaj zbraní do Číny, a najmä na svoje uznesenie z 18. decembra 2003
Ú. v.
EÚ C 91 E, 15.4.2004, s.
679. ,
- so zreteľom na svoje každoročné uznesenia o ľudských právach vo svete a politike Európskej únie v tejto záležitosti, a najmä na svoje uznesenie z 22. apríla 2004
1 Ú. v.
EÚ C 104 E, 30.
4.
2004, s.
1048. ,
- so zreteľom na článok 17 Zmluvy o EÚ a článok 296 Zmluvy o ES,
- so zreteľom na článok 45 rokovacieho poriadku,
- so zreteľom na správu Výboru pre zahraničné veci ( A6-0439/2006 ),
A. keďže celoročné hodnotenie Kódexu správania EÚ pri vývoze zbraní na úrovni pracovnej skupiny COARM expertov členských štátov, ktorá predložila text pre spoločnú pozíciu, bolo ukončené 30. júna 2005; keďže kódex ešte stále nebol prijatý ako spoločná pozícia, čo je prekážkou ďalšieho potrebného pokroku v posilňovaní kontroly vývozu zbraní,
B. keďže Európska únia by vzhľadom na hrozby načrtnuté v Európskej bezpečnostnej stratégii mala vynaložiť všetko úsilie na to, aby konala a bola vnímaná tak, že koná ako zodpovedný globálny činiteľ na poprednej pozícii v rámci snahy bojovať proti šíreniu zbraní, podporovať celosvetové odzbrojenie a rozvíjať kontroly transferu zbraní,
C. keďže zmena Kódexu správania EÚ na spoločnú pozíciu by znamenala ďalší krok v rozvoji kódexu, pričom by vyžadovala, aby členské štáty zosúladili svoje vnútroštátne právne predpisy s normami stanovenými v kódexe; keďže je to však ohrozené tým, že niektoré členské štáty EÚ nezodpovedne spájajú zmenu kódexu na spoločnú pozíciu so svojimi dvojstrannými záujmami o zrušenie embarga na vývoz zbraní do Číny,
D. keďže rozvoj v oblasti kontroly transferu zbraní pokračuje na regionálnej a medzinárodnej úrovni, ako vyplýva najmä z medzinárodného zákazu protipechotných mín (Ottawský dohovor z roku 1997) a s tým súvisiaceho poklesu počtu ľudí usmrtených alebo zranených protipechotnými mínami, a keďže takýto vývoj si naďalej vyžaduje plnú podporu EÚ, najmä po záveroch hodnotiacej konferencie OSN o ručných a ľahkých zbraniach, ktorá sa konala v New Yorku v dňoch 26. júna až 7. júla 2006, a predovšetkým v súvislosti s pokrokom smerom k vypracovaniu medzinárodnej zmluvy o obchode so zbraňami v rámci OSN,
E. keďže Rada pre všeobecné záležitosti a vonkajšie vzťahy, ktorej zasadnutie sa konalo 3. októbra 2005 v Luxemburgu, ohlásila podporu ustanoveniu medzinárodnej zmluvy o obchode so zbraňami,
F. keďže je presvedčený, že medzinárodná zmluva o obchode so zbraňami je nevyhnutná, pretože konvenčné zbrane usmrtia každý týždeň tisíce ľudí, pretože nezodpovedný transfer zbraní prispieva k nestabilite a chudobe vo svete a pretože medzinárodná zmluva o obchode so zbraňami by zabezpečila dohodnuté celosvetové normy o transferoch zbraní a pomohla zabrániť tomu, aby sa zbrane ocitli v nesprávnych rukách,
G. keďže je presvedčený, že vypracovanie a vykonávanie harmonizovanej európskej politiky v oblasti kontroly vývozu zbraní by rozhodujúcim spôsobom prispelo k prehĺbeniu spoločnej zahraničnej a bezpečnostnej politiky Únie,
H. keďže teroristické organizácie alebo zločinecké skupiny v rámci EÚ i mimo nej sú schopné získať a používať mnohé konvenčné zbrane, ako aj tovar a technológie s dvojakým použitím,
I. keďže je presvedčený, že akákoľvek politika EÚ v oblasti kontroly vývozu zbraní musí posilniť a doplniť ostatné rozmery vonkajších opatrení Únie, ku ktorým patria ciele trvalo udržateľného rozvoja, prevencia kríz, podpora ľudských práv, boj proti chudobe, boj proti medzinárodnému terorizmu a opatrenia na dosiahnutie väčšej regionálnej stability,
J. keďže súčasné kontroly nedostatočne regulujú celosvetové zabezpečenie dodávok komponentov, povolenú výrobu v zahraničí, ako aj výrobu a vývoz zbraní prostredníctvom dcérskych spoločností; keďže všetky štáty majú nielen povinnosť zabezpečiť, aby bol ich vývoz v súlade s existujúcimi záväzkami v rámci medzinárodného práva, ale tiež je v ich vlastnom bezpečnostnom, sociálno-ekonomickom a politickom záujme regulovať svoj vývoz s cieľom zaistiť, aby nenapomáhali zneužívanie ľudských práv alebo podnecovanie konfliktov a neodkláňali zdroje smerom od trvalo udržateľného rozvoja,
K. keďže je presvedčený, že stratégia EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi z decembra 2005 podporuje cieľ Bezpečnostnej rady OSN schválený v januári 2004, ktorým je podpora krajín vyvážajúcich zbrane tak, aby pri transakciách týkajúcich sa ručných a ľahkých zbraní určených pre nestále oblasti uplatňovali najvyšší stupeň zodpovednosti,
L. keďže pripomína členským štátom túto zodpovednosť v prípade, že sa podniknú akékoľvek kroky na otvorenie vnútorného európskeho trhu s vojenským materiálom a najmä, ak Komisia uskutoční ďalšie kroky v nadväznosti na svoj Konzultačný dokument o pohybe výrobkov určených na obranu členských štátov v rámci Spoločenstva, ktorý sa výslovne zmieňuje o úlohe Kódexu správania EÚ pri vývoze zbraní z roku 1998,
M. keďže členské štáty EÚ stále patria medzi hlavných svetových vývozcov zbraní; keďže rastúci počet spoločností v rozvojovom svete, ktoré podporujú ich vlády, získava značný podiel na svetovom trhu so zbraňami; keďže vnútroštátne kontroly vývozu zbraní sa v jednotlivých krajinách rozvojového sveta odlišujú a nie vždy zahŕňajú explicitné kritériá alebo usmernenia na autorizáciu transferov zbraní, ktoré v plnej miere odrážajú existujúce záväzky štátov v rámci medzinárodného práva,
N. keďže v správe Štokholmského medzinárodného inštitútu pre výskum mieru (SIPRI) sa uvádza, že v roku 2005 povolili členské štáty EÚ dodávky zbraní, okrem iného, do Číny, Kolumbie, Etiópie, Eritrey, Indonézie, Izraelu a Nepálu; keďže je presvedčený, že bez podrobnejších a transparentnejších informácií o charaktere dodaných zbraní, o ich počte a o tom, komu a na aký účel boli predané, nie je možné vyvodiť záver, že kódex správania dokázal zastaviť všetky prípady vývozu zbraní, ktoré sa pravdepodobne využívajú na podnecovanie ozbrojených konfliktov, zneužívania ľudských práv a chudoby,
O. keďže nezodpovedné transfery zbraní aj naďalej brzdia demokratický, hospodársky a sociálny rozvoj v mnohých častiach sveta, prispievajú k násilným konfliktom a korupcii a sú príčinou neúčinných dodávok rozvojovej pomoci; keďže uznáva, že jasná, účinná a harmonizovaná spoločná politika EÚ v oblasti kontroly vývozu zbraní zakotvená v právne záväznom Kódexe správania pri vývoze zbraní by bola rozhodujúcim prínosom EÚ k Miléniovému summitu a rozvojovým cieľom milénia, inými slovami, prispela by k trvalo udržateľnému rozvoju krajín AKT a ostatných rozvojových národov,
1. víta siedmu a ôsmu výročnú správu Rady a pripomína význam výročných správ stanovených platným ustanovením 8 kódexu, ako hlavného mechanizmu revízie a posilňovania kódexu;
2. víta dôraz, aký posledné predsedníctva (Spojeného kráľovstva, Rakúska a Fínska) kládli na transparentnosť, ktorý viedol k ďalšej spolupráci medzi členskými štátmi pri ich konzultáciách o otázke zamietnutia a podávania správ o zbere údajov, pri predkladaní údajov vo výročných správach, pri ich podporných činnostiach s tretími stranami, ako aj pri prehlbovaní ich dialógu s Európskym parlamentom;
3. považuje za neprijateľné, že sa nepodnikli žiadne kroky na prijatie kódexu ako spoločnej pozície napriek tomu, že pracovná skupina COARM schválila text v júni 2005;
4. víta skutočnosť, že 26. septembra 2005 boli bez námietok pracovnej skupiny COARM dohodnuté osvedčené postupy výkladu kritéria 8 (trvalo udržateľný rozvoj), ktoré už boli začlenené do užívateľskej príručky; naďalej však vyjadruje znepokojenie nad tým, že doteraz nebol uskutočnený pokus prekročiť hranice preskúmania platných noriem; vyzýva na čo najskoršiu revíziu kritéria 8 s cieľom vypracovať kvalitnejší postup, napríklad preskúmaním väzieb medzi ozbrojeným násilím a rozvojom; podporuje pokračovanie v tomto procese a vypracovávanie osvedčených postupov pre zostávajúce kritériá po konzultácii s Európskym parlamentom a ďalšími zúčastnenými stranami;
5. víta nedávne objasnenie v užívateľskej príručke, podľa ktorého by sa s dohodami o povolenej výrobe v zahraničí malo zaobchádzať ako s vývoznými povoleniami; je však naďalej hlboko znepokojený minulými prípadmi v EÚ týkajúcimi sa transferov zahraničných výrobných kapacít vrátane dohôd o povolenej výrobe a vyzýva najmä na ďalšie posilňovanie opatrení na reguláciu povolenej výroby v zahraničí a všeobecnejšie aj k transferu výrobnej kapacity;
6. nalieha na členské štáty, aby v záujme dôkladnejšej kontroly povoľovania výroby zbraní v zahraničí prijali tieto opatrenia:
a) vydali zamietnutie vývozu pre každé povolenie licenčnej výroby zbraní, ak existuje riziko, že takto vyrobené zbrane v zahraničí by sa použili na porušenie platných záväzkov daného štátu v rámci medzinárodného práva,
b) vydali zamietnutie vývozu pre každé povolenie licenčnej výroby v zahraničí, ktorého súčasťou nie je právne záväzná zmluva o výrobných limitoch, ako aj povolených miestach určenia vývozu a konečnom použití výrobku, a to v každom jednotlivom prípade;
c) pravidelne kontrolovali zmluvy o udeľovaní povolení tak, aby sa prehodnotili riziká zmeny použitia a náležite sa upravila dohoda o udelení povolenia;
7. opätovne zdôrazňuje potrebu ďalšieho rozvoja systému oznamovania zamietnutí; opakovane žiada lepšiu výmenu informácií o dvojstranných konzultáciách o zamietnutí a výmenu informácií o takýchto konzultáciách na úrovni EÚ;
8. vyzýva členské štáty, aby venovali väčšiu pozornosť prostrediu krajiny prijímajúcej zbrane, aby sa predišlo tomu, že ich budú používať teroristické skupiny alebo sa budú používať nesprávne;
9. pripomína svoju výzvu členským štátom, aby sa dohodli na zozname krajín zapojených do ozbrojených konfliktov, do ktorých by mal byť vývoz zbraní zo zásady zakázaný, a to na základe systému, v rámci ktorého Bezpečnostná rada OSN prostredníctvom mechanizmov monitorovania zbrojných embárg a príslušné pracovné skupiny EÚ sledujú predpoklad zamietnutia pre takéto štáty; so zreteľom na túto skutočnosť vyzýva členské štáty, aby zosúladili svoje politiky vývozu zbraní do regiónu Blízkeho východu s kódexom správania;
10. odporúča, aby vnútroštátne agentúry na podporu vývozu (agentúry pre vývozné úvery) dodržiavali pri plnení svojej úlohy, ktorou je podpora investícií súkromných spoločností krytých vládou v hospodársky nestabilných regiónoch a najmä v rozvojových krajinách, politiku nezaisťovania zmlúv pomocou úverov alebo iných typov záruk v prípade neplatenia zo strany príjemcov, pre vývoz vojenského materiálu do tretích krajín; trvá na tom, aby akékoľvek takéto úvery poskytnuté v minulosti nezvyšovali zadlženie krajiny príjemcu ani neboli považované za oficiálnu rozvojovú pomoc;
11. víta zvýšenie transparentnosti v ôsmej správe, ktoré vyplýva zo začlenenia samostatnej časti v tabuľke A o vývoze do krajín, na ktoré sa vzťahuje embargo; žiada Politický a bezpečnostný výbor, aby viedol pravidelný dialóg o uplatňovaní kódexu a užívateľskej príručky (najmä o uplatňovaní osvedčených postupov) vzhľadom na vývoz zbraní do krajín na zozname sledovaných krajín (alebo s prihliadnutím na podrobnú analýzu Spoločného situačného strediska EÚ); žiada, aby bol do týchto diskusií zapojený Európsky parlament;
Spoločná pozícia
12. domnieva sa, že jasná, účinná a harmonizovaná spoločná politika kontroly vývozu zbraní zakotvená v právne záväznom kódexe správania môže zohrávať rozhodujúcu úlohu v oblasti boja proti terorizmu, prevencie konfliktov, regionálnej stability a presadzovania ľudských práv;
13. vyzýva úradujúce predsedníctvo a vlády členských štátov, aby vysvetlili, prečo kódex nebol prijatý ako spoločná pozícia napriek tomu, že pracovná skupina COARM schválila text v júni 2005;
14. víta pokračujúci rozvoj osvedčených postupov podľa užívateľskej príručky, vyjadruje však poľutovanie nad tým, že neschopnosť zmeniť kódex na spoločnú pozíciu oslabuje ďalší rozvoj kontrol vývozu EÚ, najmä v dôležitých oblastiach nehmotných transferov, tranzitných kontrol a opatrení smerujúcich k ďalšej všeobecnej harmonizácii kontrol vývozu EÚ;
Dialóg s Európskym parlamentom
15. víta začlenenie osobitnej kapitoly o dialógu s Európskym parlamentom do výročných správ;
16. víta iniciatívy predsedníctva Spojeného kráľovstva, rakúskeho a fínskeho predsedníctva predstaviť svoju prácu na vypracovávaní kódexu Podvýboru Európskeho parlamentu pre bezpečnosť a obranu, ako aj dôraz, ktorý kladú na transparentnosť a dialóg;
17. víta príležitosť, ktorú rakúske a fínske predsedníctvo ponúklo spravodajcovi Európskeho parlamentu, aby sa zapojil do diskusie a výmeny informácií na schôdzi pracovnej skupiny COARM o zostavovaní správy Európskeho parlamentu a výročnej správy Rady;
18. víta rozhodnutie uvedené v ôsmej výročnej správe, podľa ktorého by sa malo každé predsedníctvo usilovať o stretnutie s Podvýborom Európskeho parlamentu pre bezpečnosť a obranu, ako aj prax pozývania spravodajcu Parlamentu na schôdzu pracovnej skupiny COARM jedenkrát počas každého predsedníctva ako opatrenia vyššej transparentnosti a budovania dôvery;
19. žiada užšie zapojenie Európskeho parlamentu do procesu rozvoja podporných činností a najmä presadzovania prioritných usmernení na podporu medzinárodnej zmluvy o obchode so zbraňami a rozvoja ďalšej spolupráce a konzultácií so zúčastnenými tretími stranami vrátane medzinárodných mimovládnych organizácií a obranného priemyslu;
20. nalieha na Radu, aby od každého členského štátu požadovala zverejnenie vnútroštátnych správ spĺňajúcich dohodnuté minimálne normy a vyzývala, aby sa tieto správy odosielali Európskemu parlamentu a národným parlamentom;
21. žiada výročnú diskusiu medzi Európskym parlamentom a národnými parlamentmi o tom, ako hodnotia pokrok členských štátov pri dosahovaní transparentnosti v ich prístupe k vývozu zbraní a v uplatňovaní kódexu správania z roku 1998;
Dočasné opatrenia po zrušení zbrojného embarga
22. víta cieľ zahrnutý v šiestej výročnej správe, ktorým je vypracovanie „súboru nástrojov“ a osobitných mechanizmov na reguláciu vývozu zbraní do štátov po embargu;
23. pripomína závery Rady pre všeobecné záležitosti a vonkajšie vzťahy o Líbyi z 11. októbra 2004, v ktorých sa uvádza: „Rada pripomenula, že transfery zbraní do Líbye budú podliehať Kódexu správania EÚ pri vývoze zbraní, a rozhodla, že sa bude uplatňovať osobitný režim transferu zbraní po embargu („súbor nástrojov“), ktorý sa v súčasnosti pripravuje v rámci Rady“; vyzýva predsedníctvo, aby určilo status tohto súboru nástrojov;
24. uvedomuje si nedostatočný vývoj „súboru nástrojov“ spolu s osobitným mechanizmom monitorovania; pripomína preto svoju predchádzajúcu pozíciu, že dôkladné monitorovanie je nevyhnutné dokonca aj po zrušení embarga a že je potrebné zostaviť hodnotiaci mechanizmus na prípadné posúdenie a prehodnotenie súboru nástrojov a pravidelné monitorovanie situácie v štátoch, v ktorých bolo zrušené embargo, pričom si uvedomuje dôvody zrušenia embarga; nalieha na skupinu COARM, aby tento mechanizmus pravidelne skúmala a podávala Európskemu parlamentu správy o takýchto diskusiách;
25. považuje za dôležité, aby členské štáty mali možnosť prekonzultovať medzi sebou povolenia vydané pre vývoz do štátov po embargu; žiada, aby sa v následných výročných správach zhromažďovali a uverejňovali údaje o obsahu a výsledkoch týchto konzultácií;
26. zdôrazňuje význam zlepšovania výmeny včasných informácií s Európskym parlamentom, najmä v súvislosti so zamietnutím povolenia a spôsobom fungovania súboru nástrojov;
Rovnaké kritériá
27. nalieha na členské štáty, aby pri uvažovaní o akýchkoľvek obmedzeniach alebo embargu na vývoz zbraní z dôvodu porušovania ľudských práv alebo narastajúcej nestability v regióne uplatňovali rovnaké kritériá na hodnotenie tretích štátov;
28. domnieva sa, že embargo uvalené na Čínu by sa nemalo zrušiť dovtedy, kým tam nenastane jasné a trvalé zlepšenie situácie v oblasti ľudských práv a sociálnych a politických slobôd; pripomína, že vývoz zbraní oslabuje mier a stabilitu vo východnej Ázii a zvyšuje nebezpečenstvo regionálnej nestability, najmä po kríze, ktorá vznikla po jadrovej skúške v Severnej Kórei;
29. vyjadruje hlboké obavy nad očividným porušovaním zbrojného embarga všetkými stranami zapojenými do konfliktu v Darfúre, ako o tom informujú experti vyslaní Bezpečnostnou radou OSN, a následným vystupňovaním vojnového stavu v nedávnych mesiacoch;
Užívateľská príručka a osvedčené postupy pre výklad kritérií
30. víta pokračujúce vypracovávanie užívateľskej príručky ako užitočného a praktického nástroja na harmonizáciu výkladu kritérií kódexu;
31. pripomína zmeny v užívateľskej príručke, najmä usmernenia pre kritériá 2, 7 a 8; podporuje ďalšiu aktualizáciu v súlade s novým vývojom kódexu, napríklad vzhľadom na ďalšie usmernenia pre kritériá 3 a 4; žiada, aby sa rešpektovanie ľudských práv uplatňovalo ako všeobecné kritérium;
Vnútroštátne postupy predkladania správ
32. uznáva, že na zlepšenie zberu údajov, ktoré sa majú pripojiť k výročným správam, a spoločného prístupu k nim zo strany členských štátov sa prijímajú čoraz intenzívnejšie kroky vrátane významného zlepšenia v predkladaní údajov v rámci ôsmej výročnej správy; vyzýva však na podstatné posilnenie kvality vnútroštátnych správ s cieľom zvýšiť transparentnosť a umožniť presné posúdenie uplatňovania kódexu správania členskými štátmi;
33. vyzýva členské štáty, aby zefektívnili svoje vnútroštátne postupy udeľovania povolení na vývoz zbraní, objasnili príslušné vnútroštátne inštitucionálne postupy a zodpovednosti a eliminovali všetky nejasnosti vo svojich systémoch týkajúce sa postupov udeľovania povolení na vývoz „vojenských“ a „nevojenských“ zbraní, ktoré môžu vývozcovia zbraní využívať na vývoz ľahkých a ručných zbraní ako „nevojenských zbraní“ do regiónov s tendenciou k vypuknutiu konfliktu;
34. nalieha na Radu, aby od každého členského štátu požadovala zverejnenie vnútroštátnych správ spĺňajúcich dohodnuté minimálne normy;
35. nalieha na prijatie dohodnutých spoločných noriem predkladania správ, ktorých dodržiavanie sa musí vyžadovať od všetkých členských štátov, vrátane noriem týkajúcich sa počtu vývozných a sprostredkovateľských povolení vzťahujúcich sa na prijímajúcu krajinu, ako aj informácií o zamietnutých povoleniach, úplného opisu typov zariadení s vývozným povolením, množstva každého typu zariadenia s vývozným povolením a špecifikácie typu konečného užívateľa; žiada, aby sa financovanie vývozu zbraní, napr. formou štátnych úverov a úverových záruk, v budúcnosti začlenilo do vnútroštátnych správ;
Transfery v rámci Spoločenstva
36. trvá na nutnosti zachovania prísnych a transparentných vnútroštátnych kontrol vývozu dovtedy, kým všetky členské štáty EÚ neharmonizujú svoje vnútroštátne politiky kontrol vývozu v rozsahu, ktorý by im umožnil zmeniť kódex správania na právny nástroj schopný regulovať povoľovanie, riadenie (vrátane konečného miesta určenia) a overovanie vývozu zbraní v rámci Spoločenstva a medzinárodného vývozu zbraní;
Funkcie a obsah konsolidovanej správy EÚ
37. uznáva ochotu Rady na selektívne prijímanie predchádzajúcich odporúčaní Európskeho parlamentu týkajúcich sa zlepšenia konsolidovanej správy EÚ a nalieha, aby Rada prijala tieto dôležité kroky:
- určiť časový rozvrh pre výmenu informácií a každý štvrťrok uverejňovať všetky štatistické údaje v elektronickej podobe;
- uverejniť viac informácií o procesoch v celej EÚ vrátane systému zamietania vývozných povolení a systému zamietania sprostredkovateľských povolení;
- poskytnúť podrobné informácie o spôsobe uplatňovania každého prioritného usmernenia, mechanizmoch, ktoré sa použijú, a časovom rozvrhu činnosti;
- v roku 2008 uskutočniť prieskum týkajúci sa pokroku dosiahnutého v zbližovaní zberu údajov a spoločného prístupu k nim a v uplatňovaní prioritných usmernení;
okrem toho
Viac o týchto dodatočných bodoch pozri v: Kódex správania Európskej únie pri vývoze zbraní: zlepšenie výročnej správy.
SIPRI Policy Paper č. 8, SIPRI, november 2004. :
- užitočnosť, porovnateľnosť a presnosť finančných údajov o povoleniach na vývoz zbraní zahrnutých do výročnej správy EÚ by sa mala zlepšiť zosúladením štruktúry a obsahu vnútroštátnych zoznamov so Spoločným zoznamom vojenského materiálu EÚ a harmonizáciou postupov predkladania správ týkajúcich sa otvorených povolení;
- užitočnosť, presnosť, komplexnosť a porovnateľnosť údajov o skutočnom vývoze by sa mala zlepšiť tým, že odvetviu sa uloží zákonná povinnosť informovať o vývoze zbraní na vnútroštátnej úrovni a tieto údaje sa použijú ako základ pre vnútroštátne správy;
- výročná správa by mala obsahovať informácie o množstve tovaru s povolením na vývoz a o skutočnom vývoze spolu so sprievodným opisom zahrnutých položiek;
- mali by sa tiež poskytovať informácie o type konečného užívateľa a konečnom mieste určenia tovaru určeného na reexport do tretej krajiny.
Ak sa takáto úroveň údajov považuje za príliš podrobnú, štáty by mohli predkladať vnútroštátne výročné správy s dohodnutým súborom kritérií oznamovania;
- mali by sa poskytovať osobitné informácie v tabuľke o vývoze zbraní, ktoré ozbrojené sily a polícia použijú na udržiavanie a podporu mieru, humanitárne účely a krízové riadenie vrátane činností európskej bezpečnostnej a obrannej politiky a reformy sektora bezpečnosti, čím sa zabráni zámene s obchodne zameraným vývozom;
- nezávislí špecializovaní experti by mali systematicky skúmať konečný konsolidovaný zoznam miest určenia s cieľom umožniť poslancom, aby mohli objektívne porovnávať medzi oficiálne uvedenými údajmi a skutočným vývozom;
Začlenenie tovaru určeného na reexport
38. žiada zrušenie nových usmernení na „začlenenie“ a vyzýva všetky členské štáty, aby potvrdili svoj záväzok uplatňovať kódex pri vývoze komponentov určených na začlenenie;
Konečné použitie
39. víta prioritné usmernenie o kontrolách po vývoze a nalieha na členské štáty, aby schválili postupy monitorovania a overovania dodávok do prijímajúcich krajín a konečného použitia/používateľov v nich; odporúča, aby členské štáty vypracovali mechanizmy výmeny informácií a zriadili databázu, ktorá bude obsahovať informácie o obavách týkajúcich sa konečného používania v prijímajúcich krajinách, prípady zneužitia a (alebo) zmeny použitia v minulosti, výmenu informácií medzi členskými štátmi o overení vývoznej dodávky a jej konečného použitia/používateľa;
40. žiada aktívnejší prístup Európskej únie a štátov ku kontrole vývozu a reexportu položiek s dvojakým použitím s cieľom vylúčiť riziko možného prístupu nežiaducich konečných používateľov v tretích krajinách vrátane neštátnych subjektov k citlivým položkám;
41. nalieha na členské štáty, aby neprestajne sledovali situáciu v oblasti ľudských práv v krajinách dovážajúcich zbrane;
Podporné činnosti
42. víta kladnú odpoveď na žiadosť Európskeho parlamentu uverejniť viac informácií o databáze obsahujúcej údaje o podporných činnostiach uvedených v šiestej a siedmej výročnej správe;
43. odporúča, aby členské štáty aktívne vykonávali kľúčové podporné priority a naďalej využívali mechanizmus koordinácie a zbierania informácií o takýchto činnostiach;
44. víta kladnú odpoveď na svoju žiadosť adresovanú Rade, aby mu Rada umožnila spoločný prístup k podrobným informáciám o schôdzach „trojky“ týkajúcich sa kontrol vývozu a ad hoc seminárov s krajinami, ako je Čína a krajiny západného Balkánu, o kontrolách vývozu konvenčných zbraní; odporúča, aby sa poslanci na tieto semináre pozývali ako pozorovatelia;
45. vyzýva Radu, aby zvyšovala informovanosť o zásadách kódexu správania a zdôrazňovala potrebu medzinárodnej zmluvy ustanovujúcej spoločné zásady svetového obchodu so zbraňami na všetkých schôdzach „trojky“ a v jej vzťahoch s tretími krajinami a regionálnymi a medziregionálnymi organizáciami;
Sprostredkovanie obchodu so zbraňami
46. vyzýva členské štáty, ktoré zatiaľ nedodržiavajú spoločnú pozíciu o sprostredkovaní obchodu so zbraňami, aby stanovili časový rozvrh jej dodržiavania;
47. naďalej nalieha na členské štáty, aby zlepšili svoje výsledky pri realizácii spoločnej pozície o sprostredkovaní obchodu so zbraňami, najmä vypracovaním vnútroštátnych právnych predpisov a vykonávaním plánovaných mechanizmov výmeny informácií týkajúcich sa sprostredkovateľských činností;
48. trvá na spoločných minimálnych postupoch exteritoriálnych kontrol vrátane zákazu sprostredkovateľských činností, ktoré porušujú zbrojné embargo, bez ohľadu na to, či sa vykonávajú doma alebo v zahraničí; členské štáty by mali tiež nasledovať príklad krajín ako Belgicko, Česká republika, Estónsko, Fínsko, Maďarsko Poľsko a Slovensko, ktoré na sprostredkovanie vojenského zariadenia vykonávaného v zahraničí vyžadujú povolenie; členské štáty by mali nasledovať aspoň príklad Nemecka, kde sprostredkovanie predaja ručných a ľahkých zbraní vykonávaného v zahraničí bude takisto podliehať udeleniu povolenia;
49. odporúča, aby členské štáty naďalej rozvíjali spoločnú pozíciu o sprostredkovaní obchodu so zbraňami zostavením vnútroštátnych registrov všetkých známych sprostredkovateľov obchodu so zbraňami, v ktorých sa uvedú informácie o preprave a finančných službách týkajúcich sa transferu vojenského zariadenia do tretích krajín, pričom tieto informácie musia byť rovnako prístupné všetkým členským štátom; žiada rozšírenie databázy zamietnutých povolení na sprostredkovanie o informácie týkajúce sa konzultácií o zamietnutiach;
50. odporúča, aby sa prijali všetky opatrenia na zabránenie iniciatívam sprostredkovateľov nezodpovedne získať a vyvážať do tretích krajín zbrane, ktoré sa doteraz zozbierali v priebehu mierových misií v rámci európskej bezpečnostnej a obrannej politiky a iných vonkajších mierových operácií, do ktorých sa zapája EÚ a jej členské štáty (ako v prípade Bosny a Hercegoviny);
Súkromné bezpečnostné spoločnosti
51. poznamenáva, že Spojené štáty rozšírili svoje právne predpisy týkajúce sa kontroly vývozu vojenského materiálu aj na súkromné bezpečnostné spoločnosti, a preto žiada EÚ, aby zvážila podobné kroky na rozšírenie kódexu správania z roku 1998 tak, aby sa vzťahoval na súkromné bezpečnostné služby; najskôr by mohla EÚ doplniť Spoločný zoznam vojenského materiálu o nasledujúce činnosti a služby vyžadujúce vývozné povolenie: ozbrojení zamestnanci a ochrana miesta, ozbrojená ochrana prevozu, odborné vzdelávanie v oblasti vojenských zbraní a vojenského materiálu, strategické a taktické vzdelávanie, reforma sektora bezpečnosti, vojenské a bezpečnostné poradenstvo, vojenská logistika, služby kontrarozviedky a operačná podpora;
Úprava týkajúca sa zariadení na mučenie
52. víta prijatie nariadenia Rady (ES) č. 1236/2005 z 27. júna 2005 o obchodovaní s určitým tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie
Ú. v.
EÚ L 200, 30.
7.
2005, s.
1. ;
53. žiada, aby sa rozsah pôsobnosti tohto nariadenia rozšíril na transfery v rámci Spoločenstva s cieľom predchádzať akýmkoľvek možným priestupkom;
Rozšírenie EÚ
54. víta skutočnosť, že siedma a ôsma výročná správa zohľadnila odporúčanie Parlamentu zvážiť najlepší spôsob zapojenia pristupujúcich krajín a nových susedov a pomoci pre nich s cieľom zabezpečiť harmonizáciu politík kontroly vývozu zbraní a úplné vykonávanie zásad a kritérií obsiahnutých v kódexe správania;
55. vyzýva Radu, aby uverejnila správu o systéme a praktickom uplatňovaní kontroly transferov v každom štáte, ktorému sa má udeliť status prístupovej krajiny skôr, ako sa tomuto štátu umožní pristúpenie, a aby podmienila status prístupovej krajiny akéhokoľvek štátu, ktorý nespĺňa normy EÚ týkajúce sa kontroly transferov, plnením týchto noriem; želá si, aby sa systém a prax kontroly transferu starostlivo monitorovali v každom štáte zapojenom do procesu Stabilizačnej a asociačnej dohody, a to aj v prípade, ak ešte nemá status kandidátskej krajiny na členstvo v EÚ;
Medzinárodné procesy: medzinárodná zmluva o obchode so zbraňami
56. zdôrazňuje, že je potrebné, aby EÚ a jej členské štáty zohrávali dynamickú úlohu pri podpore vnútroštátnych, regionálnych a medzinárodných procesov;
57. vyzýva Radu a Komisiu, aby určili konkrétne opatrenia na vykonávanie piatich prioritných oblastí Akčného programu OSN, ktorými sú sprostredkovanie, hodnotenie a sledovanie, munícia, rozvoj a technická pomoc, a na rozvoj mechanizmov nadväzujúcich na tento program;
58. vyzýva predsedníctvo EÚ a členské štáty, aby zosúladili svoj diplomatický postoj v prospech medzinárodnej zmluvy o obchode so zbraňami s rozhodným a odhodlaným postupom pri vykonávaní uznesenia prijatého 26. októbra 2006 prvým výborom Valného zhromaždenia OSN s cieľom ustanoviť účinnú, právne záväznú medzinárodnú zmluvu o obchode so zbraňami stanovujúcu minimálne celosvetové normy transferu zbraní;
59. vyzýva Radu a Komisiu, aby do svojich ďalších rokovaní týkajúcich sa vývoja vo vzťahu k európskej susedskej politike a dohodám o partnerstve a spolupráci zaradili otázky dodržiavania všetkých embárg EÚ na obchod so zbraňami;
60. vyzýva členské štáty, aby sa ešte raz zaviazali k zásade, podľa ktorej sa v súvislosti s kritériami Kódexu správania EÚ pri vývoze zbraní nebudú pri sledovaní širších cieľov zahraničnej politiky robiť žiadne ústupky;
°
° °
61. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a generálnemu tajomníkovi OSN.
DÔVODOVÁ SPRÁVA
Úvod
Kódex správania Európskej únie pri vývoze zbraní prijatý v roku 1998 („kódex EÚ“) je politická dohoda, ktorá stanovuje súbor spoločných noriem v celej EÚ na vývoz vojenského materiálu.
Podľa jej ustanovení sa všetky členské štáty EÚ dohodli uplatňovať súbor kritérií na posúdenie žiadostí o povolenia na vývoz vojenského materiálu.
Od jej nadobudnutia účinnosti členské štáty EÚ vykonávajú systém oznamovania zamietnutí a v niektorých prípadoch vopred prekonzultujú svoje rozhodnutia o povoleniach na vývoz zbraní.
Vymieňajú si tiež informácie s cieľom zlepšiť svoje vnútroštátne postupy predkladania správ a pracujú na konsolidovanej výročnej správe o kontrole vývozu zbraní.
Vykonávanie kódexu EÚ sa v skutočnosti hodnotí prostredníctvom výročnej správy podľa platného ustanovenia 8, ktorá sa zverejňuje na jeseň každého roku.
V ďalších častiach predkladáme zhrnutie kľúčových vlastností kódexu EÚ a súhrn názorov Európskeho parlamentu vzhľadom na siedmu a ôsmu výročnú správu Rady v súlade s platným ustanovením 8, ako sa uvádza v návrhu.
Kľúčové vlastnosti Kódexu správania Európskej únie pri vývoze zbraní
Kódex správania Európskej únie je v súčasnosti právne nezáväzným dokumentom a pozostáva z dvoch hlavných častí: jedna sa týka kritérií vývozu a druhá platných ustanovení.
Základom kódexu EÚ je osem kritérií vývozu.
Tieto kritériá sú zásadami, ktoré by mali vnútroštátne orgány 25 členských štátov EÚ udeľujúce povolenie uplatňovať, keď prijmú žiadosť na predaj zbraní do zahraničia.
Týmito kritériami sú:
Kritérium 1 : Dodržiavanie medzinárodného záväzku členských štátov, najmä sankcií, ktoré nariadila Bezpečnostná rada OSN, a sankcií, ktoré nariadilo Spoločenstvo, dohôd o nešírení a iných tém.
Kritérium 2 : Dodržiavanie ľudských práv v krajine konečného miesta určenia.
Kritérium 3 : Vnútorná situácia v krajine konečného miesta určenia.
Kritérium 4 : Zachovanie mieru, bezpečnosti a stability v regióne.
Kritérium 5 : Národná bezpečnosť členských štátov a území, za ktorých vonkajšie vzťahy zodpovedajú členské štáty, ako aj národná bezpečnosť spriatelených a spojeneckých krajín.
Kritérium 6 : Postoj nakupujúcej krajiny voči medzinárodnému spoločenstvu.
Kritérium 7 : Existencia rizika, že dôjde k zmene použitia zariadenia v rámci nakupujúcej krajiny alebo k reexportu zariadenia za neprijateľných podmienok.
Kritérium 8 : Zlučiteľnosť vývozu zbraní s technickou a hospodárskou spôsobilosťou prijímajúcej krajiny.
Platné ustanovenia
Druhá časť kódexu EÚ uvádza 12 platných ustanovení, ktoré stanovujú množstvo postupov na účinné vykonávanie kritérií.
Tieto ustanovenia okrem iného zahŕňajú toto: každý členský štát bude posudzovať predložené žiadosti o udelenie povolenia na vývoz vojenského materiálu v závislosti od jednotlivých prípadov podľa ustanovení kódexu EÚ; výzvy štátom na vzájomné konzultácie o zamietnutiach povolení; výsada každého členského štátu rozhodnúť na základe vlastného uváženia, či sa má zamietnutie povolenia realizovať; prijatie Spoločného zoznamu vojenského materiálu a ustanovenie, že každý členský štát dôverne poskytne ostatným členským štátom výročnú správu o svojom vývoze zbraní a o vykonávaní kódexu EÚ.
Vykonávanie kódexu EÚ sa tiež opiera o užívateľskú príručku, ktorá má členským štátom pomôcť pri jeho uplatňovaní, pričom ho nemá nahrádzať.
Užívateľská príručka poskytuje súhrn dohodnutých usmernení na výklad kritérií a realizáciu platných ustanovení.
Aký je postoj Európskeho parlamentu k siedmej a ôsmej výročnej správe Rady EÚ?
Spoločná pozícia
Spoločná pozícia je pre členské štáty EÚ právne záväznejšia než kódex správania a je nástrojom, ktorý sa uplatňuje pri rozhodnutiach prijatých v rámci spoločnej zahraničnej a bezpečnostnej politiky.
Európsky parlament je hlboko sklamaný, že Rada Európskej únie sa nedohodla na zmene kódexu EÚ na spoločnú pozíciu.
Je osobitne znepokojený touto skutočnosťou, pretože pracovná skupina Rady EÚ zaoberajúca sa vývozom zbraní (pracovná skupina COARM) súhlasila so zmenou kódexu EÚ na spoločnú pozíciu na schôdzi v júni 2005.
Zdá sa, že rozhodnutie bolo zablokované, keď postúpilo na ďalšiu rozhodovaciu úroveň, a to úroveň Výboru stálych zástupcov (COREPER).
Hoci dôvody nie sú verejne známe, existuje podozrenie, že otázka spoločnej pozície bola spojená s diskusiou o zrušení zbrojného embarga voči Číne.
Európsky parlament žiada úplné vysvetlenie dôvodov, pre ktoré výbor COREPER nezmenil kódex EÚ na spoločnú pozíciu.
Vypracovanie kritérií
EP je čiastočne spokojný s rozhodnutím vypracovať osvedčené postupy pre niektoré kritériá, najmä kritériá 2 a 7, ale trvá na ďalšej práci na vývoji kritérií 3, 4 a 8.
Nalieha tiež, aby sa dodržiavanie ľudských práv používalo ako všeobecné kritérium.
Povolená výroba v zahraničí
EP víta vysvetlenie v užívateľskej príručke, že s dohodami o povolenej výrobe v zahraničí by sa malo zaobchádzať ako s vývoznými povoleniami, zastáva však tiež názor, že sú potrebné ďalšie ustanovenia.
Úloha vnútroštátnych agentúr na podporu vývozu (agentúr pre vývozné úvery) pri predaji zbraní
Európsky parlament je znepokojený tým, že mnoho vnútroštátnych agentúr na podporu vývozu v EÚ sa podieľa na intenzívnom dotovaní vývozu zbraní do tretích krajín.
Táto činnosť prispieva k finančnému zaťaženiu daňových poplatníkov vo vyvážajúcich krajinách, najmä v Británii a vo Francúzsku, kde je výrazný podiel hodnoty vývozných úverov určený na vývoz zbraní.
Navyše v niektorých prípadoch podpora vnútroštátnych agentúr na podporu vývozu v EÚ poskytovaná na financovanie obchodu so zbraňami spôsobuje zvyšovanie dlhu rozvojových krajín.
EP zastáva názor, že vnútroštátne agentúry na podporu vývozu v EÚ by nemali zaisťovať zmluvy úvermi ani inými typmi záruk, keď prijímajúca krajina nedokáže okamžite splatiť úver, ktorý bol pridelený spoločnosti pôsobiacej v EÚ na predaj vojenských výrobkov do tejto krajiny.
Dočasné opatrenia po zrušení zbrojného embarga
Európsky parlament víta zámer Rady vypracovať postupy, ktoré by sa mohli použiť voči krajinám, v prípade ktorých sa EÚ rozhodla zrušiť existujúce zbrojné embargo.
Tieto postupy sú založené na konkrétnych mechanizmoch na oznamovanie povolení vydaných členskými štátmi na vývoz vojenského materiálu, na prehodnotenie oznámených zamietnutí, ktoré sa týkali výlučne embarga, a na konzultácie v prípade významnej zmeny vo vývoznej politike členského štátu.
Tieto postupy sa definujú ako „súbor nástrojov“.
EP vyzýva Radu, aby pri ďalšej práci zohľadnila význam prípadného posúdenia a preskúmania „súboru nástrojov“ s cieľom zabezpečiť účinné monitorovanie situácie po zrušení embarga.
EP tiež žiada, aby sa vo výročnej správe uverejňovali zhromaždené údaje o podstate a výsledkoch konzultácií o povoleniach vydaných na vývoz do štátov po zrušení embarga.
Vnútroštátne postupy predkladania správ
EP berie na vedomie, že na zlepšenie zberu a spoločného využívania údajov medzi členskými štátmi, ktoré majú byť priložené k výročnej správe, sa prijali intenzívne opatrenia; domnieva sa, že na posilnenie vnútroštátnych postupov predkladania správ treba prijať ďalšie podstatné kroky.
Tieto kroky sú podrobne uvedené v návrhu.
Zmeny v konsolidovanej správe EÚ
EP uznáva, že Rada je vnímavá voči selektívnemu prijímaniu predchádzajúcich odporúčaní na zlepšenie funkcií a obsahu konsolidovanej správy EÚ, a nalieha na Radu, aby prijala zoznam ďalších odporúčaní.
Podporné činnosti
EP je spokojný s reakciou Rady na jeho požiadavku uverejňovania informácií o podporných činnostiach.
Je tiež spokojný s reakciou Rady na jeho požiadavky, aby mu Rada poskytla podrobné informácie o schôdzach „trojky“ týkajúcich sa kontroly vývozu a o seminároch ad hoc s krajinami, ako je Čína a krajiny západného Balkánu, týkajúcich sa kontroly vývozu konvenčných zbraní.
Odporúča, aby boli poslanci pozývaní na tieto semináre ako pozorovatelia a podporuje plné uplatňovanie kľúčových priorít pri podporných činnostiach.
Sprostredkovanie obchodu so zbraňami
25. júna 2003 EÚ uviedla spoločnú pozíciu o sprostredkovaní obchodu so zbraňami.
Sprostredkovatelia obchodu so zbraňami sú osoby, ktoré sprostredkúvajú transfery zbraní tým, že spájajú nákupcov a predajcov alebo inak uľahčujú transfery zbraní.
Sprostredkovatelia obchodu so zbraňami nemusia nevyhnutne nadobúdať zbrane, takisto ani transfery zbraní, ktoré organizujú, nemusia prechádzať krajinou, v ktorej pôsobia.
EP žiada, aby členské štáty EÚ, ktoré nedodržiavajú spoločnú pozíciu o sprostredkovaní obchodu so zbraňami, stanovili časový rozvrh na dosiahnutie jej dodržiavania a aby krajiny, ktoré schválili spoločnú pozíciu, zlepšili jej uplatňovanie, napríklad zostavením vnútroštátnych registrov všetkých známych sprostredkovateľov obchodu so zbraňami.
Trvá na spoločných minimálnych postupoch exteritoriálnej kontroly vrátane zákazu sprostredkovateľských činností porušujúcich zbrojné embargo, či už sa vykonávajú doma alebo v zahraničí.
Misie európskej bezpečnostnej a obrannej politiky a sprostredkovateľské činnosti
EP bol informovaný, že sprostredkovatelia sa podieľajú na získavaní a vývoze takých zbraní tretím stranám, ktoré sa zozbierali v priebehu misií európskej bezpečnostnej a obrannej politiky (t. j. mierových alebo policajných misií pod vedením EÚ) a iných medzinárodných operácií na odzbrojenie, najmä v Bosne a Hercegovine.
EP preto žiada, aby sa prijali opatrenia na zabránenie takýmto iniciatívam sprostredkovateľov.
Rozšírenie
EP vyjadruje spokojnosť s tým, že Rada zohľadnila jeho odporúčania na pomoc pristupujúcim krajinám a novým susedom pri realizácii harmonizácie politík kontroly vývozu zbraní a pri plnení zásad a kritérií, ktoré obsahuje kódex správania.
Navrhuje, aby potom, ako krajina začne prístupové rokovania s EÚ, Rada uverejnila správu o systéme a postupe kontroly transferu v tomto štáte.
Odporúča, aby sa postup k statusu pristúpenia tých pristupujúcich krajín, ktoré nemajú primerané normy na kontrolu transferu zbraní, podmienil zlepšením ich noriem.
Medzinárodná zmluva o obchode so zbraňami
26. októbra 2006 prvý výbor Valného zhromaždenia OSN schválil návrh na vypracovanie zmluvy o obchode so zbraňami.
Na zmluve sa začne pracovať začiatkom roka 2007, keď bude generálny tajomník OSN získavať stanoviská všetkých členských štátov OSN k uskutočniteľnosti, rozsahu pôsobnosti a navrhovaným parametrom komplexného právne záväzného nástroja stanovujúceho spoločné medzinárodné normy pre vývoz, dovoz a transfer konvenčných zbraní.
Správa sa potom koncom roka 2007 predloží Valnému zhromaždeniu na ďalšie spracovanie.
EP žiada, aby predsedníctvo EÚ a členské štáty aktívne podporovali prácu na celosvetovo záväznej zmluve o obchode so zbraňami.
Transparentnosť (vzťahy medzi EP, národnými parlamentmi a Radou EÚ v politike kontroly zbraní)
EP víta iniciatívy rakúskeho, fínskeho a britského predsedníctva predstaviť svoju prácu na rozvoji kódexu Podvýboru Európskeho parlamentu pre bezpečnosť a obranu a príležitosť poskytnutú spravodajcovi Európskeho parlamentu zapojiť sa do diskusie a výmeny informácií na schôdzi pracovnej skupiny COARM o zostavení správy Európskeho parlamentu a výročnej správy Rady.
EP plne podporuje rozhodnutie uvedené v ôsmej správe Rady EÚ, podľa ktorého by sa malo každé predsedníctvo usilovať o stretnutie s Podvýborom Európskeho parlamentu pre bezpečnosť a obranu, ako aj postup pozývania spravodajcu Parlamentu na schôdzu COARM jedenkrát počas každého predsedníctva.
S cieľom posilniť opatrenia zamerané na transparentnosť nalieha EP na Radu, aby od každého členského štátu požadovala zverejnenie vnútroštátnych správ spĺňajúcich dohodnuté minimálne normy a vyžadovala, aby sa tieto správy zasielali Európskemu parlamentu a národným parlamentom.
POSTUP
Názov
Siedma a ôsma výročná správa Rady v súlade s platným ustanovením 8 Kódexu správania Európskej únie pri vývoze zbraní
Číslo postupu
2006/2068(INI)
Gestorský výbor dátum oznámenia udelenia súhlasu na schôdzi
AFET
6.4.2006
Výbor požiadaný o stanovisko dátum oznámenia na schôdzi
Bez predloženia stanoviska dátum rozhodnutia
Rozšírená spolupráca dátum oznámenia na schôdzi
Návrh uznesenia zaradený do správy
Spravodajca dátum menovania
Raül Romeva i Rueda
25.1.2006
Predchádzajúci spravodajca
Prerokovanie vo výbore
12.9.2006
3.10.2006
22.11.2006
Dátum prijatia
23.11.2006
Výsledok záverečného hlasovania
+
-
47
2
Poslanci prítomní na záverečnom hlasovaní
Panagiotis Beglitis, Bastiaan Belder, André Brie, Elmar Brok, Philip Claeys, Véronique De Keyser, Giorgos Dimitrakopoulos, Alfred Gomolka, Klaus Hänsch, Richard Howitt, Anna Ibrisagic, Georgios Karatzaferis, Helmut Kuhne, Francisco José Millán Mon, Pierre Moscovici, Baroness Nicholson of Winterbourne, Tobias Pflüger, Mirosław Mariusz Piotrowski, Paweł Bartłomiej Piskorski, Bernd Posselt, Raül Romeva i Rueda, Jacek Emil Saryusz-Wolski, György Schöpflin, Gitte Seeberg, Marek Siwiec, István Szent-Iványi, Antonio Tajani, Charles Tannock, Paavo Väyrynen, Luis Yañez-Barnuevo García, Josef Zieleniec
Náhradníci prítomní na záverečnom hlasovaní
Laima Liucija Andrikienė, Francisco Assis, Alexandra Dobolyi, Árpád Duka-Zólyomi, Carlo Fatuzzo, Kinga Gál, Milan Horáček, Tunne Kelam, Jaromír Kohlíček, Alexander Lambsdorff, Jaime Mayor Oreja, Íñigo Méndez de Vigo, Doris Pack
Náhradníci (čl. 178 ods. 2 prítomní na záverečnom hlasovaní)
Pilar Ayuso, Esther Herranz García, Ewa Klamt, Antonio López-Istúriz White, Marios Matsakis
Dátum predloženia
30.11.2006
Poznámky (údaje, ktoré sú k dispozícii iba v jednej jazykovej verzii)
