4.4.2011 B7-0257/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o Pobreží Slonoviny
Fiorello Provera
,
Oreste Rossi
,
Giancarlo Scottà
,
Niki Tzavela
,
Nikolaos Salavrakos
,
Jaroslav Paška
,
Rolandas Paksas
,
Juozas Imbrasas
v mene skupiny EFD
PE459.794v01-00 B7‑0257/2011 Uznesenie Európskeho parlamentu o Pobreží Slonoviny
Európsky parlament ,
– so zreteľom na svoje predchádzajúce uznesenia o Pobreží Slonoviny,
– so zreteľom na rozhodnutie Rady 2011/71/SZBP z 31. januára 2011, ktorým sa mení a dopĺňa rozhodnutie Rady 2010/656/SZBP, ktorým sa obnovujú obmedzujúce opatrenia voči Pobrežiu Slonoviny,
– so zreteľom na rozhodnutie Rady 2011/18/SZBP zo 14. januára 2011, ktorým sa mení a dopĺňa rozhodnutie Rady 2010/656/SZBP, ktorým sa obnovujú obmedzujúce opatrenia voči Pobrežiu Slonoviny,
– so zreteľom na rozhodnutie Rady 2011/17/SZBP z 11. januára 2011, ktorým sa mení a dopĺňa rozhodnutie Rady 2010/656/SZBP, ktorým sa obnovujú obmedzujúce opatrenia voči Pobrežiu Slonoviny,
– so zreteľom na rozhodnutie Rady 2011/18/SZBP zo 22 decembra 2010, ktorým sa mení a dopĺňa rozhodnutie Rady 2010/656/SZBP, ktorým sa obnovujú obmedzujúce opatrenia voči Pobrežiu Slonoviny,
– so zreteľom na rozhodnutie Rady 2010/656/SZBP z 29. októbra 2010, ktorým sa obnovujú obmedzujúce opatrenia voči Pobrežiu Slonoviny,
– so zreteľom na ustanovenia volebného zákonníka Pobrežia Slonoviny, najmä zákon 2001-303 a rozhodnutie 2008-133, najmä jeho článok 64,
– so zreteľom na predbežnú správu volebnej pozorovateľskej misie Európskej únie,
– so zreteľom na vyhlásenie Spoločného parlamentného zhromaždenia AKT – EÚ, ktoré bolo prijaté 3. decembra 2010 v Kinshase,
– so zreteľom na vyhlásenia vysokej predstaviteľky/podpredsedníčky Komisie Catheriny Ashtonovej o situácii v Pobreží Slonoviny,
– so zreteľom na vyhlásenia generálneho tajomníka OSN z 31. marca 2011,
– so zreteľom na rezolúciu Bezpečnostnej rady OSN 1975 prijatú 30. marca 2011 o uvalení sankcií na Gbagba a jeho spolupracovníkov,
– so zreteľom na článok 110 ods. 2 rokovacieho poriadku,
A. keďže bezpečnostná situácia v Pobreží Slonoviny sa naďalej zhoršuje napriek rozhodnutiu AÚ z 10. marca podporujúcemu Ouattaru, ktorý je všeobecne uznávaný ako víťaz prezidentských volieb z 28. novembra 2010,
B. keďže vojenské strety medzi silami Gbagba a bývalými rebelmi Forces Nouvelles eskalovali a keďže obe strany používajú ťažké zbrane, ktoré spôsobili významný počet obetí, údajne 462 obetí na životoch a výrazné zhoršenie humanitárnej situácie,
C. keďže podľa informácii kancelárie Vysokého komisára OSN pre utečencov (UNHCR) vyhnalo násilie po voľbách z domovov až milión osôb; keďže podľa odhadov sa vyše 90 000 utečencov z Pobrežia Slonoviny nachádza v Libérii; keďže na oboch stranách došlo k incidentom xenofóbnych etnicky motivovaných útokov z oboch strán politickej barikády Pobrežia slonoviny,
D. keďže 3. marca bezpečnostné sily verné Gbagbovi zabili sedem žien počas demonštrácie v štvrti Abobo v Abidžane, na ktorej sa zúčastnili stovky žien protestujúcich proti zotrvaniu Gbagba v úrade, keďže 17. marca pálili sily verné Gbagbovi mínometmi na trh v štvrti Abobo v Abidžane, čo malo za následok smrť vyše 25 civilistov a vyše 40 zranených,
E. keďže Mierová a bezpečnostná rada Africkej únie 10. marca podporila odporúčania svojej skupiny na vysokej úrovni pre riešenie krízy v Pobreží Slonoviny, keďže Mierová a bezpečnostná rada potvrdila, že Outtara je jediným legitímnym prezidentom krajiny a rozhodla, že by mal viesť vládu jednoty, ktorej súčasťou by boli aj prvky podporujúce Gbagba; keďže Mierová a bezpečnostná rada Africkej únie takisto požiadala predsedu komisie AÚ, aby vymenoval vysokého predstaviteľa na plnenie celkového politického riešenia, ktoré navrhla skupina na vysokej úrovni; keďže Gbagbov tábor toto rozhodnutie AÚ odmietol,
F. keďže 18 marca požiadal Gbagbov tábor o dialóg a vyzval na skončenie násilia; Gbagbov minister mládeže Charles Blé Goudé (na zozname sankcionovaných osôb od roku 2006) ale následne vyzval mládež, aby sa masovo zapísala do armády a „oslobodila Pobrežie Slonoviny od banditov “,
G. keďže 21. marca uviedol hlavný prokurátor Medzinárodného trestného súdu Luis Moreno-Ocampo televízii BBC, že súd zbiera informácie o možnom páchaní vojnových zločinov v Pobreží Slonoviny,
H. keďže 24. marca požiadalo Hospodárske spoločenstvo západoafrických štátov (ECOWAS) Bezpečnostnú radu o posilnenie mandátu UNOCI, aby mohla „misia využiť všetky nutné prostriedky na ochranu života a majetku a na uľahčenie okamžitého prevodu moci Ouattarovi“, ako aj o prijatie „prísnejších medzinárodných cielených sankcií“ voči Gbagbovi a jeho prisluhovačom,
I. keďže 25. marca rozhodla Rada pre ľudské práva o vyslaní nezávislej vyšetrovacej komisie na vyšetrenie obvinení z vážneho porušovania ľudských práv páchaných v Pobreží Slonoviny spáchaných po voľbách, ktoré sa konali 28. novembra 2010,
J. keďže 30. marca prijala BR OSN rezolúciu 1975 uvaľujúcu cielené sankcie na Gbagba a štyroch jeho spolupracovníkov vrátane jeho manželky: rezolúcia tiež privítala politické iniciatívy AÚ a ECOWAS smerom k nájdeniu riešenia situácie v Pobreží Slonoviny a vyzvala všetky strany, aby sa usilovali o dosiahnutie celkového politického riešenia AÚ; keďže rezolúcia Bezpečnostnej rady podporuje aj rozhodnutie mierovej a bezpečnostnej rady AÚ vymenovať vysokého predstaviteľa a vyzvala všetky strany, aby s ním „plne“ spolupracovali,
1. je znepokojený rastúcim násilím v Pobreží Slonoviny a kritickou humanitárnou situáciou v Pobreží Slonoviny a v Libérii; vyzýva všetky strany, aby umožnili okamžitý prístup k obyvateľom v núdzi, vyzýva medzinárodné spoločenstvo, aby štedro prispelo k zdrojom potrebným na vysporiadanie sa s touto núdzovou situáciou;
2. naliehavo žiada všetky politické a ozbrojené sily na Pobreží Slonoviny, aby rešpektovali vôľu ľudu, ktorá sa prejavila v podobe výsledkov volieb z 28. novembra, ako ich oznámila nezávislá volebná komisia a potvrdil osobitný zástupca generálneho tajomníka OSN; vyzýva všetky zúčastnené strany, aby sa zdržali pomsty a aby považovali záujem celej krajiny za najdôležitejší; vyzýva bývalého prezidenta Laurenta Gbagba, aby okamžite odovzdal moc prezidentovi Outarriovi a umožnil tak úplný prevod inštitúcií štátu legitímnym orgánom;
3. vyjadruje hlboké poľutovanie nad násilnými zrážkami, ktoré nasledovali po vyhlásení výsledkov druhého kola prezidentských volieb v Pobreží Slonoviny, a vyjadruje najhlbšiu solidaritu s obeťami a ich rodinami; vyjadruje tiež poľutovanie nad politickými obštrukciami a pokusmi o zastrašenie členov volebnej komisie;
4. dôrazne podporuje úsilie Africkej únie a Hospodárskeho spoločenstva západoafrických štátov zamedziť násiliu a zabezpečiť uznanie legitímnej vlády;
5. podporuje rozhodnutie EÚ uložiť voči Laurentovi Gbagboovi sankcie a víta rozhodnutie Rady EÚ prijať cielené opatrenia zamerané proti tým, ktorí bránia mierovému procesu a národnému zmiereniu, a najmä tým, ktorí ohrozujú výsledok volebného procesu; vyzýva podpredsedníčku Komisie/vysokú predstaviteľku Catherine Ashtonovú, aby čo najskôr predstavila nové iniciatívy na podporu demokraticky zvolených orgánov v Pobreží Slonoviny;
6. poveruje svojho predsedu, aby postúpil toto uznesenie Rade, Komisii, podpredsedníčke Komisie/vysokej predstaviteľke Catherine Ashtonovej, Bezpečnostnej rade OSN, generálnemu tajomníkovi OSN, operácii OSN v Pobreží Slonoviny (ONUCI), inštitúciám Africkej únie, Hospodárskemu spoločenstvu západoafrických štátov (ECOWAS), Spoločnému parlamentnému zhromaždeniu AKT – EÚ a členským štátom EÚ.
