13.12.2006
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– Edward McMillan-Scott, José Ignacio Salafranca Sánchez-Neyra, Gerardo Galeote v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano, Véronique De Keyser v mene Socialistickej skupiny v Európskom parlamente
– Annemie Neyts-Uyttebroeck, Marco Cappato, Marco Pannella v mene Skupiny Aliancie liberálov a demokratov za Európu
– Hélène Flautre, Raül Romeva i Rueda, Monica Frassoni, Daniel Cohn-Bendit v mene Skupiny zelených/Európskej slobodnej aliancie
– Vittorio Agnoletto, Gabriele Zimmer, Jens Holm, Erik Meijer, Luisa Morgantini v mene Konfederatívnej skupiny Európskej zjednotenej ľavice - Nordickej zelenej ľavice
– Inese Vaidere, Michał Tomasz Kamiński, Adam Jerzy Bielan, Gintaras Didžiokas, Marek Aleksander Czarnecki v mene Skupiny Únie za Európu národov
a ktorý nahrádza návrhy týchto skupín:
– PPE-DE, UEN ( B6‑0665/2006 )
– PSE, ALDE, VERTS/ALE, GUE/NGL ( B6‑0666/2006 )
o monitorovaní Sacharovovej ceny
Uznesenie Európskeho parlamentu o monitorovaní Sacharovovej ceny
Európsky parlament ,
–
so zreteľom na článok 103 ods. 4 rokovacieho poriadku,
A.
keďže Sacharovova cena za slobodu svedomia existuje od roku 1988 a predstavuje jednu z mnohých podpôr EP pre ľudské práva a vo veci demokracie a je prostriedkom pre uznanie tých, ktorí bojujú proti útlaku, netolerancii a nespravodlivosti vo svete;
B.
keďže medzi laureátmi sa nachádzajú osobnosti a organizácie ako: Anatoli Marchenk (1989), Aung San Suukyi (1990), Adem Demaci (1991), Laz Madres de la Plaza de Mayo (1992), Oslobodjenje (1993), Taslima Nasreen (1994), Leyla Zana (1995), Wei Jingsheng (1996), Salima Ghezali (1997), Ibrahim Rugova (1998), Xanana Gusmão (1999), Basta Ya (2000), Nurit Peled, Izzat Ghazzawi, Dom Zacarias Kamwenho (2001), Oswaldo Payá Sardiñas (2002), Kofi Annan a OSN (2003), Bieloruská asociácia novinárov (2004), Damas de Blanco (Kuba), Reportéri bez hraníc a Huawa Ibrahim (ex−aequo) 2005), Alexander Milinkievič (2006);
C.
keďže laureátka za rok 1990, barmská disidentka Aung San Suukyiová, ktorá je v domácom väzení a laureát za rok 2005, kubánsky kolektív Damas de Blanco, si zatiaľ nemohli prevziať cenu;
D.
keďže Konferencia predsedov rozhodla vyslať dve delegácie na Kubu a do Barmy, aby nadviazali kontakt s laureátmi a overili si ich osobnú situáciu;
E.
keďže laureát Sacharovovej ceny za rok 1996 Wei Jinsheng, ktorý je v súčasnosti stále vo väzení, nemal ešte možnosť vystúpiť v pléne a prevziať odmenu spojenú s touto cenou;
1.
ľutuje skutočnosť, že laureáti si doteraz nemohli osobne prevziať ceny, čo je porušením jedného zo základných práv ľudskej bytosti, a síce slobody môcť slobodne pricestovať a vycestovať z vlastnej krajiny.
Toto právo je výslovne uznané vo Všeobecnej deklarácii ľudských práv;
2.
žiada, aby v súvislosti s rozhodnutím Konferencie predsedov vyslať dve delegácie do Barmy a na Kubu, orgány príslušných krajín uľahčili týmto delegáciám cestovať;
3.
víta rozhodnutie Konferencie predsedov zo 16. novembra vypracovať monitorovací mechanizmus pre laureátov Sacharovovej ceny a systematicky vysielať delegáciu Európskeho parlamentu na stretnutia s laureátmi, ktorí nedostali povolenie od orgánov svojich krajín zúčastniť sa na odovzdaní ceny;
4.
opakovanie žiada, aby všetci laureáti Sacharovovej ceny a najmä Aung San Suukyiová, Oswaldo Payá Sardiñas a kubánsky kolektív Damas de Blanco mohli mať prístup do európskych inštitúcií;
5.
žiada svojho predsedu, aby podnikol všetky potrebné kroky nato, aby sa tieto rozhodnutia mohli realizovať v praxi;
6.
žiada Konferenciu predsedov, aby do programu budúcej schôdze zaradila organizovanie odovzdania Sacharovovej ceny Weiovi Jinshengovi;
7.
poveruje svojho predsedu, aby toto uznesenie postúpil Rade, Komisii, barmskej, čínskej a kubánskej vláde, čínskemu parlamentu, barmskému parlamentu, Zhromaždeniu ľudovej moci Kubánskej republiky a Rade OSN pre ľudské práva.
