P6_TA(2009)0240
Integrovaný prístup k rovnosti mužov a žien v rámci práce výborov a delegácií
A6-0198/2009
Uznesenie Európskeho parlamentu z 22. apríla 2009 o integrovanom prístupe k rovnosti mužov a žien v rámci práce výborov a delegácií ( 2008/2245(INI) )
Európsky parlament
, –
so zreteľom na článok 2, článok 3 ods. 2, článok 13 a článok 141 ods. 4 Zmluvy o ES,
–
so zreteľom na Európsky dohovor o ochrane ľudských práv a základných slobôd, revidovanú Európsku sociálnu chartu a judikatúru Európskeho súdu pre ľudské práva,
–
so zreteľom na prácu generálneho riaditeľstva Rady Európy pre ľudské práva a právne veci a predovšetkým riadiaceho výboru Rady Európy pre rovnosť žien a mužov,
–
so zreteľom na smernicu Európskeho parlamentu a Rady 2002/73/ES z 23. septembra 2002, ktorou sa mení a dopĺňa smernica Rady 76/207/EHS o vykonávaní zásady rovnakého zaobchádzania s mužmi a ženami, pokiaľ ide o prístup k zamestnaniu, odbornej príprave a postupu v zamestnaní a o pracovné podmienky Ú. v.
ES L 269, 5.10.2002, s.
15.
,
–
so zreteľom na svoje uznesenie z 13. marca 2003 o integrovanom prístupe k rovnosti žien a mužov ("gender mainstreaming") v Európskom parlamente Ú. v.
EÚ C 61 E, 10.3.2004, s.
384.
,
–
so zreteľom na svoje uznesenie z 18. januára 2007 o integrovanom prístupe k rovnosti žien a mužov v rámci práce výborov Ú. v.
EÚ C 244 E, 18.10.2007, s.
225.
,
–
so zreteľom na článok 45 rokovacieho poriadku,
–
so zreteľom na správu Výboru pre práva žien a rodovú rovnosť ( A6-0198/2009 ),
A.
keďže rovnosť mužov a žien tvorí základnú zásadu práva Spoločenstva a podľa článku 2 zmluvy predstavuje jednu z úloh Spoločenstva,
B.
keďže článok 3 ods. 2 zmluvy ustanovuje zásadu integrovaného prístupu k rovnosti žien a mužov konštatovaním, že Spoločenstvo sa vo všetkých činnostiach zameriava na odstránenie nerovností a podporu rovnoprávnosti medzi mužmi a ženami,
C.
keďže percentuálny podiel poslankýň Európskeho parlamentu neustále rastie a zmenil sa zo 17,5 % v roku 1979 na 31,08 % v roku 2009,
D.
keďže len málo poslankýň zastáva vysoké funkcie v rámci orgánov Európskeho parlamentu (predsedníctvo alebo členstvo vo výboroch, delegáciách atď.),
E.
keďže v rámci generálnych riaditeľstiev pre vnútorné politiky a pre vonkajšie politiky Európskeho parlamentu sú ženy nadmieru zastúpené a tvoria 66,5 %, resp. 66 % zamestnancov, pričom generálne riaditeľstvo pre vnútorné politiky dosiahlo za posledné roky významný pokrok, ktorý zavŕšilo udelenie "ceny za rovnosť za rok 2007 – osvedčené postupy" ako odmeny za vytvorenie priaznivého pracovného prostredia pre rovnosť a integrovaný prístup k rovnosti, ako aj za podstatné zvýšenie počtu žien zastávajúcich vysoké riadiace funkcie (napríklad podiel vo funkcii vedúcich oddelení sa od roku 2005 zvýšil z 5 % na 30 %),
F.
keďže väčšina parlamentných výborov všeobecne prikladá integrovanému prístupu k rovnosti žien a mužov určitú dôležitosť (napríklad v rámci svojej legislatívnej činnosti, oficiálnych vzťahov s Výborom pre práva žien a rodovú rovnosť alebo v súvislosti s vypracovávaním akčného plánu pre rodovú rovnosť), kým malá skupina výborov v tomto smere neprejavuje žiadny alebo iba zriedkavý záujem,
G.
keďže vytvorenie skupiny zodpovednej za uplatňovanie integrovaného prístupu k rovnosti v rámci parlamentných výborov, zloženej z poslancov a zamestnancov sekretariátu, zatiaľ neprinieslo očakávané výsledky,
H.
keďže skupina na vysokej úrovni pre rodovú rovnosť a rozmanitosť navrhla vytvorenie podobnej skupiny v rámci medziparlamentných delegácií s cieľom zahrnúť otázky rodovej rovnosti do oblasti vonkajších vzťahov Európskej únie,
1.
zdôrazňuje, že požiadavka rovnosti žien a mužov sa musí prejavovať praktickým prístupom, ktorý nestavia ženy a mužov proti sebe;
2.
zdôrazňuje, že integrovaný prístup k rovnosti predstavuje pozitívny vývoj pre ženy aj pre mužov;
3.
zdôrazňuje, že integrovaný prístup k rovnosti zahŕňa reorganizáciu, zlepšenie, rozvoj a hodnotenie politík s cieľom začleniť hľadisko rovnosti do všetkých politík na všetkých úrovniach a na všetkých stupňoch zo strany všetkých účastníkov, ktorí bývajú zapojení do prijímania politických rozhodnutí;
4.
pripomína potrebu prijať a uplatňovať stratégiu doplnenú o konkrétne ciele pre integrovaný prístup k rovnosti žien a mužov v rámci politík Spoločenstva, ktoré spadajú do právomoci parlamentných výborov a delegácií;
5.
zdôrazňuje význam mandátu skupiny na vysokej úrovni pre rodovú rovnosť a rozmanitosť a vyzýva ju, aby pokračovala v povzbudzovaní a podporovaní tohto procesu v rámci celého Európskeho parlamentu, ako aj v rámci vzťahov a spolupráce s Komisiou, Radou a ostatnými inštitúciami;
6.
blahoželá parlamentným výborom, ktoré vo svojej práci zaviedli do praxe integrovaný prístup k rovnosti a žiada ostatné výbory a delegácie, aby tak tiež urobili;
7.
žiada, aby sa posilnila spolupráca so skupinou zodpovednou za integrovaný prístup k rovnosti, pokiaľ ide o medziparlamentné delegácie a volebné pozorovateľské misie;
8.
povzbudzuje generálneho tajomníka, aby stanovil prioritu pre vzdelávanie úradníkov parlamentných výborov a delegácií na všetkých úrovniach v oblasti integrovaného prístupu k rovnosti; opätovne žiada, aby sa poskytovalo vzdelávanie o rovnosti mužov a žien pre všetkých poslancov Európskeho parlamentu, a to už od začiatku budúceho volebného obdobia;
9.
naďalej podporuje vytváranie sietí úradníkov sekretariátov parlamentných výborov a medziparlamentných delegácií, ktorí sú v rámci generálnych riaditeľstiev pre vnútorné politiky a pre vonkajšie politiky osobitne vyškolení v oblasti integrovaného prístupu k rodovej rovnosti, s cieľom pravidelne si vymieňať osvedčené postupy;
10.
zdôrazňuje potrebu, aby parlamentné výbory a delegácie disponovali vhodnými nástrojmi pre optimálne znalosti týkajúce sa integrovaného prístupu k rovnosti, ako sú ukazovatele, údaje a štatistiky rozdelené podľa pohlavia, ako aj potrebu rozdelenia rozpočtových zdrojov z hľadiska rovnosti žien a mužov;
11.
zdôrazňuje, že uplatňovanie integrovaného prístupu k rovnosti musí zohľadňovať osobitosť každého parlamentného výboru a delegácie; žiada, aby sa výbory a delegácie aktívne zapájali do hodnotení, ktoré sa pravidelne uskutočňujú pod záštitou Výboru pre práva žien a rodovú rovnosť prostredníctvom dotazníka predloženého predsedom a podpredsedom zodpovedným za integrovaný prístup k rovnosti žien a mužov, pričom sa venujú nedostatkom v danej oblasti v práci výborov a delegácií, ako aj pokroku v uplatňovaní integrovaného prístupu k rovnosti v každom výbore;
12.
zdôrazňuje, že pre parlamentné výbory a delegácie je dôležité, aby sa náležite určila ich úloha a zodpovednosť v oblasti integrovaného prístupu k rodovej rovnosti;
13.
zdôrazňuje význam účinnej a koordinovanej spolupráce medzi skupinou na vysokej úrovni pre rodovú rovnosť a rozmanitosť a skupinou zodpovednou za integrovaný prístup k rovnosti v rámci parlamentných výborov a medziparlamentných delegácií, ako aj Výborom pre práva žien a rodovú rovnosť;
14.
vyzýva generálny sekretariát, aby pokračoval v uplatňovaní integrovanej stratégie zameranej na zosúladenie rodinného a pracovného života a uľahčenie vývoja kariéry žien – úradníčok;
15.
vyzýva politické skupiny, aby pri menovaní osôb do vyšších funkcií zohľadňovali cieľ vyváženej účasti mužov a žien;
16.
vyzýva predsedníctvo Európskeho parlamentu, aby v rámci svojich kontaktov s parlamentmi členských štátov zdôrazňovalo pozitívny príklad, ktorý vytvára skupina na vysokej úrovni pre rodovú rovnosť a rozmanitosť;
17.
poveruje svojho predsedu, aby toto uznesenie postúpil Rade, Komisii a Rade Európy.
