7.3.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Martin Schulz, Jan Marinus Wiersma, Ana Maria Gomes a Achille Occhetto
v mene Socialistickej skupiny v Európskom parlamente
o nešírení jadrových zbraní a jadrovom odzbrojení
Uznesenie Európskeho parlamentu o nešírení jadrových zbraní a jadrovom odzbrojení
Európsky parlament ,
–
so zreteľom na schôdzu prípravného výboru pre konferenciu o revízii Zmluvy o nešírení jadrových zbraní (NPT), ktorá sa bude konať od 30. apríla do 11. mája 2007 vo Viedni,
–
so zreteľom na konsenzus v rámci EÚ v otázke oživenia a posilnenia Zmluvy o nešírení jadrových zbraní v období do konania nasledujúcej konferencie o revízii Zmluvy o nešírení jadrových zbraní v roku 2010;
–
so zreteľom na rezolúcie Bezpečnostnej rady OSN 1540 (2004) a 1673 (2006) o šírení jadrových, chemických a biologických zbraní,
–
so zreteľom na implementáciu bezpečnostnej stratégie EÚ a najmä Stratégie Európskej únie proti šíreniu zbraní hromadného ničenia (Stratégia ZHN), ktorú Európska rada prijala 12. decembra 2003,
–
so zreteľom na svoje predchádzajúce uznesenia o Zmluve o nešírení jadrových zbraní, najmä rozsiahle uznesenie prijaté 10. marca 2005 o konferencii o preskúmaní Zmluvy o nešírení jadrových zbraní v máji 2005,
–
so zreteľom na spoločnú pozíciu EÚ z roku 2005 o Zmluve o nešírení jadrových zbraní,
–
so zreteľom na článok 103 ods. 2 rokovacieho poriadku,
A.
keďže šírenie zbraní hromadného ničenia a ich nosičov, napríklad balistických rakiet, je čoraz väčšou hrozbou pre mier a medzinárodnú bezpečnosť,
B.
pripomínajúc výrok uvedený v správe Bezpečnejší svet: naša spoločná zodpovednosť, ktorú predložila skupina na vysokej úrovni generálneho tajomníka OSN zaoberajúca sa hrozbami, výzvami a zmenami, že sa „blížime k bodu, v ktorom by sa mohol rozpad režimu nešírenia stať nezvratným a vyústiť do stupňovitého šírenia zbraní“,
C.
so zreteľom na narastajúci medzinárodný konsenzus v otázke naliehavosti jadrového odzbrojenia, ktorý presadzuje Koalícia novej agendy a Rímske vyhlásenie svetového samitu laureátov Nobelovej ceny za mier, ktorý sa konal 30. novembra 2006,
D.
keďže Spojené štáty americké rokujú s Poľskom a Českou republikou o prvkoch svojho protiraketového štítu v týchto štátoch,
E.
zdôrazňujúc úlohu parlamentov a poslancov pri presadzovaní nešírenia jadrových zbraní a odzbrojovania a vítajúc na tomto základe úsilie svetovej parlamentnej siete pre jadrové odzbrojovanie (PNND);
1.
opätovne potvrdzuje svoje stanovisko, že Zmluva o nešírení jadrových zbraní je základným kameňom medzinárodného systému nešírenia jadrových zbraní, nevyhnutným základom podpory spolupráce v oblasti mierového využívania jadrovej energie a dôležitým prvkom presadzovania cieľa jadrového a úplného odzbrojenia v súlade s článkom VI Zmluvy;
2.
naliehavo žiada predsedníctvo, aby sa aktívne zúčastňovalo na diskusiách, ktoré sa konajú na schôdzi prípravného výboru konferencie strán NPT, a aby prispelo k pozitívnemu výsledku hodnotiacej konferencie strán NPT koordinovaným, podstatným a viditeľným spôsobom;
3.
naliehavo žiada Radu, aby predložila správu o pokroku pri realizácii každého zo 43 opatrení prijatých v rámci spoločnej pozície Rady 25. apríla 2005, ktoré sa týkajú konferencie o revízii Zmluvy o nešírení jadrových zbraní v roku 2010, ako aj zoznam nových záväzkov, o ktorých splnenie sa bude Rada na tejto konferencii usilovať; naliehavo žiada predsedníctva, aby v období do konania konferencie o revízii v roku 2010 predkladalo výročné správy o pokroku;
4.
vyhlasuje, že na to, aby bolo mnohostranné úsilie účinné, je nutné ho vynakladať v rámci prepracovanej vízie dosiahnutia sveta bez jadrových zbraní v čo najskoršom termíne;
5.
zdôrazňuje potrebu rozhodnejších regionálnych a multilaterálnych bezpečnostných opatrení na Blízkom východe, indickom subkontinente a v severovýchodnej Ázii s cieľom znížiť tlak vedúci k šíreniu jadrových zbraní a dosiahnuť zrušenie príslušných programov;
6.
vyjadruje hlboké znepokojenie nad súčasným prístupom Iránu a odsudzuje skutočnosť, že táto krajina nedodržiava podmienky rezolúcie 1737 Bezpečnostnej rady OSN; domnieva sa, že je dôležité, aby sa obnovila dôvera medzinárodného spoločenstva a podporuje iniciatívu, ktorú v tomto smere vyvíja Bezpečnostná rada OSN; vyzýva medzinárodné spoločenstvo na podporu iniciatív zameraných na dosiahnutie toho, aby bol multilaterálny medzinárodný proces obohacovania uránu pod kontrolou Medzinárodnej agentúry pre atómovú energiu (MAAE);
7.
víta pokrok dosiahnutý pri rokovaniach so Severnou Kóreou zameraných na hľadanie mierového riešenia súčasnej krízy a vyzýva túto krajinu, aby sa opäť pripojila k signatárom Zmluvy o nešírení jadrových zbraní;
8.
vyzýva predsedníctvo, aby v rámci vzťahov EÚ – USA predložilo otázku jadrovej dohody medzi USA a Indiou a jej dôsledkov z hľadiska MAAE a Skupiny jadrových dodávateľov;
9.
vyjadruje hlboké znepokojenie nad strategickou povahou projektu protiraketového štítu, ktorý navrhli USA Poľsku a Českej republike, a domnieva sa, že je dôležité viesť intenzívnu rozpravu v rámci Európskej únie a NATO so všetkými partnermi, ktorí sú priamo alebo nepriamo zapojení vrátane Ruska s cieľom podporiť multilaterálny rámec NPT; vyzýva vysokého splnomocnenca pre SZBP, aby začal viesť rozhovory na túto tému;
10.
pripomína ustanovenia článku IV Zmluvy o vesmíre z roku 1967 a vyzýva EÚ a jej členské štáty, aby preskúmali možnosť uzavretia ďalších dohôd o vesmíre s cieľom zabezpečiť mierový výskum a využívanie vesmíru a zabrániť pretekom v zbrojení vo vesmíre;
11.
víta úsilie EÚ o zavedenie doložiek o nešírení zbraní hromadného ničenia do jej dvojstranných dohôd s tretími krajinami a vyzýva Radu a Komisiu, aby sa vyhli dvojitým normám a aby nepovolili žiadne výnimky týkajúce sa obchodných a hospodárskych záujmov;
12.
víta a podporuje myšlienku monitorovania a posilňovania dôslednej implementácie Stratégie EÚ proti šíreniu zbraní hromadného ničenia prostredníctvom Centra pre monitorovanie zbraní hromadného ničenia, ktorú schválila Rada pre všeobecné veci a vonkajšie vzťahy v dňoch 11. a 12. decembra 2006;
13.
naliehavo žiada predsedníctvo, aby najmä:
- prekonalo patovú situáciu pri vypracovávaní overiteľnej zmluvy o zákaze používania štiepnych materiálov;
- urýchlilo podpisovanie a ratifikovanie Zmluvy o úplnom zákaze jadrových skúšok (CTBT) všetkými krajinami, najmä tými, ktoré sú nevyhnutné na to, aby zmluva nadobudla účinnosť, a podporilo úplné zastavenie všetkých skúšok jadrových zbraní až do nadobudnutia účinnosti CTBT;
- znížilo súčasný operačný režim jadrových zbraní z Launch-on-Warning;
- obmedzilo úlohu jadrových zbraní v bezpečnostných doktrínach a negatívnych zárukách bezpečnosti pre štáty, ktoré jadrové zbrane nevlastnia;
- prispelo k úsiliu o zníženie počtu jadrových zbraní;
14.
odporúča, aby Európsky parlament vyslal do Viedne delegáciu, ktorá by sa zúčastnila na podujatiach prípravného výboru NPT; žiada predsedníctvo, aby do delegácie EÚ zaradilo aj zástupcov Európskeho parlamentu;
15.
poveruje svojho predsedu, aby toto uznesenie postúpil terajšiemu predsedníctvu Rady, Rade, Komisii, vládam a parlamentom členských štátov, generálnemu tajomníkovi OSN a všetkým štátom, ktoré sú zmluvnými stranami Zmluvy o nešírení jadrových zbraní a generálnemu riaditeľovi Medzinárodnej agentúre pre atómovú energiu.
