P6_TA(2007)0071
Dohoda o leteckej doprave ES/USA
B6-0077/2007
Uznesenie Európskeho parlamentu zo 14. marca 2007 o uzavretí dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej
Európsky parlament
, –
so zreteľom na návrh rozhodnutia Rady a zástupcov vlád členských štátov EÚ, ktorí sa stretli na zasadaní Rady, aby prerokovali uzavretie dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej ( KOM(2006)0169 ) ("návrh dohody z novembra 2005"),
–
so zreteľom na znenie nového návrhu dohody, na ktorom sa dohodli delegácie EÚ a USA 2. marca 2007 v Bruseli ("návrh dohody z 2. marca 2007"),
–
so zreteľom na svoje uznesenie zo 17. januára 2006 o rozvoji programu vonkajšej politiky Spoločenstva v oblasti letectva Ú. v.
EÚ C 287 E, 24.11.2006, s.
84.
,
–
so zreteľom na článok 103 ods. 2 rokovacieho poriadku,
A. keďže Súdny dvor Európskych spoločenstiev rozhodol, že niektoré dvojstranné dohody o leteckej doprave medzi členskými štátmi a USA sú v rozpore so zásadami práva EÚ a najlepším spôsobom, ako zaručiť jeho úplné dodržiavanie, je dohoda o leteckej doprave medzi EÚ a USA, B.
keďže letecké trhy EÚ a USA spolu predstavujú približne 60 % svetovej leteckej dopravy a dohoda o leteckej doprave medzi EÚ a USA by sa mohla stať vzorom pre ďalšiu liberalizáciu a konvergenciu právnych predpisov na celom svete, budú z nej mať prospech spotrebitelia na oboch stranách Atlantiku,
C.
keďže Rada usúdila, že návrh dohody, dokončený v novembri 2005, nezabezpečuje dostatočnú rovnováhu príležitostí, a preto by bolo zo strany USA potrebné poskytnúť viac priestoru leteckým dopravcom z EÚ, aby prostredníctvom investícií a účasti na leteckých spoločnostiach USA získali prístup na vnútorný trh USA,
D.
keďže ministerstvo dopravy USA zareagovalo oznámením o navrhovanej tvorbe predpisov, pričom voľne interpretovalo zákonnú požiadavku, aby letecké spoločnosti USA podliehali skutočnej kontrole zo strany občanov USA, ale v decembri 2006 sa po preskúmaní množstva verejných pripomienok vrátane pripomienok Kongresu USA rozhodlo toto oznámenie stiahnuť,
E.
keďže to viedlo k novému kolu rokovaní, ktorých výsledkom bol návrh dohody z 2. marca 2007,
F.
keďže v rámci takejto dohody je konvergencia právnych predpisov zvlášť dôležitá, najmä v oblasti bezpečnosti, ochrany, životného prostredia a sociálnych práv zamestnancov,
Všeobecné zásady
1.
uznáva význam dohody o leteckej doprave medzi EÚ a USA nielen pre jej vlastnú hodnotu, ale aj ako príklad budúcich dohôd;
2.
víta preto návrh dohody z 2. marca 2007 ako dôležitý krok k integrovanému transatlantickému trhu leteckej dopravy, z ktorého budú mať spotrebitelia prospech;
3.
uprednostnil by uzavretie jednej vyváženej celkovej dohody, venujúcej sa všetkým stránkam otvárania trhov a konvergencie právnych predpisov, pred etapovitým prístupom čiastočných dohôd;
4.
víta preto článok 21 návrhu dohody z 2. marca 2007, ktorého súčasťou je program a jasný časový harmonogram rokovaní o dohode z druhej etapy vrátane ustanovení, ktoré stranám umožňujú pozastaviť práva stanovené v dohode z prvej etapy, ak sa do 30 mesiacov od začiatku rokovaní o dohode z druhej etapy nedosiahne žiadna takáto dohoda;
5.
vyzýva ministrov dopravy, aby na schôdzi Rady 22. a 23. marca 2007 podporili návrh dohody z 2. marca 2007;
Otváranie trhov
6.
zdôrazňuje, že nová dohoda o leteckej doprave medzi EÚ a USA by mala byť vyvážená z hľadiska prístupu na trh a mala by zvažovať aj otázky ako kabotáž, právo usadiť sa, vlastnícke právo, právo kontroly a štátna pomoc;
7.
víta preto okrem iného doložky v návrhu dohody z 2. marca 2007 o vlastníctve, investíciách a kontrole (príloha 4) a o udeľovaní licencií (franchising) a označovaní (branding) (príloha 5), ako aj sprístupnenie programu "Fly America" leteckým dopravným spoločnostiam z EÚ;
8.
vyjadruje však poľutovanie nad tým, že sa v oblasti kabotáže nedosiahol žiaden pokrok a že možnosťvykonávania účinnej kontroly nad leteckými spoločnosťami z USA zo strany leteckých dopravných spoločností z EÚ je stále obmedzená, a to aj po vložení rozsiahlych doložiek o vlastníctve;
9.
zdôrazňuje, že štátne dotácie pre letecké spoločnosti môžu narušiť hospodársku súťaž a vyzýva obe strany, aby obmedzili ich využívanie na minimum a súčasne privítali postupy, v rámci ktorých sa môžu vzájomne informovať a diskutovať o opatreniach prijatých každou stranou;
Konvergencia právnych predpisov
10.
poznamenáva, že rozvoj konvergencie právnych predpisov sa v návrhu dohody z 2. marca 2007 spomína iba čiastočne a do veľkej miery je prenechaný spoločnému výboru;
11.
ďalej poznamenáva, že konvergencia právnych predpisov v návrhu dohody z 2. marca 2007 sa zaoberá najmä ustanoveniami o bezpečnosti, a iba okrajovo environmentálnymi a sociálnymi stránkami;
Bezpečnosť
12.
víta spoluprácu medzi zodpovednými orgánmi EÚ a USA v oblasti leteckej bezpečnosti na úrovni EÚ a na federálnej úrovni USA, ako aj na úrovni členských štátov a jednotlivých štátov USA;
13.
všíma si význam európskej čiernej listiny leteckých prepravcov nespĺňajúcich normy a systému USA na kontrolu noriem leteckých prepravcov a vyzýva obe strany, aby si v tomto smere vymieňali informácie;
14.
upozorňuje na význam opatrení na zabezpečenie ochrany v letectve, ale varuje pred neúmernými alebo nekoordinovanými opatreniami, ktoré sa nezakladajú na primeranom hodnotení rizika;
15.
vyzýva Komisiu a USA, aby preskúmali účinnosť dodatočných bezpečnostných opatrení vykonávaných od roku 2001, aby sa odstránila ich duplicita a slabé miesta v bezpečnostnom reťazci;
16.
zdôrazňuje, že pri výmene osobných údajov pasažierov medzi EÚ a USA by sa malo rešpektovať súkromie občanov EÚ a USA v súlade s kritériami, ktoré Európsky parlament požadoval vo svojich uzneseniach z 13. marca 2003 Ú. v.
EÚ C 61 E, 10.3.2004, s.
381.
a 7. septembra 2006 Ú. v.
EÚ C 305 E, 14.12.2006, s.
250.
; v tejto súvislosti kladie dôraz na naliehavú potrebu vymedziť na celosvetovej úrovni normy o ochrane údajov a o súkromí;
17.
zasadzuje sa za koncepciu bezpečnostnej kontroly na jednom mieste, v súlade s ktorou budú pasažieri a batožina kontrolovaní iba na začiatku cesty, a nie opätovne pri každom prestupe;
Životné prostredie
18.
uznáva, že letecká doprava má viacero negatívnych vplyvov na životné prostredie, najmä ako zdroj hluku a tým, že tak ako iné druhy dopravy prispieva ku klimatickým zmenám, a že nárast leteckej dopravy tieto vplyvy zosilní;
19.
konštatuje, že článok 15 návrhu dohody z 2. marca 2007 zdôrazňuje najmä možné nepriaznivé účinky environmentálnych opatrení a potrebu ich zmiernenia namiesto toho, aby sa zdôraznila potreba environmentálnych opatrení v leteckej doprave;
20.
zdôrazňuje preto, že pre EÚ aj USA je potrebné prijať účinné opatrenia na zníženie negatívneho vplyvu letectva na životné prostredie bez toho, aby sa vopred vylúčili akékoľvek regulačné, finančné alebo iné nástroje na dosiahnutie tohto cieľa;
21.
víta návrh Komisie zahrnúť leteckú dopravu do európskeho systému obchodovania s emisiami s cieľom znížiť vplyv sektora leteckej dopravy na klimatické zmeny; upozorňuje na to, že treba s USA zavčasu rokovať o začlenení transatlantickej leteckej dopravy do európskeho systému obchodovania s emisiami do roku 2012, aby sa dosiahlo začlenenie v zodpovedajúcom časovom rámci;
22.
vyzýva obe strany na výmenu najlepších postupov v oblasti znižovania hluku pri zohľadnení miestnych rozdielov;
23.
víta odseky 34 a 35 memoranda o konzultáciách, ktoré je pripojené k návrhu dohody z 2. marca 2007, v ktorom sa USA a EÚ dodhodli na spolupráci v rámci Medzinárodnej organizácie civilného letectva (ICAO) a G8 s cieľom znížiť hluk a emisie z lietadiel; víta zámer zodpovedných orgánov USA a EÚ zvýšiť technickú spoluprácu v oblasti vedy o klimatických zmenách, výskumu a technického rozvoja, palivovej účinnosti a zníženia emisií v leteckej doprave;
Sociálna politika
24.
vyzýva zainteresované strany leteckej dopravy EÚ a USA, aby nadviazali trvalý dialóg o sociálnych normách, podporovali vzájomné porozumenie a usilovali sa o vytvorenie rovnakého prostredia a zároveň o vysokú úroveň sociálnych noriem;
25.
vyzýva Komisiu, aby žiadala o zaradenie odkazov na príslušné medzinárodné právne predpisy v oblasti sociálnych práv do každej prípadnej dohody, a to najmä na pracovné normy obsiahnuté v základných dohovoroch Medzinárodnej organizácie práce (MOP 1930 – 1999), usmerneniach Organizácie pre hospodársku spoluprácu a rozvoj (OECD) pre nadnárodné podniky (1976, zrevidované v roku 2000) a Rímskom dohovore o rozhodnom práve pre zmluvné záväzky (1980);
26.
trvá na tom, že na zamestnancov prijímaných do zamestnania a/alebo pracujúcich v členských štátoch by sa mali vzťahovať právne predpisy EÚ v sociálnej oblasti, najmä smernice týkajúce sa porád so zamestnancami a ich informovania (2002/14/ES, 98/59/ES a 80/987/EHS), smernice o organizácii pracovného času mobilných pracovníkov civilného letectva (2000/79/ES) a smernice o vysielaní pracovníkov v rámci poskytovania služieb (96/71/ES);
Vedenie rokovaní
27.
vyzýva Komisiu, aby pred uskutočnením rokovaní a počas ich druhej etapy zabezpečila úplné informovanie Európskeho parlamentu a všetkých príslušných zainteresovaných strán a porady s nimi;
28.
víta myšlienku pravidelných stretnutí poslancov Európskeho parlamentu a Kongresu USA, na ktorých sa prediskutujú všetky podstatné otázky týkajúce sa dohody o leteckej doprave medzi EÚ a USA;
o
o o
29.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a Kongresu USA.
