P6_TA(2008)0231
Barma
B6-0244 , 0245 , 0246 , 0247 , 0248 a 0249/2008
Uznesenie Európskeho parlamentu z 22. mája 2008 o tragickej situácii v Barme
Európsky parlament
, –
so zreteľom na svoje predchádzajúce uznesenia o Barme,
–
so zreteľom na závery mimoriadneho zasadnutia Rady pre vonkajšie vzťahy a všeobecné záležitosti z 13. mája 2008 o humanitárnej situácii v Barme/Mjanmarsku,
–
so zreteľom na rezolúciu Valného zhromaždenia OSN č. 60/1 z 24. októbra 2005 o výsledkoch svetového samitu, ktorá v odseku 139 potvrdila možnosť súdržného kolektívneho postupu proti jednotlivým štátom v prípade, ak "vnútroštátne orgány zjavne nedokážu ochrániť svoje obyvateľstvo pred genocídou, vojnovými zločinmi, etnickými čistkami a zločinmi proti ľudskosti",
–
so zreteľom na článok 103 ods. 4 rokovacieho poriadku,
A.
keďže v dňoch 2. a 3. mája 2008 zasiahol ničivý cyklón Nargis južné oblasti Barmy vrátane hlavného mesta Rangúnu a regiónu pri ústí rieky Iravadi, ktoré sú domovom takmer polovice barmského obyvateľstva,
B.
keďže podľa barmských verejnoprávnych médií si katastrofa zatiaľ vyžiadala 77 738 obetí a 55 917 nezvestných, zatiaľ čo nezávislí pozorovatelia a medzinárodné agentúry poskytujúce pomoc hovoria o najmenej 100 000 obetiach na životoch; keďže podľa odhadov OSN bolo vážne zasiahnutých 1,6 až 2,5 milióna ľudí, ktorí naliehavo potrebujú pomoc,
C.
keďže vládnuca Štátna rada pre mier a rozvoj nevenovala pozornosť varovaniam a mimoriadne pomaly reagovala na núdzovú situáciu a prijatie zahraničnej pomoci: do dnešného dňa povolila iba veľmi obmedzené dodávky medzinárodnej humanitárnej pomoci do krajiny, pričom trvá na tom, že ich musí rozdeľovať armáda, a zdržiava vydávanie víz pracovníkom OSN a ďalším odborníkom na zmierňovanie následkov katastrof a z oblasti logistiky,
D.
keďže podľa zásad humanitárneho práva musí byť poskytovanie humanitárnej pomoci neutrálne a nezávislé,
E.
keďže chunta pokračovala v uskutočňovaní referenda, konaného 10. mája 2008, napriek zúfalej situácii desiatok tisícov ľudí postihnutých ničivým cyklónom, s výnimkou najviac postihnutých regiónov, kde bolo hlasovanie odložené na 24. mája 2008, a to aj napriek tomu, že o zrušenie, prípadne odloženie referenda žiadal zástupca generálneho tajomníka OSN pre humanitárne veci,
F.
keďže barmská vláda bráni vstupu medzinárodnej pomoci a absolútne neberie ohľad na skutočnosť, že nedostatok čistej vody, potravín a zdravotníckej starostlivosti môže spôsobiť šírenie infekčných chorôb, v dôsledku čoho môže podstatne vzrásť počet obetí,
G.
keďže v oblasti delty boli ťažko postihnuté etnické skupiny, najmä Kareni, ktorí beztak trpia v dôsledku nesmiernej diskriminácie a nedostatku,
H.
keďže operačné prostredie pre poskytovanie humanitárnej pomoci je výrazne obmedzené, pretože barmská vláda vo februári 2006 vydala nové pokyny, výsledkom ktorých sú zložité postupy pri vybavovaní cestovných a monitorovacích postupov zahraničných pracovníkov,
I.
keďže dva dni po zásahu cyklónom uvoľnila Komisia 2 milióny EUR v úsilí o pokrytie základných potrieb ľudí, ktorí prežili v oblasti postihnutej katastrofou; keďže pomoc, ktorú EÚ prisľúbila, sa v súčasnosti pohybuje na úrovni 17 miliónov EUR, a ak by čelní barmskí predstavitelia povolili medzinárodnú pomoc, mohla by sa zvýšiť na viac ako 30 miliónov EUR,
J.
keďže členovi Komisie zodpovednému za rozvoj nebolo umožnené vycestovať do najviac postihnutých oblastí a jeho žiadosti o lepší prístup humanitárnych pracovníkov do delty rieky Iravadi boli ignorované,
K.
keďže niekoľko vlád vrátane vlád členských štátov EÚ požaduje, aby sa zásada zodpovednosti za ochranu, ktorú stanovila OSN s cieľom zachrániť obete genocídy a zločinov proti ľudskosti, uplatňovala aj v prípade Barmy,
1.
vyjadruje hlbokú sústrasť a solidaritu barmskému ľudu a početným obetiam; vyjadruje svoj zármutok nad situáciou všetkých, ktorí trpia následkami zemetrasenia;
2.
ostro odsudzuje neprijateľne pomalú reakciu barmských orgánov, ktoré dali prednosť udržaniu vlastnej moci pred prežitím svojho obyvateľstva, na túto závažnú humanitárnu krízu;
3.
čo najdôraznejšie vyzýva barmskú vládu, aby na prvé miesto postavila životy vlastných ľudí a otvorila humanitárnej pomoci cestu na územia zasiahnuté cyklónom, aby bezodkladne udelila víza humanitárnym pracovníkom, aby umožnila OSN a medzinárodným agentúram poskytujúcim pomoc rozdeľovať pomoc priamo tým, ktorí ju potrebujú, a aby umožnila okolitým krajinám dodávať leteckou a lodnou cestou pomoc tým obetiam, ku ktorým sa nedá urýchlene dostať iným spôsobom;
4.
odsudzuje pokrivené priority režimu, ktorý vytrvalo presadzoval svoje takzvané referendum o fiktívnej ústave, a odsudzuje nehodnoverný výsledok v čase, keď je väčšina krajiny zdevastovaná a milióny ľudí trpia v dôsledku situácie, príhodne označenej ako živelná pohroma, ktorá prerástla do katastrofy spôsobenej človekom;
5.
opätovne zdôrazňuje, že zvrchovanosť štátu nemôže byť postavená nad ľudské práva jeho obyvateľov, ako je to zakotvené v zásade zodpovednosti za ochranu stanovenej OSN; vyzýva vládu Spojeného kráľovstva, ktorá v máji predsedá zasadaniu Bezpečnostnej rady OSN, aby urýchlene zareagovala a zaradila situáciu v Barme do programu zasadania, a vyzýva Bezpečnostnú radu, aby preskúmala, či je možné povoliť dodávky do Barmy aj bez súhlasu barmskej vojenskej chunty;
6.
víta dohodu dosiahnutú 19. mája 2008 na samite krajín ASEAN, Indie a Číny v Singapure, umožňujúcu Združeniu národov juhovýchodnej Ázie koordinovať medzinárodné úsilie o zmiernenie následkov katastrofy, ako aj rozhodnutie uskutočniť medzinárodnú darcovskú konferenciu v spolupráci s OSN 25. mája 2008 v Rangúne s cieľom zoskupiť pomoc pre obete;
7.
v tomto smere žiada o bezodkladné vytvorenie osobitného fondu pod záštitou OSN na uľahčenie efektívnych dodávok pomoci do krajiny;
8.
naliehavo vyzýva vlády Číny a Indie, aby využili svoj vplyv na barmské orgány s cieľom okamžite otvoriť cestu pre všetky druhy humanitárnej pomoci do Barmy;
9.
zdôrazňuje naliehavú povahu pomoci, ktorú treba poskytnúť trpiacemu obyvateľstvu, keďže v postihnutých oblastiach sa zhoršuje počasie v dôsledku začínajúceho obdobia monzúnov, čo predstavuje ďalšiu hrozbu pre tých, čo prežili a nemajú žiadne prostriedky; považuje za dôležité zabezpečiť, aby postihnutí poľnohospodári dostali pomoc, ktorá im umožní včas zasiať novú úrodu ryže, a tak predísť ďalšej katastrofe;
10.
vyjadruje podporu úsiliu EÚ, OSN, jednotlivých krajín a ďalších medzinárodných a mimovládnych organizácií o získanie prístupu pre humanitárnych pracovníkov a zdôrazňuje, že bez plnej spolupráce barmských orgánov hrozí vysoké riziko ešte väčšej tragédie; vkladá veľké nádeje do blížiacej sa misie generálneho tajomníka OSN Ban Ki-moona, ktorý bol pozvaný na rozhovory s barmskými orgánmi; naliehavo vyzýva generálneho tajomníka OSN, aby využil svoj vplyv na barmské orgány s cieľom otvoriť cestu pre okamžité prijatie všetkých druhov humanitárnej pomoci pre Barmu;
11.
zastáva názor, že ak budú barmské orgány naďalej brániť dodávaniu pomoci ľuďom v ohrození, mali by sa pred Medzinárodným trestným súdom zodpovedať za zločiny proti ľudskosti; vyzýva členské štáty OSN, aby naliehavo požadovali rezolúciu Bezpečnostnej rady OSN, ktorou by sa táto vec postúpila žalobcovi Medzinárodného trestného súdu na prešetrenie a stíhanie;
12.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, osobitnému vyslancovi OSN pre Barmu, barmskej Štátnej rade pre mier a rozvoj, vládam členských štátov združenia ASEAN a ASEM, Medziparlamentnému zmiešanému výboru združenia ASEAN pre Mjanmarsko, pani Aung San Suu Kyiovej, NLD, generálnemu tajomníkovi OSN, vysokému komisárovi OSN pre ľudské práva a osobitnému spravodajcovi OSN pre situáciu v oblasti ľudských práv v Barme.
