EP žiada vyšetrovanie zneužitia moci supermarketmi
Hospodárska súťaž
2008-02-18 - 19:46
Dňa 18. februára oznámil predseda EP Hans-Gert Pöttering úspešný výsledok písomného vyhlásenia o zneužívaní moci veľkými supermarketmi pôsobiacimi v Európskej únii, pod ktoré sa do 31. januára podpísalo 439 europoslancov.
Podľa rokovacieho poriadku EP to znamená, že uvedené vyhlásenie nadobúda platnosť a reprezentuje oficiálny postoj Európskeho parlamentu.
Písomné vyhlásenie o vyšetrovaní a náprave zneužitia moci veľkými supermarketmi pôsobiacimi v Európskej únii uvádza, že v celej EÚ čoraz výraznejšie prevláda nízky počet obchodných reťazcov ovládajúcich jediný prístup poľnohospodárov a iných dodávateľov k spotrebiteľom a poukazuje tiež na dôkazy o tom, že tieto veľké supermarkety zneužívajú svoju kúpnu silu na znižovanie cien vyplácaných dodávateľom na "neudržateľnú úroveň".
Keďže takýto nátlak má podľa EP nepriaznivý vplyv na kvalitu zamestnanosti a ochranu životného prostredia, pričom navyše vystavuje spotrebiteľov možnej strate rozmanitosti výrobkov a maloobchodných predajných miest, Parlament vyzýva Generálne riaditeľstvo Európskej komisie pre hospodársku súťaž, aby preverilo dôsledky spomínanej koncentrácie odvetvia.
Okrem toho poslanci Komisiu žiadajú, aby navrhla vhodné opatrenia, vrátane vypracovania nariadenia, ktorého cieľom by bolo chrániť spotrebiteľov, zamestnancov a výrobcov pred takýmto zneužívaním a pred negatívnymi dôsledkami, ktoré z toho vyplývajú.
20080215IPR21454
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
