2.2.2005
NÁVRH UZNESENIA
ktorý v súlade s článkom 113 rokovacieho poriadku
predkladá Cristiana Muscardini
o vymedzení trestného činu terorizmu a zosúladení trestných postupov
Uznesenie Európskeho parlamentu o vymedzení trestného činu terorizmu a zosúladení trestných postupov
Európsky parlament,
–
so zreteľom na článok 113 rokovacieho poriadku,
A.
keďže boj proti terorizmu a organizovanému zločinu sú jedným zo spoločných cieľov Európskej únie,
B.
keďže sa zaviedol európsky zatykač s cieľom účinnejšieho boja proti určitým trestným činom a ich účinnejšieho potrestania,
C.
keďže niektoré členské štáty EÚ sú domovom členov teroristických organizácií, ktoré svoju činnosť vyvíjali v posledných rokoch a ktoré by mohli nadviazať spojenectvo s novými teroristickými organizáciami,
D.
keďže niektoré európske štáty zamietajú alebo odkladajú žiadosti o vydanie týchto teroristov do krajín ich pôvodu, čím sa im v niektorých prípadoch napriek rozsudkom vydaným súdmi umožní uniknúť spravodlivosti,
E.
keďže vzniká naliehavá a absolútna potreba zosúladiť trestné právo týkajúce sa teroristických trestných činov, aby sa uľahčila spolupráca medzi policajnými silami členských štátov a tým zefektívnila činnosť Europolu,
1.
vyzýva Komisiu a Radu, aby posúdili potrebu zosúladiť trestné právo členských štátov s cieľom stanoviť právnu definíciu trestného činu terorizmu spolu s procesnými pravidlami boja proti terorizmu.
