26.3.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladá Satu Hassi
v mene skupiny Verts/ALE
o medzinárodnej zmluve o ochrane Arktídy
Uznesenie Európskeho parlamentu o medzinárodnej zmluve o ochrane Arktídy
Európsky parlament ,
–
so zreteľom na medzinárodný polárny rok, spoločnú iniciatívu Svetovej meteorologickej organizácie a Medzinárodnej rady pre vedu, ktorej cieľom je umožniť lepšie pozorovanie a pochopenie polárnych regiónov zeme,
–
so zreteľom na oznámenie Komisie – Európska únia a arktický región (KOM(2008)0763),
–
so zreteľom na konferenciu o projekte Arctic Transform, ktorá sa konala dňa 5. marca 2009 v Bruseli,
–
so zreteľom na svoje uznesenie z 9. októbra 2008 o správe Arktídy,
–
so zreteľom na článok 103 ods. 2 rokovacieho poriadku,
A.
keďže arktický región v súčasnosti nechránia žiadne osobitné viacstranné predpisy ani nariadenia,
B.
keďže intenzita námornej dopravy v arktických vodách zaznamenala v ostatných rokoch exponenciálny rast v dôsledku zvýšeného záujmu o vrtné plošiny na mori a čoraz častejších plavieb výletných lodí, ako aj v dôsledku možností, ktoré ponúka severozápadná cesta,
C.
keďže v arktickom regióne sa možno nachádza približne 20 % doteraz neobjavených svetových zásob ropy a plynu, čo prináša závažné riziká pre jedinečné arktické prostredie, ak by sa tieto zásoby začali ťažiť na komerčné účely,
D.
keďže zmeny klimatických podmienok v Arktíde sú už natoľko závažné, že napríklad Inuiti už nemôžu loviť zver tradičným spôsobom, lebo ľad je príliš tenký na to, aby udržal ich sane, a keďže zvieratá vo voľnej prírode, napríklad ľadové medvede, mrože a líšky, sú ohrozené zánikom mnohých biotopov,
E.
keďže existencia rozličných súdnych právomocí v arktickom regióne je potenciálnym spúšťacím mechanizmom závažných konfliktov medzi krajinami,
F.
keďže geopolitická neutralizácia regiónu by umožnila intenzívnejšiu spoluprácu medzi štátmi v okolí severného pólu,
G.
keďže členské štáty EÚ a pridružené štáty EHP tvoria viac než polovicu členov Arktickej rady,
1.
vyzýva Radu a Komisiu, aby iniciovali medzinárodné rokovania zamerané na prijatie medzinárodnej zmluvy o ochrane Arktídy, pričom by sa malo vychádzať z platnej Zmluvy o Antarktíde, aby sa Arktída stala oblasťou mieru a spolupráce, vyhradenou jedine na mierové činnosti a aby nebola predmetom sporov o suverenitu;
2.
zdôrazňuje, že je potrebné vyvinúť úsilie, aby sa zabránilo posilňovaniu vojenskej prítomnosti v Arktíde a aby sa rozvinula bezpečnostná spolupráca v tejto oblasti, s cieľom zachovať Arktídu ako región nízkeho napätia;
3.
vyzýva Komisiu a Radu, aby vzhľadom na zraniteľnosť prostredia Arktídy a nesúlad ďalšieho rozširovania ťažby fosílnych palív s celosvetovou ochranou klímy ako prvý krok zaviedla 50 ročné moratórium na akékoľvek prieskumy týkajúce sa ťažby minerálnych zdrojov alebo rozširovanie takejto ťažby;
4.
naliehavo žiada Komisiu, aby zabezpečila sprísnenie medzinárodných noriem bezpečnosti v námornej doprave v obzvlášť citlivých oblastiach tohto regiónu tým, že vhodným spôsobom zmení a doplní nariadenia Medzinárodnej námornej organizácie (IMO) a bude vyvíjať činnosť zameranú na prijatie Polárneho kódexu námornej plavby v Arktíde;
5.
vyzýva Komisiu, aby iniciovala rokovania s orgánmi Ruska s cieľom garantovať slobodu námornej plavby a právo na plavbu a zaručiť trvalú udržateľnosť všetkých nových plavebných ciest z hľadiska životného prostredia;
6.
vyzýva Radu, aby tému Arktídy začlenila do pracovného programu nadchádzajúceho samitu EÚ – Rusko;
7.
je hlboko znepokojený dôsledkami zmeny klímy pre trvalú udržateľnosť životných podmienok pôvodného obyvateľstva regiónu, pokiaľ ide o všeobecné životné prostredie (topenie sa ľadovcov a trvalo zamrznutej pôdy, stúpanie hladiny mora a záplavy), ako aj prirodzený biotop (ustupujúca ľadovcová pokrývka spôsobuje problémy s kŕmnymi návykmi ľadových medveďov), a zdôrazňuje, že akékoľvek medzinárodné rozhodnutia týkajúce sa týchto otázok musia v plnej miere zahŕňať a brať do úvahy všetkých obyvateľov a všetky národy Arktídy;
8.
upozorňuje na skutočnosť, že zmeny v ľadovcovej pokrývke Arktídy budú mať vplyv na globálnu hladinu morí, čo sa prejaví v mestách ležiacich na brehu mora a v nížinných oblastiach, a v dôsledku roztápania trvalo zamrznutej pôdy sa do ovzdušia vypustia obrovské množstvá zamrznutého uhlíka, z ktorého časť prispeje vo forme metánu k zvýšeniu intenzity skleníkového efektu; vyzýva preto Komisiu a Radu, aby zabezpečili, že vzhľadom na vplyv arktického regiónu na celosvetovú klímu a jeho unikátne prírodné prostredie sa mu bude venovať osobitná pozornosť pri formulácii stanoviska EÚ na konferenciu OSN o zmene klímy COP 15, ktorá sa bude konať v Kodani v decembri 2009;
9.
poveruje svojho predsedu, aby toto uznesenie postúpil Rade, Komisii, vládam členských štátov, Nórska, Islandu, Ruska, Kanady a Spojených štátov a aktérom regionálnej spolupráce.
