18.4.2007
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladá Eva Lichtenberger
v mene Výboru pre dopravu a cestovný ruch
o uzavretí mnohostrannej Dohody medzi Albánskou republikou, Bosnou a Hercegovinou, Bulharskou republikou, Chorvátskou republikou, Európskym spoločenstvom, Islandskou republikou, bývalou juhoslovanskou republikou Macedónsko, Nórskym kráľovstvom, Srbskom a Čiernou Horou, Rumunskom a Misiou Organizácie spojených národov pre dočasnú správu v Kosove o vytvorení Spoločného európskeho vzdušného priestoru (SEVP)
Uznesenie Európskeho parlamentu o uzavretí mnohostrannej Dohody medzi Albánskou republikou, Bosnou a Hercegovinou, Bulharskou republikou, Chorvátskou republikou, Európskym spoločenstvom, Islandskou republikou, bývalou juhoslovanskou republikou Macedónsko, Nórskym kráľovstvom, Srbskom a Čiernou Horou, Rumunskom a Misiou Organizácie spojených národov pre dočasnú správu v Kosove o vytvorení Spoločného európskeho vzdušného priestoru (SEVP)
Európsky parlament ,
–
so zreteľom na návrh Komisie pre Radu (KOM(2006)113 Ú. v.
EÚ C ...
Zatiaľ neuverejnené v úradnom vestníku. ,
–
so zreteľom na svoje uznesenie o rozvojovom pláne pre vonkajšiu politiku Spoločenstva v oblasti letectva (P6_TA(2006)006),
–
so zreteľom na článok 103 ods. 2 rokovacieho poriadku,
A.
keďže s Rumunskom by sa po jeho vstupe do EÚ malo zaobchádzať inak ako s ostatnými štátmi, a keďže Bulharsko, napriek jeho vstupu, podlieha ochrannej klauzule v súvislosti s bezpečnostnými záujmami a preto by sa s ním malo zaobchádzať ako s tretím štátom,
B.
keďže Rada prijala dočasnú dohodu navrhnutú Komisiou a čaká sa na ratifikáciu tejto dočasnej dohody všetkými jej stranami,
C.
keďže dohoda o SEVP je dôležitá predovšetkým ako rámcová dohoda na riešenie otázok spojených s letectvom vo vzťahoch s krajinami Západného Balkánu, Islandu a Nórska a predstavuje vzor pre budúce dohody tohto druhu s ďalšími krajinami,
Životné prostredie
1.
konštatuje, že je dôležité , aby Dohoda o Spoločnom európskom vzdušnom priestore (SEVP) pokrývala súčasné a budúce právne predpisy EÚ o emisiách a ostatné opatrenia zamerané na zníženie vplyvu letectva na životné prostredie;
2.
zdôrazňuje význam dohody v zmysle vytvorenia podmienok na rozšírenie jednotného európskeho neba (JEN) poza hranice členských štátov EÚ;
Bezpečnosť a ochrana
3.
zdôrazňuje preto dôležitosť technickej pomoci a prístupových rokovaní ako prostriedku na dosiahnutie potrebného konsenzu s krajinami, ktoré nie sú členskými štátmi EÚ a EHP so zreteľom na dosiahnutie tohto cieľa;
4.
trvá na tom, že všetky právne predpisy EÚ o bezpečnosti a ochrane a nedávno prijaté nariadenie o právach zdravotne postihnutých cestujúcich musia byť zahrnuté do operačnej prílohy dohody;
5.
konštatuje, že riadenie letovej prevádzky je súčasťou dohody, čo je dôležitou skutočnosťou z hľadiska uplatňovania pravidiel jednotného európskeho neba;
6.
víta výhody recipročného a koherentného uplatňovania smernice o hodnotení bezpečnosti lietadiel tretích štátov všetkými signatárskymi krajinami dohody;
7.
pripomína, že realizácia jednotného európskeho neba taktiež znamená flexibilitu vzdušného priestoru, ktorá si vyžaduje inštitucionalizovanú spoluprácu medzi vojenskými a civilnými orgánmi v oblasti kontroly letovej prevádzky;
Sociálne otázky
8.
víta kľúčovú úlohu Európskej agentúry pre bezpečnosť letectva pri príprave odborníkov, vypracovávaní príručiek a poskytovaní technického poradenstva v partnerských krajinách, ako aj pri pomoci pri vytváraní mechanizmov vykonávania;
9.
zdôrazňuje, že pri vykonávaní dohody sa musia dodržať príslušné predpisy EÚ v sociálnej oblasti;
10.
konštatuje, že dohoda ustanovuje vykonávanie nariadenia EÚ o harmonizácii technických požiadaviek a administratívnych postupov v oblasti civilného letectva (EÚ-OPS);
11.
pripomína, že záväzky prijaté v dohode musia byť včas plnené a Európskemu parlamentu musí byť predložená správa o dosiahnutých výsledkoch do 31. decembra 2008;
12.
vyzýva Komisiu a Radu na zabezpečenie toho, aby dohoda o európskom civilnom letectve zohľadňovala tieto kľúčové aspekty a aby sa vytvorili mechanizmy na monitorovanie v súvislosti s procesom vykonávania;
13.
poveruje svojho predsedu, aby toto uznesenie postúpil Rade a Komisii.
