Vyhlásenie k situácii v Palestíne
Vonkajšie vzťahy
2007-06-19 - 12:37
Poslanci EP mali počas tohto týždňa schvaľovať uznesenie o situácii na Blízkom východe, no v hlasovaní o zmene programu rozhodli presunúť tento bod na júlové zasadnutie.
Dôvodom je nestabilita v regióne.
Namiesto toho vystúpil k situácii v Palestíne s krátkym vyhlásením predseda EP a nasledovali ho predsedovia jednotlivých politických skupín.
Predseda EP Hans-Gert PŐTTERING spomenul "hrozné udalosti odohrávajúce sa v posledných dňoch v Gaze" a hovoril o jeho nedávnom stretnutí s predsedom palestínskej samosprávy Mahmudom Abbásom.
Ako uviedol, Abbásov prístup na neho "veľmi zapôsobil".
Európsky parlament Pöttering následne vyzval, aby odsúdil útoky milícií Hamasu proti legitímnej palestínskej vláde a vyslovil želanie, aby EP vyjadril Abbásovi solidaritu a podporu.
Okrem toho vyzval poslancov, aby mu dali mandát na vyjadrenie dôvery novovymenovanému predsedovi palestínskej vlády Salamovi Fajjadovi a doplnil, že Európsky parlament podporuje všetkých tých, ktorí sú za mier na Blízkom východe.
Odsunutie hlasovania o uznesení k situácii na Blízkom východe na júlové plenárne zasadnutie označil predseda EP za správny krok, najmä vzhľadom na súčasnú nestabilitu v tomto regióne.
Jeho text sa mal zamerať na politiku EÚ voči tejto oblasti.
"Musíme urobiť všetko pre mier v Palestíne, musíme im pomôcť vybudovať si politickú perspektívu", uviedol ďalej Pöttering.
V tejto súvislosti ocenil rozhodnutie Rady obnoviť normálne vzťahy s palestínskou samosprávou a poskytnúť jej finančnú pomoc.
Vo vzťahoch Palestína - Izrael sa predseda EP vyjadril jednoznačne: "Bez Izraelu nebude žiaden mier - preto na tejto krajine leží veľká zodpovednosť.
Vyzval som Izraelskú vládu, aby predsedovi Abbásovi vrátila viacero mesiacov zadržiavané colné a daňové príjmy približne vo výške 800 miliónov dolárov.
Izraelská vláda to už prisľúbila a tento sľub by sa mal čoskoro splniť.
Únia musí byť teraz sprostredkovateľom.
Našou povinnosťou je podporovať tieto krajiny, aby žili v mieri a bezpečí, pretože na to majú právo".
Po jeho vyhlásení nasledovali krátke prejavy predsedov jednotlivých politických skupín EP.
José Ignacio SALAFRANCA SÁNCHEZ-NEYRA (EPP-ED, SK) sa za Skupinu Európskej ľudovej strany (kresťanských demokratov) a Európskych demokratov vyjadril, že situácia na Blízkom východe vytvorila "veľmi vážnu politickú, ekonomickú, sociálnu a humanitárnu krízu".
Taktiež dodal, že "pokrok môže byť urobený len odsúdením násilia a uznaním štátu Izrael".
Podľa Martina SCHULZA (PES, DE), predsedu Socialistickej skupiny v Európskom parlamente, je "možná iba jediná cesta" a "dejiny sú dôkazom toho, že je ňou dialóg".
Ako podotkol, úlohou EÚ "nie je posielať európskych vojakov do Izraela" a je preto "neprijateľné, aby neboli peniaze na zabezpečenie humanitárnej pomoci, ale na vysielanie vojakov áno".
Za Skupinu Aliancie liberálov a demokratov vystúpil Graham WATSON (ALDE, UK), ktorý zdôraznil, že "EÚ sa nesmie stiahnuť do úzadia, pretože vyhliadky na mier na Blízkom východe dokáže vytvoriť jedine dobrá politika".
Brian CROWLEY (UEN, IE) za Skupinu Únie za Európu národov spomenul, že Izrael aj Palestína zlyhali v plnení svojich záväzkov a dodal, že riešenie prinášajúce dva štáty by malo byť zložené na "životaschopnosti a rovnosti".
Daniel Marc COHN-BENDIT (Greens/EFA, DE) zo Skupiny zelených/Európskej slobodnej aliancie vyzval EÚ, aby prevzala vedenie, nakoľko "ani Spojené štáty, ani Rusko" toho nie sú schopné.
Taktiež podotkol, že izraelská politika "okupácie a plotov" nemôže nikdy fungovať a doplnil, že Izrael by mal začať rokovať s novou palestínskou vládou.
Podľa slov Francisa WURTZA (GUE/NGL, FR) z Konfederatívnej skupiny Európskej zjednotenej ľavice - Nordickej zelenej ľavice, boli výzvy na skončenie násilia neefektívne, pretože izraelská vláda profitovala z "úplnej beztrestnosti zo strany medzinárodného spoločenstva", pričom Palestínčania trpeli neustálym ponižovaním.
Bastiaan BELDER (IND/DEM, NL) za Skupinu nezávislosť/demokracia vyslovil myšlienku, že takzvaná "vláda jednoty prešla krvavým rozvodom".
Ako tiež dodal, Hamas odmietol uznať Izrael a praktizoval politiku stálej destabilizácie.
Andreas MÖLZER (ITS, AT) zo skupiny Identita, Tradícia a Suverenita uviedol, že "Gaza bola účinným väzením a Palestínčania trpeli v hrozných podmienkach".
Uviedol tiež, že Únia musí vystúpiť do popredia a začať konať.
Podľa jeho slov bolo chybou, že demokraticky zvolená vláda Hamasu nebola uznaná.
20070615IPR07913
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
