11.12.2007
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladá Marco Cappato
v mene Skupiny Aliancie liberálov a demokratov za Európu
o samite EÚ – Čína
Uznesenie Európskeho parlamentu o samite EÚ – Čína
Európsky parlament ,
–
so zreteľom na strategické partnerstvo EÚ a Číny, nadviazané v roku 2003,
–
so zreteľom na 10. samit EÚ a Číny, ktorý sa konal 28. novembra 2007 v Pekingu, a na jeho závery,
–
so zreteľom na zbrojné embargo, ktoré EÚ zaviedla po tvrdom zásahu na Námestí brány nebeského pokoja (Tchien-an-men) v júni 1989 a ktoré podporil Parlament vo svojom uznesení z 2. februára 2006,
–
so zreteľom na svoje uznesenia o vzťahoch medzi EÚ, Čínou a Taiwanom a o bezpečnosti na Ďalekom východe,
–
so zreteľom na svoje predchádzajúce uznesenia o Tibete a o stave dodržiavania ľudských práv v Číne,
–
so zreteľom na budovanie raketového systému severne od Taiwanskej úžiny,
–
so zreteľom na článok 103 ods. 2 rokovacieho poriadku,
A.
keďže od vytvorenia mechanizmu samitov EÚ a Číny v roku 1998 sa čínsko-európske vzťahy výrazne rozvinuli z politického aj hospodárskeho hľadiska,
B.
keďže posilnenie a prehĺbenie vzťahov EÚ a Číny pomôže zabezpečiť zbližovanie názorov v otázkach riešenia svetových výziev, napríklad zmeny klímy, bezpečnosti, terorizmu a nešírenia zbraní,
C.
keďže Čína zaznamenala impozantný hospodársky rast, najmä od vstupu do WTO,
D.
keďže z členstva vo WTO vyplývajú práva a povinnosti; keďže čo sa týka ochrany práv duševného vlastníctva, národného režimu a transparentnosti, čínske orgány nepresadzujú predpisy WTO náležite a v plnej miere,
E.
keďže 70 % všetkého falšovaného tovaru, ktorý prichádza na európsky trh, pochádza z Číny, čo vyvoláva vážne obavy aj v súvislosti s bezpečnosťou dovážaného tovaru,
F.
keďže Čína by nemala získať štatút trhového hospodárstva na základe politického významu, ale z hospodárskych dôvodov,
1.
víta ďalší rozvoj vzťahov medzi EÚ a Čínou a ich užšiu spoluprácu na širokej škále otázok;
2.
berie na vedomie, že z Číny a EÚ sa stali najvýznamnejší hospodárski a obchodní partneri;
3.
vyzýva obe strany, aby zabezpečili vyváženejšie obchodné a hospodárske partnerstvo, ktoré by malo viesť k udržateľnému rastu a sociálnemu rozvoju, najmä pokiaľ ide o zmenu klímy, životné prostredie a energetiku,
4.
vyzýva obe strany na posilnenie vzájomnej spolupráce, najmä pokiaľ ide o zmenu klímy, životné prostredie a energetiku,
5.
vyzýva menové orgány EÚ, aby sa zapojili do diskusie so svojimi čínskymi partnermi s cieľom prijať opatrenia na vyrovnanie kurzu eura a juanu a rastúceho obchodného deficitu EÚ;
6.
vyjadruje znepokojenie nad systematickým porušovaním práv duševného vlastníctva; dôrazne vyzýva čínske orgány, aby vystupňovali svoje opatrenia proti takémuto porušovaniu, najmä proti falšovaniu a pirátstvu, ktoré spôsobujú vážnu ujmu hospodárstvu EÚ a často predstavujú ohrozenie bezpečnosti spotrebiteľov;
7.
uvedomuje si význam štatútu trhového hospodárstva pre Čínu; trvá však na tom, aby bol Číne udelený len z hospodárskych dôvodov, a nie z politických dôvodov;
8.
víta prehĺbenie dialógu o ľudských právach medzi EÚ a Čínou;
9.
berie na vedomie, že Čína sa momentálne rozhodla predkladať najvyššiemu súdu na preskúmanie všetky prípady udelenia trestu smrti, je však stále znepokojený, že väčšina popráv v celosvetovom meradle sa naďalej vykonáva v Číne;
10.
zdôrazňuje, že situácia v oblasti ľudských práv v Číne naďalej vyvoláva veľké znepokojenie; vyzýva Radu, aby na verejnom zasadaní po každom stretnutí v rámci dialógu o ľudských právach medzi EÚ a Čínou poskytovala Parlamentu podrobnejšie informácie;
11.
vyjadruje poľutovanie, že naďalej dochádza k systematickému porušovaniu občianskych, politických a ľudských práv; požaduje najmä konkrétne a naliehavé zlepšenia, čo sa týka zníženia počtu prípadov väznenia z politických dôvodov, nútených prác a porušovania slobody prejavu a vierovyznania (s cieľom ich úplného odstránenia), konkrétne práv náboženských a etnických menšín, napríklad Ujgurov; poznamenáva, že takýmto prípadom porušovania práv by sa mala venovať väčšia pozornosť v rámci prípravy na olympijské hry v Pekingu; vyzýva EÚ, aby dohliadala na to, či Čínska ľudová republika dodržiava zmluvu, ku ktorej sa zaviazala ako usporiadateľ olympijských hier;
12.
naliehavo vyzýva EÚ, aby zabezpečila, že jej obchodné vzťahy s Čínou budú závislé od reforiem v oblasti ľudských práv, a v tejto súvislosti vyzýva Radu, aby uskutočnila komplexné hodnotenie situácie v oblasti ľudských práv ešte pred schválením akejkoľvek novej rámcovej dohody o partnerstve a spolupráci;
13.
vyzýva Radu a Komisiu, aby pripomenuli otázku Tibetu a aktívne podporovali dalajlámovo úsilie o dialóg s čínskymi orgánmi, v rámci ktorého zatiaľ nedošlo k výraznému zlepšeniu;
14.
vyjadruje poľutovanie nad tým, že v súvislosti s prepustením politických väzňov uväznených za účasť na demonštráciách na Námestí brány nebeského pokoja sa nedosiahol žiadny zásadný pokrok, takisto vyjadruje poľutovanie na tým, že čínske orgány stále neberú na vedomie výzvy na úplné a nezávislé vyšetrenie udalostí z roku 1989; vyzýva čínske orgány, aby oficiálne posúdili udalosti na Námestí brány nebeského pokoja a aby uverejnili zoznam politických väzňov a bezpodmienečne ich prepustili;
15.
vyzýva čínske orgány, aby prijali moratórium na vykonávanie popráv počas olympijských hier v roku 2008;
16.
upozorňuje na obavy vonkajšieho sveta, najmä regionálnych susedov Pekingu, pokiaľ ide o každoročný dvojciferný nárast vojenských výdavkov Číny od polovice deväťdesiatych rokov;
17.
dôrazne odporúča, aby sa zachovalo zbrojné embargo EÚ voči Číne, až kým sa nedosiahne pokrok v oblasti ľudských práv; v tejto súvislosti pripomína potrebu zahrnúť do ďalších rokovaní týkajúcich sa európskej susedskej politiky a dohôd o partnerstve a spolupráci dodržiavanie zbrojného embarga EÚ pri obchodovaní s Čínskou ľudovou republikou;
18.
vyjadruje poľutovanie nad tým, že vo vzťahoch s Čínou nastal pokrok iba v obchodnej a hospodárskej oblasti a nedosiahli sa žiadne podstatné výsledky v otázkach ľudských práv a demokracie; opätovne pripomína požiadavku na záväzný kódex EÚ upravujúci vývoz zbraní a v tejto súvislosti vyzýva Radu, aby nerušila zbrojné embargo a našla spôsob, ako napomôcť dialóg, zmierniť napätie a podporiť odzbrojenie na oboch stranách Taiwanskej úžiny, pričom podporuje Taiwan ako model demokracie pre celú Čínu;
19.
vyjadruje najhlbšie znepokojenie nad veľkým množstvom rakiet v južnej Číne namierených cez Taiwanskú úžinu; vyzýva Čínsku ľudovú republiku a Čínsku republiku (Taiwan), aby obnovili politické rozhovory, a vyzýva obe strany, aby prijali ďalšie iniciatívy zamerané na podporu dialógu, praktickú spoluprácu a budovanie dôvery na základe vzájomného porozumenia a uznávania v úsilí o podporu stability, demokracie, ľudských práv a zásad právneho štátu vo východnej Ázii;
20.
je presvedčený, že Taiwan sa riadi zásadami právneho štátu a rešpektuje ľudské práva, slobodu a mier, spĺňa všetky požiadavky na členstvo v OSN a mal by mať právo uchádzať sa oň pod názvom, ktorý si sám zvolí;
21.
v tejto súvislosti víta poznámky vysokého splnomocnenca OSN pre SBZP týkajúce sa žiadosti Taiwanu o členstvo v OSN, ale vyjadruje poľutovanie nad vlažnou reakciou Európskej komisie na túto otázku;
22.
poveruje svojho predsedu, aby toto uznesenie postúpil Rade, Komisii, vládam členských štátov, vláde Čínskej ľudovej republiky, generálnemu tajomníkovi OSN a predsedníctvu Medzinárodného olympijského výboru.
