EP dostal v roku 2006 vyše 1000 petícií občanov
Petície
2007-11-14 - 14:32
V roku 2006 bolo do Európskeho parlamentu doručených 1016 petícií, v ktorých sa občania sťažovali na porušovanie európskych zákonov zo strany členských krajín Únie či regiónov.
Poslanci preto schválili iniciatívnu správu zaoberajúcej sa výsledkami činnosti petičného výboru EP, v ktorej okrem iného vyzývajú Komisiu, aby využívala možnosť podať žalobu na členské štáty porušujúce právo EÚ a aby dohliadala na udeľovanie pokút v prípade nerešpektovania súdnych rozhodnutí.
Poslanci v schválenej nelegislatívnej správe pripomínajú, že petičné právo je základným právom európskych občanov, ktoré im umožňuje podieľať sa na demokratickej kontrole dodržiavania európskych zákonov národnými, regionálnymi a miestnymi orgánmi.
V roku 2006 dostal Európsky parlament spolu 1016 petícií, t.j. v priemere 3 petície denne.
V roku 2005 to bolo o 16 petícií viac.
Približne tretina z nich však nemohla byť preskúmaná, keďže sa netýkala záležitostí spadajúcich do kompetencie Európskej únie.
Poslanci sa preto domnievajú, že je potrebné občanov o kompetenciách Únie a jej orgánov lepšie informovať.
Prevažná väčšina oprávnených petícií sa týkala predovšetkým problémov spojených s uplatňovaním práva EÚ v oblastiach životného prostredia, sociálneho zabezpečenia, vzájomného uznávania osvedčení a diplomov a ďalších aspektov spojených s fungovaním vnútorného trhu Únie.
Poslanci v tejto súvislosti vyslovujú poľutovanie nad neschopnosťou členských štátov riadne uplatňovať predpisy Spoločenstva a vyjadrujú obavy v súvislosti s "neodôvodnenými prieťahmi Komisie" (niekedy trvajúcimi aj niekoľko rokov) pri riešení prípadov porušenia európskeho práva.
Správa tiež poukazuje na skutočnosť, že členské štáty často nerešpektujú rozhodnutia Súdneho dvora.
Poslanci preto v schválenom texte uvádzajú, že uvedená situácia "diskredituje ciele EÚ" a žiadajú Komisiu, aby využívala možnosť podať žalobu na členské štáty porušujúce právo EÚ a aby dohliadala na udeľovanie pokút v prípade nerešpektovania súdnych rozhodnutí.
Podávanie petícií do EP
Petíciu Európskemu parlamentu môže podať akýkoľvek občan Európskej únie, osoba s trvalým pobytom v členskom štáte EÚ, či spoločnosť so sídlom v EÚ, pričom predmet petície musí patriť do oblasti činnosti Európskej únie.
Petícia môže byť napísaná v akomkoľvek úradnom jazyku EÚ, teda aj v slovenčine.
Existujú dva spôsoby podania petície - poštou, alebo prostredníctvom elektronického formulára na webstránke EP.
Aké kroky sa podniknú v prípade prípustnej petície?
Ak sa predmet petície týka oblasti činnosti Európskej únie, Výbor pre petície ju zvyčajne vyhlási za prípustnú a v súlade s rokovacím poriadkom rozhodne, ako postupovať.
Podľa okolností môže napríklad požiadať Európsku komisiu o vykonanie predbežného prieskumu, postúpiť petíciu iným výborom Európskeho parlamentu na účel informovania alebo prijatia ďalších krokov (výbor môže petíciu napríklad zohľadniť pri svojej legislatívnej činnosti), a vo výnimočných prípadoch môže predložiť Parlamentu správu určenú na hlasovanie na plenárnej schôdzi alebo usporiadať vyšetrovaciu návštevu.
Môže tiež prijať akékoľvek ďalšie kroky, ktoré považuje za vhodné, s cieľom danú situáciu riešiť.
Ak petícia naopak nespadá do oblasti činnosti Európskej únie, vyhlási sa za neprípustnú.
Môže sa tak stať napr. preto, že jej predmet jednoznačne patrí medzi zodpovednosti a do pôsobnosti členských štátov.
20071109IPR12789 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
