A7-0394/2011
29.11.2011
***
ODPORÚČANIE
k návrhu rozhodnutia Rady o uzavretí protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom
(11226/2011 – C7‑0201/2011 – 2011/0139(NLE))
Výbor pre rybné hospodárstvo
Spravodajca: Carl Haglund
PE 472.260v04-00
Označenie postupov
* Konzultácia
*** Súhlas
***I Riadny legislatívny postup (prvé čítanie)
***II Riadny legislatívny postup (druhé čítanie)
***III Riadny legislatívny postup (tretie čítanie)
(Typ postupu závisí od právneho základu navrhnutého v návrhu aktu.)
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
STANOVISKO Výboru pre rozvoj ...............................................................................11
STANOVISKO Výboru pre rozpočet ..........................................................................15
VÝSLEDOK ZÁVEREČNÉHO HLASOVANIA VO VÝBORE..............................................18
NÁVRH LEGISLATÍVNEHO UZNESENIA EURÓPSKEHO PARLAMENTU
k návrhu rozhodnutia Rady o uzavretí protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom
(11226/2011 – C7‑0201/2011 – 2011/0139(NLE) )
(Súhlas)
Európsky parlament,
– so zreteľom na návrh rozhodnutia Rady (11226/2011),
– so zreteľom na návrh protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom (11225/2011),
– so zreteľom na žiadosť o udelenie súhlasu, ktorú Rada predložila v súlade s článkom 43 ods. 2 a článkom 218 ods. 6 druhým pododsekom písm. a) Zmluvy o fungovaní Európskej únie ( C7–0201/2011 ),
– so zreteľom na článok 81 a článok 90 ods. 7 rokovacieho poriadku,
– so zreteľom na odporúčanie Výboru pre rybné hospodárstvo a stanoviská Výboru pre rozpočet a Výboru pre rozvoj ( A7-0394/2011 ),
1. udeľuje súhlas s uzatvorením protokolu;
2. poveruje svojho predsedu, aby postúpil túto pozíciu Rade, Komisii a vládam a parlamentom členských štátov a Marockého kráľovstva.
DÔVODOVÁ SPRÁVA
Úvod
Marocké kráľovstvo je krajina, ktorá sa nachádza v severnej Afrike a hraničí s Atlantickým oceánom, Stredozemným morom a Alžírskom na východe a so sporným územím Západná Sahara na juhu.
Maroko má približne 32 miliónov obyvateľov.
Sektor služieb predstavuje viac ako polovicu HDP, pričom priemysel sa na jeho tvorbe podieľa štvrtinou a poľnohospodárstvo o niečo viac ako jednou desatinou.
Najvyšší rast v poslednom období zaznamenali odvetvia cestovného ruchu, telekomunikácií, informačných technológií a textilu.
Dohoda o pridružení medzi Európskou úniou a Marokom nadobudla platnosť v roku 2000.
Táto dohoda predstavuje všeobecný rámec pre vzťahy medzi EÚ a Marokom v politickej, hospodárskej, sociálnej, vedeckej a kultúrnej oblasti.
Maroko je v súčasnosti privilegovaným partnerom Európskej únie a najväčším príjemcom finančných prostriedkov Európskej únie v rámci európskej susedskej politiky.
EÚ je najdôležitejším exportným trhom Maroka, jeho hlavným verejným a súkromným externým investorom a jeho najdôležitejším trhom v oblasti cestovného ruchu.
Rybársky priemysel je pre Maroko už dlho dôležitým ekonomickým pilierom a krajina sa považuje za najväčší trh s rybami v Afrike.
Sektor rybného hospodárstva sa na HDP podieľa približne 3 % a marocká vláda odhaduje počet pracovných miest, ktoré s ním priamo a nepriamo súvisia, na asi 400 000.
Európske spoločenstvo a Marocké kráľovstvom uzavreli 22. mája 2006 Dohodu o partnerstve v sektore rybolovu
Nariadenie Rady č. 764/2006 z 22. mája 2006, Ú. v.
EÚ L 141, 29.5.2006, s.
1. , ktorá nadobudla platnosť 28. februára 2007.
Európska komisia na základe mandátu Rady viedla po uplynutí platnosti pôvodného protokolu rokovania s Marockým kráľovstvom o predĺžení protokolu k dohode o partnerstve v sektore rybolovu o jeden rok.
Protokol predlžujúci platnosť predchádzajúceho protokolu na obdobie od 28. februára 2011 do 27. februára 2012 bol parafovaný 25. februára 2011.
V súčasnosti dočasne platí predĺženie o jeden rok, no Rada potrebuje na prijatie nového protokolu ešte súhlas Európskeho parlamentu.
Zo všetkých dohôd o partnerstve v sektore rybolovu má protokol k dohode s Marokom druhú najvyššiu mieru ročného finančného príspevku z EÚ.
Obsah protokolu
Obdobie platnosti dohody
4 roky s možnosťou obnovenia (28.
2.
2011 – 27.
2.
2015)
Obdobie platnosti protokolu
4 roky (28.
2.
2007 – 27.
2.
2011) + 1 rok (28.
2.
2011 – 27.
2.
2012), pod podmienkou ratifikácie
Parafovaný
29. júla 2005 + 25. februára 2011
Charakter dohody
zmiešaná dohoda
Finančný príspevok
36 100 000 EUR ročne, z čoho je 13 500 000 EUR určených na podporu sektorovej politiky rybného hospodárstva v Maroku s cieľom podporovať udržateľnosť v jeho vodách
Poplatok pre vlastníkov plavidiel
Tuniak: 25 EUR za každú ulovenú tonu
Maloobjemový rybolov pelagických druhov na severe: 67 EUR/GT/štvrťrok
Maloobjemový rybolov plavidlami s dlhými lovnými šnúrami na severe: 60 EUR/GT/štvrťrok
Priemyselný rybolov pelagických druhov: 20 EUR/tona
Rybolov pri dne: 53 EUR/GT/štvrťrok
Maloobjemový rybolov na juhu: 60 EUR/GT/štvrťrok
Preddavky
Lov tuniakov: 5000 EUR ročne
Protokol stanovuje rybolovné možnosti ponúkané plavidlám Európskej únie v závislosti od dostupného prebytku, ako aj finančný príspevok zaplatený EÚ za prístupové práva a za podporu odvetvia.
Ďalšou funkciou protokolu je poskytnúť všeobecný rámec partnerstva medzi oboma stranami, v rámci ktorého sa má rozvíjať udržateľná politika v oblasti rybného hospodárstva.
Celkový ročný finančný príspevok, ktorý Maroko dostáva od Európskej únie, je 36 100 000 EUR.
Spočíva v:
a) maximálne 119 povoleniach na rybolov pre plavidlá EÚ v kategóriách maloobjemového rybolovu, rybolovu pri dne a lovu tuniakov, ako aj v maximálnom objeme úlovkov 60 000 ton v kategórii priemyselného rybolovu pelagických druhov a
b) rozvojovej pomoci vo výške 13 500 000 EUR na sektorovú politiku rybného hospodárstva v Maroku.
Táto podpora zodpovedá cieľom národnej politiky rybného hospodárstva.
V protokole sú ustanovené rybolovné možnosti v týchto šiestich kategóriách rybolovu:
­ maloobjemový rybolov pelagických druhov na severe: 20 plavidiel so záťahovými sieťami,
­ maloobjemový rybolov na severe: 30 plavidiel s dlhými lovnými šnúrami na lov pri dne,
­ maloobjemový rybolov na juhu: 20 plavidiel,
­ rybolov pri dne: 22 plavidiel,
­ lov tuniakov: 27 plavidiel,
­ priemyselný rybolov pelagických druhov: 60 000 ton úlovkov.
Pripomienky a závery spravodajcu
Externá poradenská spoločnosť pripravila v mene Európskej komisie správu o hodnotení ex-post, v ktorej sa vyhodnocujú prvé štyri roky Dohody o partnerstve v sektore rybolovu s Marokom.
Poukazuje sa v nej na niekoľko veľmi znepokojujúcich skutočností o mnohých aspektoch predchádzajúceho protokolu, ktorého rozšírenie je predmetom tohto odporúčania.
Vo všeobecnej rovine sa v nej uvádza, že „výsledky tohto prvého 4-ročného obdobia novej dohody o partnerstve v sektore rybolovu medzi EÚ a Marokom sú vo všeobecnosti skôr sklamaním“.
V súvislosti s hospodárskymi aspektmi dohody existuje množstvo problémov.
Podľa hodnotiacej správy sa dohodou neplnia dva z jej hlavných cieľov, ktorými sú stabilizácia trhu EÚ a rozvoj sektora rybného hospodárstva.
Čo sa týka uspokojovania celkového ročného dopytu po produktoch rybolovu a akvakultúry na európskom trhu, je príspevok tejto dohody „mierne povedané nepatrný“.
V správe sa tiež uvádza, že dohoda „účinne neprispela k rozvoju sektora rybného hospodárstva v Maroku“.
Vzhľadom na nízku mieru využívania rybolovných možností dohodnutých prostredníctvom rokovaní je pomer nákladov a výnosov veľmi nízky.
V hodnotení sa uvádza, že:
náklady na dohodu sa zdajú veľmi vysoké v pomere k rybolovným možnostiam, ktoré sa skutočne využili.
Obrat európskych flotíl sa odhaduje na 30,2 milióna eur, t. j. len 0,83 eura za každé euro investované Európskou úniou.
Ak sa použije len ukazovateľ bohatstva vytváraného vlastníkmi európskych plavidiel, ktoré sú predmetom dohody (priama a nepriama pridaná hodnota pre EÚ), je pomer nákladov a výnosov v prípade investícií EÚ ešte menej pôsobivý: za každé investované euro sa vytvára pridaná hodnota 0, 65 eura.
Tieto údaje ... sú hlboko pod úrovňou zodpovedajúcich ukazovateľov pre iné dohody o rybolove.
Z týchto číselných údajov jasne vyplýva, že táto dohoda je z finančného hľadiska neúčinná.
V hodnotiacej správe sa dospelo k záveru, že pokiaľ ide o ekonomickú efektívnosť nákladov, dohoda je najmenej úspešná zo všetkých dvojstranných dohôd o partnerstve v sektore rybolovu.
S dohodou súvisia aj ekologické otázky vzbudzujúce obavy.
Z 11 populácií žijúcich pri dne a lovených v marockých vodách sa päť javí lovených nadmieru (merlúza európska, ryby druhu Pagellus acarne, chobotnica, sépia, krevety ružové), štyri sa zdajú lovené v plnej miere (pražma obyčajná, Dentex veľkooký, ryby druhu Pagellus bogaravea, ryby druhu Plectorhinchus mediterraneus ), zatiaľ čo dve populácie nebolo možné vzhľadom na nedostatok údajov dostatočne analyzovať (treska čierna, kalamár).
Takmer úplné vyčerpanie týchto populácií vyvoláva otázku, či sa dodržiava zásada, podľa ktorej majú plavidlá EÚ loviť len nadbytočné stavy.
Rybolovné činnosti pri pobreží Maroka majú tiež negatívny vplyv na životné prostredie, najmä v dôsledku rozšíreného problému odvrhnutých úlovkov, úlovkov žralokov a možného ulovenia morských cicavcov vlečnými sieťami na lov vo voľnej vode.
Dohoda má malý vplyv na sektor rybného hospodárstva v Maroku.
V hodnotiacej správe sa jasne uvádza, že dohoda „účinne neprispela k rozvoju sektora rybného hospodárstva v Maroku“.
Tiež sa v nej uvádza, že dohoda nespĺňa osobitné potreby Maroka, ani technicky, ani finančne.
Finančný príspevok EÚ nemá žiaden významný makroekonomický vplyv na rozpočet Maroka.
Okrem uvedených ekonomických, ekologických, environmentálnych a iných nedostatkov protokolu sa vyskytujú sporné právne otázky, pokiaľ ide o Západnú Saharu.
V prípade tejto dohody je otázne, či z nej obyvatelia Sahary majú priamy úžitok.
Príslušná dokumentácia týkajúca sa protokolu túto citlivú otázku neobjasňuje.
Pre spravodajcu bolo tiež zložité pracovať s Európskou komisiou pri príprave tohto odporúčania.
Oficiálna žiadosť ( saisine ) Rade a Európskemu parlamentu o predĺženie platnosti protokolu bola Parlamentu doručená až začiatkom júna 2011, teda tri mesiace potom, čo protokol nadobudol platnosť.
Správa o hodnotení ex-post bola pôvodne k dispozícii len vo francúzštine a napriek početným sľubom komisárky a jej kabinetu spravodajca dostal anglický preklad až v júli.
V tomto čase bol protokol v platnosti už štyri mesiace.
Nedostatok spolupráce medzi jednotlivými inštitúciami bol pre spravodajcu prekážkou počas celého procesu prípravy tohto návrhu odporúčania.
Dúfajme, že to bola skôr výnimka než ukazovateľ toho, ako Komisia plánuje spolupracovať s Parlamentom v budúcnosti.
V dôsledku dlhého trvania celého procesu sa rybári z dôvodu neistoty týkajúcej sa budúcnosti ocitli v pomerne zložitej situácii.
Toto odporúčanie však bude zverejnené najmenej dva mesiace pred tým, ako sa bude môcť konať záverečné hlasovanie v pléne, čo dáva rybárskemu priemyslu čas pripraviť sa na prípadné vypovedanie protokolu.
Okrem toho v prípade, že sa hlasovanie v pléne bude konať v decembri, takmer 85 % času platnosti protokolu už uplynie a podstatná časť rybolovných možností už bude využitá.
Uvedené ekonomické, ekologické, environmentálne a procesné problémy s dohodou sú natoľko závažné, že prevažujú nad možným protiargumentom na udelenie súhlasu s predĺžením platnosti protokolu.
Na záver je veľmi dôležité uviesť, že hoci táto dohoda má evidentne niekoľko zásadných nedostatkov, v žiadnom prípade to neznamená, že by EÚ nemohla mať v budúcnosti s Marokom vzájomne výhodnú dohodu o partnerstve v sektore rybolovu.
Spolupráca s marockými orgánmi bola v priebehu celého procesu prípravy tohto odporúčania veľmi uspokojivá.
Za problémy s touto dohodou nemožno viniť partnerskú krajinu, ale skôr samotnú dohodu.
Pri súčasnom znení dohody by bolo zo zásady nesprávne odporučiť, aby Parlament vyslovil súhlas s predĺžením platnosti protokolu s toľkými zjavnými nedostatkami.
Neexistujú žiadne dôvody na to, aby Parlament udelil súhlas s predĺžením platnosti protokolu k dohode, ktorá je plytvaním peňazí daňových poplatníkov, je ekologicky a environmentálne neudržateľná a nemá žiaden významný makroekonomický vplyv na EÚ ani na Maroko.
Spravodajca preto odporúča, aby Parlament odmietol udeliť súhlas s predĺžením platnosti protokolu.
Výsledok hlasovania vo výbore PECH, ktoré sa uskutočnilo 22. novembra 2011, žiaľ neodzrkadľuje stanovisko spravodajcu.
Neodzrkadľuje navyše ani stanovisko Výboru pre rozvoj, ani stanovisko Výboru pre rozpočet.
Spravodajca vyjadruje poľutovanie nad tým, že odporúčaním výboru PECH je teda udeliť súhlas s predĺžením platnosti protokolu k dohode o partnerstve v sektore rybolovu s Marokom.
Spravodajca využije príležitosť na obhájenie svojich tvrdení počas rozpravy v pléne.
8.11.2011
STANOVISKO Výboru pre rozvoj
pre Výbor pre rybné hospodárstvo
k návrhu rozhodnutia Rady o uzavretí protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom
(11226/2011 – C7‑0201/2011 – 2011/0139(NLE) )
Spravodajkyňa výboru požiadaného o stanovisko: Isabella Lövin
PA_Leg_Consent
STRUČNÉ ODÔVODNENIE
Súčasná Dohoda o partnerstve v sektore rybolovu medzi Európskou úniou a Marokom nadobudla platnosť vo februári 2007.
Technické a finančné podmienky, ktorými sa riadia rybárske plavidlá EÚ, ako aj finančný príspevok sú uvedené v protokole k dohode.
Platnosť predchádzajúceho protokolu sa skončila 27. februára 2011.
Komisia začala rokovania o ročnom predĺžení platnosti protokolu niekoľko dní pred uplynutím jeho platnosti, aby plavidlám EÚ zabezpečila stály prístup do marockých vôd.
Súčasný protokol nadobudol platnosť 28. februára 2011 na obdobie jedného roka.
Finančný príspevok 36 100 000 EUR umožňuje udeliť maximálne 119 povolení na rybolov pre plavidlá EÚ v kategóriách maloobjemového rybolovu, rybolovu pri dne a lovu tuniakov, ako aj maximálny objem úlovkov 60 000 ton v kategórii priemyselného rybolovu pelagických druhov.
Z tejto celkovej sumy je 13 500 000 EUR vyčlenených na podporu sektorovej politiky rybolovu v Maroku.
Podľa článku 43 ods. 2 a článku 218 ods. 6 písm. a) ZFEÚ môže Európsky parlament udeliť súhlas alebo zamietnuť udelenie súhlasu s protokolom.
Hodnotenie ex post, ktoré vykonala externá poradenská spoločnosť v decembri 2010 a ktoré hodnotí predchádzajúci protokol, je jedným z najnegatívnejších hodnotení, aké bolo kedy vypracované v súvislosti s bilaterálnou dohodou o rybolove.
Na podporu sektora sa použilo iba 15 % z dostupných finančných prostriedkov.
Neúspešným je najmä program modernizácie marockej flotily.
Pokiaľ ide o doložku o povinnom zamestnávaní, plavidlá EÚ ju síce dodržiavali, prispelo to ale k vytvoreniu iba 170 pracovných miest pre štátnych príslušníkov Maroka, t. j. pre 0,04 % z celkového počtu rybárov v krajine.
Plavidlá EÚ nedodržiavali úplne doložky o povinnej vykládke, čím znemožnili miestnemu sektoru rybolovu vytvárať pridanú hodnotu.
Stav populácie rýb je alarmujúci.
S výnimkou sardiniek žijúcich pri pobreží Západnej Sahary sú všetky populácie rýb lovené v plnej miere alebo nadmieru.
Ak by sa však zvýšil lov sardiniek, zvýšil by sa tým aj vedľajší úlovok populácií stavríd ostrobokých a makrel.
Z hodnotenia vyplýva, že rybolovné úsilie v severnej časti krajiny sa nemôže zvýšiť a v niektorých oblastiach rybolovu sa musí znížiť, a preto akákoľvek licencia udelená flotile EÚ bude priamo konkurovať miestnemu rybolovu.
Už samotná marocká národná flotila je príliš veľká s ohľadom na potenciálne možnosti rybolovu a ak budú plavidlá EÚ pokračovať v rybolove, pripravia miestnych rybárov o ich príjem a zamestnanie.
Dohoda má najnižšiu efektívnosť nákladov zo všetkých dohôd.
EÚ dostáva 0,65 EUR za každé vyplatené euro (v porovnaní s priemernou sumou 1,4 EUR v prípade súboru všetkých dohôd).
Výpočet zahŕňa 780 pracovných miest EÚ, čo znamená, že EÚ dotuje každé pracovné miesto sumou 45 000 EUR.
Konečným záverom hodnotiacej správy je, že dohoda nemala z hľadiska rozvoja žiaden významný pozitívny dosah na životaschopnosť tohto sektora v Maroku.
Veľkým zdrojom polemiky je spustenie rybolovu vo vodách pri pobreží Západnej Sahary.
Podľa medzinárodného práva má Západná Sahara v súčasnosti štatút nesamosprávneho územia v zmysle článku 73 charty OSN.
Maroko je síce faktickým správcom, ale OSN ho ako oficiálnu spravujúcu mocnosť nikdy neuznala.
Podľa stanoviska právneho poradcu OSN Hansa Corella z roku 2002 sa v Západnej Sahare môžu vykonávať iba tie prieskumné a rybolovné činnosti, ktoré sú v prospech ľudu žijúceho na území Západnej Sahary a v súlade s jeho želaniami.
Právna služba EP vo svojom stanovisku z mája 2009 napísala, že „podľa požiadaviek medzinárodného práva musí byť hospodárska činnosť súvisiaca s prírodnými zdrojmi nesamosprávneho územia vykonávaná v prospech ľudu žijúceho na tomto území a v súlade s jeho želaniami“.
Obe tieto podmienky musia byť splnené, inak by mala EÚ „zvážiť pozastavenie dohody v súlade s článkom 15 a článkom 19 protokolu alebo uplatňovanie dohody takým spôsobom, že lode plaviace sa pod vlajkou EÚ budú z rybolovu vo vodách Západnej Sahary vylúčené“.
Po mnohých žiadostiach Komisie o informácie týkajúce sa prospechu pre „miestne obyvateľstvo“ Maroko poskytlo odpoveď 13. decembra 2010 v podobe dokumentu vo formáte PowerPoint, v ktorom informovalo o výsledkoch niekoľkých investičných programov rozdelených podľa 4 regiónov, pričom „južný región“ zahŕňal Západnú Saharu, ako aj ďalšie územie.
Dokument nepoukázal na to, či ľud žijúci v Západnej Sahare získal z dohody sociálno-ekonomický prospech.
Hoci sa v dokumente tvrdí, že vo všetkých oblastiach boli vytvorené pracovné miesta, je veľmi pravdepodobné, že z dohody získavajú prospech najmä marockí usadlíci, ktorí boli premiestnení na okupované územie v rozpore s článkom 49 IV.
Ženevského dohovoru z roku 1949.
Dokument, žiaľ, nevytvára žiaden základ pre záver EÚ o existencii prospechu, buď pre miestne obyvateľstvo, alebo pre západosaharský ľud.
Dokument sa vôbec netýka druhej podmienky, a to, či dohoda bola uzavretá v súlade so želaniami ľudu žijúceho v Západnej Sahare.
******
Výbor pre rozvoj vyzýva Výbor pre rybné hospodárstvo, aby ako gestorský výbor navrhol Parlamentu zamietnuť udelenie súhlasu.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
7.11.2011
Výsledok záverečného hlasovania
+:
–:
0:
19
4
2
Poslanci prítomní na záverečnom hlasovaní
Thijs Berman, Leonidas Donskis, Charles Goerens, András Gyürk, Eva Joly, Franziska Keller, Miguel Angel Martínez Martínez, Norbert Neuser, Birgit Schnieber-Jastram, Michèle Striffler, Alf Svensson, Patrice Tirolien, Ivo Vajgl, Anna Záborská
Náhradníci prítomní na záverečnom hlasovaní
Santiago Fisas Ayxela, Fiona Hall, Krzysztof Lisek, Isabella Lövin, Horst Schnellhardt, Giancarlo Scottà, Jan Zahradil
Náhradníci (čl. 187 ods. 2) prítomní na záverečnom hlasovaní
Josefa Andrés Barea, Sophie Auconie, João Ferreira, Claudiu Ciprian Tănăsescu
9.11.2011
STANOVISKO Výboru pre rozpočet
pre Výbor pre rybné hospodárstvo
k návrhu rozhodnutia Rady o uzavretí protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom
(11226/2011 – C7-0201/2011 – 2011/0139(NLE) )
Spravodajca výboru požiadaného o stanovisko: François Alfonsi
PA_Leg_Consent
STRUČNÉ ODÔVODNENIE
Navrhované predĺženie platnosti protokolu pokrýva 1-ročné obdobie začínajúce 27. februára 2011, teda v deň skončenia platnosti súčasného protokolu.
Tento protokol sa uplatňoval dočasne, kým sa neukončí postup súhlasu Európskeho parlamentu.
Obnovený protokol bude platný počas jedného roka od 28. februára 2011.
V súlade s článkom 43 ods. 2 a článkom 218 ods. 6 písm. a) Zmluvy o fungovaní Európskej únie môže Európsky parlament súhlas udeliť alebo neudeliť.
S touto dohodou sú spojené značné finančné prostriedky (36,1 milióna EUR), čo sa nedá porovnať s doteraz schválenými dohodami.
Výbor pre rozpočet vyzval na spoluprácu príslušné výbory Európskeho parlamentu (PECH, BUDG, DEVE) s cieľom posúdiť obsah týchto dohôd z hľadiska možností, ako zvýšiť záruky zachovania rybolovných zdrojov a zabezpečiť väčšie prínosy pre hospodársky a sociálny rozvoj v príslušných krajinách.
Ak by sme schválili predloženú správu, čo znamená, že by sa využilo 25 % príslušného rozpočtového riadku, viedlo by to k tomu, že táto spoločná konzultácia by prakticky stratila zmysel.
******
ZÁVER
Výbor pre rozpočet vyzýva Výbor pre rybné hospodárstvo, aby ako gestorský výbor navrhol, aby Európsky parlament neudelil súhlas.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
7.11.2011
Výsledok záverečného hlasovania
+:
–:
0:
25
8
Poslanci prítomní na záverečnom hlasovaní
Marta Andreasen, Reimer Böge, Lajos Bokros, Isabelle Durant, James Elles, José Manuel Fernandes, Eider Gardiazábal Rubial, Salvador Garriga Polledo, Carl Haglund, Lucas Hartong, Jutta Haug, Sidonia Elżbieta Jędrzejewska, Ivailo Kalfin, Jan Kozłowski, Alain Lamassoure, Vladimír Maňka, Barbara Matera, Nadezhda Neynsky, Dominique Riquet, László Surján, Derek Vaughan
Náhradníci prítomní na záverečnom hlasovaní
François Alfonsi, Franziska Katharina Brantner, Frédéric Daerden, Jürgen Klute, Georgios Stavrakakis
Náhradníci (čl. 187 ods. 2) prítomní na záverečnom hlasovaní
Josefa Andrés Barea, María Irigoyen Pérez, Baroness Sarah Ludford, George Lyon, Marisa Matias, Marit Paulsen, Ivo Vajgl
VÝSLEDOK ZÁVEREČNÉHO HLASOVANIA VO VÝBORE
Dátum prijatia
22.11.2011
Výsledok záverečného hlasovania:
+:
–:
0:
12
8
1
Poslanci prítomní na záverečnom hlasovaní
Josefa Andrés Barea, Antonello Antinoro, Alain Cadec, Carmen Fraga Estévez, Pat the Cope Gallagher, Marek Józef Gróbarczyk, Carl Haglund, Ian Hudghton, Iliana Malinova Iotova, Isabella Lövin, Gabriel Mato Adrover, Crescenzio Rivellini, Ulrike Rodust, Struan Stevenson
Náhradníci prítomní na záverečnom hlasovaní
Luis Manuel Capoulas Santos, Chris Davies, Raül Romeva i Rueda, Antolín Sánchez Presedo
Náhradníci (čl. 187 ods. 2) prítomní na záverečnom hlasovaní
William (The Earl of) Dartmouth, Ilda Figueiredo, Małgorzata Handzlik
