16.11.2005
SPOLOČNÝ NÁVRH UZNESENIA
ktorý v súlade s článkom 115 ods. 5 rokovacieho poriadku predkladajú
– Simon Coveney, Charles Tannock, Bernd Posselt, Thomas Mann a Geoffrey Van Orden v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano, Glenys Kinnock a Marc Tarabella v mene Socialistickej skupiny v Európskom parlamente
– Cecilia Malmström, Frédérique Ries, Antoine Duquesne a Marios Matsakis v mene Skupiny Aliancie liberálov a demokratov za Európu
– Frithjof Schmidt, Alyn Smith, Raül Romeva i Rueda a Hélène Flautre v mene Skupiny zelených/Európskej slobodnej aliancie
– Vittorio Agnoletto v mene Konfederatívnej skupiny Európskej zjednotenej ľavice - Nordickej zelenej ľavice
– Konrad Szymański v mene Skupiny Únie za Európu národov
a ktorý nahrádza návrhy týchto skupín:
– ALDE (B6‑0592/2005)
– PSE (B6‑0593/2005)
– PPE-DE (B6‑0596/2005)
– GUE/NGL (B6‑0597/2005)
– Verts/ALE (B6‑0602/2005)
– UEN (B6‑0606/2005)
o Myanmare
Uznesenie Európskeho parlamentu o Myanmare
Európsky parlament ,
–
so zreteľom na uznesenie o situácii ľudských práv v Myanmare prijaté na 61. schôdzi Komisie OSN pre ľudské práva a Valným zhromaždením OSN,
–
so zreteľom na správu o situácii ľudských práv v Myanmare zverejnenú 10. októbra 2005 generálnym tajomníkom OSN,
–
so zreteľom na vyhlásenie predsedu na siedmom stretnutí ministrov zahraničných vecí ASEM, ktoré sa konalo od 6. do 7. mája 2005 v Kjóte,
–
so zreteľom na svoje predchádzajúce uznesenia o situácii v Myanmare, predovšetkým na rezolúciu z 12. mája 2005,
–
so zreteľom na článok 115 ods. 5 rokovacieho poriadku,
A.
keďže obyvatelia Myanmaru sú vystavení porušovaniu ľudských práv vrátane nútených prác, prenasledovania disidentov, povolávania detských vojakov, znásilňovania, plienenia vládnymi vojskami a núteného presídľovania;
B.
keďže myanmarská armáda v rámci svojej stratégie štvoritých obmedzení („Four Cuts strategy“) kruto zaobchádza s obyvateľstvom siedmych etnických štátov Myanmaru a utláča ho;
C.
keďže šieste stretnutie ministrov zahraničných vecí ASEM, ktoré sa konalo v apríli 2004 v Kildare, stanovilo jasné podmienky pre vstup Myanmaru do ASEM vrátane prepustenia Aunga Sana Suua Kyia ako minimálnej podmienky, povolenia výkonu slobodnej činnosti Národnej ligy za demokraciu (NLD) a začiatku skutočného politického dialógu s prodemokratickými a etnickými skupinami v Myanmare;
D.
keďže myanmarská chunta nesplnila ani jednu z uvedených podmienok;
E.
keďže v júli 2005 myanmarská vláda prepustila 249 politických väzňov vrátane disidentov a aktivistov NLD; avšak podľa osobitného spravodajcu OSN pre situáciu ľudských práv v Myanmare je z politických dôvodov naďalej väznených viac ako 1000 osôb;
F.
keďže v decembri 2005 sa v Myanmare stretne národný konvent bez účasti NLD a bez riadneho demokratického priebehu, a teda náležité zastupovanie obyvateľstva Myanmaru nebude zaručené;
G.
keďže 2. novembra 2005 myanmarská vojenská chunta odsúdila Hkuna Htuna Ooa, predsedu Ligy šanského národa za demokraciu, na 90 rokov väzenia, generála Hsoa Htena, predsedu mierovej rady Šanského štátu na 106 rokov väzenia a ôsmich ďalších vedúcich predstaviteľov Šanského štátu na 70 rokov väzenia jednotlivo, pričom obaja sú od februára zadržiavaní vo väzení a je im odmietaná možnosť právnej pomoci podľa vlastného výberu alebo stretnutia sa s vlastnou rodinou;
H.
keďže Medzinárodná organizácia práce (ILO) rozhodla v júni 2005 o „reaktivácii“ opatrení, ktoré prijala v júni 2000, žiadajúc členov, aby prehodnotili svoje vzťahy (v súlade s článkom 33 ústavy ILO) s Myanmarom z dôvodu jeho rozsiahleho využívania nútenej práce;
I.
keďže správa, ktorú vypracovali bývalý prezident Českej republiky Václav Havel a arcibiskup Desmond Tutu, „Hrozba mieru - výzva Bezpečnostnej rade OSN k činnosti v Myanmare“ jasne dokazuje potrebu konania zo strany Bezpečnostnej rady OSN;
1.
vyzýva Bezpečnostnú radu OSN, aby sa zaoberala situáciou v Myanmare ako naliehavou vecou, a aby poverila generálneho tajomníka OSN sprostredkovaním národného zmierenia a prechodu k demokracii a vyzýva Bezpečnostnú radu OSN, aby prijala potrebné opatrenia na uvalenie hospodárskych sankcií voči Myanmaru v úsilí vynútenia zmien;
2.
odsudzuje úplnú ľahostajnosť vojenskej chunty voči situácii obyvateľov Myanmaru;
3.
odsudzuje krutú vojenskú akciu myanmarského režimu, ktorá mala za následok nútené presídlenie niekoľkých veľkých etnických skupín bojujúcich za autonómiu;
4.
požaduje okamžité prepustenie a ničím neobmedzenú slobodu pohybu a slova pre Aunga Sana Suua Kyia, Hkuna Htuna Ooa, generála Hsoa Htena, ostatných politických vodcov a všetkých politických väzňov, ktorých zadržiava Štátna rada pre mier a rozvoj (SPDC);
5.
vyzýva SPDC, aby okamžite začala zmysluplný dialóg s Národnou ligou za demokraciu (NLD) a etnickými skupinami, ktorým by sa dosiahol návrat k demokracii a rešpektovanie ľudských práv vrátane práv etnických menšín a štátneho práva v Myanmare;
6.
trvá na tom, že spoločnú politiku EÚ voči Myanmaru je treba okamžite posilniť:
a) oficiálnym vyhlásením o tom, že EÚ nebude akceptovať žiaden výsledok stretnutia vojenského národného konventu pokiaľ nebudú splnené minimálne podmienky stanovené na šiestom stretnutí ministrov zahraničných vecí ASEM v Kildare v apríli 2004, pokiaľ nebude zaručený riadny demokratický priebeh a pokiaľ NLD a ďalšie zastupiteľské prodemokratické strany nebudú mať možnosť sa na ňom zúčastniť;
b) podporovaním celoplošného zákazu spoločnostiam so sídlom v EÚ ďalej investovať a poskytovať pôžičky myanmarským štátnym podnikom, ktorý je obsiahnutý v uznesení (ES) č. 1853/2004;
7.
vyzýva, aby bol vymenovaný vysoko postavený vyslanec EÚ, ktorý by bol poverený zabezpečením prepustenia Aunga Sana Suua Kyia, Hkuna Htuna Ooa a ďalších politických vodcov a vytvorením komplexnej stratégie EÚ týkajúcej sa Myanmaru, ktorá by umožnila doručiť obyvateľstvu Myanmaru humanitárnu pomoc z územia Myanmaru i prostredníctvom cezhraničných stratégií a dosiahnuť prechod k demokracii a rešpektovanie ľudských práv;
8.
hlboko ľutuje skutočnosť, že myanmarská vláda ešte neprijala všetky príslušné opatrenia, ktoré by umožnili, aby spoločné riadenie Myanmarského zväzu - akčný plán Medzinárodnej organizácie práce pre odstránenie nútenej práce v Myanmare - nadobudol účinnosť;
9.
vyzýva Európsku úniu, aby schválila správu „Hrozba mieru - výzva Bezpečnostnej rade OSN k činnosti v Myanmare“ a uznesenie v nej navrhované;
10.
nalieha na všetkých členov Medzinárodnej organizácie práce (ILO) v rámci EÚ, aby vážne prehodnotili svoje vzťahy s Myanmarom v súlade s článkom 33 ústavy ILO, ako to požaduje Medzinárodná organizácia práce;
11.
poveruje svojho predsedu, aby toto uznesenie postúpil Rade, Komisii, vládam členských štátov ASEAN a ASEM, medziparlamentnej schôdzi ASEAN pre Myanmar, Aungovi Sanovi Suuovi Kyimu, NLD, SPDC, generálnemu tajomníkovi OSN, vysokému komisárovi OSN pre ľudské práva a osobitnému spravodajcovi OSN pre ľudské práva pre Myanmar.
