Odpoveď pána Kallasa v mene Komisie
(16. decembra 2011)
Podľa nariadenia 1107/2006 Ú. v.
EÚ L 204, 26.7.2006, s.
1 – 9. o právach zdravotne postihnutých osôb a osôb so zníženou pohyblivosťou v leteckej doprave môžu letecké spoločnosti odmietnuť vstup takejto osoby na palubu lietadla, aby sa splnili príslušné bezpečnostné požiadavky.
V rámci toho stanovia konkrétne podmienky, za akých sa cestujúcim s dlahou umožní nastúpiť na palubu lietadla.
Dlaha môže naozaj brániť vo vykonávaní núdzových postupov, ako je napríklad zaujatie bezpečnostnej polohy cestujúcim.
Okrem toho sa letecká spoločnosť musí uistiť o stabilite zdravotného stavu cestujúceho, ktorý je viditeľne oslabený, aby sa zabránilo akýmkoľvek nepríjemným udalostiam počas letu.
Preto majú letecké spoločnosti právo vyžadovať ako jediný preukazný doklad lekárske osvedčenie o spôsobilosti cestujúceho cestovať v leteckej doprave.
Aby letecké spoločnosti predišli akémukoľvek neodôvodnenému odmietnutiu vstupu cestujúceho na palubu lietadla, musia cestujúcich pred rezerváciou jasne informovať o podmienkach prepravy cestujúcich so zdravotníckou pomôckou a o nevyhnutnosti predložiť lekárske osvedčenie.
Pokiaľ ide o Vašu otázku, zdá sa, že letecká spoločnosť uplatnila na jeden prípad dva rozdielne postupy.
Súhlasila s nástupom cestujúceho s dlahou na palubu lietadla, ktoré s ním priletelo, a potom odmietla jeho nástup na palubu lietadla pri spiatočnom lete, aj keď sa situácia, v ktorej sa cestujúci nachádzal, nezmenila.
Toto si vyžaduje osobitnú analýzu.
Napriek tomu, že do pôsobnosti Komisie nepatrí vyšetrovanie individuálnych prípadov, ktoré patria do pôsobnosti vnútroštátnych orgánov, kontaktovala Luftfahrt-Bundesamt, aby tento úrad preskúmal okolnosti tohto prípadu a poskytol náležitú odpoveď na žiadosť cestujúceho.
